
			פתח דבר 

			הכרך המופיע כאן הוא תוצאה של שנת מחקר במחלקה לפילוסופיה יהודית על שם מרטין בובר, באוניברסיטת גתה בפרנקפורט. אני אסיר תודה לפרופסור כריסטיאן ויזה, על העזרה ועל ההקרבה, כמו גם לקרן מינרווה, על שאפשרה במימונה הנדיב את שהותי בפרנקפורט. 

			מבחינה אקדמית, מטרתו של כרך זה היא בראש ובראשונה הפרכה של הדעה הרווחת, על פיה הרמן כהן (1918-1842) הוא המבשר את תחילתה של תורת המשיח היהודית המודרנית, וזאת באמצעות תיאור של התפתחות המחשבה המשיחית ביהדות הגרמנית במחצית הראשונה של המאה ה־19, ובעזרת מקורות נבחרים מן התקופה. כל הרעיונות המרכזיים של כהן בנוגע לתורת המשיח — דה־פרסוניפיקציה של המשיח, האוניברסליזם האתי של התורה הזו, הקשר הפנימי עם המונותאיזם היהודי הרדיקלי, ויותר מכל הצגת סבלותיו ההיסטוריים של עם ישראל כסוכנות משיחית — כל האלמנטים האלו בתיאולוגיה הליברלית, בנוגע לשליחות יהודית בשם הציביליזציה והתרבות, מופיעים כבר אצל ההוגים שרעיונותיהם וכתביהם מרוכזים בכרך זה. במרבית המקרים מדובר ברבנים גרמנים בעלי נטיות רפורמיות, שפיתחו בהקשרים שונים רעיונות משלהם בנוגע לטרנספורמציה מודרנית של תפיסת המשיח המסורתית ביהדות. מן הרעיונות הללו צמחה לכל המאוחר בשנת 1870 תיאולוגיה מיסיונרית סדורה שעוצבה מחדש בסופו של דבר בסביבות מפנה המאה ה־20, על ידי הרמן כהן, לכדי פילוסופיה דתית שיטתית ואידיאליסטית. 

			סדר המקורות בחלקו השני של הספר נובע בעיקרו משיקולים כרונולוגיים, אך ישנה כוונה מאחורי בחירת המגוון הרחב של הסוגות. מעבר להקדמה לתכנים ולהערות נרחבות על המקורות המצוטטים, מוקדש החלק הראשון גם למתן דוגמאות קצרות מתוך המחשבה המשיחית, שמפאת הקשרן השונה לא נכללות בקובץ המקורות. למשל, מדובר בפסקי הלכה רבניים, בפרוטוקולים מוועידות רבנים, או אפילו בדיווח עיתונאי ממשפט שנערך בווינה בשנת 1846, ובו התנהל דיון ציבורי במשיחיות היהודית. 

			1 

			הגילוי המחודש של המשיחיות בתיאולוגיה הרפורמית במחצית הראשונה של המאה ה־19 

			הרעיון המשיחי שלנו אינו שכל בני האדם יהפכו ליהודים, אלא שהיהודים יהפכו לבני אדם, אחרי שכל היתר עשו זאת. 

			שמואל הולדהיים, 1845 

			גרשום שלום ראה במשיחיות היהודית תיאוריית פורענות בוטה.1 למסקנה הזו הוביל אותו שפע של רמזים בספרות התלמודית והקבלית, אך יותר מכל התיאורים הנפוצים אצל הנביאים המקראיים, הקושרים בין ביאת המשיח ליוֹם ה', שיביא עמו "חֹשֶׁךְ, וְלֹא־אוֹר".2 השאלה, האם ההערכה של שלום אמנם משקפת את האמת כולה, או שמא ביקש לבדל את עצמו גם כאן מקודמיו השנואים במדעי היהדות, נותרת פתוחה בשלב זה — אך אין ספק שההוגים היהודים־גרמנים מייצגים רובם ככולם תפיסה הפוכה לגמרי של הרעיון המשיחי ביהדות. מלכות של תבונה אוניברסלית והאתיקה הרציונלית המתלווה אליה, היו מה ששמע למשל הרמן כהן, בהטפותיהם של הנביאים, כשהם מדברים על ימות המשיח — הנביאים, במשיחיות שלהם, הם הממציאים האמתיים של תפיסת העתיד בפילוסופיה, ושל הרעיון המוסרי של האנושות המאוחדת. כהן לא רואה אסונות אפוקליפטיים, אלא "סמל לשלום בקרב האנושות" בחזון המשיח של הנביאים המקראיים. "למעשה, גם אם הדת היהודית לא הייתה תורמת דבר מלבד הרעיון המשיחי של הנבואה", כותב כהן, "היא עדיין הייתה מהווה את המעיין התרבותי העמוק ביותר לאנושות האתית".3 

			מן המונותאיזם האתי של הנביאים המקראיים, שהתולדה התיאולוגית שלו היא משיחיות אופטימית, מסתמן מסלול ישיר אל הרמב"ם (1204-1138), שהפך את תורת המשיח היהודית לשיטתית ולרציונלית בעיקרה.4 במקומות בהם התלמוד בכל זאת דן באפשרות של הגעתו הפתאומית של המשיח באופן יזום ועל־טבעי, מבחין הרמב"ם אבחנה תיאולוגית חדה בין ימות המשיח לבין עולם הבא.5 הרמב"ם מתאר את העידן המשיחי כבר בפירושו למשנה, כזמני וארצי לגמרי, ואת המשיח עצמו כמלך חזק שיגאל את ישראל ויקבץ את העם בחזרה בארצו. אבל אז, ממשיך הרמב"ם, "המשיח ימות, וימלוך בנו תחתיו ובן בנו".6 ימות המשיח של הרמב"ם אינם ארץ זבת חלב ודבש אודימוניסטית, אלא מלכות של ידיעה טהורה של האל, המבטיחה בעצמה את הבסיס החומרי לחיים טובים יותר. המלכות הזו מתוארת כאוניברסלית, כמניבה צדק ושלום לאנושות כולה: "... ולא יהיה עסק כל העולם, אלא לדעת את ה' בלבד. ולפיכך יהיו חכמים גדולים, ויודעים דברים הסתומים העמוקים; וישיגו דעת בוראם כפי כוח האדם, שנאמר "כִּי־מָלְאָה הָאָרֶץ, דֵּעָה אֶת־ה', כַּמַּיִם, לַיָּם מְכַסִּים" (ישעיהו י"א, ט').7 

			אבל הציפייה המשיחית הלא־אפוקליפטית, הרציונלית־אתית של היהדות רחוקה מלהמשיך בקו ישר מהרמב"ם ועד לעידן המודרני. "אני, מצדי, חסר את המושג של חינוך המין האנושי", כתב משה מנדלסון בשנת 1783 בספרו ירושלים. מנדלסון, הפילוסוף הברלינאי (1786-1729), לא מסוגל היה לתאר לעצמו ש"חברו משכבר הימים, לסינג" הגיע בעצמו לרעיונות משונים שכאלו. התפתחות מוסרית יכולה להתרחש רק אצל האינדיבידואל, במהלך חייו עלי אדמות, סבר מנדלסון, ועם זאת "לא נראה לי שזו תכליתה של ההשגחה העליונה — אותה התקדמות של הכלל, של המין האנושי כולו, והשתלמותו הבלתי פוסקת מדור לדור".8 לביקורת הנוקבת הזו על לסינג יש גם מימד תיאולוגי, שלא ניכר תמיד במבט ראשון. מסורת הרמב"ם במחשבה היהודית בימי הביניים ראתה תמיד את הרעיון הנבואי־מקראי של המשיחיות כפי שהוא: בתור חינוך של (כלל) האנושות למוסר וליראת ה', כשיפור של עולם החול והשגה של שלום נצחי, באמצעות חכמה ותבונה. אבל הדחייה של מנדלסון, מתוך מניעים דתיים, את הרעיון של התפתחות מוסרית של האנושות, חסמה עבורו בוודאי גם את הדרך לאסכטולוגית תבונה מסוג זה. בחיבור שלא פורסם, בתגובה לבונֵה, מצוטט אותו פסוק שמופיע בסיום משנה תורה, מפרק י"א בספר ישעיהו, אך בנימה של לעג: "התפיסה הזו משובבת כל כך את נפש האדם, עד כדי כך שהיא שוקעת בתשוקה ומתענגת על האושר הצרוף שבאשליה שמצפה למין האנושי אחרי מהפכת הבראה שכזו".9 אבל האושר של האינדיבידואל חייב להתבסס על ההכרה בחוקי התבונה הכלליים, לא בהכרה בסמכות של שליח האל, כותב שם מנדלסון.10 יש להניח שמנדלסון, בתפיסתו הסקפטית של משיחיות בית דוד, הושפע לא רק מהופעתם של משיחי שקר למכביר, אלא גם מהגימטריה הקבלית, שביקשה "לחשב" את ביאת הגואל — כפי שעולה מהערה צינית אחרת שלו ב ירושלים.11 לשיטתו של מנדלסון, רק אלוהים בעצמו ימלוך בירושלים באחרית הימים, ולא מלך בשר ודם. לא אצל כל הנביאים אפשר למצוא פרסונליזציה של המשיח, רחוק מכך, ובכל זאת נראה שמנדלסון לא הכיר משיחיות ללא פרסונליזציה. 

			מימדים משמעותיים של רעיון המשיח היהודי נותרים זרים גם למרבית המשכילים של הדור שאחרי מנדלסון. לזרוס בנדויד (1832-1762) הסביר בשנת 1823 בחיבורו על אמונתם של היהודים במשיח העתיד לבוא, כי היהודי של ימיו רואה את המשיח שלו בכך "שנסיכים טובי לב משווים את מעמדו [של היהודי] לזה של יתר האזרחים, ונוסכים בו את התקווה לזכות, באמצעות ביצוע מלוא החובות האזרחיות, גם במלוא הזכויות האזרחיות".12 הנסיך הטוב כגואל היהודים — בנקודה זו עברה האמונה היהודית בביאת המשיח חילון מלא, והמשיחיות כפלפול תיאולוגי־אסכטולוגי על העתיד, כפי שהייתה בהגות היהודית, פינתה את הדרך ל"ציפייה ממשית" בוטה. לעומתו, דחה דוד פרידלנדר (1834-1750) לגמרי את המשיחיות המסורתית כחלק מדת תבונה נאורה חדשה. כבר ב־1799 כתב פרידלנדר אל וילהלם טלר: "הרווח העצום ביותר מבחינת היהודים הוא הרי שהגעגוע למשיח ולירושלים הולך ומתרחק גם הוא מן הלב, ככל שהתבונה הלכה ודחתה יותר ויותר את הציפיות האלו כפנטסיה".13 

			העובדה שהגילוי המחודש הזה של המשיחיות כתמה מרכזית בתיאולוגיה היהודית, היה שמור להוגים הרפורמיים של המאה ה־19 בלבד, רק מהווה ראיה נוספת לכך שחדשנות דתית של היהדות בעת החדשה לא נבעה, כפי שנהוג להניח, ישירות מתנועת ההשכלה והחילון שבה, אלא צמחה משורשים הנטועים דווקא במעגלים של רבנים צעירים, שהיו נתונים תחת השפעה מסורתית, ושלימודיהם האקדמיים התנגשו עם החינוך התלמודי שקיבלו. אחת הדוגמאות המעניינות להתמודדות עם ההתנגשות בין המסורת והחידוש, התמודדות שהייתה מהוססת מחד גיסא, ומאידך גיסא יצירתית וחדשנית, היא ההתעמתות התכופה של הרבנים הרפורמים הראשונים עם סוגיית רעיון המשיחיות ביהדות.14 האם היהודים בעת החדשה יכולים עדיין לקוות ולהתפלל לגאולה ולשיבה לארץ הקודש? האם סוג כזה של אמונה במשיח לא סותר את החובות למולדת, או שאולי הגלות עצמה מהווה חלק מהתכנית האלוהית הנצחית, כדי להפיץ בכל כנפות תבל את המונותאיזם האדוק? מן הדיון בשאלות סבוכות אלו הסתבר דבר מדהים: למרות כל הספקות ביחס לניסוחים המסורתיים של פולחן המשיח היהודי — אף אחד מבני הפלוגתא לא היה מוכן לוותר על עצם הרעיון המשיחי ביהדות. הסיבות לכך רבות ומגוונות: לצד הניסיונות הנואשים יותר ויותר של התיאולוגיה הרפורמית היהודית לבדל את עצמה מהנצרות, שמצדה תבעה לעצמה את מושג המשיח ועיצבה אותו מחדש, הייתה זו יותר מכל ההסתמכות על הנביאים המקראיים, שכתביהם, בניגוד לחוק היבש של התורה, נתפסו כבשורה המרכזית של היהדות המודרנית, והטביעו את חותמם במשיחיות היהודית. 

			אך כמובן שהרצון לשמר את הרעיון המשיחי גם במסגרת של יהדות מודרנית מחודשת, הוביל לדרישה לתכנים חדשים, או לפחות לעיבוד חדש של הקונספט התלמודי המסורתי של המלך הגואל מבית דוד, שיוביל את עם ישראל, ואחריו גם את שאר העמים, לציון, או לחילופין ימגר אותם בחרב. הצורך הזה בניסוח מחודש הוליד עד מהרה ספרות ענפה בנושאים משיחיים — החל בדרשות וכלה בכתבי פולומוס פילוסופיים ותיאולוגיים. לשם כך שירתה את ההוגה היהודי של שנות ה־40 של המאה ה־19 העובדה שכל מסורת הספרות ביהדות הכירה כבר שתי גישות משיחיות (לכל הפחות): מהלך הגאולה האפוקליפטי, האסכטולוגי, ויותר מכל העל־טבעי, לעומת ממלכת החכמה והשלום של העולם הזה, כפי שנוסחה תיאולוגית בראש ובראשונה על ידי הרמב"ם, שאינה מסמנת את קץ ההיסטוריה, אלא בדיוק את הנקודה ההיסטורית שבה עולם צודק מבחינה חברתית וטהור מבחינה רוחנית, צומח מתוך שמירת מצוות כללית.15 הרבנים הרפורמים הראשונים הכירו כבר בשלב מוקדם בכך שהפוטנציאל להצדקה תיאולוגית־רוחנית של המשך קיומה של היהדות, טמון במודל השני, הרציונליסטי של המשיחיות — תקווה לעתיד, שאת האוניברסליות שלה ניתן לפרש מבלי להיות תלויים בנאמנות הפרטיקולריסטית לתלמוד.16 

			הוויכוח על סידור התפילה של המבורג 

			תחיית הדיון התיאולוגי בתפקידו של המשיח ביהדות המודרנית, מתרחשת בתחילת שנות הארבעים של המאה ה־19. בשנת 1841 פרסמה הקהילה הרפורמית סביב ההיכל בהמבורג סידור תפילה חדש, שעורר מיד סערה ציבורית. קהילת ההיכל בהמבורג הייתה אז הקהילה הרפורמית הוותיקה ביותר שעדיין הייתה קיימת בגרמניה, וכבר כשנוסדה, עשרים שנה קודם לכן, היה זה סידור התפילה המתוקן שלה שעורר את זעמה ומחאתה של האורתודוקסיה היהודית. יצחק ברנייס, ראש הפלג האורתודוקסי ביהדות המבורג, החרים כבר ב־1819 את סידור ההיכל, וב־1841 פרסם פסק הלכה שאסר על כל יהודי שומר מצוות להשתמש במהדורה החדשה של הסידור. אחד הטיעונים שברנייס מעלה כנגד הטקסט המתוקן, הוא ההאשמה בהפרה של אחד מעיקרי היהדות המסורתית, והוא הציפייה לביאת המשיח. 

			ברנייס לא סיפק בפסק ההלכה שלו הצדקה מפורטת להאשמה הזו, וכך עלה בידו של יריבו מהמבורג, שהיה אחד המטיפים הבולטים בקהילת ההיכל, גוטהולד סלומון, להפריך בקלות את הטיעון שלו בכתב פולמוס, שפורסם אף הוא ב־1841. למרות שעל פי הפילוסוף של ימי הביניים יוסף אלבו, תורת המשיח אינה מהווה אחד מעיקרי האמונה של היהדות, טוען סלומון באופן אפולוגטי למדי, "סידור תפילה שאין בו כל זכר לאמונה בביאת המשיח לא יתקבל בקלות בקהל ישראל".17 בצדק מסב סלומון את תשומת הלב לשפע הקטעים בסידור התפילה של המבורג שנלקחו מתוך הפולחן המסורתי, ושמוזכר בהם משיח בשר ודם, בפרט בנוסח "זכרון משיח בן דוד עבדך" בתוספת יעלה ויבוא ליום טוב לתפילת עמידה, אבל גם בפיוט יגדל אלוהים חי.  

			אך פיוט בית הכנסת הפופולרי הזה מעורר גם חשד בנוגע להתייחסות של סלומון לאלבו, שהרי מדובר בנוסח פואטי לשלשה עשר העיקרים הידועים של הרמב"ם, נקודת ההתחלה של דוגמטיקה יהודית. לעיקרי האמונה ביהדות אין אמנם משקל אוטוריטטיבי כבד כמו למשל בכנסייה הקתולית, ועדיין, העיקרים של הרמב"ם, ולא רשימת הדוגמות המקוצרת של יוסף אלבו, הם שמעצבים בסופו של דבר את התיאולוגיה היהודית עד היום.18 תחת עיקר מספר 12 בשלשה עשר העיקרים שלו, מזכיר הרמב"ם מפורשות את האמונה בביאתו של משיח בשר ודם, והתפיסה הזו מחוזקת גם במפעל חייו ההלכתי, משנה תורה, המקדיש את שני הפרקים החותמים אותו לתיאור מפורט של תפקיד המשיח והגעתו.19 

			התגובה של המזרחן היהודי יוליוס פירסט (Fürst), שלימים כיהן גם כפרופסור לשפות שמיות בלייפציג, היא עדות לבלבול ששרר בראשית שנות ה־40 של המאה ה־19 בנוגע למושג המשיח ביהדות. בדצמבר 1841 תקף פירסט בחריפות בכתב העת בהוצאתו, דר אוריינט (Der Orient), את פסיקתו של ברנייס. בתיאום עם סלומון, טוען פירסט כי האמונה בהגעה חד פעמית של המשיח אינה חלק מעיקרי האמונה היהודיים — לפחות לא במובן הדתי. פירסט מנסה כנראה להגביל את רעיון המשיח של היהדות להיבט הפוליטי בלבד, והוא טוען כנגד ברנייס כי זוהי דווקא הנצרות שגורסת שהמשיח אינו "אלא שחרור רגעי דתי מהחטא", וזה "מה שהפך את ישו למשיח" בעיניהם, ישועה במובנה הדתי גרידא.20 הדברים האלו נכתבו, כפי שהודה פירסט מאוחר יותר, לפני שזכה, או שיכול היה לזכות לקרוא את כתבי ההגנה של אנשי עט יהודים רבים אחרים, שלמרבה האירוניה, בחרו בדיוק בקו הטיעון ההפוך. 

			בהקשר זה, מעניין לציין שרבנים רבים בעלי נטייה רפורמית, שנחלצו לעזרתה של קהילת ההיכל בהמבורג בפרסום חוות דעת הלכתיות נגד החרם של ברנייס על סידור התפילה החדש, לא היו שבעי רצון מטיעון הנגד שהעלה גוטהולד סלומון, בנוגע לאזכורים של המשיח, החוזרים בסידור למרות שאינם חיוניים מבחינה תיאולוגית. רבים מהכותבים ניסו להוסיף על הטיעון הזה גם תיאור של המשמעות התיאולוגית והתכנים המעשיים של האמונה היהודית במשיח בהווה. ביזמתו של גבריאל ריסר (Riesser) (1863-1806), מגיבורי האמנציפציה הפוליטית של האוכלוסייה היהודית בגרמניה שהיה גם חבר בולט בהיכל בהמבורג, התאפשר בשנת 1842 פרסומה של אסופה ובה שנים עשר מאמרים פרי עטם של רבנים גרמנים צעירים בעלי שם. התיאולוגים באסופה הזו, כמו גם רבים שפרסמו את ביקורותיהם מאוחר יותר (מזכריה פרנקל ועד אברהם גייגר), מגנים פה אחד את ברנייס, הגם שהם רחוקים מלהסכים ביניהם בשאלות אחרות הנוגעות לליטורגיה.21 

			כמכלול, אסופת הדעות המרשימה הזו מהווה עדות לכך שבעשרים השנים מאז הופעתו של סידור התפילה הראשון של ההיכל בהמבורג, נטתה הדעה הרווחת בין הרבנים הגרמנים לעבר רפורמה של סידור התפילה. אך בחינה פרטנית של חוות הדעת מראה שמדובר בהשקפה חדשה לגמרי של התיאולוגים הצעירים על סוגיית המשיח. עושה רושם שהוויכוח שהתפתח סביב הסידור הרפורמי של המבורג היה רק העילה שהייתה דרושה זה מכבר, כדי לפתוח סוף סוף דיון תיאולוגי מעמיק במשמעות האמונה במשיח בעת החדשה — וזוהי למעשה נקודת ההתחלה של הניסוח שיעצב במידה כה רבה את עתידה של התיאולוגיה היהודית הליברלית, של תפיסה בלתי גשמית, מוסרנית של המשיח — תפיסה שהייתה עתידה להחזיק מעמד במשך שבעים השנים הבאות לפחות, ולהגיע לשיאה בכתבי התיאולוגיה היהודית של הרמן כהן. 

			השאלה המעשית שעמה נאלצו להתמודד עורכי הסידור של המבורג, נגעה לזיהוי שלהם את חוסר הנכונות של חברי קהילה רבים להמשיך ולהתפלל לשיבתם של היהודים הפזורים בתפוצות, לממלכה שאמורה לקום מחדש בפלשתינה — אחת המשימות האופייניות למשיח בתפיסה המסורתית. כמלך של ממלכת השלום העתידית הזו, יהיה המשיח אחראי בו בזמן גם ליצירת הממלכה ולמיגור האויבים שינסו להתנגד לכך, וגם ל"קיבוץ גלויות" — ניסוח מעורפל, שהגשמתו המעשית כמעט ואינה מתוארת בספרות היהודית, חרף הופעותיו התכופות בתפילה. 

			מעברו השני של המתרס, וזהו אולי ההיבט המעניין יותר, נראה שהאחראים לליטורגיה החדשה חשו רתיעה חזקה ממחיקה מוחלטת של האמונה בביאת המשיח מסידור התפילה שלהם — כפי שעולה מן הציטוט של סלומון שהובא לעיל. סלומון עצמו בוודאי אינו משליך את יהבו על הסמכות של מי שהוא מצטט, יוסף אלבו, שעל פי ניתוחו את עיקרי האמונה היהודית, השמטה של כל הקטעים בתפילה הכוללים התייחסות למשיח, לא אמורה להוות משוכה תיאולוגית של ממש. הסיבות לרתיעה העמוקה הזו מגוונות, ויידונו לפרטיהן בהמשך; אך מה שבטוח הוא שהן מרחיקות לכת יותר מהטיעון הפשטני בנוגע לנוהג, שאליו סלומון ככל הנראה רומז, ונוגעות גם להיעדר האפשרות לבטל בן לילה נוסחים שהשתרשו והתחבבו על המתפללים, גם אם הפכו למיושנים או שאינם קוהרנטיים לגמרי. את קו הטיעון האחרון, שלימים יהפוך תחת ידיו של זכריה פרנקל למאפיין המרכזי של התנועה הקונסרבטיבית, ביקשה התנועה הרפורמית הצעירה לעגן גם בדיון תיאורטי כבר מראשיתה. בעוד שפרנקל טען שהקריטריון להצדקתו של כל שינוי במסורת צריך תמיד להיות נכונותה של הקהילה, ובכך הכוונה לכלל העם היהודי, לקבל עליה את הרפורמה העומדת על הפרק, טענו כנגדו כבר במאה ה־19 הפלגים הקיצוניים יותר בתנועה, ששיטתו מבכרת שיקולים רגשיים על פני שיקולים מדעיים. זו הרי בדיוק הסיבה שבגללה כרתה התנועה הרפורמית את הברית, שהתגלתה כחיונית להישרדותה, עם מדעי היהדות, מכיוון שבעולם המודרני שלאחר קאנט, יכולים היו לשרוד רק אותם היסודות הדתיים שיש להם תימוכין תיאולוגיים יציבים. כדי להצליח לשמר ביהדות המודרנית את האמונה בביאת המשיח, יהיה צורך לעצב מחדש את מושג המשיח המסורתי, לבסס אותו ולהגן עליו. עיצובו של תהליך מסוג זה, ואת זה ידעו מלכתחילה הרבנים הנוגעים בדבר, יוכל להיעשות בצורה אמינה רק אם הוא יהיה מוטמע במסורת מהימנה ביהדות, שיכולה הייתה להתקיים במקביל לתורת המשיח המסורתית, האישית והפוליטית. 

			בדיוק בקו הטיעון הזה היו מוכרחים לנקוט גם הצדדים בפולמוס ההיכל בהמבורג בשנת 1841, בפרט בשאלת המשיח. ואמנם, כמעט כל הרבנים מסבים את תשומת לבם של קוראיהם לכך שטענות סותרות בנוגע למשיח מופיעות כבר בכתבים היהודיים המוקדמים ביותר, התנ"ך והתלמוד, כך ש"כמעט ואין בתורת ישראל עוד הנחת יסוד הטעונה כל כך ביאור ועמידה על טיבה, כמו סוגיית המשיח". כך כותב הרב יוסף אאוב (Aub) מביירוית, בהקדמה לדיון שלו בשאלת המשיח בפולחן היהודי.22 כבר בתנ"ך מופיעות זו לצד זו נבואות משיחיות "בעלות תכנים דתיים או רוחניים־אתיים, וכאלו העוסקות דווקא באופק המדיני", כותב אאוב. המחלוקת נדונה גם בתלמוד מבלי להגיע לכלל הכרעה, והרמב"ם הוא הראשון, לדבריו של אאוב, לנסות וליישב את חילוקי הדעות בפרקים החותמים את משנה תורה. אך גם הניסיון הזה נידון לכישלון אל מול הסמכות התלמודית, כפי שהאשימו את הרמב"ם רבים מן הפרשנים עליו. כתוצאה מכך, פוסק אאוב לסיום, אין עד כה בנמצא מקורות חד משמעיים שיהוו הצדקה לביקורת סמכותית כלשהי על נוסחים אלו ואחרים בפולחן הנוגעים לביאת המשיח.23 

			גם הרב יוסף מאייר (Maier) משטוטגרט משתמש בחוות הדעת שלו בטיעונים הנוגעים להרגלים של הקהילה ולשורשיה הנטועים בתפיסת המשיח הישנה, המופיעה בסידור התפילה היהודי. הליטורגיה המסורתית בעצמה מושתתת על הנחת היסוד של המשיח, "שבה כרוכות תקומתו של הלאום, בנייתו מחדש של בית המקדש, ועוד", על פי טענתו של מאייר. "הנחת היסוד הזו הוטלה בספק עוד מקדמת דנא", הוא ממשיך, אך עדיין אין בה הכרעה לטובת מי מהצדדים, והדיון התיאורטי בשאלת המשיח נותר פתוח, כך שאף אחד מן הצדדים אינו יכול לטעון לחזקה על אופן הפולחן הנכון. אך מאייר אינו מותיר מקום רב לספק בנוגע להעדפותיו האישיות, ובכך הוא משרטט לראשונה בכתב הדעה שלו גרסה חדשה, ליברלית וא־פוליטית של תורת המשיח היהודית. "רק לאחר שיובהר", הוא כותב במלוא הפאתוס: 

			"כי אנחנו רואים בתקווה לגאולה לא את השיבה לפלשתינה, את בנייתו מחדש של בית המקדש, או את מלכות ישראל על פני העמים, אלא את שחרורה של האנושות מן האשליות והיעדר האמון, את ניצחונה ותפוצתה של הדת האמתית ואת האחווה בין האומות; רק לאחר שהתודעה תגיע לפריצת דרך ותכיר בכך שאין ליהדות שליחות אחרת מלבד שימורו של רעיון האלוהות השלמה ביותר, עד שהוא יהפוך לנחלתה של האנושות כולה [...], רק אז תיתכן הפרדה של ענייני הלאום מן העניין האנושי, ויתאפשר יישומו המקיף והסופי של האחרון." 

			למרות שמאייר לא מספק תשובה לשאלה האם "הדת האמתית" שעליה הוא מדבר היא היהדות עצמה, או שמא מדובר בדת אוניברסלית חדשה במינה ופילוסופית יותר, וגם "העניין האנושי" נותר בגדר מושג מעורפל, ניתן בכל זאת לזהות כבר כאן את המפנה הקיצוני שחל בדימוי המסורתי של המשיח. לא זו בלבד שהאנשה הגשמית של מלך המשיח אינה מוזכרת עוד, אלא שגאולת העם היהודי כלל לא מככבת יותר בתורה הזו: השליחות היהודית נוגעת לאנושות כולה, טוען מאייר, ומהותה היא הפצת המונותאיזם. היישום הכולל של רעיון האלוהות הנכון יוביל, על פי התיאוריה הזו, לאחווה בין העמים, כלומר לוויתור על כל לאומיות שהיא. כמו יתר בעלי הדעות ב־1842, נותר גם מאייר בחוב כלפינו ואינו מספק מדרש מקראי ממנו הוא גוזר את מסקנותיו, מה שנובע ככל הנראה מאופייה המשפטי של חוות הדעת. עם זאת, סביר מאוד להניח כי מאייר שאב את ההשראה לתפיסותיו בנוגע לעתיד המשיחי מספרי הנביאים התנכיים.24 

			גם מיכאל גוטמן, הרב המחוזי של רדוויץ, מבחין בחוות הדעת שלו בין שתי מסורות מקבילות, אך עתיקות במידה שווה, בתורת המשיח היהודית — אלא שאצל גוטמן מתבטאת בצורה שאינה משתמעת לשתי פנים העדפתו של התיאולוג לגרסה ה"רוחנית" של תורת המשיח, גרסה שהלכה והתפתחה במהלך המאה ה־19 בחוגי היהדות הליברלית. "בחיקה של היהדות הייתה טמונה מאז ומעולם, לצד התפיסה הגשמית של הגאולה ושל משיח בשר ודם, גם תפיסה רוחנית של היסוד הדתי החשוב הזה, שהתפתחה ונמסרה לאורך השנים", כותב גוטמן, 

			"אך האחרונה מבוססת על מימרותיהם כבדות המשמעות של הנביאים הגדולים ביותר, אשר אינם כובלים את הגאולה שהמשיח עתיד להביא עמו לארץ מסוימת, ואף לא מגבילים אותה לאלו הנמנים עם העם היהודי, אלא — מתוך התעלות אל מעבר לאופקיהם הצרים של בני תקופתם, במלוא מובנה ועוצמתה של הרוח האלוהית — מצפים מהתגלותו של הגואל המובטח להתרוממות של המין האנושי כולו מתוך העבדות הרוחנית שבה הוא שרוי ומהסבל הגופני הכרוך בה, אל עבר הראייה הצלולה וההכרה באמת הנצחית, ואל עבר התגשמות האידיאלים המוסריים הנעלים...". 

			שני גילויי הדעה האלו משנת 1842, בדגש החד־צדדי שלהם על האוניברסליזם האתי של תורת המשיח אצל הנביאים, כבר מבשרים במידת מה את התיאולוגיה המיסיונרית הליברלית המאוחרת יותר, שתהיה לה השפעה מכרעת ביותר על העמדה הפילוסופית של היהדות בגרמניה. זהו האידיאל האוניברסליסטי של אנושות מוסרית, שצריך להיות מושא תפילותיהם של היהודים, כותב גוטמן, ולא תחייתו של "הבידול של עם ישראל כבימי קדם", כפי שהוא מוסיף בנימה אופטימית. 

			עמדתו המוצגת כאן בסוגיית המשיח, תהיה בוודאי מקובלת גם על "היהודים במולדתי", מעיר גוטמן בהמשך, באחת ההתייחסויות הבודדות לרחשי לבן של הקהילות, מעבר לגבולות התיאוריה הרדיקלית או הרבנית בתיאולוגיה הרפורמית. שש שנים קודם לכן דרש מלך בוואריה מן היהודים בתחום שלטונו להקים ועדות מחוזיות שתפקידן המרכזי יהיה לברר אילו תורות יסוד יכולות עדיין לייצג את יהדות בוואריה, וכיצד. בוועדה המחוזית בה כיהן גוטמן, על פי דיווחו, נדונה גם תורת המשיח, וכל "הרבנים, המורים, ונציגי הקהילות" הנאספים בה הכריזו פה אחד שהם אינם רואים "בשום פנים ואופן בתורה הזו משום שיבה אל הארץ שיועדה פעם לאבותינו, או משום הקמתה מחדש של המדינה היהודית". יש למחוק מסידור התפילה את כל הקטעים בהם הדבר מתבקש באופן מובהק, "ושאינם מאפשרים פרשנות רוחנית של הגאולה", נכתב בהצעות המועצה. 

			אך הרבנים הרפורמים הצעירים ראו את השליחות האמתית שלהם במציאת הדרך לפרשנות ה"רוחנית" של האמונה היהודית במשיח, דרך שיהיו לה תימוכין תיאולוגיים ומבנה תיאולוגי יציב, ושתוכל להציל את המשיח עצמו בדת היהודית. אצל אחד מכותבי הדעות מופיעה אמנם רמיזה זהירה לאופן בו אמורה להתרחש בפועל "גאולה רוחנית" שכזו — מפני שכעת עולה שאלה חדשה: כיצד ניתן יהיה לגרום ליצירתה של מלכות המשיח ה"רוחנית", בהנחה שהמשיח לא נתפס יותר בתור מלך רב־עצמה, שאמור לברוא את הממלכה שלו במו ידיו. אברהם כהן, רב הקהילה של הוהנמס שבאוסטריה, מסכים עם הכותבים האחרים כי יש מקום בתיאולוגיה היהודית גם לפרשנות א־פוליטית של המשיח. עם זאת, הוא מוסיף: "...עד כמה שהדרכים לדמות בהן את עקרון המשיח וגאולת ישראל המובטחת נבדלות ביניהן, הרי שהתכלית האמתית ונקודת השיא של ההבטחה נותרת הפצת ההכרה באל האחד בעולם כולו, והיצירה של ממלכתו, של ממלכת האמת והאהבה, והמשימה היחידה המוטלת עלינו כדי לזרז את התגשמות החזון היא רק זו — לדבוק בצדק ובטוהר המידות."25 

			לא רק המשיח בשר ודם ושאיפותיו הפוליטיות־לאומיות הושמטו כאן, כפי שקרה בכמה מחוות הדעת האחרות, אלא שיחד עם אלו, גם ההקפדה האדוקה על חוקי ההלכה, שהיוותה ביהדות התלמודית תנאי הכרחי לביאת המשיח, פינתה בבירור את מקומה לתערובת כללית בהרבה של ציוויים מוסריים ואזרחיים, האמורים לזרז את הקמתה של מלכות המשיח.26 

			אך גם כאן מסתמנת סכנה מסוימת. כדי לשמר ביהדות את האמונה במשיח, גם אם בגרסה שונה, צריך להימנע מנקיטה בקיצוניות ההפוכה, כפי שאמנם עשתה לפני כן ההשכלה היהודית בדור שאחרי מנדלסון, ובמקום זאת, לקבוע כי ימות המשיח הגיעו כבר עם המודרנה, כלומר עם הענקת הזכויות האזרחיות ליהודים. אם יש איזשהו טעם בשימור תפקידו של המשיח בתיאולוגיה היהודית, טוענים הרפורמים הראשונים, על התיאולוגיה לנקוט בכיוון של אידאל עתידי, של מטרה ראויה ומשותפת לכלל האנושות, של אוניברסליזם אתי. במהלך התגבשותה של התיאולוגיה הזו, תיאלץ מעט אחר כך היהדות במתכונתה המסורתית של שמירת ההלכה, להיעלם לגמרי מאחורי המיסיונריות היהודית העתידית. אך בשנת 1842, בראשיתו של התהליך הזה, העיקר היה עדיין מציאת משמעות חלופית למשיח, שבכל זאת תהיה נטועה במסורת היהודית. ברוח זו כתב לאופולד שטיין, שכיהן באותם ימים כרב בפרנקוניה עילית, בחוות הדעת שלו בריב ההיכל בהמבורג, שלא תהיה ברירה אלא "להגן על העם מפני הרעיון המטריאליסטי, כאילו עם השגת האמנציפציה הגיעה כבר גם מלכות המשיח. אך מה שעומד מאחורי מלכות המשיח, כדי שתהיה זו מלכות של אל כל יכול, הוא חיזוק האמונה, הפצה של טוהר המידות, שקט ושלום, כדי לזכות בחיי נצח באמצעות הגשמה גמורה של רצון האל, וזהו העיקר כפי שלימדו אותו חכמינו."27 

			דעה קיצונית יותר מאלו שהוצגו בחוות דעת רבות אחרות, הייתה זו של שמואל הולדהיים הצעיר, שבאותם ימים כבר התמנה לרב המחוזי של מקלנבורג בשוורין.28 הולדהיים הזדרז ופרסם כבר ב־1841 חוות דעת עצמאית, אליה הוא מתייחס בחיבורו הקצר במאסף של שנת 1842. "איני יודע מהיכן נובע הדבר", תוהה הולדהיים באירוניה ב־1841, "ונראה כי זה נוגע לבורות ולתפיסות מוטעות בנוגע לרוח שבבסיס הדת כולה, כאשר חברינו לדת מדברים על 'עתידנו הדתי', כאילו היה לנו עתיד דתי מיוחד, כאילו לא היה העתיד הדתי שבו אנחנו תולים את תקוותינו גם עתידה של האנושות כולה, כאילו דיברו הנביאים על גאולה צרת אופקים שעניינה הוא טובת ישראל בלבד, ושאינה חלה על כלל האנושות".29 אחד "היתרונות הבולטים" בסידור התפילה של המבורג, ממשיך הולדהיים, הוא ההתערבות בפולחן הטקסי שהביאה ליצירה, בהקשר של המשיחיות, של "הסכמה הרמונית בין האמונה, כפי שהיא חיה ביהדות של הנביאים, ובין הביטוי שלה בתפילה".30  

			גישתו התיאולוגית הרדיקלית של הולדהיים רחוקה מאוד משיקולים של הרגלי הפולחן שהשתרשו בקהילה; מבחינתו, יש חשיבות רק להגיון הדתי הפנימי, ולתפיסתו, האזכורים למשיח בסידור התפילה צריכים להיות רציונליים בלבד. אם קורה שהליטורגיה כוללת תחינה לגאולה עתידית, היא מוכרחה להיות מנוסחת ברוח ספרי הנביאים, שדרכם חלחלה לראשונה אל תוך הדת היהודית המחשבה על התקווה לעתיד טוב יותר. לענייננו, מה שראוי לשים אליו לב הוא האופן שבו קורא גם הולדהיים את הנביאים: כאוניברסליסטים שחזו אידיאל מוסרי של האנושות, העומד לכאורה בסתירה למעמד מיוחד של היהדות, עם בית המקדש ומדינת הלאום.31 

			לאחר שמבקר אורתודוכסי אנונימי תקף אותו בחומרה על תמיכתו בסידור התפילה החדש של המבורג, פרסם הולדהיים בשנת 1842 נייר עמדה נוסף באותו עניין, מפורט בהרבה מקודמו, ובו הוא עונה להתקפה זו, אך גם לדברי הביקורת של זכריה פרנקל על סידור התפילה של המבורג.32 בנייר העמדה הזה מודה הולדהיים כי הנביאים אמנם מכירים, לצד התפיסה ה"רוחנית" של האמונה במשיח, גם את הרעיון של משיח בשר ודם. אך שלא כמו פרנקל (אז הרב הראשי המפורסם של סקסוניה), ומאוחר יותר גם אברהם גייגר, שהאשימו את עורכי הסידור של המבורג בכך שהערבוביה שלהם בין שתי התפיסות מביאה לחוסר עקביות בפולחן, נראה כי הולדהיים רואה בכך יתרון, מפני שכך נוצרת "הסכמה הרמונית" בין הכתבים הנבואיים השונים.33 מבחינה תיאולוגית, וזה בעצם ההיבט החשוב כאשר בוחנים את הטרנספורמציה של רעיון המשיח במאה ה־19, מוכרחה הסתירה בין שני מושגי המשיח להיפתר, גם לשיטתו של הולדהיים. הרעיון החדשני שמציע כאן הולדהיים מרתק. הוא משלב לא רק בין מסורות פרשניות שונות ביהדות, אלא גם בין העבר היהודי והעתיד היהודי — שהרי המחשבה שעולה כאן רק ברמז, ההבנה היהודית־ליברלית של המשיח, עמדה להפוך לדעה הרווחת בציבור כולו. הפתרון טמון, כותב הולדהיים ב־1842, בכך "שעם ישראל יגשים ביום מן הימים באמצעות עצמו את השליחות שלו, גאולת האנושות, [...] ואלו יהיו ימי מלכות המשיח".34 השליחות המוטלת על היהדות, לגאול באמצעות עצמה את האנושות, משמעה זהות בין המשיח בשר ודם לבין עם ישראל — וכאן נמצא אולי החידוש התיאולוגי החשוב ביותר של הרבנים הרפורמיים הראשונים. 

			הרקע למחשבה הזו טמון בשילוב של שני קווי פרשנות שונים במסורת היהודית. כך לדוגמה מציע הבבלי פרשנות משיחית לישעיהו נ"ג ד': "אָכֵן חֳלָיֵנוּ הוּא נָשָׂא, וּמַכְאֹבֵינוּ סְבָלָם", בהקשר של דמות הגואל המיוסר שנדונה בפירוט בדיון התלמודי הארוך בסנהדרין צ"ח.35 בימי הביניים, במגמה שתחילתה אצל רש"י (1105-1040) הוחלף "המשיח המיוסר" כבן אדם, כפי שהתלמוד עדיין ראה אותו בישעיהו נ"ג, בפרשנות של אותו הפסוק כעוסק בעם ישראל אשר סובל מדיכוי דתי.36 החידוש הזה היה בוודאי מכוון נגד הפרשנות הנוצרית שנודעה אז בציבור לשירי עבד ה' בספר ישעיהו. — רש"י רצה לא רק לשלול פרשנות משיחית של השירים אצל היהודים, אלא ככל הנראה גם לסתור את האנשה של עבד ה' אצל ישעיהו.37 לפיכך, רש"י מפרש את הפסוק כך ש"כל האומות מתכפרות בייסוריהן של ישראל" [רש"י על ישעיהו נ"ג ה'], פרשנות שאליה התחברו גדולי הפרשנים היהודים של ימי הביניים.38 בכך הוסדרה בכל אופן פרשנות קולקטיבית של המשיח בעת החדשה, גם מן הכיוון הזה, ולתיאולוגים הרפורמים לא נותר אלא לשזור זה בזה את שני קווי הפרשנות האלו: כך נוצרה המחשבה על השליחות המשיחית של העם היהודי, מחשבה הנמשכת עד לעבודותיו המאוחרות של הרמן כהן.39 

			אצל הולדהיים הופכת האינטרפרטציה הזו לפתרון הבעיה שהקשתה על התיאולוגים הליברליים, בהבהרת הקטעים בספרי הנביאים שנראה כי מציגים גרסה מואנשת־פרטיקולרית של מלך המשיח, בניגוד לתפיסתו האוניברסליסטית־אתית של הולדהיים את המחשבה על המשיח. גם הולדהיים כבר מזכיר כאן מפורשות את גאולת האנושות בתור השליחות של ישראל. ימות המשיח עדיין לא החלו מתוקף גאולת ישראל לבדה, כותב הולדהיים, "העתיד המובטח של עם ישראל, האושר שלו בעולם הזה, והזיקוק המעודן שלו ברמה הדתית־אתית, כל אלו אינם התכלית הסופית, כי אם הכלי שייעדה לנו ההשגחה העליונה לצורך גאולת האנושות". הגאולה הפרטית והפרטיקולרית של ישראל אינה אלא "כלי חיצוני בידיו של אלוהים", כאשר התכלית האמתית היא השגת מלכות המשיח האוניברסלית, שעם ישראל "ייכלל בה גם הוא, על כל המאפיינים הייחודיים שנשתמרו בו". אמנם נראה כי ההערה האחרונה הזו של הולדהיים שוללת פירוק משיחי של היהדות כדת, אך זו גם הסיבה שהוא אינו טוען שהאזכורים של המשיח בשר ודם בפולחן שגויים (כמו רבים מחבריו למתקפה על ברנייס), אלא דווקא שהם חיוניים לגמרי — כל עוד מפרשים אותם כמתייחסים לישראל. ברור להולדהיים שדימוי "רוחני" לחלוטין של המחשבה על המשיח, כפי שדרשו רבים מעמיתיו הרבנים הליברליים, יישאר חסר פשר אם לא יהיה מי שיישא את הרוח הזו על כתפיו: אם נחסל את הגוף, ממשיך הולדהיים את קו המחשבה הזה, "תפרוש גם הרוח מן העולם הנראה לעין".40 

			במוטיב הזה של זיהוי העם היהודי בעצמו עם אותו משיח "בשר ודם", מסמן הולדהיים לא רק את תחילתה של תורת המשיח היהודית בגרסתה המחודשת, שתהיה מקושרת עם תיאולוגיית המיסיון הליברלית, אלא גם קובע בקישור הזה את הטון שיהדהד בכתבים תיאורטיים רבים של רבנים רפורמים, ושיגיע לשיאו ב־1918 בדיון הנרחב של הרמן כהן בפסקאות עבד ה', בעבודתו האחרונה — דת התבונה ממקורות היהדות.41 הולדהיים מוכיח כאן את עצמו כתיאולוג שיטתי אף יותר, כאשר בשם ההגנה על התפיסה ה"רוחנית" של רעיון המשיח, הוא מתעקש לשמר את מקומה של היהדות בתור נושאת הרוח הזו. רק שנים אחדות לאחר מכן, יתברר כי השימור הזה לא יוכל בשום אופן לכלול את המשך השמירה על חוקי ההלכה, כאשר הולדהיים ירתום את תורת המשיח לצורך הקמפיין שלו נגד שימור הלכות הדת האורתודוכסיות, כפי שעוד נראה להלן. 

			במקביל להתפתחויות העקרוניות, התעורר בהקשר של הריב על סידור התפילה גם דיון ציבורי סוער בין הדרשן מן ההיכל בהמבורג, גוטהולד סלומון, וזכריה פרנקל, שעדיין כיהן אז כרב הראשי בדרזדן, דיון שנגע בין היתר גם בנושא הגאולה המשיחית והמשמעות שיש לה עבור היהדות בעידן המודרני.42 מיד לאחר הופעתו של הסידור החדש, במכתב פרטי שנשלח אל עורכיו, מותיר פרנקל את הדברים ללא הכרעה חד משמעית: מצד אחד, הוא מבקר בחריפות את עקשנותו הבלתי מבוססת של ברנייס ואת ביטויה הנוקב בחרם הציבורי על סידור התפילה, ומצד שני יש לו גם טענות כלפי הליטורגיה המחודשת עצמה, בפרט כנגד הפכפכותם של הרפורמים: לדעתו של פרנקל, היה עליהם לשכתב לגמרי את הסידור, או לחלופין לשמור על הטקסט המסורתי בדיוק כמות שהוא. 

			לאחר שהדיונים בסידור התפילה נגררו אל הזירה הציבורית על ידי סלומון, הולדהיים ונפתלי פרנקפורטר, ראה את עצמו גם פרנקל מחויב לפרסם בפומבי את חוות הדעת הפרטית שלו, והיא התפרסמה בחלקים החל מפברואר 1842, מעל דפי כתב העת של יוליוס פירסט, דר אוריינט. מבלי להזכיר ישירות את רעיון המשיח, כותב פרנקל שהוא רואה כמזיק את הוויתור על ההיבט הלאומי־פרטיקולרי של התקוות היהודיות לעתיד, מפני ש"הכמיהה שהעממיות שלנו תשוב לזרוח ולהלך חופשי אי שם באחת מכנפי תבל, וכמובן בארץ אבותינו, אשר אליה אנו כבולים בזכרונות הקדושים ביותר", אסור לה שתוקרב כלאחר יד על מזבח שאיפות הנאמנות הפוליטיות. אך גם פרנקל רואה מן הסתם שלא ניתן יהיה לשכנע את הרפורמים באמצעות הטיעון הפוליטי הזה בלבד, ולכן הוא מוסיף על כך מתקפה קשה על הקונספט האוניברסליסטי־אתי של משיחיות "רוחנית", שהתוו הכותבים האחרים שנחלצו להגנתו של סידור התפילה. אם המחשבה המשיחית תנותב באופן צר כל כך אל תוך התחום הטרנסנדנטלי והקשה לתפיסה של דת עולמית, כותב פרנקל, יוותר המושג החדש הזה "חסר תוכן" ו"רדוד", ולכן גם סתום בפני רוב העם, וכך לא יהיה יותר שום דבר שיניע את היהדות לפעול למען הקמת ממלכה אלוהית עתידית.43 

			גוטהולד סלומון, שאותו פרנקל דווקא העריך מאוד כשלעצמו, קיבל את דברי הביקורת של פרנקל כדחייה מרה של מאמציו סביב סידור התפילה החדש, והשיב לרב הראשי של דרזדן עוד באותה שנה באיגרת פומבית, בה יצא באותו חירוף נפש להגנתם של אנשי ההיכל בהמבורג.44 אנשי ההשכלה ומאוחר יותר הרפורמטורים היהודים בגרמניה, שעשו מאמצים כה רבים בששת העשורים הקודמים למען "שיפור מצבו של ישראל, כעם כמו גם כפרטים", שאבו כולם את השראתם רק מן המחשבה הנהדרת "שימות הגאולה הדתית־רוחנית של ישראל ושל האנושות הולכים ומתקרבים" — ולא מן האידיאל של פרנקל, של עצמאות לאומית של היהדות בפלשתינה.45 אך בעוד שפרנקל הניח כי את הדחייה של המחשבה המשיחית הישנה, הלאומית־מדינית, נטייה שאפילו הוא יכול היה לחוש בקיומה בקרב יהודים מודרניים, ניתן לייחס ל"מטריאליזם גס" של העם, שרומס את כל שאיפותיו הנעלות, החזיק סלומון בדיוק בדעה ההפוכה. ברגע שהאמונה במשיח תכוון את עצמה רק אל "כנף התבל שהיא זבת חלב ודבש", ותצרף לכך גם את "התקווה לריבונות חסרת פשרות", דווקא אז יתעוררו, לדעת סלומון, שמתכבד כאן בכל שפע התיאורים התלמודיים של הארץ המובטחת העתידית, המחשבה והמאמץ המטריאליים.46 תפיסה "רוחנית" של המשיחיות, לעומת זאת, כלל אינה מאפשרת את הופעתו הטבעית של המטריאליזם. כדי לבסס את עמדתו, נעזר סלומון במשנה תורה של הרמב"ם, בו נאמר מפורשות כי הנביאים והחכמים לא ייחלו מעולם להגיע לימות המשיח כדי לזכות בכוח חיצוני או לשם תענוגות החושים, אלא כדי להשתחרר מן הכורח החומרי ולהתפנות להקדיש את עצמם להכרת האל. הדבר נכון לא רק עבור היהדות, אלא גם עבור האנושות כולה (כל העולם), כפי שמצטט סלומון את מילותיו של הרמב"ם: "ולא יהיה עסק כל העולם אלא לדעת את ה' בלבד" [הלכות מלכים פרק י"ב]. 

			אלא שעמדתו של הרמב"ם עומדת בסתירה לא רק לדימוי המשיח התלמודי שהוצג מעט קודם לכן, אלא סותרת ברמה העקרונית גם את תפיסתו של סלומון עצמו את התהליך המוביל אל העידן המשיחי. בעוד שהרמב"ם רואה בקץ המלחמות ובהשגת מצב של רווחה כללית, תנאי (חומרי) מקדים לאפשרות של אותה עבודה אינטלקטואלית הכרוכה בעידן המשיחי, מניח סלומון בדיוק את ההתפתחות ההפוכה, האידיאליסטית בטבעה. "אל תחששו מכך שבתפיסה של האידיאל הרוחני לא יוכל להיפרע גם החוב של הגשמי", הוא כותב אל פרנקל, "ככל שאחד מהם מתקרב אל הגשמתו, כך ישתפר גם מצבו של עם ישראל בעולם הזה". ככל שההכרה באל תתפשט בעולם, טוען סלומון, כך תמהרנה להיעלם האמונות הטפלות, הדעות הקדומות והיוהרה, "והארץ תהיה יפה יותר, ככל שבני האדם ייטיבו להכיר את השמיים".47 

			בתשובתו לסלומון, שהתפרסמה גם היא באוריינט, ביוני 1842, מגן פרנקל באריכות על "הדבקות ברצון לעצמאות לאומית" של היהדות, ותוקף את המגמה ה"רוחנית" של האמונה במשיח, מזווית שסלומון עצמו כלל לא הזכיר. אם נחליף את מלך המשיח אשר הוביל את ישראל אל ארץ האבות, במשיח אוניברסליסטי הסובל בשם העמים האחרים, והמגולם בדמותו של עם ישראל, מתריע פרנקל, יהיה בגרסה זו של רעיון המשיח יסוד של אדישות, "מפני שהיא טומנת בחובה את ההשלמה עם הגורל הנורא מכל שיהיה מנת חלקנו כנושאי ומפיצי הבשורה של ממלכת הכהנים". והגם שזוהי "שליחות נעלה, להפיץ את האור באמצעות האמונה העיקשת שלנו, היא מתמודדת מול החיים במסירות תבוסתנית יותר מאשר בגישה של קידום וחיזוק החיים".48 מלבד הביקורת המפתיעה על יסוד עתיק יומין זה של התיאולוגיה היהודית המסורתית, לא מציעה תגובתו של פרנקל חידושים נוספים כלשהם בסוגיית המשיח. 

			לא אלו פני הדברים כאשר בוחנים את החוברות שהתפרסמו גם הן בתחילת 1842, "ריב ההיכל בהמבורג, שאלה של זמן", מאת אברהם גייגר, שכבר היה בימים ההם רב בברסלאו. מבין הרבנים הרפורמים הצעירים שהתערבו בדיונים באופן הייצוג הליטורגי של האמונה היהודית במשיח, היה גייגר הראשון לנתח את הפיצול ההולך ומעמיק בתפיסת המשיח, בין הלאומי־מדיני והאוניברסלי־רוחני, במונחים של נקודת מבט ישנה, לעומת חדשה.49 בעוד שהדימוי המסורתי מתואר, גם על ידי גייגר, בתור "נקודת מבט שמעולם לא התפתחה לכדי מסקנה בהירה של ממש", הוא גם היה הראשון להציע לבני תקופתו הגדרה מפורטת באמת של מושג המשיח ה"רוחני". לצד יסודות כמו התרחבות הידיעה, שלום עולמי, ושלטון החוק, מתאר גייגר במסגרת המושג הזה את המשיח כמי ש"אינו אלא הפרסוניפיקציה של ההנהגה האלוהית העולמית בלבד", כך שהוא מוותר ממש כמו פרנקל על הפרשנות של ייסורי ישראל לאורך ההיסטוריה ברוח שירי עבד ה' של ישעיהו. אך בניגוד מוחלט לפרנקל, מתבטא גייגר בבהירות גמורה: "ויתרנו על פלשתינה [Palästina] בתור ערך לעתיד". היהודים, כמי ש"נושאים על כתפיהם את רעיון האל בצורתו הטהורה ביותר", מצפים בכיליון עיניים להפצת רעיון האל שלהם בעולם, שתביא עמה סוף לדעות הקדומות אשר גרמו בכל פעם מחדש לגילויי שנאה כלפי יהודים.50 כמו גוטהולד סלומון לפניו, רואה גם גייגר את פרוץ העידן המשיחי ככרוך בהכרח בהמשכה של ההוויה הדיאספורית של היהודים. אסור לכבול את האמונה במשיח לחזקה על פיסת אדמה בעולם, כותב סלומון בפרפראזה על ניסוחו של פרנקל, "כאשר הנסיכים והעמים יכירו בזכויות שלנו כבני אדם, ויחדלו מלהציב מכשולים ליכולותינו ולשאיפותינו [...], או אז יגיע העידן המשיחי של עם ישראל".51 

			גייגר ראה בוודאי את הדברים בצורה דומה. עבורו, הדימוי ה"רוחני" של מושג המשיח היהודי היה רק תוצר של המודרנה. אם לתפיסה המסורתית־פוליטית של המשיח היו "שורשים הנטועים במצב האזרחי העגום שבו חיו היהודים, מצב בו יכולים היו לקוות למצוא שלווה, שלום ואושר רק במחוזות המרוחקים ביותר מן המדינות שבהן הם חיו ונשמו, ולשאוף לזכות שוב בעצמאות", הרי שהתפיסה החדשה של המשיח, השואבת את השראתה מהדת, מתעוררת לדעתו של גייגר רק בעת החדשה, עם תחילתה של האמנציפציה. על פי גייגר, רעיון המשיח האוניברסליסטי־אתי טמון "ביחס הידידותי יותר מצדן של המדינות, שפתח בפני היהודים עתיד חדש, כיוון שהם משוחררים מכל אותן שלשלאות שהגבילו אותם, וזכויותיהם שוות לאלו של יתר האזרחים". בתמורה, דורשות כעת המדינות הללו מן היהודים לזנוח את תקוותיהם לעצמאות מחודשת בפלשתינה, ולכן נוצר צורך ב"התאמה של האמונה במשיח ושל צביונה הרוחני".52 

			אך גם קו הטיעון של גייגר לא תמיד משכנע לגמרי, מפני שכפי שטענו שוב ושוב רבים מהמתנגדים לרפורמה בסידור התפילה, הלחץ מצד המדינה או ההיטמעות של היהודים במערב אירופה יכולים היו להסביר את מותה של האמונה במשיח, יותר מאשר את ההתאמה המחודשת או הספיריטואליזציה שלה. צריך היה לפעול כאן מניע דתי נוסף, שגייגר ככל הנראה המעיט בערכו. המניע הזה מקורו בנסיבות שבהן דווקא מפני שיהודי מערב אירופה במאה ה־19 ראו את השוואת זכויותיהם האזרחיות כעניין מובן מאליו שצריך היה לקרות כבר מזמן, הם סירבו לקבל עליהם שליחות מוכתבת מבחוץ בנוגע ליהדותם.53 בדוגמה של מושג המשיח מתבהר, אם כן, שהתאמה של התיאולוגיה היהודית המסורתית אינה רק תוצאה של הלחץ החיצוני, אלא תולדה של הרצון לרפורמה פנימית, כדי להתאים את היהדות אל המודרנה. להתאמה הזו הייתה מטרה אחת ויחידה: הבטחת הישרדותה של הדת היהודית. 

			לסיכומו של דבר, ניתן לומר שהחיבורים של הרבנים הרפורמים הצעירים בריב ההיכל בהמבורג הכילו כבר את כל היסודות של תורת המשיח המחודשת של יהדות גרמניה הליברלית — גם אם בצורתם הגולמית, וללא עיבוד תיאולוגי שיטתי. בהצהרותיהם של כותבי חוות הדעת שהתמודדו ברמה התיאולוגית עם סוגיית המשיח במסגרת הדיונים בסידור התפילה החדש של המבורג, נמצאות כבר מגמה ברורה של דה־פרסוניפיקציה של המשיח והעתקת המושג לתיאור של ימות המשיח כעתיד בהיר וצלול. העתיד הזה נתפס כבר באופן שאינו משתמע לשתי פנים, כנצחון האוניברסלי של ההכרה ושל המוסר, ולא רק כגאולתו המובטחת של העם היהודי בלבד. נהפוך הוא, אלו הם היהודים בעצמם, שבאמצעות הטוהר של מושג האלוהות שלהם, או דרך ההיסטוריה רצופת הייסורים שלהם, או אולי הודות לשילוב של שני היסודות האלו, יובילו לגאולה של כלל האנושות מן המלחמות, מהעוני ומהיעדר האמונה. על אף שהמחשבות שהתנסחו בהקשר של הריב על סידור התפילה של המבורג נותרו לא פעם מעורפלות או מוגבלות לרמיזות כלליות בלבד, אין ספק כי הדיון מילא תפקיד חשוב בהתעוררותם של שיקולים עמוקים יותר בפילוסופיה של הדת — כפי שהבחין כבר ב־1847 יצחק מרדכי (מרקוס) יוסט. זו הייתה השנה בה פרסם יוסט את הכרך השלישי של הנספח לספרו, שהתפרסם בין השנים 1820 ו־1829, תולדות עם ישראל מאז ימי המכבים. בתיאור שלו את דברי ימי ישראל החדשים מ־1815 עד 1845 משרטט יוסט במילים ספורות את הדיון בהזכרת המשיח בסידור של המבורג, ומסכם: 

			"מתוך הסקירה הזו מתחוור די הצורך כיצד הוויכוח, שלא נראה חשוב במיוחד כשלעצמו, הפך בכל זאת להזדמנות לצאת בהצהרות בעלות השלכות מרחיקות לכת, ומרגע שאלו מתפרסמות, אין יותר מנוס מכך שתעצבנה מחדש את המושגים הדתיים של העם."54 

			במובן זה, צדקתו של יוסט אמנם הוכחה. בתוך זמן לא רב היו שנות ה־40 של המאה ה־19 עדות לשפע של פרסומים מדעיים, דרשות שראו אור בדפוס, או דיונים פומביים בין רבנים, שעסקו בצורה שעל האמונה היהודית במשיח לסגל לעצמה, אל מול הדרישות שמציבה המודרנה. מן הבחינה הזו, עבר מושג המשיח המסורתי תהליך של חידוש ושינוי עמוק, לפחות בגבולות התיאולוגיה הליברלית. 

			ועידת הרבנים בפרנקפורט — 1845 

			עוד בטרם התפשט הוויכוח בסידור התפילה של המבורג לכל רחבי גרמניה, בלטו רבנים רפורמים אחדים, רדיקליים ברובם, בשינויים נקודתיים שהתקינו בתפילה, או במקבצי שאלות ותשובות בעלי גוון רפורמי, בהם עברה גם דמותו של המשיח שינויים יסודיים הסוטים מן התפיסה המסורתית. בניסיון ליצור האחדה של היוזמות המקומיות שהלכו והתרבו, התכנסו באמצע שנות ה־40 תיאולוגים מכל רחבי גרמניה שנטו לתמוך ברפורמה, בשלוש ועידות מכריעות, שאמורות היו למסור לראשונה את המלצותיהן האחידות לתקנים פולחניים, תיאולוגיים והלכתיים־פוזיטיביסטיים, לפחות עבור הקהילות המקומיות שלהן. שאלת המשיח נדונה גם היא בהרחבה בוועידה השנייה מבין השלוש, שהתכנסה בפרנקפורט בשנת 1845 תחת יושב הראש, הרב הראשי המכהן של פרנקפורט, לאופולד שטיין. 

			שתי התרחשויות מוקדמות מדגימות את הבלבול שהתעורר בינתיים בעניין הזה. כבר ב־1838 פרסם ידידו הקרוב של אברהם גייגר, אליאס גרינבאום, שכיהן כרב המחוזי של לנדאו שבריינלנד־פפאלץ, מבוא לשיעור הקונפורמציה היהודי, שעסקה בין היתר גם במלכות המשיח.55 בתשובות שהציע גרינבאום למורי הדת במחוז לשאלה בנוגע למאפייניה של המלכות הזו, כבר לא מופיע כלל משיח בשר ודם, ולא מוזכרת גם הגאולה היחידנית או השבתו של ישראל. קיצוני מעט פחות, אך כנראה גם מבלבל יותר, היה הניסוח שהופיע בספר לימוד הדת היהודית שיצא לאור בשטוטגרט עוד בשנת 1837, "בעידוד משרד מועצת הכנסייה היהודית־ממלכתית, לשימוש בבתי הכנסת ובבתי הספר של עדת ישראל בווירטמברג". על אף שהיה גם הוא אונברסליסטי־אתי בתיאורי המלכות שבו, מציג ספר הלימוד הזה את המשיח עצמו בתור אדם: "על פי הבטחתם של נביאינו, תוקם המלכות הזו על ידי מורה יוצא מן הכלל, משיח, מגזע ישי, ולו עלינו לצפות".56 לא בכדי קבל על הניסוח הזה אחד הרבנים, בעילום שם, בכתב עת שפורסם על ידי יוסט — מדובר בערבוביה בלתי נהירה של תפיסה "חדשה, רציונליסטית יותר" של המשיח, ביחד עם "אמונה בדלנית, הנאחזת במילותיהם של הנביאים", הוא כותב בחיבור שכותרתו שאלה אל הרבנים בווירטמברג. בעוד שבתפיסה הראשונה לא נחשבה השמטתו של המשיח בשר ודם לכפירה, מציעה הדעה השנייה שהציפייה לגואל מבית דוד היא "מובנת לגמרי", במיוחד בעקבות "הזמנים הדוחקים" שחווה עם ישראל. אך נראה כי הניסוח בספר הלימוד מעלה גם השקפה שלישית, ממשיך המחבר עלום השם וכותב, שושלת בית דוד מעולם לא הופקדה במסורת היהודית על החינוך והלימוד, אלא רק על השלטון והמשפט.57 מספר עמודים לאחר מכן, מתפרסמת אצל יוסט תשובה נוספת על השאלה הזו, גם היא בעילום שם, כאשר המחבר מזדהה רק בתור רב מווירטמברג. ניכר כי הוא עושה מאמצים כנים בנסיון התשובה שלו — ראשית הוא תוקף ומפריך את "גסות העימות" בין הרציונליסטי והפרסונלי בשאלת המשיח, אך בהמשך (בדומה למהלך של פילוסוף הדת שמואל הירש, מאוחר יותר) הוא מנסה להשתמש בהשפעתם המוכחת של "בני אדם נעלים" בהיסטוריה העולמית, כטיעון תקף בזכות הפרסוניפיקציה של המשיח. התגובה ממשיכה ומסבירה כי המשיח חייב יהיה להיות קודם לכל מורה, מפני שההכרה באל, עבודת האל, אהבת הבריות, השלום וההרמוניה — כל אלו הם לטענת הספר, סימנים של ימות המשיח — תוצאה של שכנוע, ש"ניתן לזכות בו רק דרך לימוד הרוח, ולעולם לא באמצעות תביעות לעוצמה פוליטית או על ידי נצחון החרב".58 רק להשתייכות של המשיח בשר ודם לשושלת בית דוד, לא עולה בידו של המחבר למצוא תימוכין מלבד הסמכות של התנ"ך ושל הרמב"ם, הפוסק בפרשנותו למשנה לטובת מסורת בית דוד. 

			במטרה להשליט סדר בבלבול הזה ולבאר סוגיות דומות מבחינה תיאולוגית, כמו גם ברמה המעשית של התפילה, כוללים הרבנים המכונסים גם את סוגיית המשיח בסדר היום העמוס ממילא של הוועידה בפרנקפורט, 1845. במהלך הדיונים שהתנהלו בפרנקפורט בסוגיית המשיח, הסתבר כי איש מן הנואמים למען רפורמה דתית של היהדות לא היה מעוניין לוותר לגמרי על עצם הרעיון התיאולוגי של המשיחיות — כפי שניתן היה לצפות לאור העובדה שהוא היה נתון להשפעות מסורתיות חזקות, שהיו רסטורטיביות, פרטיקולריסטיות ובלתי רציונליות. תחת זאת, נראה כי התיאולוגים הצעירים שדנו בסוגיה הזו בפרנקפורט זיהו את הפוטנציאל הגדול שהיה טמון ברעיון המשיח המסורתי, לקידום גישתם האוניברסליסטית־אתית ליהדות. בנאום הארוך שפתח את הדיון במשיח, מדווח למשל הרב דוד איינהורן, כי הוא אמנם סבר בתחילה שרעיון המשיח הוא "תחליף לרעיון חיי הנצח", אך לאחר מחשבה נוספת שהקדיש לדבר, הוא מכיר בקיומו של היבט "גשמי" של הרעיון. לדעתו, חייב ההיבט הזה להיות מופרד מן התקווה לעצמאות מדינית של ישראל, מפני ש"הייסורים שעליהם קוננו", הגלות — למעשה "קידמה אותנו, לא מדובר כאן בניוון, אלא בהתרוממות של הדת". דווקא בגולה יכול עם ישראל להתקרב לייעודו המשיחי האמתי, לשאת את "דבר אלוהים אל כל רוחות השמיים". כאשר מקבלים את הפרשנות הזו, הרעיון המובלע בתורת המשיח, היותו של ישראל העם הנבחר, כבר לא נראה "דוחה כל כך". "באמצעות עם ישראל", ממשיך איינהורן לשטוח את פרשנותו המשיחית, המכוונת במובהק כנגד הפרשנות התלמודית, יבואו לידי ביטוי "לידה רוחנית מחודשת ואיחודם של כל בני האדם באמונה אחת".59 

			כפי שעולה מפרוטוקול הוועידה, נשא גם שמואל הולדהיים דרשה ארוכה למדי שבה חיווה את דעתו על המשיחיות הדתית. לשיטתו, יש מקום ביהדות למשיחיות רסטורטיבית רק עבור מי שרואים ב"שיקומה של התיאוקרטיה כדת משה" תנאי מקדים להתגשמותם של כל חוקי התורה. אך אם נפרש את הייעוד של היהדות כנעלה יותר, ולא נתנה את הגשמת הייעוד בקיומה של מדינה יהודית, אפשר יהיה לדעתו של הולדהיים לצקת אל תוך רעיון המשיח תוכן דתי חדש.60  

			הרב שמואל הירש מיצה בדבריו את מהות תפיסת המשיח התיאולוגית־הגליאנית: אם נראה את האל בתור בורא בלבד, נוכל למצוא בכך בעיקר תועלת פילוסופית. "אך אם נאמר שהאנושות משיגה את מטרתה בעולם הזה", נגיע למשמעות הדתית של הבריאה: "המימוש של האנושות בעולם הזה הוא מה שמאפיין את היהדות", המשיחיות עצמה היא מה שמבדל את הדת היהודית מן הדתות האחרות. העובדה שהנביאים היו מסוגלים לתאר לעצמם את המימוש הזה רק במסגרת של מדינה יהודית, מוכיחה לדעת הירש רק את היותם בני זמנם, "שלימדו את האמת בראי תקופתם". אך כיום מתקדמת תורת המשיח "בצעדי ענק אל עבר הגשמתה", מה ש"מאפשר חיים של קדושה ושל טוהר מוסרי עלי אדמות" לבן האדם בכל מקום.61 

			גוטהולד סלומון הסכים עם הירש כי בניגוד לאמונה הפגנית, היהדות העבירה את תור הזהב מתחילתה של ההיסטוריה אל סופה. אך לפחות, טוען סלומון בניגוד לדרשן שקדם לו, הכירו חכמי התלמוד הנבונים יותר והרמב"ם בכך שמלכות המשיח המדינית יכולה להיות "רק פרק אחד בהתקדמותו הרוחנית־פולחנית של העם", וזהו מובנה של הפסקה התלמודית המצוטטת לעתים קרובות מתוך ברכות ל"ד ע"ב. אזכורים אחרים של המשיח בתלמוד מובילים את סלומון למסקנה שאפילו לדעת הרבנים התלמודיים, "אמונה מילולית במשיח בשר ודם אינה אלא צורת ביטוי שנועדה לתאר את העתיד הרחוק".62 הרב יוסף מאייר משטוטגרט ציין בתגובה לכך שהאמונה במשיח מהווה מן הסיבה הזו יסוד מרכזי שלא ניתן לבטלו, מפני שאמונה כמו האמונה היהודית, ש"בצדק רב מודעת להיותה האמתית", מן ההכרח הוא שתכלול את התקווה להפוך לדת אוניברסלית.63 

			הנואם הבא, הרב אברהם אדלר, המשיך את קו המחשבה הזה והוסיף כי לא אחת נטען שהמונותאיזם הוא מה שמבדיל בין היהדות לדתות האחרות.64 אך הטענה הזו שגויה, לדעת אדלר, מפני שמדובר בבלבול בין העקרון והתוכן: בעוד שישנן דתות נוספות המאמינות באחדות האל, האמונה במשיח עתידי נותרת ייחודית ליהדות בלבד. רק למשיחיות היהודית יש אמונה שלמה בכך (1) שבסופו של דבר הטוב ינצח, (2) שההיסטוריה העולמית לא מתקדמת במעגלים, אלא אל עבר מטרה מוגדרת, (3) שהמטרה הזו היא רמת התפתחות גבוהה של האנושות, ומכך משתמע גם (4) ש"תחייה אידיאלית של העמים" היא ערובה לחיי נצח של האינדיבידואל. התנאים בוועידת הרבנים לא אפשרו לאדלר להמשיך ולהעמיק בקו המחשבה הזה, אך ניתן לשער, במיוחד לנוכח הטיעון האחרון שלו, שהוא מתקדם באותו נתיב כמו שמואל הירש, כפי שעוד נראה להלן: בדרך אל הרעיון של תיאודיציה בראי ההיסטוריה העולמית, כפי שיעובד לפרטים בעבודתו של הרמן כהן.65 כל עוד היהדות תסגוד למילה, ממשיך אדלר את דבריו, יימשך שלטונם של תענוגות החושים: תימשך הציפייה לשיבת העם אל ארץ זבת חלב ודבש — היסוד החביב על מתנגדי הרסטורציה, ההופכים על פיה את הפרשנות המקורית החיובית של הפסוק המקראי, ודוחים אותו כסמל לדרישה לאושר גשמי בלבד. אך משמעה של המשיחיות היהודית הוא למעשה הציפייה ל"חזרה של הרוח אל מולדתה האמתית, אל ממלכת האהבה והאמת". במקום לסמוך על שלטון החוק המסורתי, שאינו אלא "הצל של הרוח", סומכת האמונה במשיח רק על שלטונה של הרוח, "שהיא האמת שמאחורי החוק". לדעת אדלר, מתרחש במשיחיות "פיוס של אנושות דרך האמונה האמתית של ישראל", ולא חידוש של "בידול ישראל מן העמים".66 

			הדרשן יעקב אוארבך מפרנקפורט הסביר לוועידת הרבנים באותו המושב שרעיון המשיח הוא "נשמתה של היהדות החיובית". באופטימיזם שנראה בדיעבד כמעט טראגי, הוסיף חותנו של הסופר הידוע ברתולד אוארבך, שמטעמים היסטוריים, התלמוד לא יכול היה עדיין לוותר על הציפייה הלאומית של היהדות — "אך בימינו הגיעו הצדק והאחווה האנושית, כתוצאה מן החקיקה, הקמת מדינות, ונסיבות אחרות, לקרקע יציבה שלא ניתן עוד לערערה". לפיכך יכולים היהודים "להניח ללא חשש מאחור את כל התקוות הלאומיות, שהערך שיש להן עבורנו נמצא רק במשמעות הדתית". אוארבך מציע למשיחיות היהודית בנוסח החדש את המחשבה הנשגבת של "אידיאל מלכות האל", שאליו צריכה להצטרף "תורת ייעודו של ישראל, ואותה עלינו להמשיך לעבוד". 

			אך בשונה מרבים מבני דורו, שולל אוארבך כל צורה של תיאולוגיה מיסיונרית פעילה, שהרי לא מדובר "בבחירה או בשליחות על מנת להפיץ כלפי חוץ את תורת האל", והיהדות צריכה "להגשים בענווה את החובה הדתית שלה רק מבפנים" ולהניח את היתר בידי אלוהים. ההשקפה הזו צצה מדי פעם בכתביהם של תיאולוגים יהודים אחרים, כשהם עוסקים ב"מאפיין הכוהני" המשתמע מספר במדבר י"ט ו'. כך כותב למשל דוד רוטשילד בסדרת מאמרים בנושא גזירת האמונה היהודית במשיח מן המקרא, שיש לדת ישראל "משמעות עולמית אוניברסלית", והיא עתידה להפוך בימות המשיח גם לנחלתם של עמים אחרים, אלא שהתודעה הדתית של העם היהודי סטתה תמיד מן המשמעות הזו. "השליחות של ישראל" הייתה קיימת בתודעה היהודית רק בצורתה הרעיונית, ולא בפועל, מבחין רוטשילד.67 

			אוארבך הציג גם הצדקה חדשנית להשתייכות של המשיח לשושלת בית דוד, שהייתה בה בעת גם וריאציה על הפרשנות שאימצו הרפורמים לשירי עבד ה': מלכות עשרת השבטים לא הייתה מסוגלת להגשים את הייעוד של ישראל, ולכן היא נעלמה מן ההיסטוריה, הוא מסביר. "כל התקוות נכבלו לממלכת יהודה ולמלכים מבית דוד, ומכאן חלחלה והשתמרה תורת האל. אנחנו היהודים, שארית ישראל, אלינו התכוונו כל ההבטחות שניתנו".68 לאחר שהראה כי כל היהודים בני תקופתו מקורם בבית דוד, יכול היה אוארבך להצטרף להשערה שהמשיח האמתי הוא עם ישראל, שפועל לאורך ההיסטוריה למען הקדמה הרוחנית — בין אם במודע ובין שלא במודע. 

			כשהוויכוחים על המשיחיות נמשכו למחרת, ה־21 ביולי 1845, דנו הנואמים הרבים, בהתאם למטרה שהציבה לעצמה הוועידה, בעיקר בשאלות הנוגעות לליטורגיה, ופחות בסוגיות תיאולוגיות. אך בכל פעם מחדש צצו להן גישות בפילוסופיה של הדת שהניחו את היסודות התיאולוגיים להגדרה מחדש של התורה המהותית כל כך ליהדות. האישים הבולטים בזירה הזו היו סלומון פורמשטכר ושמואל הירש (שניהם נכחו בפרנקפורט), כמו גם שלמה לוי שטיינהיים — שלושת ההוגים היהודים החשובים ביותר בתחום הפילוסופיה של הדת במחצית הראשונה של המאה ה־19, והפרקים הבאים יוקדשו לסקירת התיאוריות המשיחיות המפורטות שלהם. 

			שלמה (סלומון) פורמשטכר 

			הרב סלומון פורמשטכר מאופנבך (1889-1808) תיאר בעבודת המופת התיאולוגית שלו, שהתפרסמה ב־1841 — כלומר, לפני ריב ההיכל — דת הרוח, תפיסה של ביאת המשיח שהייתה עדיין קשורה לאדם בשר ודם.69 לעומתו, מתאפיינים ימות המשיח אצל פורמשטכר באיכויות אוניברסליות, הקריאה שלו בספרי הנביאים רואה בהם מבשריו של עתיד "מלא אהבה" לכלל האנושות, אותה הוא מתאר באמצעות מובאות מן המקרא "כמשפחה אחת". לצד יסודות מסורתיים טיפוסיים של הכרה באל, של אחווה, ושל התרחקות מן החטא והאלימות, המאפיינים את האופן בו פורמשטכר מצייר את העתיד המשיחי, מפציע בתיאורים שלו גם היסוד המהותי של תיאולוגיית הרוח שלו: הרחבת הידיעה בתקופה העתידית, כותב פורמשטכר, תגרום לאנושות להתבייש "בכך שסגדה לטבע במקום לאלוהים".70 

			בעוד שמרבית התיאולוגים הרפורמיים הגרמנים במחצית הראשונה של המאה ה־19 מבחינים בין המסורת ה"רוחנית" וה"פוליטית" בטקסטים המשיחיים ביהדות, מפתיע פורמשטכר ובוחר בנתיב בלתי רגיל בחלוקה של הגישות השונות למאפיינים של ימות המשיח. לדעת פורמשטכר, ההבדלים בתיאורים של מושג המשיח משקפים יותר מכל את ההבדלים בנסיבות החברתיות בהן הם נוסחו. לפיכך הוא קורא להבחין בין רעיונות בעלי "אמיתות מוחלטת" בנוגע לעידן המשיחי, כפי ש"נחזו" לנביאים, מצד אחד, לבין רעיונות הזמן, שהם בעלי "אמיתות יחסית", מצד שני, שבכל זאת נראה כי לא רק התווספו לחזיונות הנבואיים, אלא היו קיימים מלכתחילה אצל הנביאים. הרעיונות הסובייקטיביים האלו תלויים בשלב ההתפתחותי שבו נמצאת היהדות ברגע נתון, או אפילו בתנאים הפוליטיים השוררים באותם זמנים. בקבוצה הראשונה נמצאים התיאורים הנבואיים של ארץ זבת חלב ודבש, של פוריות גבוהה והרמוניה עם הטבע. את התיאורים הללו, כמו למשל זה של הפיוס בין בני האדם לבעלי החיים, יש לפרש באופן מילולי לגמרי, ולא כמטאפורות, מפני שההבנה המקראית הבלתי מפותחת של מושג השכר שבו יגמול אלוהים לצדיקים, עדיין רואה אותו כמוטמע בחסד ובשלווה של הטבע. בקטגוריה של רעיונות הזמן הפוליטיים־סובייקטיביים, לעומת זאת, מונה פורמשטכר את "התקווה להקים ארץ, להנחיל נחלות שוממות בממלכת ישראל הקדומה, שבראשה מולך צמח צדיק לבית דוד, ושאין עוברים עליה עוד נוגשים, אלא היא מביסה את כל אויביה בחרב, על כל הר וכל גבעה".71 

			את מושגי העתיד של האמת האובייקטיבית ניתן לסכם בשלוש נקודות עיקריות, ואפילו הקישוטים שנוספו ברוח הזמן לאותן שלוש נקודות, וחייבים להשתלב לכדי מצג אחיד, שייכים לתחום של רעיונות הזמן. וכך מגדיר פורמשטכר את המאפיינים העל־זמניים של המשיחיות היהודית: "הידיעה האמתית של אלוהים, המידה הטובה הטהורה, ואהבת הבריות האוניברסלית". כל קישור של אחת משלוש אמות המידה האלו ולו לאחד מן הרעיונות שאינם אובייקטיביים, באופן המעמיד אותם זה לצד זה, פוגמת בטוהר הרעיון הנבואי: פורמשטכר מציע כדוגמאות לכך את עבודת השם הרוחנית המלווה בהקרבת קרבנות, או את קיומם המקביל של האחווה האוניברסלית והבחירה הפרטיקולריסטית בעם ישראל.72 

			לשיטתו של פורמשטכר, היו הנביאים מודעים לגמרי לערבוב בין האתיקה הטהורה וה"נחמות של ההווה", בכל הנוגע לימות המשיח, מפני שהם לא היו פילוסופים סכולסטיים סיסטמתיים, אלא נקראו לשמש "מחנכים עממיים", והיה עליהם לסחוף בקסמיהם את כל בני האדם.73 מן הסיבה הזו עלינו להקפיד בניתוחנו את דימוי העתיד ביהדות על ההבחנה החדה בין "מהות ומקרה, בין הגרעין והקליפה", הוא כותב בסיכום הדיון שלו.74 כך עולה בידו, בניגוד לתיאולוגים רבים אחרים בני זמנו, להגיע לפרשנות עקבית של המסורת, שאינה מניחה גישות וזרמים מקבילים בתפיסת המשיח, אלא יוצאת מנקודת הנחה שהשכבות השונות, הפילוסופית והחינוכית, מתקיימות בתוך אותו טקסט, ושהסתירות ביניהן נלקחו בחשבון על ידי מחבר הנבואה. 

			מעניין לא פחות הוא הדיון של פורמשטכר בשאלה כיצד ניתן לקרב את ימות המשיח, דיון שניכרת בו הרפלקסיה התיאולוגית העמוקה. כאן הוא דווקא מערבב בין מושגי היהדות המקראית והתלמודית, או לפחות מושפע עמוקות מאסכולות רבניות מאוחרות יותר בפרשנות שלו למושג החופש האנושי במקרא. ההבדל החשוב ביותר בין היהדות לדתות הפגניות מבחינת התיאוריות שלהן על הגאולה, נעוץ לדעתו של פורמשטכר בעובדה שעבור עובדי האלילים, השחרור מהרוע הוא פעולה שמתבצעת על ידי האלים, בעוד שביהדות מדובר ב"יצירה בלעדית של האדם". ביהדות האדם הוא שבורא בעצמו את גורלו, גאולתו תלויה אך ורק במידה הטובה שלו לבדה (כלומר מתוך יראת השם שלו). עבודת הגאולה, לשיטתו של פורמשטכר, היא "פעולה מוסרית טהורה", בעוד שעבודה זרה — ולא ברור לגמרי אם הוא מתכוון למושג רק במובן שהיה לו בעת העתיקה — אינה אלא "אבולוציה פטליסטית של הטבע". יתכן שההגדרה המוגבלת הזו צרה מכדי להכיל את היהדות המקראית, ושהיא אמנם הושפעה מן הרעיונות של המאה ה־19, אך אין ספק שהיו לה שורשים בתיאולוגיה התלמודית — ומה שאולי חשוב יותר לענייננו — היו לה השלכות על תיאוריית המשיח של פורמשטכר. בניסוח הזה של תורת הגאולה, נאלץ המשיח היהודי לפשוט מעליו את יכולותיו העל טבעיות ואת היותו שלוח האל, גם אם התיאור שלו נותר פרסונלי. עבור פורמשטכר, המשיח הוא אמנם בן אדם, אך הוא "חמוש בכל התכונות הנעלות ביותר הקיימות בשלמות האנושית". בניגוד לימות המשיח האמתיים, שכפי שראינו נמדדים בעיקר באמות מידה "אובייקטיביות", שאינן משתנות, נותר המשיח של פורמשטכר בגדר דמות פוליטית שתפקידה מסתכם ב"אחדות ושחרור" לעם ישראל, ולא טמון "בהאלהה של בן האנוש" באמצעות הקרבה עצמית, כפי שנאמר כעקיצה פתאומית המכוונת בבירור נגד הנצרות. בהערת שוליים מתייחס פורמשטכר לעובדה שכבר בפרק י"ז של ספר דניאל "ניתן למצוא את הראיות הראשונות למעין אפותיאוזה של המשיח", ולכך שהתפיסה הזו הלכה והתחזקה במחשבה היהודית עד להופעתו של ישו.75 

			ראוי לציין גם את הטענה של פורמשטכר כי הסיבה לחוסר היכולת לחשב את הזמן שנותר עד לביאת המשיח, כפי שטענו אחדים ממורי התלמוד, אינה טמונה בהיותו של המשיח שלוח האל, אלא בראש ובראשונה בשלמות המוסרית האנושית.76 לשיטתו של פורמשטכר, אם התשובה מתאפשרת לאדם בכל עת, כפי שהתלמוד מלמד אותנו, ואם הרשות נתונה תמיד לחרטה ולכפרה, הרי שגם העידן המשיחי יכול לפרוץ בכל רגע נתון, ולא ניתן לחזות אותו מראש. בסיכומו של עניין, מה שהוא טוען כאן הוא שהתיאור של דימוי העתיד ביהדות נשאר תמיד בגבולות מה שהוא הגדיר כבר בכותרת של עבודתו התיאולוגית, דת הרוח. הטבע, שאת הסגידה לו מבקש פורמשטכר לבער מתוך היהדות, לכל היותר יתגמל את האדם במידת השלמות שהייתה לו בעבר, אך הטבע כשלעצמו לא ישלים את עצמו. במסגרת דת הרוח אין רוע טבעי, והטבע אינו אלא בריאה בלתי ניתנת לשינוי של אלוהים. הרוע האנושי נוצר כאשר האדם יורד מן הספירה של הרוח אל הספירה של הטבע, ולכן עבור היהדות, יש לגאולה של האדם בממלכת המשיח "גוון הומני טהור, רוחני ומוסרי", מפני שההוגה היהודי מסוגל לזהות את הניגוד בין הרוח והטבע.77 תיאוריית המשיח הרציונליסטית־אתית הזו משיקה שוב לנקודות השונות בהגות המשיחית של כל אותם רבנים רפורמים מן המחצית הראשונה של המאה ה־19, שוויתרו כבר אז על הגואל בשר ודם. ההפרדה החדה שמציע פורמשטכר מן המשיח הפוליטי ומימות המשיח הרעיוניים אולי אינה מושלמת, אבל היא מותירה מרחב תמרון ליסודות קלאסיים רבים בתפיסת המשיח החדשה של התיאולוגיה היהודית הליברלית. 

			עם זאת, פורמשטכר פסימי יותר מהוגים רבים בתקופתו, שראו את פרוץ ימות המשיח בהשגת האמנציפציה האזרחית. אם מתייחסים ברצינות להגדרה הליברלית, נראה כי האנושות המאוחדת בשלום ובהכרה נמצאת רק בעתיד הרחוק — "בקושי שליש מן המין האנושי וויתר באופן חלקי על הסגידה לטבע...", טוען פורמשטכר ברמה המעשית והמדעית כאחת. על כל פנים, ברור לפורמשטכר שאפילו את הצעד הקטן הזה ניתן לזקוף לזכות השפעתה של היהדות על ההיסטוריה של הרעיונות, "אך ההשפעה הזו צריכה להתרחב עוד הרבה בטרם תשלים את התכלית הנעלה שלה". כמובן שבדרך אל ימות המשיח נעזרה היהדות בנצרות ובאסלאם, מכין פורמשטכר את הקרקע לקראת אחד רעיונות החביבים על התיאולוגים היהודים במאה ה־19.78 שתי הדתות נזקקות "ליסוד האלילי" כדי למלא את שליחותן בקרב עובדי האלילים, אך היהדות צריכה להמשיך לטפח את המסורת הבדלנית שלה אם ברצונה להגשים את השליחות שלה ולייצג את הרעיון הטהור של רוח האדם, כפי שמנסח זאת פורמשטכר.79 

			הרוח הזו, התבונה האנושית, מסוגלת לדעתו של פורמשטכר לזהות עתיד משיחי אידיאלי "לא כיציר דמיון פואטי, אלא כמציאות שעתידה להתחולל ביום מן הימים". אך רמת ההכרה הגבוהה שתשרור בימות המשיח אין משמעה שלא יהיה יותר גבול לידיעותיו של האדם — אלא היא שתראה לו בבהירות רבה יותר מאי פעם, היכן בדיוק נמתח הגבול הזה. בניתוח שמזכיר שילוב משונה בין קאנט והרמב"ם, מנסה פורמשטכר להקדים תרופה לאפיסטמולוגיה הזו של ימות המשיח: מעבר לגבולות היכולת של ההכרה האנושית נמצאות גם אז המטפיזיקה, הוא מוסיף וכותב, "התיאוגניה והתיאוסופיה, האסטרולוגיה והאסטרוגנוסיס, הדמונולוגיה ותורת המלאכים" ולבסוף גם "כל ההשערות הנוגעות לגורלה הסופי של הנפש לאחר החיים עלי אדמות". לצד הערבוביה המיסטית של הבלתי נודע, מציב פורמשטכר את התיאולוגיה, שמסוגלת לחלחל בשלמותה דרך התודעה: "עם זאת, מושא הידע האנושי הוא אלוהים על פי תכונותיו המוסריות, כפי שהן באות לידי ביטוי בבריאה, והזיקה שבין האדם לאלוהים". 

			לדעת פורמשטכר, האדיקות הדתית בימות המשיח לא תהיה מוכתבת עוד על ידי מה שהוא רואה כשריד של עבודת אלילים: "אמונה טפלה, מיסטיציזם, פנטיות, או צדקנות". האדיקות אינה מתבטאת גם בסגפנות גופנית, ההוויה הגופנית היא "אמצעי שתכליתו שימור והפצת ההוויה הרוחנית".80 התיאור של החלופה המוצעת לאדיקות הכוזבת הוא דימוי ארוך והרפתקני של ימות המשיח, שככל שהוא נותר אולי מעורפל עבור פורמשטכר, מדגים בבירור את האופן בו הוא התבסס על המקורות המסורתיים של היהדות כדי לפתח את אידיאל העתיד ההומניסטי עבור האנושות, שבהתרחשותו הסופית היה משוכנע לגמרי מתוך אמונתו היהודית בשילוב עם התבונה האנושית: פורמשטכר מתענג על המחשבה "שהנהנתנות, החמדנות והיוהרה", תעבורנה לחלוטין מן העולם, ובמקומן תעלה ותבוא "האהבה מלאת ההקרבה, שמוצאת את אושרה העילאי בהתייחסות אל יתר הבריות כברואי האל". 

			אם התיאור הנחרץ הזה נשמע כמו פנטזיה אוטופיסטית מובהקת שהגשמתה הגשמית לא תעלה על הדעת, במהלך הבא שלו מפתח פורמשטכר תיאורים פוליטיים אך אידיאליסטיים לא פחות, של צורת השלטון באוטופיה שלו. גם כאן נראה שנקודת המוצא שלו היא הנביאים המקראיים, ובכך הוא מראה עד כמה השתנתה בעיניו הדוקטרינה המסורתית היהודית לכדי תפיסה אוניברסליסטית־אתית של העתיד הכוללת את האנושות כולה. רק הבטחון הדתי העמוק שלו בביאת המשיח הוא שמאפשר לפורמשטכר להאמין בסופו של דבר בהיתכנות של החזון הזה. ועל אף שהוא אינו מספק תשובה סופית לשאלה האם יש צורך לדמיין בראש המדינה היהודית העתידית שהוא משרטט גרסה מופשטת של המשיח, הרעיון הזה עשוי בהחלט להתקבל על הדעת, בהתחשב בקווי הטיעון הקודמים שלו. 

			הערבוב המעורפל של פורמשטכר בין אוטופיה הדרגתית בת הגשמה מצד אחד, לבין רסטורציה מקראית מצד שני, רחוקה מאוד ממקוריות פילוסופית פורצת דרך. עם זאת, יתכן כי פרומשטכר מנסח במאה ה־19, לראשונה בתולדות ההיסטוריה היהודית של הרעיונות, את הדימויים המסורתיים של ימות המשיח, במונחים של חזון קונקרטי לעתיד, ויוצר בכך שילוב של המקורות הנבואיים והרבניים עם העושר האינטלקטואלי של ההומניזם האתי — שילוב שהיה אופייני למחשבה התיאולוגית של הרבנים הליברליים: הם לא היו מוכנים לוותר על דת אבותיהם, אבל גם לא חשבו שיהיה בלתי אפשרי לשלב בין הדת הזו לבין רעיונות המוסר ההומניסטיים של הנאורות. 

			5 

			שמואל הירש 

			העניין המחודש בהתמודדות תיאולוגית עם המשיחיות היהודית, שהתעורר בעקבות הדיונים בהיכל בהמבורג, היה ללא ספק הכוח המניע מאחורי החלטתו של הרב הרפורמי שמואל הירש (1889-1815) לפרסם בשנת 1843 אסופה של עשרים דרשות, שניתנו בין השנים 1839 ו־1842 בנושא "תורת המשיח של היהדות".81 הירש היה באותם ימים רב בדסאו, מאוחר יותר כיהן כרב הראשי של לוקסמבורג, ולבסוף היגר ב־1866 לארה"ב, שם העביר עשרים שנים נוספות של שליחות ציבורית בפלג הקיצוני של התנועה הרפורמית. הירש התפרסם יותר מכל הודות לעבודתו החשובה ביותר שהתפרסמה ב־1842, "פילוסופיית הדת של היהודים", שכללה גם התמודדות מפורטת עם סוגיית המהות של ימות המשיח באמצעות ניתוח ביקורתי של מקורות.82 הוא עצמו ראה בדרשות בנושא המשיח מעין הקדמה לפילוסופיית הדת השיטתית שלו, והטקסט הראשון מוכיח שגם לשמואל הירש, כמו למשל לפורמשטכר, היה עניין בעיסוק התיאולוגי במשיחיות היהודית עוד קודם לריב ההיכל בהמבורג. במיוחד בזמנים בהם שורר בלבול בנוגע לתורת המשיח היהודית, מטיף הירש, "שומה עלינו" לדון במשיח ובציפיות המשיחיות שלנו. עם ישראל לא יוכל להתקיים ללא תורת המשיח שלו, והצידוק לעמדה הנחרצת הזו הוא אולי מפתיע, אך גם משמעותי מבחינת הפרשנות המחודשת של מושג המשיח בתנאים מודרניים. איך נוכל "לגנות" את היהודים שכבר אינם רוצים להיות יהודים, תוהה הירש, את מי שרואים ביהדות גרמניה עולם הולך ונעלם, אם אנחנו זונחים את תורת המשיח שלנו? בתורת המשיח ראו "אחינו, שהתנכרו לעם ישראל", את נקודת התורפה העיקרית של היהדות המסורתית, מפני שהם "נוטים לשגות באשליות שההיאחזות בתקוות המשיחיות של ישראל מונעת מהם את הבחירה בייעוד האזרחי והמוסרי, שעבורו חנן אותם האל בכל הכישורים והכלים הדרושים."83 

			מהטעם הזה בדיוק, חושב הירש שיש לדרוש בסוגיית המשיח ולבטא בבהירות את מה שהיהדות קושרת בתורה הזו. תחת קו הטיעון הזה מתאספים במהרה עוד עקרונות בסיסיים רבים של התיאולוגיה הרפורמית היהודית במחצית הראשונה של המאה ה־19: התכלית של חידוש ההגות התיאולוגית ביהדות (ולא רק בהקשר של המשיח) היא תמיד החזרתם של אותם "אחים אובדים", החיזוק שהיהדות זקוקה לו מול האתגרים שמציבה המודרנה, ובסופו של דבר, הישרדותה של הדת היהודית בעת החדשה. הקלה על השתלבותם של היהודים בחברה האזרחית אינה המטרה של הרפורמים כאן, ההשתלבות הזו הייתה בגדר ציפייה שנראתה להם מתבקשת מן הסביבה הלא־יהודית.84 הירש שולל כפתרון שנוטה "לשגות באשליות" את הוויתור על יסודות מסורתיים של היהדות למען האמנציפציה, שיכול לנבוע רק מחוסר הבנה של התיאולוגיה היהודית, שלא ייתכן כי מהותה האמתית תעמוד בדרכה של ההשתלבות האזרחית, ואף חשוב מכך, המוסרית. הירש יודע היטב ששיטת האקולטורציה המהירה והפשוטה ביותר במדינה הנוצרית תהיה וויתור על היהדות, ולכן הוא רואה את האחריות המוטלת על הרבנים כהצגה של מהות המסורת היהודית, במקרה שלנו תורת המשיח, כך שהגרעין התיאולוגי שלה מבצבץ החוצה, והיא רק מוקפת במעטפת שמתנגדת לאינטגרציה, כתוצאה מן המציאות ההיסטורית. אם כן, לשיטתו של הירש, רפורמה תיאולוגית אינה בגדר חידוש של ממש בדת היהודית, אלא החזרה של התכנים האמתיים, שנאלצו להמתין זמן רב מדי כאבן שאין לה הופכין, כתוצאה מן הרדיפות ומן הדיכוי.85 

			בראש ובראשונה, רואה הירש את האמונה במשיח כנוסכת התקווה של העם היהודי, שאמור למצוא בה "נחמה ועידוד כנגד כל מה שמייסר אותנו". אך במהרה מתגלה כי הוא מדגיש גם את ההיבט האוניברסלי של ימות המשיח, את האיחוד העתידי של האנושות כולה בעבודת "אלוהינו". בימות המשיח, "יחיו בני האדם באופן אנושי, ולפיכך באופן אלוהי", כותב הירש. בהבנה היהודית המסורתית, הדימוי הזה בא לידי ביטוי יותר מכל בהיעלמותם המוחלטת של האלילים החיצוניים, אך גם, כפי שהירש חוזר ומדגיש, של האלילים הפנימיים, לא רק האלילים שאת צלמם ראינו, אלא גם אלו "שבתוך לבנו, גם היראה מפני הריקנות, וגם האהבה של הריקנות". עבור הירש, המשמעות של שלטון אלוהים על לבבותיהם של האנשים, היא השגת מוסריות אוניברסלית בימות המשיח, מפני שאז "תהיינה כל משאלות לבנו אלוהיות, וגם מאמצינו יהיו כולם במרדף אחר מטרות נעלות".86 כאן כבר ניכר בבירור הדגש שמביע הירש מפורשות בדרשה מאוחרת יותר שלו: לשיטתו, כמו גם לזו של תיאולוגים רפורמיים רבים בתקופתו, מושג המשיח היהודי אינו ביטוי פוליטי בלבד של השחרור מעולו של השלטון הזר על היהדות, להפך: השחרור הזה כבר הגיע כתוצאה של האמנציפציה האזרחית של היהודים, לדעת הירש, ללא קשר לפרוץ ימות המשיח: "בארץ האבות הגרמנית שלנו, עם ישראל אינו יכול להתלונן יותר על הדיכוי המוגזם", הוא כותב כבר ב־1840, אך למרות זאת הוא יכול עדיין לקוות ל"עתיד נהדר ויפה יותר".87 אך גם היהודים עצמם לא ידכאו בעידן העתידי הזה עמים אחרים, הוא מוסיף, כנראה כדי להתמודד עם כיוון הטיעון הנפוץ הזה, שהתבסס גם על מימרות תלמודיות, אך בעיקר על התבטאויות דומות מימי הביניים.88 אין ספק שהירש סבור ש"שלטון שיש בו אלימות" לא יוכל לעלות בקנה אחד עם התפיסה היהודית של המשיח. העמדה הזו עומדת בניגוד ברור לתיאוריות המשיח המחולנות, שהוגים יהודים במאה ה־20 התעמתו לגביהן עם קודמיהם. במיוחד אצל גרשום שלום, אצל ולטר בנימין, ומאוחר יותר גם אצל יעקב טאובס, הופכת המשיחיות למהפכה ניהיליסטית־אנרכיסטית המבקשת לכפות באקט אפוקליפטי את השמיים על האדמה, ומשתמשת לצורך קידום הפרשנות ההרסנית הזו של המשיחיות, בעיקר במאמציהם הכושלים של משיחי השקר.89 אך במאה ה־19 כמעט ולא היו בחוגי התיאולוגים היהודים עוררין על כך שאלו שטענו להיותם המשיח, מבר כוכבא ועד שבתי צבי, בעיקר הסבו נזק למשיחיות של ספרי הנביאים, בכך ש"ניצלו במרמה, בפרשנות כוזבת ובמיסטיפיקציה, את המשיח האמתי שהובטח במקרא, השוכן בתוך הרוח היהודית", כפי שכתב ב־1860 הרב ההונגרי שמואל שוורץ.90 

			אין ספק שהדה־פוליטיזציה המוחלטת שחלה בתורת המשיח אצל שמואל הירש היא קיצונית, וקשה ליישב אותה עם המקורות המסורתיים. נראה כי ברמה התיאולוגית, החשיבות והחידוש כאן נעוצים בעיקר ברעיון ההתפתחות של ההיסטוריה החברתית, רעיון שבקושי היה מוכר במחשבה הרבנית, שיהיה סביר לייחס אותו להשפעה של הגל על הירש: "האנושות צועדת קדימה, זהו המשפט הראשון בדת שלנו", זועק הירש בדרשה אחרת מ־1840, למרות שהוא הרי יודע היטב שהתפיסה ההיסטורית והמוסרית התלמודית, עד למנדלסון, יוצאת מנקודת ההנחה ההפוכה בדיוק ורואה את העולם בתור הווה ארוך ומתמשך, שבו רצון האל חייב להתקיים בכל פעם מחדש. חכמי התלמוד רואים בכתבים הנוגעים לביאת המשיח העתידית יוצאים מן הכלל ביחס לדימוי הזה, כנראה בהשפעת הטקסטים הנבואיים בתנ"ך — אך גם כאן, המעבר לעתיד הטוב יותר נתפס בדרך כלל כהתרחשות מפתיעה, החלטה מופלאה ופתאומית של אלוהים, שכמעט ואינה מושפעת מן ההתנהלות האנושית. הירש, לעומת זאת, מתאר כרעיון הבסיסי של אסופת ההגיגים שלו בנושא המשיח, את המחשבה שהאנושות הולכת "ומתקרבת לשיפור" בתהליך איטי, מפני שזהו היעד ההיסטורי שאלוהים הציב לנו. המשיח מהווה עבור הירש ערובה "לכך שהתכלית האלוהית, זו שאלוהים תכנן לאנושות, אמנם תושג".91 לתפיסה הרואה במשיחיות כתב אחריות לכך ש"יעד" נחשק שנקבע מראש עבור האנושות, יושג באחרית הימים, היו השלכות מרחיקות לכת על התיאולוגיה הליברלית במאה ה־19, והיא מצאה לבסוף את ניסוחה התמציתי ביותר אצל הרמן כהן. מבחינת כהן, השאלה הסבוכה בדבר יכולת ההתגשמות של האנושות המוסרית, נענית בחיוב מלא על סמך הנביאים המקראיים ותפיסת המשיח שלהם. רק במשיחיות, ואיתה בלבד, כותב כהן 70 שנה לאחר מכן, יושלם רעיון האל האחד, ובלעדיי המושג הזה, נותר המונותאיזם האתי נטול השקפה לעתיד.92 הירש הניח כאן את היסודות למה שכהן יכנה התיאודיציה בראי ההיסטוריה העולמית: האלמותיות של נפש הפרט, שהייתה עדיין חיונית מבחינת הפילוסופיה של הדת בכתביו של מנדלסון, מנופצת כמיתוס בלבד, ובמקומה חושף הירש את "ההתקדמות של האנושות", ומושג המשיחיות הדתי מוגדר בתור החובה המוסרית המוטלת על בני האדם, מצדם. כל הספקות בצדקתו של אלוהים מוסרים בתהליך היסטורי, והתודעה המשיחית של הנביאים מתגשמת בחזון העתיד האידיאלי של האנושות.93 

			גם לתפיסת המשיחיות של הירש היו אם כן השלכות מרחיקות לכת על עמדת ההלכה ביהדות: כבר לא מדובר כאן יותר על הגשמת הצו האלוהי בלבד שמהווה את תכלית חייהם של האנשים — שמואל הירש, כמו תיאולוגים רפורמיים רבים אחרים, מזהה תכלית סופית לפרקטיקות הדתיות, שנמצאת מחוץ לעצם שמירת המצוות, ולמעשה הופכת על פיה את המסורת של לימוד תורה כתכלית בפני עצמה ("לשמה"). לצורך תיאור תיאולוגי ובעיקר לצורך הצדקתה של התכלית הסופית, חזון העתיד האידיאלי של האנושות, הירש משתמש בתורת המשיח היהודית כפי שנגזרה לשיטתו מספרי הנביאים, וכפי שהוא מנסה לעצב אותה מחדש בהתאם לדרישות המודרניות. בלי התקווה למשיח, לא זו בלבד שניוותר כאשר "כל קיומנו עלי אדמות בגדר חידה", מעיר הירש, אלא שבלי מושג המשיח, ייוותרו גם "ההיסטוריה הקדושה שלנו, הזכרונות היחידים שלנו שעדיין עומדים על תלם", בלתי מובנים. הירש לא רק שאינו רואה בעצם שמירת המצוות האדוקה, תכלית מסורתית ביהדות, אלטרנטיבה לעתיד המשיחי, לשיטתו, אפילו ההיסטוריה של העם היהודי שמציג התנ"ך, מתקבלת על הדעת רק אם היא מתועלת בסופו של דבר אל ימות המשיח: "לשם מה לנו יציאת מצרים, הנדודים שלנו במדבר [...], אם הארץ המובטחת היא זבת חלב ודבש בלבד, אם היא מחיה את הגוף, אך לא מעוררת את הנפש?", הוא שואל במעין התנצחות עם המסורת הרבנית. אך גם הפוליטיקה, המדע, האמנות, כולם חסרי טעם אם אלוהים שהושיע את בני ישראל מיד מצרים, לא "יסיים" את היצירה שלו, אם ידיעת האל לא תתפשט ותמלא את הארץ כמו בתיאורים מספר ישעיהו (י"א, ט').94 שוב ניתן לזהות כאן את השפעתו הברורה של הגל, שאלמלא התיאור של ההתפתחות ההיסטורית כתהליך דיאלקטי, כהיסטוריה שמתקדמת תמיד במסלול אל עבר הגשמה שלמה יותר של הרוח האבסולוטית, לא הייתה מתאפשרת גם התפיסה החדשה הזו של שליחות יהודית משיחית ספציפית כלפי שאר האנושות.95 אך לא חלף זמן רב עד שהזיהוי הזה של המשיחיות של ספרי הנביאים, כשליחות של הפצת המונותאיזם הטהור על השלכותיו החברתיות והמוסריות, הלך והתפשט בקרב הפילוסופים של הדת היהודית, ועד מהרה הוא נתפס כתרומה המשמעותית ביותר של היהדות לתרבות האנושית — ואף שמר על מעמדו כרכיב יסודי במחשבה התיאולוגית של היהדות במערב אירופה, עד לשינוי הרעיוני שהביא עמו דפוס החשיבה הציוני.96 

			על בסיס רעיון המטרה המשיחית של האנושות, יכול היה הירש להשיב כעת על השאלה שעמדה בבסיס האחרונה מבין עשרים הדרשות שלו: שאלת המשיח בשר ודם.97 כבר ניסוחה של השאלה הוא בלתי אופייני לניתוח של הנושא אצל שמואל הירש: אם האדמה תהיה מלאה בידיעת האל, המלחמה והשנאה תחדלנה, "והאומות תשאנה אותנו לציון, ושם תתקיים עבודת האל בצורתה הנכונה" — לשם מה דרוש עוד "חֹטֶר, מִגֵּזַע יִשָׁי", האדם שהוא המשיח?98 הסוגיה הזו כבר אינה שייכת למסורת המשיח התלמודית, הרואה את המשיח כישות פוליטית, צבאית אפילו, מעצם היותו גואל עם ישראל, כלומר כמי שיקים את מלכות ציון האגדית מכוח יכולותיו הארציות. עבור הירש, כפי שמגלה גם תשובה מאוחרת יותר שלו לשאלה שבפתח הדיון, פני הדברים הם הפוכים — וכאן טמון חידוש תיאולוגי שהיה חשוב לרבנים והפך לחלק משמעותי מהפרשנות שלו לתקוות העתידיות של היהדות, ובסופו של דבר מסביר מדוע הירש תופס את מושג המשיח כ"אבן יסוד" ביהדות, שבלעדיה אנחנו "מסלפים את הדת כולה ומותירים אותה חסרת פשר".99 הפרשנות הזו כמעט ולא ניתנה במסורת של תורת המשיח, ולכן ניתן לומר שהמרכזיות של התורה הזו אצל הירש היוותה פריצת דרך בתיאולוגיה המודרנית של המאה ה־19. 

			כך מסכם הירש במשפט אחד את הרעיון העיקרי בתפיסת המשיח שלו: המשיח "לא צריך לסמל את תחילתה של הגאולה, אלא את סופה". המשיח אצל הירש לא בא כדי "לטעת רוח חדשה" בבני האדם, אלא בא רק לאחר שבני האדם כבר מחזיקים ברוח החדשה הזו. כשהוא מסתמך על שירת עבד ה' בתחילת פרק מ"ב בספר ישעיהו, טוען הירש שהמשיח יכול להפיץ את משפט הצדק רק במקום "שבו כולם כבר רודפי צדק, ואת הצדק בלבד הם רודפים". אילולא זה היה המצב, הייתה מתעוררת הסכנה "להסב למישהו נזק, או לפגוע במישהו בשם רצון כלשהו" — ולא הייתה זו בדיוק חובתה הבלתי נמנעת של המשיחיות במובנה הפוליטי, לפחות לדעת פלג חשוב במסורת היהודית. אך נראה שהשיטות בהן הירש דוחה הבנה "אלימה" שכזו, הן עקרוניות כל כך עד שהן גובלות במעגליות. השליחות המוטלת על המשיח לא תהייה הקמתה של המלכות העתידית האידיאלית עבור האנושות, אלא השימור שלה, ותחת מלך המשיח שמשרטט הירש, "ההדרכה היחידה שנצטרך תהיה כדי שהאהבה לא תאבד" — נראה כי זו עדיין אפשרות ריאלית עבור הירש, אפילו במצב של הכרה רחבה מספיק באל.100 

			ההגיון מאחורי פרשנות פציפיסטית, כמעט פסיבית של המשיח, ברור: הירש מעוניין להימנע בכל מחיר מן הרעיון של גאולה מופלאה ועל טבעית. הוא רואה את הדרך המובילה למלכות העתידית האידיאלית דווקא כתהליך ארוך של למידה וחינוך עצמי מצד האנושות, והרעיון של שינוי פתאומי של המצב המוסרי והחברתי, זר לו לחלוטין, מטעמים תיאולוגיים. "החוטר הזה לא יהיה התגלות מופלאה ובלתי נתפסת, לא אל היורד מן הרקיע, שלא ייחלנו לו ולא יכולנו לייחל לו", כותב הירש.101 ואפילו אם הביקורת על ההיבט המיסטי בדימוי המשיח הנוצרי אינה חד משמעית, ברור לגמרי כיצד הירש מפרש את ההתעקשות המסורתית בתיאולוגיה היהודית על היותו של המשיח אנושי באופן בלעדי: כטיעון נגד הרעיון של גאולה פתאומית, בלתי צפויה, ולפיכך גם על טבעית — מפני שגאולה כזו הייתה נמצאת מחוץ לגבולות היכולת האנושית.102  

			התיאולוגיה של הירש משאירה תפקיד אחד למלך המשיח, שעדיין מקבל פרשנות אנושית, לא תפקיד של לוחם, אלא של שופט, שגם אם הוא "השופט העליון עלי אדמות", המשימה שלו מתמצה בעיקר במניעה של הידרדרות, לאחר שהטוב ינצח ותשרור מלכות האל האמתית, בחזרה למצב הדברים בעידן הטרום־משיחי — באמצעות הפצת בשורת האמת והצדק. ההיסטוריה מלמדת אותו שמוכרח להיות מדובר באדם: "ההיסטוריה כולה ראשיתה בשלטונו של היחיד", כותב הירש, "ולכן תהיה גם אחריתה בשלטונו של היחיד".103 זה כבר כמעט שיר הלל למונרכיה נאורה: שלטון מלוכני שהעמים בחרו בראשית דרכם באופן אינטואיטיבי, שאותו הם היו "מוכנים לסבול בתחילה מתוך תחושת מצוקה", אך זכה במרוצת השנים להכרה כצורת השלטון ההגיונית ביותר, מנבא הירש כבר ב־1842, והעמים "ישובו ויבחרו בו באחרית הימים, מתוך שיקול הדעת החופשי". חרף המונרכיזם הקיצוני שלה, המשיחיות של הירש לא הייתה רסטורטיבית, וגם לא חזרה פשוטה אל ימי קדם אוטופיים כלשהם של הרמוניה ראשונית בין האדם לטבע. היסוד של הרחבת הידיעה, שהרמב"ם חשף אליו את האסכטולוגיה היהודית, כאחד המאפיינים המעצבים של העידן המשיחי, נותר חיוני גם ברומנטיקה המונרכיסטית האפוקליפטית של הירש. הקמתה מחדש של המונרכיה (שהוא כנראה תופס כאלטרנטיבה לשלטון העם) מתרחשת באחרית הימים "מתוך שיקול הדעת החופשי" רק מפני ש"האנושות התקדמה אל עבר התודעה". מה שהתרחש בינתיים הוא התפתחות מוסרית־אינטלקטואלית כבירה, שאמורה למנוע את החזרה לעידן שנמצא בין ראשית הימים לאחריתם, עידן של "זוועה ושחיתות".104 

			אך למרות נטיות ההאנשה אצל שמואל הירש, מרמזים רבים מרעיונות היסוד בתורת המשיח שלו על כך שהגישה התיאולוגית שלו קשורה הרבה פחות לתפיסה המסורתית, ושהוא רק משתמש בטרמינולוגיה ובמוטיבים הישנים על מנת ליצור מראית עין של המשכיות כלשהי בהיסטוריה של הדת. בפרט, התיאוריה על כך שהמשיח יבוא רק בסופו של חינוך מוסרי מקיף של האנושות, אמנם עומדת בניגוד גמור למסורת, אפילו לזו של הנביאים המקראיים, אך מצד שני אפשר להבין אותה בנקל במסגרת הרעיון המודרני של תפיסות המשיח ה"רוחניות", אפילו אם המשיח אצל הירש עדיין מוצג כאנושי. המשיח מבשר אצל הירש את הצדק והאמת לשיקול דעתה של האנושות, כך שהוא אינו תוצר של שיקולים פוליטיים כוחניים. במובן הזה, המשיח של הירש הוא כמעט חלש כמו בנצרות, והוא זקוק להכרה החופשית של הקהילה, שמנצחת בכוחות עצמה בקרב מול הרוע. אך אסור גם שהמשיח יענה לתיאור הנוצרי, של האדם האידיאלי — יכול להיות שהירש רואה אותו יותר בתור הרב האידיאלי, שהרי "כל אחד, אפילו האדם הדל והעניו ביותר, יכול לבוא אליו ולהתבטא בפתיחות, ולתבוע בחופשיות את הצדק המגיע לו, מפני שהוא שופט על העמים, שופט שלֹא יִכְהֶה וְלֹא יָרוּץ עד שהצדק והאמת יתפשטו לכל עבר".105 

			על מנת להתמודד עם סוגיית האינדיבידואל במשיחיות היהודית, נוקט הירש בצעד נועז ומציע הפרדה מוחלטת של רעיון המשיח מיצירתה של מלכות עתידית אידיאלית. המשיח נשאר אצלו רק המנהל המופקד על המלכות הזו, וגם זה נועד בוודאי רק להציל את הרעיון המסורתי של אינדיבידואל משיחי, שתאם את המונרכיזם הפוליטי של הירש. הוא לא בוחר בדרך "דת התנ"ך" של ההשכלה, וגם לא יכול להזדהות לגמרי עם המחשבה התלמודית: במקומות בהם התנ"ך מתאים למושג המשיחיות שלו, הירש משתמש בו ומפרש אותו, והוא הולך בעקבות התיאולוגיה התלמודית במקומות בהם היא הופכת את הפרשנות באופן שתואם את רעיונותיו. יתכן שתיאולוגים גרמנים אחרים בתקופתו, ובמיוחד במחצית השנייה של המאה ה־19, הלכו רחוק ממנו — לפעמים הם הפיקו את המסקנה העולה מהגותו ונטשו לגמרי את רעיון המשיח האינדיבידואלי. אך כבר אצל הירש נמצאים כל היסודות של תיאוריות המשיח האלו: התיאולוגיה היהודית דורשת תפיסה של השחרור מן הרוע בתור עשייה אנושית — לכן המשיח לא יכול להופיע פתאום באופן בלתי צפוי, וימות המשיח דורשים עלייה תמידית ברמת הידיעות של האנושות, שתוביל בסופו של דבר למלכות השלום המוסרית והאוניברסלית. 

			6 

			שלמה לוי שטיינהיים 

			פילוסוף הדת היהודי השלישי בחשיבותו במחצית הראשונה של המאה ה־19, לאחר פורמשטכר ושמואל הירש, שלמה לוי שטיינהיים (1866-1789), העניק גם הוא טיפול יסודי לפרשנות מחודשת של המשיח.106 המדע המודרני ניקה מזמן את האורוות מן הדימוי האלילי של תור הזהב, כותב שטיינהיים בחיבור משנת 1845 בנושא "רעיון המשיח".107 ה"קדמה במדעי הטבע וההיסטוריה" מוכיחה באופן שאינו תלוי בשיקולים תיאולוגיים, שהעולם הולך ומתפתח, ושהעתיד הוא שמבשר את השיפור, לא העבר. אך גם ההשקפה הזו הממוקדת בעתיד, טוען שטיינהיים, הייתה קיימת עוד הרבה לפני העידן המודרני. עוד לפני שמדעי הטבע טבעו את רעיון הקדמה, בעבר חשוך שמבטו היה מופנה תמיד לאחור, התפתחה ונלמדה השקפת עולם שחזתה את העקרון הבסיסי האופטימי והממוקד בעתיד של תקופתה — הייתה זו, כותב שטיינהיים, "תורת המשיח של התנ"ך כפי שהיא מופיעה בתיאורי הנביאים".108 

			על אף שגם היהדות מציעה תורה של עידן פרה־היסטורי של אידיליה מיסטית, הרי שהתורה הזו שונה בתכלית מן הדימויים האליליים. הדימוי היווני של תור הזהב היה מלכות של הרמוניה טבעית של תענוגות חושים, של גבורה ושל אושר גשמי. לעומתו, בסיפור גן עדן המקראי מושם מלכתחילה הדגש על הערכים המוסריים, אפילו לעצם המעידה יש משמעות מוסרית. עקרוניים אף יותר הם ההבדלים בין החזונות השונים לעתיד. אם האמונה האלילית מעניקה מושג כלשהו על הרעיון של עתיד מלא אור, כותב שטיינהיים, הרי שהיא טועה למקם את הגשמתו של העידן הזה רק בעולם הבא, ואילו על "עידן רוחני מוסרי של האנושות כולה עוד בעולם הזה, יודע רק התנ"ך לבדו ללמד אותנו".109 

			בבשורות המשיחיות שנשאו הנביאים הופכת היהדות לדת העתיד. היהדות היא הדת היחידה שמכירה ברעיון של "אנושות הנמצאת בעלייה מתמדת". מה שמבדיל בין היהדות לבין שאר הדתות הוא ה"וודאות בהגשמה הסופית של הייעוד האנושי ברעיון של מלכות משיחית עלי אדמות".110 בכך טמונים לדעת שטיינהיים הגרעין האוניברסלי של רעיון המשיח וההצדקה ברמת ההיסטוריה התרבותית לקיומה של היהדות בציביליזציה האנושית — אולי אפילו ההוכחה לעליונות כלשהי שיש ליהדות ביחס לדתות האחרות. מדובר כאן על יותר מאשר החשיבות שניתנת לעצם הניגוד, שכבר נראה פשטני מדי לתקופתו של שטיינהיים, בין חושיות ומוסריות, חזק ממנה הוא הדגש על המשיחיות היהודית בעולם הזה, והוא לדעתו ההבדל התיאולוגי האמתי כולו. מבחינת התיאולוגיה של הדת, נראה לו שאם קיימת (רק) "דת העתיד" האחת, יהיה על הדת הזו לסלק מן הדרך את כל דתות העבר, שכבר "מילאו את שליחותן". מתוקף היסוד המשיחי שלה, יש ליהדות "שליחות נעלה בקדושתה מעצם הווייתה", ושטיינהיים רואה את המשימה המוטלת בתקופתו כ"הבאה לתודעה וחשיפה לעיני האנושות כולה" של השליחות הזו.111 

			אמנם מורגשים כאן שוב ההדים של תיאולוגיית המיסיון הליברלית, שימשיכו להשפיע על היהדות הרפורמית במאה השנים הבאות, אך שטיינהיים מפתח מתוך התיאוריה שלו הלך מחשבה נוסף שמאפיין מאוד את המאמצים של התיאולוגיה היהודית במאה ה־19: מציאת צידוק פרשני למלחמה שניהלו (להבנתם) הנביאים נגד הקרבת הקרבנות. השימוש בדברי הביקורת של הנביאים על מצוות הקרבנות, הפך מאוחר יותר רווח לתיאור הבעייתיות שראתה היהדות הליברלית ברמה התיאולוגית, הליטורגית, ואפילו האסתטית, בהיאחזות המודרנית במשמעות של טקסי הקורבן המקראיים.112 אפשר לראות את שטיינהיים כאחד ההוגים היהודים הראשונים שהתמודדו עם הקשר הזה: העובדה שיש לראות בתורת הקרבנות המקראית "רכיב בלתי עקבי" בלבד של היהדות, מתבהרת מתוך רעיון המשיח אצל הנביאים, שבו רואה שטיינהיים את "היהדות בעלת העקיבות הפנימית". הנביאים דוחים את הקורבנות בדיוק מפני שהם מבשרים את המשיח — הקרבת קרבנות דורשת "חטא כתנאי מקדים", טמונה בבסיסה ההנחה של "תיאוריה של גמול" שעל פיה יש לפצות בדרך אחרת על חסר כלשהו, ומכאן נובעת "כל התורה בדבר הסיפוק החלופי שנשאב מצדקתו של אלוהים".113 

			לעומת זאת, "תורת המשיח הטהורה" של הנביאים עולה לטענתו של שטיינהיים בקנה אחד עם "המהות האמתית של ההתגלות", ובמקרה שלה מדובר ב"תורה בדבר חופש הפעולה וחסד האל". ההבטחה לעתיד טוב יותר אינה סובלת פיצויים בהווה. גם אצל שטיינהיים התודעה המוסרית של האנשים היא שמעכבת את ההתקדמות אל עבר העתיד הזה. לכן, בניגוד לשמואל הירש למשל, סבור שטיינהיים כי תורת המשיח הטהורה צריכה לשרוד גם בלי "תוספת תוקף פוליטי". כמו עבודת הקרבנות, גם שורשיו של המשיח לבית דוד הם לדעתו חלק מתפיסת העתיד האלילית, החושית, ולפיכך ה"מוזרה". תיאוריית ההשתייכות לבית דוד מזכירה לדבריו יותר מדי את ה"הצגה של שושלות של אנשים ומשפחות של ישויות אלוהיות, על כל היומרות וזכויות היתר המשתמעות מכך". עצם הרעיון של אצולה המועברת בירושה זר מיסודו להתגלות, שבה מדובר רק על מלכות הרוח ועל חופש הרוח — מול אלוהים חייבים כולם להיות שווים, כך מלמד הפסוק התנכי המרכזי המתאר את הבריאה "בצלם" (בראשית א', כ"ז).114 

			גם שטיינהיים רואה משמעות משיחית ל"מהלך תולדותיה הארוך, הכאוב ורצוף הייסורים" של היהדות: העם היהודי הוא הנושא היחיד של "אלוהים ותורת המשיח בטהרתם", וההתגשמות שמנבאת התורה הזו של מלכות אלוהים עלי אדמות, היא "התכלית הבהירה והצלולה" שהאמונה היהודית "והיא לבדה, בבדידות רוחנית שקטה ונאצלת" מציבה לאנושות. העם היהודי צריך להיחשב בר מזל, גם אם הוא הצליח להגן על טוהר תורת המשיח המונותאיסטית רק "בדמות עבד אומללה ובדרך ייסורים של מות קדושים", כותב שטיינהיים. תוך שימוש במטאפורות השאולות במופגן מעולם המושגים הנוצרי, נעשה כאן לא רק נסיון להביא ראיה להצדקה הקיומית שיש לדת היהודית עבור עתיד האנושות, אלא גם למצוא הצדקה לסבלותיו של העם היהודי לאורך ההיסטוריה: שוב נרקם כאן סוג של תיאודיציה משיחית של ההיסטוריה. בפרפראזה על ממלכת הכהנים על פי מצוות אלוהים (שמות י"ט ו'), כותב שטיינהיים בתיאור גרפי: 

			"הכהן יצטרך להיות מבורך בשמחה גם כשהוא הבא בתור לעלות כקרבן ולדמם על מזבח האנושות. מתוך הייסורים שלו, מתוך הדם שלו תצמח הישועה ומי שחווה על בשרו את הסבל והתגבר עליו, יהפוך לגיבור המנצח, שיהיה ראוי להיות נושא הנס לגויים של הממלכה האלוהית של כל העמים על פני האדמה".115 

			גם המשיח של שטיינהיים הוא אם כן באופן חד משמעי עם ישראל המיוסר, שהעבר שלו מאופיין על ידי ההתגברות על הגשמיות הגופנית למען הרעיון של עתיד טוב יותר לכלל האנושות, כלומר גם למי שדיכא את עם ישראל. בסתירה תמוהה להשקפה ההיסטורית הזו, שטיינהיים מוצא את הייחוד במשיחיות היהודית העתידית, דווקא בשיפור ארצי של התנאים האנושיים, בגן עדן חדש שמנוסח כעת במונחי הרוח והמוסר, ובכל זאת המשיחיות הזו נבדלת בהכרח מן התפיסות הממוקדות בעולם הבא של הדתות האחרות, בהיותה בעולם הזה. ניתן למצוא הסבר כלשהו לתיאוריה עמוסת הסתירות הזו במחלוקת תיאולוגית קצרה שהתפתחה עוד באותה שנה בין שטיינהיים והרב זכריה פרנקל, המוציא לאור של כתב העת לענייני הדת של היהדות (Zeitschrift für die religiösen Interessen des Judentums), מעל דפי כתב העת. 

					113	Steinheim, Messiasidee, 46-47.

				

				
					114	Steinheim, Messiasidee, 47. 

				

				
					115	Steinheim, Messiasidee, 48 (מתייחס לישעיהו י''א, א'-י').

			זכריה פרנקל 

			שלושה חודשים בלבד לאחר החיבור שלו על רעיון המשיח, פרסם שטיינהיים באותו מקום מאמר קצר על "הלגיטימציה הפוליטית ותורת ההתגלות", שאותו ביקש במוצהר להגדיר כהשלמה של מחשבותיו בעניין המשיחיות היהודית.116 המאמר החדש התרכז דווקא בהיבט הפוליטי של תורת המשיח — גם אם הוא עשה זאת במסגרת תיאולוגית רחבה. שטיינהיים דן בעיקר באמונה המסורתית במשיח במקורות היהודיים, "אמונה במשיח שהוכשרה לצרכי הדוגמה הדתית".117 לעומתו, פרנקל, שלא קרא את חיבורו המוקדם יותר של שטיינהיים, או לפחות בוחר שלא להתייחס אליו, מנסה לבסס כנגד התיאוריה שמציע שטיינהיים את קיומו של דימוי ליברלי־נאור של המשיח ביהדות. התוצאה היא קונסטלציה אירונית למדי, שבה הרב הקונסרבטיבי פרנקל יוצא להגנתה של תפיסת משיח שאינה אורתודוכסית מול ההוגה הליברלי שטיינהיים, שמלמד למעשה תיאולוגיה אורתודוכסית למהדרין, וזאת לאחר שסיים לשטוח את התיאוריה הפרטית שלו על משיחיות, שבחלקה הייתה פורצת דרך עבור היהדות המודרנית. 

			פרנקל מגיב להסבר שמציע שטיינהיים, שהיהדות ראתה באופן מסורתי את המשיח כמלך, כלומר כשליט פוליטי, ועם זאת כשלוח אל, כדי "לחמוק מהדילמה" הכרוכה בכך שהעם הדיח מכס המלכות את אלוהים לטובת מלך, ותשובתו מסתתרת בתוך הערת שוליים ארוכה המשובצת בתוך הטקסט של שטיינהיים.118 "מה שאנחנו מצפים לו ומחפשים במשיח הוא לא המלך והשליט הכביר", טוען שם הרב פרנקל, "אלא המורה והמפיץ של האמונה ושל האמת". מה שמרבית התיאולוגים הליברליים של המאה ה־19 מציגים כהשקפה על דימוי המשיח שיש להתגבר עליה, מושלך אצל פרנקל על המסורת היהודית: "הכוח הפיזי, הריבונות, הנצחון של עקרון המונרכיה, שאותם מייצג בית דוד, לא באמת היו מעולם התכלית של תפילותינו". המקורות שפרנקל מצטט כסימוכין לטענותיו אינם משכנעים במיוחד — הן המימרה האמוראית המפורסמת של מר שמואל, שאין בין העולם הזה לימות המשיח אלא שעבוד מלכויות בלבד,119 והן השימוש הלא מדויק בהלכות מלכים ומלחמות לרמב"ם מוכיחים לכאורה בדיוק את ההפך: שני הטקסטים מדגישים במובהק את ההיבט הפוליטי של המשיחיות (למרות שגם הרמב"ם מכיר ומדגיש את רמת הידיעה הגבוהה בימות המשיח). גם הנביאים המקראיים, ממשיך פרנקל, למרות שהם "מדברים על מלך מבית דוד כאשר כוונתם למשיח", בעצם "אינם מתארים שליט אבסולוטי". למעשה, הרף שהציבו הנביאים היה גבוה כל כך שרמת הלגיטימציה הפוליטית שעליה דיבר שטיינהיים, לא הצליחה אפילו להתקרב אליו. המושג מלך אינו אלא ביטוי עממי ונהיר, שנועד לייצג את הדבר האמתי שהנביאים המקראיים ראו במשיח, טוען פרנקל בגישה פרשנית נועזת, ובמקום המלך עלינו להציב לאמיתו של דבר "שופט, נשיא העומד בראשה של הרפובליקה".120 

			יש כאן שילוב של מספר גישות תיאורטיות למשיח, שכבר נשמעו בעבר, לכדי דימוי חדש: פרנקל שואל משמואל הירש את הרעיון לראות במשיח שופט — לא השררה היא סימן ההיכר שלו, אלא הצדק והאמת, שלא יצריכו יותר אכיפה אלימה. אך הגישה שנוקט פרנקל לעומת הירש היא גישה אנטי־מונרכיסטית ברורה, שמרחיקה בכך לכת עד כדי כך שהוא מכריז על הנביאים המקראיים שהם רפובליקנים סמויים, כלומר תומכים בשלטון העם האמתי. במקביל, פרנקל מאמץ משטיינהיים (אולי מבלי להיות מודע לכך) את הדחייה של המשמעות המילולית של שושלת בית דוד, ככל הנראה מפני שהיא אינה דמוקרטית מטבעה, כפי שהירש עדיין הגדיר כצורת השלטון האידיאלית. ועם זאת, גם אצל פרנקל המשיח הוא עדיין בן האנוש, האדם שעומד בראש המדינה היהודית שתשוב ותקום. 

			שטיינהיים זיהה את מושג המשיח הפוליטי, כפי שהוא התפתח ביהדות בטרם העידן הנוצרי, כרעיון של "השלמות המוסרית הקדומה של המין האנושי, המתגלמת באדם אחד ויחיד לדוגמה, רם ונשגב, בצלם אלוהים". יתכן שהמשפט הזה מעיד רבות על הגרסה של שטיינהיים של דימוי המשיח האנושי בעתיד, ובכך מיישב חלקית את הסתירה בין ההסברים שלו לעבר ולעתיד. אם קודם נתקלנו אצלו בפרשנות בעלת הגוון הנוצרי לעבר, של דם שנשפך בשם האנושות וצומח מתוך הישועה כעת אנחנו נחשפים גם בעתיד לדמות המשיח כאדם אידיאלי, שדומה לאלוהים, כלומר בלתי מושג. שטיינהיים מציין את הופעתה של הדמות הזו בתור "חלק מהותי מן ההתגלות", הערך העליון במסגרת התיאולוגיה הכללית שלו על ההתגלות כמהותה של היהדות.121 פרנקל מזהה בכך נקודה נוספת שמצריכה את התערבותו כעורך, מטעמים תיאולוגיים, ומוסיף שוב הערת שוליים מפורטת. דא עקא, גם כאן נראה שהביקורת מחטיאה את המטרה — שטיינהיים זקוק לדמות המשיח בצלם אלוהים במובן המוסרי, בעיקר עבור הדחייה המוחלטת של הלגיטימציה הפוליטית של שושלת המלכים מבית דוד, לה מוקדש המשך המאמר שלו. יותר מכל, דברי התוכחה של פרנקל יכולים לשמש עבורנו עדות נוספת לדימוי המשיח המשתנה של המאה ה־19, שמעמת בין השלמות המוסרית שהאנושות תשיג בעידן המשיחי, והמלך הגואל השמימי, המחולל ניסים. אין ב"אישיות של המשיח שום יסוד על טבעי", כותב פרנקל בהערת השוליים השנייה, לא זו בלבד שכל אחד יכול לחתור אליה, אלא שניתן אפילו להגיע אליה, מפני שגם המשיח "השיג את שלמותו באמצעות מאמצים שעשה במו ידיו, בעזרתו של אלוהים". מכאן נובע שגם אם התלמוד והרמב"ם טוענים שהשנאה הדתית והשעבוד יבואו אל קיצם בימות המשיח, כל אדם יהיה חייב "גם אז להמשיך ולעבוד על ההתקרבות שלו לשלמות".122 גם כאן רעיון המשיח מצטמצם לכדי מודל של מוסר, ולא מדובר כבר על שלטון מלוכני או אפילו שלטון חוק צודק. את הרעיון הזה של מופת משיחי שמגולם במוסר, דחה עוד שמואל הירש כבלתי מציאותי ובלתי יעיל. אפילו פרנקל לא יכול ממש לענות על השאלה מדוע האדם הרם והנשגב הזה מהווה בכלל חלק מן התכנית של אלוהים לעתיד האנושות, וממלא כנראה את מקומו של חיקוי האלוה (imitatio dei) שנדרש אצל הרמב"ם. 

			מה שמצדיק כאן התעכבות נוספת הוא הגישה המהוססת של פרנקל בהגנה על מוצאו של המשיח מבית דוד. הדברים יתנהלו באופן דומה לבחירה בעם ישראל בעצמו, הוא כותב, אלוהים "ראה ברכה בישראל הודות לאבותיו" והפך אותו לעם שלו מן הסיבה הזו, "ממנו עתידה ההכרה להיות מופצת" — מן הטעם הזה צריך גם להיבחר איש מבית דוד, "מפני שהאל שבע רצון ממנו". קו הטיעון הזה מנכס אחת מהתיאוריות הרבות בנוגע למושג הבחירה בתיאולוגיה היהודית, אבל פרנקל לא מתכוון אליו לגמרי ברצינות, כנראה מפני שגם הוא עצמו יודע עד כמה יהיה קשה לגזור ממנו שושלת יוחסין מבית דוד אמתית.123 בסופו של דבר, התנאי הזה כלל לא רלוונטי מבחינתו. אם המשיח האנושי הוא רק דוגמה אחת מבין המודלים המוסריים שניתן להשיג, הרי שהוא גם ימהר להיעלם מן העולם. כך או כך, "ההבטחה והכמיהה האמתיות" מכוונות אל ימות המשיח, מסכם פרנקל את דבריו, ו"האינדיבידואליות של המשיח" תיעלם עוד לפניהם.124 פרנקל מבטא מפורשות את מה שרבנים אחרים רבים הדגישו שוב ושוב מאז תחילת שנות ה־40 של המאה ה־19: אינטרפרטציה מודרנית לרעיון המשיח ביהדות יכולה להסתדר גם בלי משיח בשר ודם — ויש לאינטרפרטציה הזו תימוכין לפחות בחלק מהמקורות המסורתיים של היהדות. 

			אך שטיינהיים בעצמו יוצא בראש ובראשונה במאמרו נגד אותה "עליונות מולדת" שיש לבית דוד, שהיא לדעתו היסוד באמונה המסורתית במשיח שראוי ביותר לעבור רפורמה. שטיינהיים רואה את היותו של האדם בצלם אלוהים כהצדקה התיאולוגית של החתירה אל עבר סופה של העבדות האנושית, אל סוג של סוציאליזם דתי שהיה זהה מבחינתו לימות המשיח. ההנחה של אצולה העוברת בירושה ביהדות פוגמת עמוקות לא רק בצורה החברתית החדשה הזו, של שוויון אוניברסלי בין כל בני האדם, אלא גם ברעיון שנשמר עד ימינו בהגות המשיחית, של "מחאה נעלה נגד העבדות ושפלות הרוח". אילנות יוחסין מלכותיים שגויסו להצדקה של זכויות ריבוניות שייכים מבחינת שטיינהיים ל"מערכת הקאסטות האלילית של אסיה העתיקה". ניתן לחשוף הפרדה מושגית ברורה בין העולם של חוקי הטבע, "שעולם החי כפוף להם", ורעיון מלכות האל, שבה מושג "הנצחון הסופי של הרוח על החומר". רעיון המשיח יכול לעבוד רק באחת מהתפיסות האלו: או ש"הסיבה לקיומו של המשיח היא שמישהו התחקה אחר אילן היוחסין שלו", או שהוא מציית לכללים של "תיאוקרטיה אבסולוטית". אך בהמשך, לפני אלוהים, כל אילנות היוחסין "לא משנים". אם כן, השאלה המכרעת עבור שטיינהיים היא האם בעתיד המובטח ישררו "השיפוט הישן על פי גזע ועליונות החוק של ממלכת החי", או האם אלוהים לבדו הוא שינהל את ממלכתו האידיאלית, שבה חוק הטבע מבוטל לטובתם של "תבונה עילאית וצדק עלי אדמות". ההאשמה שיש בידיו של שטיינהיים כלפי המסורת היהודית, היא שהיא ערבבה בין שני דימויים של המשיח שאינם יכולים לעלות בקנה אחד זה עם זה, ואיחדה בין ממלכת האל לזו של המלך, והסכנה בכך היא שהיא עלולה למנוע מן ההתגלות "להתקרב אל האמת הפנימית ביותר שלה".125 

			נראה ששטיינהיים רואה בעיוות הזה של הרעיון המשיחי מעין שליחות של התיאולוגיה הפרטית שלו; שטיינהיים שייך למסורת הקנטיאנית, כך שהוא מושפע פחות מהגל ומהפילוסופיה ההיסטורית הדיאלקטית של ההתפתחות, ומעניינת אותו יותר האידיאליזציה המקיפה של המשיחיות היהודית. בכל זאת, ניתן לזהות גם אצלו את המאמצים הניכרים, האופייניים לכל ההוגים הנדונים כאן מן המחצית הראשונה של המאה ה־19, לבצע שינוי יסודי ברעיון הקלאסי של המשיח ביהדות. שטיינהיים הוא ללא ספק הרדיקלי מכולם — אצלו מאבדים ימות המשיח כמעט את כל היסודות המסורתיים, והופכים לתיאוקרטיה אוניברסלית שמעצם הגדרתה, מוכרח לשרור בה שוויון בין כל בני האדם. אך גם חזון העתיד הזה גובל אצל שטיינהיים במופלא, מפני שהאדם בו נמצא מעבר לגשמיות שלו מכורח הטבע, והופך לתבונה טהורה. 

			 

			 

			
				
					116	Salomon Ludwig Steinheim “Die politische Legitimität und die Lehre der Offenbarung”, in: Zeitschrift für die religiösen Interessen des Judenthums 4 (1845): 130-39.

				

				
					117	Steinheim, Legitimität, 133.

				

				
					118	שורשי הדילמה הזו מגיעים עד שמואל הקובל על תביעת העם למלך (שמואל א', פרק ח').

				

				
					119	בבלי ברכות ל"ד ע"ב.

				

				
					120	Steinheim, Legitimität, 133-134 (הערת שוליים מס' 2).

				

				
					121	שני הציטוטים מתוך: Steinheim, Legitimität, 137.

				

				
					122	Steinheim, Legitimität, 137, הערת שוליים.

				

				
					123	התיאוריה הזו מבוססת על העיקרון היהודי של “זכות אבות", על פי ויקרא כ"ו, מ"ב: “וְזָכַרְתִּי, אֶת־בְּרִיתִי יַעֲקוֹב; וְאַף אֶת־בְּרִיתִי יִצְחָק וְאַף אֶת־בְּרִיתִי אַבְרָהָם, אֶזְכֹּר וְהָאָרֶץ אֶזְכֹּר". בחירתו של אלוהים בישראל נסמכת על זכותם של האבות [שלמותם, טהרתם] ולא על זכויות היתר של ישראל. כבר בתלמוד מוסבר כי ההשלכות של זכות האבות הזו הסתיימו בינתיים (בבלי שבת, נ"ה ע"א).

				

				
					124	Steinheim, Legitimität, 137, הערת שוליים. בתשובתו לגוטהולד סלומון ב־1842, עדיין הגן פרנקל על הרעיון של משיח אנושי, ראה: Frankel, Erwiderung, in: Literaturblatt des Orient 23 (1842): 361.

			לוי הרצפלד 

			דיון מעניין במשיחיות היהודית התעורר באמצע שנות ה־40 של המאה ה־19, בין ההיסטוריון והרב המחוזי בבראונשווייג, לוי הרצפלד, ובין שמואל הולדהיים, שעמדתו הקיצונית בסוגיית המשיח התבהרה עוד במסגרת העימות על סידור התפילה בהמבורג. הרצפלד (1884-1810) למד בישיבה בווירצבורג ואחר כך באוניברסיטה הברלינאית, שם עבד בשיתוף פעולה צמוד עם יום־טוב ליפמן (לאופולד) צונץ. ב־1844 יזם ביחד עם לודוויג פיליפסון את ועידת הרבנים הראשונה בבראונשווייג, אך השתתף באופן פעיל גם בשני הכינוסים שאחריה, כפי שעוד נראה בהמשך. הרצפלד היה גם היסטוריון נלהב, ופרסם ב־1847 את מפעלו המרכזי, שלושה כרכים של ההיסטוריה של עם ישראל בתקופת המקרא.126 בסוף שנת 1844 הביאו לדפוס חבריו של הרב מבראונשווייג שתיים מדרשות החג שלו, שניתנו ביום הראשון והאחרון של חג הסוכות באותה שנה — שתיהן עסקו במשיחיות היהודית. החוברת בת 30 העמודים הופצה כנראה במעגלים רחבים ונקראה על ידי רבים: שניים מגופי העיתונות המשפיעים ביותר של יהדות גרמניה פרסמו ביקורות על החוברת סמוך ליציאתה לאור, ושמואל הולדהיים העניק לדרשות של הרצפלד טיפול ביקורתי אינטנסיבי במסגרת המונוגרפיה שלו על מלכות המשיח, שהתפרסמה רק חצי שנה מאוחר יותר.127 

			הרצפלד ראה בדיון הער המתנהל במשיחיות היהודית דווקא סימן מובהק ל"פריחה מחודשת" של היהדות הישנה, שבעידן המודרני מושמצת כהתנוונות בלתי נמנעת. אך תהליך השיקום שעובר המשיח בתיאולוגיה היהודית הוא רק התפתחות של הזמן האחרון, אנשי הנאורות של המאה ה־18 כבר גמרו אומר להתכחש לו — "מתוך החשש שיסב נזק לתביעותיהם האזרחיות" — כפי שהרצפלד מוסיף בנימה ברורה של רתיעה. אפילו האורתודוכסיה נקטה ביחס למשיחיות היהודית באחת משתי שיטות: בושה והסתרה, או הכחשה פחדנית. רק התנועה השואפת לרפורמה ביהדות אחראית לכך "שתורת המשיח יכולה להידרש שוב על הדוכן, בבתי המדרש, בכתב, והמהות האמתית שלה חוזרת למקום שמגיע לה, כאחד מעיקרי האמונה שלנו".128 סיבה נוספת לדחייה של רעיון המשיח, שרווחה ביהדות רק מעט קודם לכן, הייתה ההבנה המילולית של ניסוחים מקראיים שנטו להפליג בתיאורים בכל הנוגע למשיח. ההפלגה הספרותית הזו הביאה ל"האשמה של מלכות המשיח בהרפתקנות", ולפיכך המשימה מולה ניצבת התיאולוגיה המשיחית החדשה היא פרשנות נכונה של הפסוקים האלו, על מנת להגיע להבנה טובה יותר של רעיון המשיח. הרצפלד מציע לצורך כך את המבנה הבסיסי הבא: כל הנביאים המקראיים מסכימים ביניהם, לטענתו (1) שתחת שלטונו של המשיח יהיו כל העמים מונותאיסטים ויזנחו את עבודת האלילים. הרצפלד מגדיר בתור עבודת אלילים לא רק את הסגידה העתיקה לפסלונים, אלא גם תופעה עכשווית: עלינו להשליך מעל במות האלילים גם את בני האדם "שאנחנו סוגדים להם כמו לאלילים, לא תהיה יותר יראה מפני בני אדם, סגידה לבני אדם, חנופה, התפלשות בעפר מול אלו שבאו מעפר, כל אלו לא יהיו עוד".129 מצב כזה יוביל לשלב השני במשיחיות שלו ברוח הנביאים, שבו (2) תוקם מלכות שלום אוניברסלית, כתוצאה המתבקשת של המונותאיזם הכולל. מן הבחינה הזו, גם תורת המשיח שמציע הרצפלד היא "לא רק עיקר אמונה השמור ליהדות בלבד, אלא עקרון אמוני של האנושות כולה.130 

			בחלק השני של הדרשה הראשונה, עוסק הרצפלד בשאלת ההקמה הממשית של מלכות משיחית כזו. רבים פירשו את התנ"ך "כך שהדבר יתבצע באמצעות איש יחיד, נפלא וחנון אל, שימלוך וישלוט בחכמה וביראת אל רבות כל כך עד שתחת המטה שלו יתרחשו כל אותם דברים נהדרים שתיאוריהם גודשים את ספרי הנביאים", הוא אומר. אך הוא ממשיך בקו הקלאסי של התיאולוגיה הרפורמית של יהדות גרמניה, התנ"ך לא מלמד בשום מקום שמשיח אנושי יחיד כזה יגרום לכך לבדו. התרחיש הזה כבר באמת מזכיר נס — איך עוד אמורות "דתות כוזבות רבות כל כך" לפנות לפתע את מקומן לדת האמתית? חזרה פלאית בתשובה אינה חזרה אמתית בתשובה, קובע הרצפלד, לכן חייבת גם ההצגה של המשיח כנס, להיות הצגה כוזבת. אלוהים לא משנה את טבעם של בני האדם, הוא מוסיף ברוח הציטוט המפורסם של הרמב"ם, ממלכת המשיח תוכל לקום רק כאשר "בן האדם יעזוב את דרך העבירה מתוך כוונה ורצון חופשי".131 

			אך אם לא מלך המשיח הוא שיביא ליצירת ממלכת המשיח — מי יהיה מופקד על המשימה הזו? תשובתו של הרצפלד אינה משתמעת לשתי פנים: היהדות עצמה. כמו שמואל הולדהיים לפניו, מזהה הרצפלד את המשיח עם העם היהודי, שנועד להביא בעצמו גאולה לכלל האנושות. בכל זאת, חש הרצפלד שהרעיון הזה עלול להישמע לקהל המאזינים לדרשה שלו חדש ובלתי צפוי. היהדות שהתבדלה במתכוון, שהייתה במשך שנים מושא ללעג ודיכוי, לא צריכה לתור אחר נקמה, אלא להסתפק בכך שהיא תפיץ את השלום והצדק בעידן המשיחי העתידי. אין ספק שהבשורה הזו נשמעה רדיקלית למדי לאזניהם של המתפללים בבית הכנסת של בראונשווייג, אך הרצפלד אופטימי, והוא משוכנע כי "זו תהיה ביום מן הימים התפיסה השלטת". 

			אך על פי ההבנה הפחות מסורתית של הרצפלד, המושג יהדות, משמעו "לעת עתה אינו טקס אחד ויחיד", אלא אוסף של ערכי מוסר בסיסיים, כלומר כל "התורות והמצוות המוסריות שהיהדות הביאה לעולם ושהיא עוד נועדה להנהיג בעתיד".132 הרשימה התיאולוגית הבאה שהוא מצרף לאחר מכן, מעידה על עצמה שהיא כוללת רק את החשובות שבתורות האלו: חיסול עבודת האלילים, הסרת הפחד מפני המוות והעולם הבא, המלחמה נגד האשמת שלטון האל בעריצות ובשרירות לב, ואף יותר מכך, הנחת הצדק האלוהי, האפשרות להימנע מענישה באמצעות תשובה, הנחלת הרעיון האוניברסלי של חסידי אומות עולם, שיש להם חלק לעולם הבא. אך גם הרצפלד לא מייצג עדיין תיאולוגיה מיסיונרית יהודית תוקפנית: כל התורות האלו "תימסרנה לעמים במופת השלווה" שידגים עם ישראל.133 

			נראה שאותו "חלחול אל תוך העולם" של תורות המוסר של היהדות עדיין התקיים בהתאם לתכנית נשגבת שבאה לידי ביטוי במשיחיות. מימושה של התכנית הזו, מסביר הרצפלד כמו פורמשטכר לפניו, וכמו מרבית התיאולוגים הרפורמים היהודים בעקבותיו, מתרחש בסיוען של שתי הדתות שנולדו מן היהדות: האסלאם והנצרות. לשתי הדתות האלו יש בסיס תיאולוגי שמקורו ברעיונות יהודיים, ובמקרה של הנצרות גם יהודי שייסד אותה ברוח היהדות, ושתיהן חבות את חשיבותן כיום ליהדות ולתורותיה. גם כפיות הטובה של דתות הבת לא נעלמה מעיניו של הרצפלד, אך הוא לא מניח לה לבלבל אותו ומצהיר: "מה אכפת לדת שלנו אם הן שכחו בינתיים מאין הן באות? לא פעם שוכח הילד את אמו, ויוצא לבד לדרכו!". בכל מקרה, הדתות האלו צריכות להיזקף לזכות ישראל "כאשר מגיעה השעה להעריך את הכוח הדתי ואת ההשפעה הדתית שהייתה לישראל על העולם".134 

			בדרשת המשיח השנייה שלו עוסק הרצפלד ביתר הרחבה בהתפתחות הפילוסופית של מושג המשיח ביהדות, ושוב יש ממד של חדשנות רדיקלית בחלק מן הרעיונות שהוא מעלה. הרצפלד, כהיסטוריון שהכיר את עמדתה ההיסטורית של האסכולה הגרמנית מלימודיו באוניברסיטה הברלינאית, מפרש את התהליך המשיחי כהתפתחות היסטורית־דיאלקטית, שתחילתה בהר סיני, וסופה במטרה היסטורית הכרחית, בממלכת המשיח. בהזדמנויות רבות מדגיש הרצפלד בדרשות שלו את העובדה שכבר בימיו מאמינים יותר משני שליש מן האנשים באל מונותאיסטי — תנאים שהוא רואה כסימן חד משמעי להתקדמות המתמדת של מלכות המשיח במרוצת ההיסטוריה. אך ההתרחבות המתמשכת של המלכות הזו מתפרשת אצלו לא רק במובנה הגיאוגרפי, אלא גם בתור זיקוק נצחי של התכנים התיאולוגיים: עבור הרצפלד, ההיסטוריה לא טמונה בגבורותיהם של המלכים ובקרבות שהם ניהלו, אלא בהתקדמות של המשיחיות — כלומר, בידיעה ההדרגתית של האל. מדובר בדוגמה קלאסית של היסטוריה נגדית (counter history): ניצחון הרעיון המיסיונרי שבו החזיק עם חלש לאורך מאות שנים, הופך כאן לקריטריון להתפתחות ההיסטורית. ההשאלה ההיסטורית המכרעת עבור הרצפלד היא: כיצד התקדמה ממלכת המשיח? 

			גם הרצפלד לא צופה שההתקדמות הזו תושג בדרכי נועם: המלחמה בתפיסות המוטעות משמעה רכישת אויבים שלעולם אינם סולחים. הקרב הזה הוא הרקע האמתי של ההצהרות התלמודיות על שפיכות הדמים שתקדים את מלכות המשיח. העובדה שעם ישראל נלחם מלכתחילה בכל מה "שהאנושות טעתה להעריץ ולהעריך", היא הסיבה להיותה של ההיסטוריה היהודית טראגית ומצערת כל כך. כמו במקרה של עבודת האלילים, חוזר הרצפלד ומעניק פרשנות תיאולוגית־פסיכולוגית לאירועים היסטוריים או פוליטיים: תורת היהדות "הייתה מלכתחילה במצב מלחמה מול החולשות והשגיאות של בני האדם," הוא טוען, ולכן "המלחמה הזו עדיין לא הסתיימה", חרף האמנציפציה הפוליטית שהיהדות השיגה בעת החדשה. המלחמה של העמים נגד ירושלים, שעליה דיברו הנביאים, אינה אלא לשון מטאפורית למרד נגד התורה היהודית, לרתיעה האנושית הטבעית מתורתו של האל. הייסורים שהמשיח חווה, אותם חבלי משיח שהתלמוד מזכיר תכופות, מסמלים את סבלות העם היהודי בדרכו אל עבר ההכרה הסופית והשלטון המשיחי.135 

			הפרשנות המחודשת הרדיקלית הזו וההמשלה של נושא המשיחיות מלוות בדרשה השנייה של הרצפלד בדיון נרחב בשאלה האם המצוות עדיין יחולו בימות המשיח. אך הספרות היהודית הבתר־מקראית, הרבנית, מכילה רמיזות רבות לכך שהמשיח יביא עמו "תורה חדשה", שתעמוד כנראה בסתירה לחלק מן המצוות התנכיות המוקדמות.136 הרעיון התלמודי שעומד מאחורי התחזית הזו הוא מרכיב העול שמיוחס למצוות התורה,137 עול שיוסר באחרית הימים באקט משיחי — עם הגיעו, ישחרר המשיח את הצדיקים מן הנטל של אותן הגבלות הלכתיות־דתיות שהם בחרו לקחת על עצמם מתוך יראת אלוהים.138 אפילו משה מנדלסון, שראה את "המצוות הטקסיות" בעיקר כמאפיין מבדל של היהדות, עדיין מסוגל לתאר לעצמו נס של "התגלות פומבית שנייה", נביא בסדר הגודל של משה, ש"ינחיל מנהגים דתיים חדשים", שיאפשרו לעמים לעבוד יחד את הבורא המשותף שלהם.139 את הרעיונות המסורתיים האלו ניכסו לעצמם מאוחר יותר הרפורמים הרדיקליים, ובראשם שמואל הולדהיים, שזיהו את האמנציפציה האזרחית עם תחילתו של העידן המשיחי, וחיפשו הצדקה תלמודית לתמיכה שלהם בביטול של הנחיות הלכתיות מסוימות.140 

			השאלה שמסתתרת מאחורי הבעיה הזו, לטענתו של הרצפלד, היא האם בימות המשיח כל העמים צפויים להתגייר — ותשובתו עליה ברורה ושלילית. כבר התלמוד הכיר את העיקרון של "מצוות בטלות לעתיד לבוא" (בבלי נידה ס"א ע"ב),141 והמימרה הנועזת הזו מתבהרת כאשר חושבים על הטעמים ליישום המצוות הטקסיות היהודיות. לפי הרצפלד, שלושה יעדים עיקריים של הטקסים המקראיים נועדו להושיע את "הרוח הבלתי מפותחת" של בני ישראל הקדומים: החינוך למונותאיזם, ההימנעות ממגע קרוב עם העמים השכנים עובדי האלילים והשימור של זכר האירועים החשובים ביותר בהיסטוריה של עם ישראל באמצעות שמירת החגים היהודיים.142 אך שלוש המטרות האלו תהיינה מיותרות בעידן המשיחי, ממשיך הרצפלד, כי הרי, מעצם הגדרתו, כל העמים כבר יהיו מונותאיסטים. מעניין יותר הוא קו הטיעון השני: תחילתה של מלכות השלום האוניברסלית עלי אדמות תיחרט בתודעה בתור התרחשות משמעותית כל כך, טוען הרצפלד, עד שאפילו יציאת מצרים תחוויר לעומתה, ולא יהיה יותר צורך בהמשך המחשתה בחג הפסח. גם כאן מסתמך הרצפלד על מקור תלמודי שקושר בין החגים היהודיים וימות המשיח — הקטע הזה היה כנראה מונח לפניו, אבל הוא לא השתמש בו בדרשה עצמה.143 

			התנועה הרפורמית היהודית במאה ה־19 ניצבה מול שאלה נוספת, בעלת השלכות מעשיות: מתי ביטול כזה של המצוות אמור להתחיל — כלומר, האם אפשר לראות כבר בהווה לפחות את תחילתו של העידן המשיחי. בעוד שהולדהיים ישיב על השאלה הזו בחיוב בשלב מאוחר יותר, נראה שהרצפלד מצליח להתחמק ממנה, מפני שמבחינתו התהליך המשיחי חופף לגמרי להיסטוריה התיאולוגית של היהדות, לכל דורותיה. בכל דור ודור ידעה היהדות מתקני רפורמות ותיאולוגים רפורמיים, הוא מסביר, והם הנביאים כמו גם חכמי התלמוד עצמם, שביטלו במחי יד מצוות מדאורייתא "מפני שעם ישראל התקדם הלאה". גם התהליך המשיחי היה שרוי במעין תרדמת במשך למעלה מאלף שנים של דיכוי היהדות בימי הביניים, אך בעת החדשה שבה ממלכת המשיח להתקדם בצעדי ענק. המסקנה של הרצפלד היא שהצעדים הללו הם שמצדיקים היום את ההיפטרות מהלכות דתיות מסוימות. חכמי התלמוד כמו זועקים אלינו: "עשו ביתר שאת את מה שאנחנו לא יכולנו, ידינו היו כבולות, על התקופה הנאורה שלכם לדחות בשאט נפש את הדרכים העקיפות".144 

			אך הקריאה הזו לרפורמות דתיות בשם המשיחיות החדשה לא מעידה על כך שהמטרה המשיחית הושגה מבחינת הרצפלד עם האמנציפציה האזרחית של היהודים, עם הקדמה החברתית והמוסרית שהביאה עמה המודרנה. בנוסף, הרצפלד הוא תומך טיפוסי של הרפורמה המתונה, שאפילו אותה, כפי שראינו, הוא מתעקש להצדיק דווקא באמצעות אסמכתא תלמודית. כאן תתגלה נקודת התורפה שהולדהיים יבקר מאוחר יותר במשיחיות של הרצפלד — אך בניגוד להולדהיים, לוי הרצפלד לא מאמין שמלכות המשיח שכבר התחילה היא שמאפשרת ומתירה את הרפורמה ביהדות, אלא להיפך, שבדרך למלכות הזו "הדת שלנו צריכה עדיין לעבור תהליך של הזדככות", כלומר שרפורמה אמתית של הדת היהודית היא תנאי מקדים לצורך הנעת התהליך המשיחי. מכל מקום, השלמתו של התהליך תהיה אפשרית רק לאחר שגם דתות הבת "תהיינה בעמדה שבה נוכל להרשות לעצמנו לשאוף להתמזגות מלאה בהן" — כלומר רק בעתיד הרחוק. עד אז צריכים "כמה טקסים מבדלים להישאר בשימוש" ביהדות, בעיקר לשם השימור של האיכויות התיאולוגיות הייחודיות שלה, שהן לתפיסתו של הרצפלד הערובה להתגשמותם העתידית של הערכים המשיחיים.145 

			את שורשיה של העמדה הזו, בגרסתה המזוקקת, אפשר למצוא אצל משה מנדלסון, שדרש במכתבו הידוע להרץ הומברג ב־1783, לשמור על החוקים הטקסיים כל עוד המונותאיזם הטהור לא התפשט לכל רחבי העולם.146 מתקני הרפורמות של המאה ה־19 נאחזו ברעיון הבסיסי הזה: החלקים בהלכה הרבנית שלא נחשבו בעיניהם מיושנים, הוצדקו בתואנה שהם בעצם מסייעים לשימור של היהדות, הנושאת על כתפיה את כל עול המונותאיזם הטהור. כך למשל כותב הרב של מגדבורג, לודוויג פיליפסון (1889-1811) בדרשה טיפוסית לתיאולוגיית המיסיון, לציון ט' באב תר"ה (1845): "לישראל יש ייעוד, לשאת על כתפיו את תורת האל האחד, עד שכל האנושות תכיר בה... אנחנו לא יכולים להיות כמותכם, עד שלא תהיו כמותנו, עד שתאמרו בלי שום תוספת, בלי סייג, ללא תנאים: האל האחד שהתגלה, שבו מכיר עם ישראל... הוא לבדו האל".147 הטיעון הזה ימצא את דרכו אל דת התבונה ממקורות היהדות, עבודתו המאוחרת של הרמן כהן, שם יש תלות דומה בין השמירה על הטקסים המבדלים וההתקדמות של הדתות המונותאיסטיות האחרות.148 

			אך גם מעבר לחפיפה הניכרת עם כהן ועם תיאולוגים רפורמים רבים אחרים, אפשר למצוא בדרשות המשיח של הרצפלד מ־1844 את כל סימני ההיכר של המשיחיות הליברלית בצורתה החדשה, והם מנוסחים באופן כה צלול עד שאפשר להכיר בדרשות האלו כראיות המעידות על המהפך המודרני שחל במחשבה המשיחית היהודית המסורתית. למעשה, דברי הביקורת היחידים על הנקודה האחרונה, בעניין המשך השמירה על המצוות, היו דבריו של שמואל הולדהיים, מה שהופך את תפיסת המשיח שלו לקיצונית פי כמה וכמה — ועם זאת, כמו במקרים רבים אחרים, גם לעמדה הרדיקלית הזו הוא מתקשה לגייס תמיכה מצד התיאולוגים היהודים של תקופתו. 

			שמואל הולדהיים 

			רק חצי שנה לאחר פרסום דרשות המשיח הקלאסיות של הרצפלד, פרסם הולדהיים מונוגרפיה בנושא המשיחיות, שבה הוא מציג בהרחבה את עמדתו בשאלת המצוות בימות המשיח, ולאחר מכן מקדיש חלק נכבד לדברי ביקורת על הרצפלד. ספרו של הולדהיים הוא למעשה הוכחה תיאולוגית נרחבת לכלל התלמודי המוזכר לעיל, שעל פיו "מצוות בטלות לעתיד לבוא", במלכות המשיח העתידית. הולדהיים, שלא מייחס לתלמוד סמכות בסוגיות האלו, מתמודד עם ההוכחה באמצעות טיעונים משלו, שעדיין שאובים מתוך הארסנל הרבני: הוא מבקש להילחם בחכמי התלמוד באמצעות הנשק שלהם, ולהשתמש בגזירה לוגית כדי להפריך על דרך השלילה (אד אבסורדום) את הדבקות המחמירה שלהם בחוק. מבלי לתת לכך הצדקה, הוא משתמש במהלך הזה במודל "רוחני" של תורת המשיח, שמתואר גם אצלו בתור מיזוג של כל הדתות תחת "האוניברסליזם בצורתו החופשית ביותר" ו"שלטונו העולמי של אלוהים".149 במובן הזה, הדבקות בחוק טקסי יהודי מיוחד כלשהו בימות המשיח תהיה כמובן בגדר "אבסורד מוחלט". מכיוון שהבדלנות היהודית מוכרחה באופן בלתי נמנע לגווע במלכות המשיח, הרי שהחוק היהודי נשען "כבר בהווה על כרעי תרנגולת". במהפך מפתיע של הרעיון שהצדיק אצל הרצפלד את השמירה על הבדלנות, טוען כעת הולדהיים שמי שרוצה לפעול במלוא הרצינות למען הבאתה של מלכות המשיח, צריך למעשה להתאמץ כדי להיפטר מכל ההבדלים שמפרידים בין היהדות לעמים האחרים, ו"להוסיף ולהעצים את האחדות עם העולם האנושי ברוח ובאהבה". השימור של מופת הציות הבדלני לחוק, עד שיתר הדתות תקבלנה את הרעיון המשיחי האוניברסלי, כפי שהציע הרצפלד, לא מתקבל על דעתו של הולדהיים כדרך ההגיונית ביותר אל מלכות המשיח: "להמשיך לדבר היום על הלכות של היבדלות ועוד בשם האינטרס הדתי, ולהעניק להן הכרה בחיים, משמעו: הרחקה הולכת וגוברת של מלכות המשיח". התיאוקרטיה התמוטטה, הוא קורא לסיכום, "ומתוך הלהבות האחרונות שהכו בבית המקדש ובמזבח, נולד המשיח".150 

			התפיסה ה"רוחנית" של המשיח שעליה מבוססים הדברים האלו, עומדת לדעתו של הולדהיים בסתירה חד משמעית למשיחיות של התלמוד, ואינה רק אסכולה מתחרה בתחום הרסטורציה הפוליטית, כפי שטענו למשל תיאולוגים רפורמים רבים אחרים בתקופתו. אך אין לכך כל השפעה על הסוגיה המרכזית של הסרת החוק במלכות המשיח, טוען הולדהיים. הרי אפילו במסורת הרבנית אמור המלך הגואל מבית דוד "לכפות על האנושות כולה לקבל עליה את שבע מצוות בני נח", בניסוחו של הולדהיים, ובכך להפוך אותה למונותאיסטית.151 אך החוקים המבדלים המחמירים של היהדות יאבדו את טעמם גם ביחס למונותאיסטים שאינם יהודים, אפילו אם בממלכת המשיח לא ישרור איחוד של הדתות והעמים. עם זאת, הנימוק של הולדהיים מניח שתי נקודות חשובות: הראשונה היא שפרשנות מילולית של מצוות בני נח, שאוסרות רק את עבודת האלילים, לא פוסלת באופן תיאורטי גם את האפשרות של אתאיזם, זווית שהולדהיים כנראה לא חשב עליה. האפשרות השנייה, שבה הוא אמנם דן באריכות, היא שהיעדר הסיבה להחיל מצווה כלשהי לא מהווה על פי ההלכה הרבנית המסורתית הצדקה להפסקה של המצווה, וגרסת התלמוד היא שדרושה ערכאה שווה (או גבוהה יותר) לצורך ביטול של מצווה מדאורייתא או מדרבנן, כדי להתיר את המצווה (דבר שבמנין צריך מנין אחר להתירו).152 בדיוק כאן טמונה הסיבה שבגללה היה מנדלסון מוכרח להשאיר את האפשרות של התגלות שנייה פתוחה — על פי הכלל הזה במובנו המסורתי, יכולות תקנות מקראיות להתבטל רק על ידי נביא חדש — תפיסה שבעצמה סותרת את תורת המשיח היהודית המסורתית, כפי שראינו. 

			זו הסיבה להאשמות שמטיח הולדהיים בחכמי התלמוד שמחזיקים ב"תפיסה משפטית טהורה של הדת", ומנסים להחיל אותה גם על ימות המשיח. לעומתם, רבנים מודרניים ש"תופסים את הדת מנקודת מבט דתית טהורה", משוכנעים כי ניתן להסיק מעצם חכמתו של אלוהים שהוא יבטל את כל ההלכות המבדלות במלכות המשיח העתידית. אך אם נקבל את העמדה הזו, נובע מכך שביטול החוק הפרטיקולארי, כבר "מלכתחילה, בתכניות של ההשגחה העליונה ליצירתה של מלכות המשיח, חייב להיות תוצאה של חכמתו של האל ושל חסדו". ואם כן, ממשיך הולדהיים, אזי שביטול חלקי של החוקים המבדלים בהווה מהווה למעשה צעד אל עבר מלכות המשיח. זו הייתה כל המטרה של קו הטיעון שלו: הצדקה משיחית לרפורמה הדתית ביהדות, שאותה הוא שואף להנחיל באופן מעשי. ניכר כאן גם עד כמה זניח מבחינת הולדהיים התפקיד התיאולוגי שמשחק המשיח בפועל, ועד כמה היותה של ההלכה הרבנית מיושנת (לדעת הולדהיים), מהווה את הטעם האמתי שיש בשאיפה לרפורמה של ההלכה הזו: "האם הדברים היוצאים מפיו של המשיח יהיו ברורים ובהירים יותר מן הדברים היוצאים מתוך היסטוריה בת אלף ושמונה מאות שנה", הוא שואל. היסטוריה שלימדה את היהודים כיצד לחיות בין העמים האחרים, ולא כיצד להתבדל מהם? עבור הולדהיים, ובכך מסתכם כל הדיון שלו, הנצחיות שמיוחסת לחוק אצל הרבנים לא תוכל לשרוד את ההשלכות של מלכות המשיח, שבה תשלוט "רוח אהבת האדם הכוללת וחסרת הגבולות".153 

			הצגת עמדתו של הולדהיים נקטעת בפתאומיות בנקודה זו, והוא עובר לביקורת על הדרשות של הרצפלד, לה הוא מקדיש את 30 העמודים הנותרים של ספרו. בוויכוח הסוער הזה עם הרצפלד, מעניין לציין שהולדהיים מסכים איתו בנוגע לנקודות העיקריות כמעט ללא הסתייגות — המחלוקת ביניהם נובעת אך ורק מן ההתעקשות של הרצפלד להוכיח דווקא באמצעות התלמוד את תורת המשיח שניסחו מחדש התיאולוגים הרפורמיים. הרקע למחלוקת הזו הוא ויכוח מעניין השזור לאורך כל הנאורות הדתית היהודית בעידן המודרני: האם רפורמה דתית היא חידוש — או שמא היא בעצם החייאה של מאפיין טהור מקורי של היהדות, גילוי של גרעין רוחני אותנטי בתוך קליפה עבה ומיובשת של תקנות שרק הלכו והתרבו עם הזמן. כפי שרבים מאנשי תנועת ההשכלה של המאה ה־18 ניסו לשחזר את "דת משה" המקראית, מתחילים התיאולוגים הרפורמים בגרמניה של המאה ה־19 לחפש בנבכי המסורת הרבנית את היסודות המקוריים שהיו לה, טרם השחתתם. לאופולד צונץ, למשל, ראה עוד ב־1832 את ההיגיון ברפורמות דתיות ביכולת שלהן "לשחזר, לשוב מן העבירה אל המצווה, משמע לחזור לחיוניות ממצב של קיפאון".154 אברהם גייגר ניסה להראות בספרו על המשנה שהשכבות המוקדמות של הטקסט מכילות עדיין פרשנות רבנית שלא הושחתה, ושבמקרים רבים יש בגמרא הבנה שגויה של ההלכות במשנה.155 במובן הזה, מרבית הרבנים הרפורמים הראשונים הסתמכו על התלמוד עצמו בהצדקות שלהם לשינויים שהם הציעו להכניס בהלכה, או בכל אופן, על אותן פסקאות תלמודיות שבהן הם מצאו ראיות שתומכות במטרותיהם. רק תיאולוגים רדיקליים ספורים דחו את השיטה הזו, ושמואל הולדהיים היה ללא ספק חוד החנית של הקבוצה הזו.156 "זוהי חולשה בלתי נסלחת שצריכה סוף כל סוף להיות מוקצה מחמת מיאוס", קורא הולדהיים, "לכפות על דגל הקדמה את כובד ידו המאובנת של התלמוד".157 הולדהיים חושד, במידה רבה של צדק, שההסתמכות של הרפורמים נגועה באפולוגטיקה שנועדה להצדיק את המטרה, ודורש למצוא את ההצדקה לרפורמה ביהדות בתוך התודעה הדתית של ההווה בלבד, ולא בתודעה התלמודית. רק הודאה בתהליך ההתפתחות של התודעה הזו ביחס לתנ"ך ולתלמוד, יכולה לדעתו של הולדהיים להוות בסיס יציב לחידוש של הדת היהודית, כפי שהוא אינו מתבייש לכנות את שאיפות הרפורמציה שלו. 

			זהו הרקע הדרוש להבנת הביקורת של הולדהיים על לוי הרצפלד. אם הרצפלד חושב שהוא מייצג את עמדת התלמוד כולו בשאלת החוק בימות המשיח, כאשר הוא מצטט מתוך התלמוד "שני משפטים סתומים ממדרשי אגדה שעלו בזיכרונו", הרי שמדובר ב"הונאה ברורה", חושף הולדהיים בניסוח בוטה. התלמוד פוסק שהחוק הוא נצחי בדיוק מתוך ההנחה שלו שהמצוות המקראיות שלא ניתן לשמור באופן זמני, תוכלנה להתקיים שוב בימות המשיח במובן הרסטורטיבי שלהם. לאחר שהוכיח את חוסר העקביות של התלמוד על ידי הצגת העמדה שלו, משתמש הולדהיים נגד הרצפלד באותו טיעון ובאותה עוצמה. חכמי התלמוד לא היו רפורמטורים (אפילו לא בזעיר אנפין), מסביר הולדהיים, התודעה הדתית שלהם לא הייתה שונה מהותית מזו של קודמיהם — או לפחות לא בקנה המידה של ההבדל העקרוני בין התודעה הנוכחית שלנו לזו של התלמוד. אילו היה הצדק עם הרצפלד, והחכמים אמנם היו רואים במודרנה תקופה נאורה, הם עצמם בוודאי כמעט ולא היו מצדיקים את הרפורמות שהם מתקנים באמצעות ראיות מן התלמוד. 

			עם זאת, הרצפלד טועה גם לשיטתו המשיחית שלו עצמו, כשהוא מבקש לשמר לעת עתה את החוק היהודי, חרף תהליך ההזדככות המתמשך שעוברות דתות הבת המונותאיסטיות. הדברים היו אולי נכונים עבור העבר האלילי, או לרדיפות היהודים על ידי הנוצרים, טוען הולדהיים, אך בהווה, כאשר "ההתחשבות בשיקולים מסוג זה כבר אינה מתחייבת מתוך הצורך ההישרדותי", מיותר להמשיך ולהמתין. בפרט אם היהדות אמנם אמורה, כפי שהרצפלד טוען, להיות זו שגרמה לאהבת האדם האוניברסלית להתחולל, אין צורך שהיהודים בהווה יהססו להפגין את האהבה הזו כלפי שכניהם הנוצרים, ללא גבולות בדלניים: "מי שהיה הראשון למצוא את האמת, עליו להיות גם הראשון להניח אותה על מזבח האנושות, ולא להמתין עד שהאמת הזו תתגלה בלעדיו בדרכים עקלקלות; אם במקום להפיץ אותה הוא נועל אותה עמוק בתוך לבו, הוא מאבד את הזכות שלו על מציאתה".158 

			בעמודים האחרונים של הספר, ממשיך בכל זאת הולדהיים בפיתוח חזון נוסף משלו בנוגע למלכות המשיחית וליצירתה, בהתבסס על כל הנאמר לעיל. בדיוק לכן יש ליהודים חובה להקדים את הדתות האחרות מבחינת הסובלנות, הפתיחות, והאוניברסליות, מפני שהם האמינו מלכתחילה שהם אלו שנועדו, מעצם הבחירה בהם, לאפשר ביום מן הימים את קיומה של מלכות המשיח העולמית. האידיאל המשיחי של היהדות לא טמון לדעת הולדהיים בכך "שכל בני האדם יהפכו ליהודים, אלא שהיהודים יהפכו לבני אדם, אחרי שכל היתר עשו זאת". בסירוב היהודי המוקדם להיות עַם, ללא התחשבות בתגובות הסביבה הלא־יהודית, רואה הולדהיים את ראשיתה של מלכות המשיח. כאן אנחנו נתקלים בהצגה שונה משל מרבית התיאולוגים הרפורמים היהודים, של משיחיות מחודשת שמתרכזת בעיקר בהשלכות שיש לתורת משיח ליברלית, מוסרית־אוניברסלית, על הדרישות הנוכחיות שהדת מציבה. אך כך בדיוק מוכיחה עמדתו של הולדהיים עד כמה רחוק הגיע העיצוב מחדש של מושג המשיח כבר באמצע המאה ה־19 — הסוגיות הנוגעות להאנשה של המשיח, להופעתו ולנסים בהם היא תלווה, או לרסטורציה הטריטוריאלית של ישראל בימות המשיח, כבר לא משחקות תפקיד בהצגה של הולדהיים. 

			שנתיים לאחר פרסום זה קיבל הולדהיים משרת דרשן אצל האגודה לרפורמה ביהדות של ברלין, שהתקיימה קודם לכן ללא השגחה רבנית. הקהילה הרפורמית הברלינאית הרדיקלית הזו קמה מתוך חוג של אינטלקטואלים יהודים שהתכנסו סביב זיגיסמונד שטרן (1867-1812), מנהל בית הספר היהודי, שהיה גם הדובר התיאולוגי של הקבוצה עד להגעתו של הולדהיים.159 שטרן דגל כמו הולדהיים בעמדה שהייתה חדשה אפילו למעגלים הרפורמיים, שהיהדות בהווה צריכה להגדיר את עצמה רק באמצעות התודעה הדתית העכשווית — לא באמצעות אותם טקסטים שהועברו או הלכות שנמסרו, וגם לא באמצעות חיפוש אחר רוחניות אותנטית בנבכי ההיסטוריה היהודית, כפי שהעדיפו אברהם גייגר ואחרים. את הבסיס התיאורטי לרעיונות הדתיים של /האגודה לרפורמה ביהדות, סיפקו ההרצאות הפומביות שנתן שטרן ב־1845 בנושא היהדות, ושהביאו לו את פרסומו. אחת מן ההרצאות התיאולוגיות המורכבות האלו עסקה במלכות המשיח. 

			זיגיסמונד שטרן 

			התיאור של שטרן לעתיד המשיחי מנקודת מבטה של היהדות, לצד הסקירה של היסודות האוניברסליים המוכרים מהתיאולוגיה הרפורמית, תורם גם הוא כבר מהלכים מובהקים של הפילוסופיה של הדת, שמזכירים שוב חלק מהרעיונות שיופיעו מאוחר יותר אצל הרמן כהן. שטרן, שגוזר את תורת המשיח שלו מהיכרות מעמיקה עם הנבואה במקרא, דווקא נוקט בגישה חופשית יותר לטקסטים המשיחיים של הנביאים, ביחס לתיאולוגים ליברלים רבים אחרים: לדוגמה, אין לו בעיה להודות שכל הנביאים המקראיים קראו בסופו של דבר לרסטורציה פוליטית של עם ישראל בארץ הקודש. בנוסף, הוא מבקר בגלוי את ההדים לגישה האודימוניסטית שמשתמעת מכמה מתיאורי הנביאים לאותה "ארץ זבת חלב ודבש" משיחית שצפויה בהמשך. את התיאורים האלו, הוא כותב קב ונקי, איננו יכולים להרשות לעצמנו "להפוך למושא האמונה שלנו, ובוודאי שלא למושא שאיפותינו המוסריות".160 בפרט בנקודה האחרונה הזו יש השקה בין ההגות של שטרן לזו של כהן, שבעצמו דחה את התפיסה של העידן המשיחי בתור אוטופיה אודימוניסטית.161 עבור שטרן, כמו גם עבור כהן אחריו, ההכרה הגורפת באלוהים תהיה ההיבט המעצב החשוב ביותר של ימות המשיח. אך בשאלה בדבר "ההלכות המבדלות", הולך שטרן דווקא בדרכו של שמואל הולדהיים, ואפילו עוקף אותו בנקודות מסוימות. לדעת שטרן, "ויתור מרצון על הזכות הבלעדית על ידיעת האל" מצד עם ישראל בממלכת המשיח, עולה בקנה אחד עם "ויתור מודע על הבידוד שנגזר על עם ישראל על פי תורת משה". רק לאחר השחרור העצמי מן המחסומים החוקיים "שהגבילו את השאיפה המוסרית של היהודי להצטרף לאיחוד הלאומי", מתחיל אצל שטרן האידיאל המשיחי, שממשיך ומשתרע הרבה מעבר לכל הציפיות הבדלניות של היהדות.162 

			באופן כללי, ניכר מאופן ההצגה של שטרן באיזו מידה של להיטות הוא רואה את "אידיאל המוסר בתור מהות התקוות המשיחיות".163 לראשונה בתולדות התיאולוגיה הרפורמית היהודית נוצר אצל שטרן קשר רעיוני ברור בין שני האלמנטים המרכזיים בתיאוריה בדבר שליחות יהודית לתרבות ולעולם: בין המונותאיזם והמוסר. "ההכרה האמתית באינסופיות של הישות האלוהית תהפוך למקור לאינסופיות של השאיפה המוסרית שלנו, שאינה מכירה בשום מחסום שעלול היה לשלוט בנו", הוא כותב בהקשר של העידן המשיחי.164 הגזירה המתבקשת הזו של מוסר אבסולוטי מתוך עקרון המונותאיזם, תהווה מאוחר יותר בפילוסופיה הסיסטמתית של הרמן כהן את ההוכחה החותכת לכך שהמשיחיות של הנביאים הייתה קיימת מראש כבר ברעיון המונותאיסטי: "אחדות האל משמעה מלכתחילה רק אחדותה של האנושות", כפי שכהן עוד יכתוב, ולפחות במסגרת הדת, האל המונותאיסטי הוא "הטעם השיטתי מאחורי ההכרה המוסרית".165  

			לא זו בלבד, אלא שבניגוד לקודמיו, מנסה שטרן לשלב בפרשנות הפילוסופית שלו גם את השינויים שיחולו בטבע בימות המשיח על פי בשורותיהם של הנביאים. הרצינות שבה הוא מתייחס לכתבי הנביאים לא מאפשרת לו לפטור את הביטויים האלו כמטאפורות, או לייחס אותם ל"אגדות המזרח", כפי שעשו רבים לפניו — שטרן רואה בכך רמז לכך שבמוסריות המוחלטת שתשרור בימות המשיח, יבואו לעולם לא רק הרמוניה ושלום בין אדם לאדם, אלא גם בין האדם לטבע. מה שנשמע כמעט כמו הרעיון המודרני של שמירה על איכות הסביבה, מוצדק אצל שטרן מן הטעם התיאולוגי־משיחי הבא: שני חלקי הבריאה, הוא כותב, האדם והטבע, "לא יתכן שנועדו להילחם זה בזה ולהרוס זה את זה, אלא לשתף פעולה זה עם זה למען המטרה האחת הכמוסה של הבריאה האלוהית".166 

			מכאן נובעת עבור שטרן, כמו עבור הולדהיים לפניו, השאלה החשובה של ההשלכות שיש לתפיסה כזו של המשיחיות על ההווה של המשיחיות, במובנו המיידי. אך שלא כמו הולדהיים, שטרן משיב על השאלה הזו בעיקר ברמה הפילוסופית: המשמעות של רעיון המשיח ביהדות, כפי ששטרן מבין אותו, לא יכולה להיות רק אמונה ותקווה, כמו בהבנה הרווחת במקורות המסורתיים. אפשר לראות בהתגשמות המוסריות האוניברסלית אך ורק משימה מוסרית, מפני שהתביעה לעתיד טוב יותר, כפי שהיא מתגלה בנבואות המקראיות לימות המשיח, היא התולדה של תודעת החובה המוסרית. בכך הופכת אצל שטרן המשיחיות בעיקר למעשה קונקרטי של האדם, שנובע מן ההכרה הדתית שלו. אך בכך נחשבת גם לשיטתו של שטרן "הבשורה של רעיון המשיח, תחילתם של ימות המשיח", מפני שמרגע שזיהינו את המשימה כחובה מוסרית, היא התחילה להתגשם כבר בהווה.167 

			המטמורפוזה הרדיקלית שהושלמה באופן זה במשיחיות היהודית, לא מתמצה רק בדה־פרסוניפיקציה ובאוניברסליזציה של רעיון המשיח המסורתי, אלא גם בקביעה של פרוץ ימות המשיח האמתיים ברגע ההבנה של המשיחיות כחובה מוסרית, ולפיכך בהווה המיידי. בזאת הופשטה תורת המשיח של התיאולוגיה היהודית־ליברלית, לא רק מכל ממד רסטורטיבי שהיה בה, אלא גם מכל הממדים הקשורים בעולם הבא. היא הפכה, כפי שניסח זאת מאוחר יותר הרמן כהן, ל"אידיאל, בניגוד למציאות". המשמעות של המשיח, כרעיון פילוסופי, הייתה להעניק משמעות לעתיד, משמעות של אידיאל היסטורי.168 

			 

			אפשר לומר שזיגיסמונד שטרן חתם באופן תיאורטי את הטרנספורמציה העמוקה של המשיחיות היהודית — עד שהרמן כהן ישלב את התוצאה של התהליך הזה בפילוסופיה הדתית שלו, מדובר בתקופה הבאה ובפרט במחצית השנייה של המאה ה־19, בעיקר בחזרה ובהמשך העיבוד של אותם רעיונות חדשים שנהגו זה לא מכבר. כפי שצוין לעיל, בשנים 1846 ו־1847 פרסם מוסף הספרות של האוריינט סדרה בת עשרה מאמרים מאת הרב דוד רוטשילד מהאם, שבה הוא מנסה להוכיח שניתן לגזור את ההצדקה התיאורטית לרעיון המשיח בניסוחו החדש "מתוך עקרונות היהדות". הוא מנתח בעבודת נמלים פרשנית מרשימה את אינספור האזכורים המקראיים של המשיח, כדי לסתור את הטיעון שרעיון המשיח הוא רק תוספת מאוחרת שלא קיימת במקור בכתבים היהודיים, ב"תורות ההתגלות שהשתמרו ביהדות". רוטשילד טוען שאפילו את "עקרון ההתקדמות" הבא לידי ביטוי במשיחיות היהודית המודרנית, אפשר כבר למצוא "בתורת המשיח עצמה במפורש, אלא שהמצב שעמד לנגד עיניה של תורת המשיח היה מצב שאמור להתפתח מתוך היהדות ומתוך הנאורות הרוחנית של מאמיניה".169 בשנת 1860 חיבר המלומד ההונגרי בעל הנטיות השמרניות, שמואל שוורץ, יצירה מקיפה בנושא המקורות התלמודיים של המשיחיות היהודית, שבה ניתן לחוש בבירור בהשפעתם של הרעיונות החדשים.170 ב־1858 כבר שינה דוד איינהורן בבולטימור, בסידור התפילה המכונן שהוא עצמו ערך, את הנוסח המסורתי של תפילת החג יעלה ויבוא, שבה מוזכר משיח בן דוד, לניסוח הבא: "וזכרון כל עמך בית ישראל משיחך..." כדי להדגיש את הזהות שגם הוא והקהילה שלו רואים בין המשיח לבין עם ישראל.171 בשנת 1859 התפרסם קובץ עיקרים יהודי מפורט מאת הרב הקונסרבטיבי האוסטרי, צבי הירש פאסל (1883-1802), מתוכו עוסקים שמונה עמודים בתקוות המשיח היהודיות. מה שהיהדות מכנה ימות המשיח, על פי הגדרתו של פאסל, בוגר הישיבה של משה סופר (החת"ם סופר), הוא "מלכות האל עלי אדמות, משותפת לכל בני האדם, ובה הם יחיו כאחים במשפחה אחת". המקור של המלכות הזו מחנך ל"תובנה, הכרה ונאורות", שיופצו ויהפכו לנחלת הכלל, מפני שאז כבר תכיר האנושות כולה באלוהים, ותעבוד אותו ביחד. לאחר תיאורים נוספים של מלכות המשיח, ממשיך מנסח העיקרים ומעלה את השאלה מי יהיה "האמצעי להכשרת הקרקע לקראת העידן המאושר הזה — והתשובה על כך ברורה מבחינתו: זה יהיה "ישראל, שנשלח להילחם בתפיסות המוטעות בהיסטוריה". אם כן, גם כאן לא נשאר זכר לכך שמלך המשיח מבית דוד מוחלף ברעיון עם ישראל המשיחי. וכדי להעצים את רעיון השליחות של ישראל ביחס לאנושות, עונה פאסל ומדגיש בתשובתו לשאלה הבאה, שהעם היהודי נאלץ אמנם, כמו כל שלוחי האל, לסבול למען המטלה שלו, אך ייעודו של עם ישראל הוא "לקדם את אושרה ואת ישועתה של האנושות כולה".172 החדירה של הרעיונות האלו לאסופה שמרנית למדי של עקרונות אמונה יהודיים, שמתפרסמת הרחק מהמרכזים הרוחניים של היהדות הרפורמית, ממחישה עד לאן הספיקה תורת המשיח החדשה לחלחל בינתיים. 

			פרשת קומפרט 

			אחת הדוגמאות המרתקות לדיונים של המאה ה־19 במשיחיות, שכבר חצו בשלב זה את גבולות העימותים הפנים־יהודיים, היא הפרשה שנודעה בתור "משפט קומפרט", שהתנהל ב־1863 בפני בית המשפט המחוזי של וינה. המשפט נפתח בעקבות פרסום בעיתון הווינאי בהוצאת לאופולד קומפרט (1886-1822), שנתון לבני ישראל, של מאמר רחב יריעה פרי עטו של ההיסטוריון היהודי צבי היינריך גרץ (1891-1817),173 שבחלקו האחרון נדרש גם לסוגיית המשיחיות. תחת הכותרת "משובת הנעורים של השבט היהודי", קובע גרץ כי היהדות הפתיעה את כולם בתחייה של החיים הרוחניים והדתיים שהיא חוותה בעת החדשה. אותו "כוח השבת הנעורים" שמאפשר את ההתפתחות הזו, שזור בהיסטוריה היהודית, לטענתו של גרץ, והוא מקדיש את עיקר מאמרו להוכחה ההיסטורית של התיאוריה הזו על סמך שיבת ציון מגלות בבל. בפרשנות אגבית שלו ל"ישעיהו השני", כותב גרץ בניסוח שאינו משתמע לשתי פנים: "ישראל הוא עם משיחי". זה, לדעתו, "הרעיון החשוב של הנביא הזה", רעיון שמקובל מן הסתם גם על גרץ עצמו: רק ישראל בלבד "הוא גואל (Heiland) העולם", והשושלת המשיחית של בית דוד תתפוגג לנוכח "גדולתו המופתית של כל־ישראל". לא זו בלבד שגרץ מערבב כאן בין הפרשנות התלמודית־משיחית והפרשנות העם־ישראלית לשירי עבד ה' (כמו רבים לפניו), אלא שהוא מוסיף חטא על פשע ומשתמש (בניגוד לרבים מקודמיו) בטרמינולוגיה נוצרית מודעת לעצמה, כאשר הוא מתעמת עם הפרשנות הכריסטולוגית לפרק נ"ג, בהצדקה שלו להחלפת המשיחיות של בית דוד: "זר הקוצים שנושא עם המשיח בסבלנות, הוא שהופך אותו ראוי לנזר מלכים". וכדי שלא תהיינה אי הבנות, הוא מוסיף ביתר שאת: "עם שאמור לקום לתחייה דרך הייסורים והמוות, את זה אפשר להעלות על הדעת". אך אם דבריו של ישעיהו "מיוחסים לפרט יחיד, הרי זה מגוחך ומוביל לרגשנות רומנטית".174 

			הביקורת הנוקבת הזו על עצם משיחיותו של ישו, לא נעלמה מעיניהם של כמה צופים בצד הנוצרי. לאחר שב־1863 עוד הצליח השנתון לבני ישראל לחמוק מהצנזורה האוסטרית בלא פגע, הסבה ביקורת בעיתון וינאי אחר את תשומת לבו של התיאולוג הקתולי האנטישמי סבסטיאן ברונר (1893-1814) למאמר של גרץ, והוא הלשין עליו למשרד התובע הכללי האוסטרי באמצעות התקפה חריפה בעיתון הכנסייה הווינאי, שהוא עצמו הוציא לאור. משרד התובע הכללי הגיב בהגשת כתב אישום, לא נגד גרץ, שהיה באותם ימים פרופסור בסמינר היהודי־תיאולוגי בברסלאו ולכן לא התגורר באוסטריה, אלא נגד הפוליטיקאי והסופר לאופולד קומפרט, המוציא לאור של השנתון. כתב האישום, מסמך משונה שנכתב מתוך הבנת החוק של האימפריה האוסטרית הקיסרית, עוסק בעיקר בביזוי של תורת המשיח של ה"כנסייה היהודית־אורתודוכסית", קהילה דתית מוכרת באוסטריה. לאחר מכן ממשיך התובע הקיסרי המלכותי לינבאכר וכותב כי "מנקודת הראות הנוצרית האובייקטיבית מדובר גם בהפרה של ההפרעה לדת על פי סעיף 122 לחוק העונשין", מפני שגם על פי האמונה הקתולית הופיע המשיח כפרט יחיד. בנוסף, מכיוון שהסגידה היא לישו, כישות אלוהית, יש בשימוש בתואר מגוחך משום כפירה. גם השימוש של גרץ במטאפורות נוצריות לא חמק מעיני התביעה.175 

			הסעיף הראשון בכתב התביעה הוא הרלוונטי לענייננו. בעת שהמשפט התנהל בווינה, נשמעו בבית המשפט ביום ה־30 בדצמבר 1863 לא רק נאום ההגנה של קומפרט, אלא גם שתי הצהרות מפי עדים רבניים מטעם ההגנה. מכיוון שבית המשפט לא היה מסוגל לפסוק בשאלה התיאולוגית האם ההלכה היהודית רואה הכרח במשיח בשר ודם, זומנו מבעוד מועד שני רבנים וינאיים להביע את דעתם בנקודה זו: הרב האורתודוכסי אלעזר הלוי איש הורוויץ, והרב הקונסרבטיבי יצחק נח מנהיימר. העדויות הללו מאפשרות לנו זווית ראייה אחרת, צפויה פחות, על ההגות הרבנית של שנות ה־60 של המאה ה־19 בנושא המשיחיות היהודית. 

			הלכה יהודית דוגמטית כלל אינה קיימת, הסביר לאופולד קומפרט בנאום ההגנה שלו בפני בית המשפט, ולכן אין גם באמת אורתודוכסיה יהודית. כל מה שגרץ עשה במאמרו הוא חיבור של מספר פרשנויות מסורתיות שכבר היו קיימות לפרק נ"ג בספר ישעיהו, לכדי האמירה המפורשת שישראל הוא עם המשיח. הרב מנהיימר (1865-1793) הסכים בעדותו עם קומפרט, גם לדעתו דיבר ישעיהו בבירור על תורת המשיח, ומרבית הפרשנויות המאוחרות הבינו כבר שמדובר בעם ישראל בכללותו, ולא באדם כלשהו.176 בחקירה הנגדית הצולבת שערך התובע, נשאל מנהיימר כיצד ייתכן שהוא מאמין בביאה של המשיח, כפי שהוא טוען, כאשר העם היהודי הרי קיים זה מכבר. אין בכך כל סתירה, עונה הרב המפורסם שהיה אז כבן שבעים שנה, מפני שבאמונה היהודית מדובר פחות על המשיח כאדם, ובעיקר על "השליחות שלו". אלעזר הורוויץ, שנתן את עדותו אחרי מנהיימר, גרס גם הוא שהפרשנות של גרץ לישעיהו אינה עומדת בסתירה ליהדות האורתודוכסית, אך סיים את דבריו בהצהרה המוזרה שכל יהודי מאמין אמנם במשיח בשר ודם, "אך האופן בו הוא אמור להופיע, נותר נשגב מבינתו".177 מה שכל המומחים היהודים התעלמו ממנו בחוות הדעת שנתנו לבית המשפט, אולי אפילו במודע, היה שפרשני ישעיהו בימי הביניים שצוטטו על ידם כמקורות "אורתודוכסיים" לצורך הצדקת טענתו של גרץ, שישראל הוא עם המשיח, יכולים אולי להוכיח את קיומה של פרשנות עם־ישראלית לפסוק, אך לא את הפרשנות המשיחית. אבן עזרא, למשל, שמצוטט אצלם לעתים קרובות, דוחה במופגן את הפרשנות המשיחית של פרק נ"ג, אולי מתוך עמדת התגוננות מול הקריאה הנוצרית, ואולי פשוט משום שעבורו חייב עדיין המשיח להיות אדם יחיד. היסוד החדש המובהק הזה בתורת המשיח, של ישראל כעם משיחי, הפירוש המשיחי־קולקטיבי, נעלם כמעט לגמרי מן הדיונים במשפט קומפרט בווינה, אולי משום שהתיאולוגים המעורבים בו כבר ראו אותו כמובן מאליו. 

			קומפרט זוכה לבסוף מאשמת ביזוי היהדות, אך למשפט עצמו תהיינה עוד השלכות ארוכות טווח על המחלוקות הפנים־יהודיות במאה ה־19.178 העדכונים הרבים בעיתונות על הדיונים המעורפלים במקצת, הסבו את תשומת הלב הציבורית אל הטרנספורמציה הרדיקלית בתורת המשיח, וכתוצאה מכך גם את תשומת לבה של הנאו־אורתודוקסיה בגרמניה, שכעת ראתה את עצמה מחויבת למחות בכל תוקף.179 כבר בדיווח הראשון שהוקדש למשפט בווינה, דאג העיתון האורתודוכסי דער איזראעליט במיינץ להבהיר, כי בניגוד לטענותיו של קומפרט, לא זו בלבד שקיימת בהחלט הלכה דוגמטית יהודית (ו"אורתודוכסיה", כמשתמע מכך), אלא שמתחייבת ממנה בהכרח גם האמונה במשיח בשר ודם מבית דוד. כל השקפה אחרת תהיה "שגויה, ומנוגדת לדת ישראל", כפי שכותב ככל הנראה עורך העיתון עצמו, מרקוס להמן, במאמר מערכת שפורסם בינואר 1864.180 בסוף פברואר פרסם העיתון הצהרה לעניין משפט קומפרט, בחתימתם של 121 רבנים אורתודוכסים, שהתאגדו סביב יוזמה של הרב עזריאל הילדסהיימר (1899-1820), שבאותם ימים עוד עמד בראש הישיבה באייזנשטאדט (הונגריה). בגוף גילוי הדעת, מודגש שוב כי אך ורק האמונה השלמה בביאתו העתידית של משיח בשר ודם מבית דוד, אמנם נחשבת אורתודוכסית, "לכן יש לראות בביטול של האמונה הזו, משום הכחשה של ההתגלות האלוהית שעברה על ישראל".181 

			היריבים לא יכולים היו להרשות לעצמם להבליג על בחירת המילים התקיפה הזו, שהייתה ללא ספק גם מכוונת. הראשון להיענות לאתגר שהציבה הביקורת האורתודוכסית, היה הרב והחוקר ההונגרי יהודה לייב (לאופולד) לעף, מעל דפי בן חנניה, כתב עת שלעף עצמו פרסם וערך בעיר מגוריו, סגד. לעף, בעל נטיות קונסרבטיביות בדומה למנהיימר, התעניין בנושא המשיחיות מזה זמן רב, כפי שמעידה הסקירה המדוקדקת שלו לספרו של משה הס, רומי וירושלים, שבה הוא מבקר בחריפות את המשיחיות הפוליטית־רסטורטיבית של הס.182 לעניין גילוי הדעת של 121 הרבנים, מעיר לעף שהוא למעשה מוכיח את ההפך של מה שניסה להוכיח: 121 הוא אמנם מספר מרשים, אך הוא הרי כאין וכאפס לעומת כלל הרבנים במערב ובמזרח אירופה — וזה מוכיח שהרוב הגורף של הרבנים מבוהמיה ועד צרפת לא בהכרח מאמינים במשיח בן דוד. מן הבחינה הזו, כותב לעף, זועק גילוי הדעת אל הקוראים באורתודוכסיה היהודית ואומר: "הביטו אחים יקרים, אנחנו בדעת מיעוט!!"183 

			במאמר שפורסם שבועיים לאחר מכן ועסק גם הוא במשפט בווינה ובהשלכותיו, מתעמת שוב הרב לעף עם הנושא, והפעם גם ברמה התוכנית. השסע המשיחי ביהדות המודרנית, הוא מבהיר, לא נסוב סביב שאלת האנושיות של המשיח שנדונה בווינה, וגם לא סביב השאלה האם ניתן לבטל את האמונה בהתגלות העתידית באמצעות הזיהוי שלו כעם ישראל. גם מרבית "היהודים הנוטים לרפורמה" מצפים לעידן המשיחי, טוען לעף. סלע המחלוקת האמתי הוא בעיית הרסטורציה של חוק התורה בשלמותו במלכות המשיח, ובפרט בהחזרת פולחן הקורבנות המקראי. אך בכך מעניקים לדעתו הרפורמים "ערך יחסי בלבד" להיבט הרסטורטיבי של המשיחיות, מפני שהוא עומד בסתירה לרוח הנביאים.184  

			המעניין בדעותיהם של תיאולוגים אוסטרו־הונגרים קונסרבטיבים כמו מנהיימר ולעף, הוא בעיקר העובדה שהם כמעט ולא מגבים את המשיחיות המחודשת של עמיתיהם הגרמנים, בעוד שהם עצמם עדיין דבקים לחלוטין בתפיסה המסורתית. אך כאשר הם נאלצים להתעמק בטרנספורמציה של תורת המשיח ה"גרמנית", בעקבות הפרסום של גרץ והמשפט שהוא גרר, הם מגלים, למרבה ההפתעה, שבעצם אין בה שום דבר שראוי לגינוי, או שמהווה סתירה לרוח היהדות. לעומת זאת, מה שהם מגנים כמעט פה אחד הוא האידיאולוגיה הדוגמטית, וחמורה ממנה, הבדלנות המחמירה של הנאו־אורתודוכסיה הגרמנית. ניסוח רהוט של התובנה הזו ניתן למצוא אצל התלמיד החכם הווינאי אייזיק (יצחק) הירש וייס (1905-1815), בחיבור עברי העוסק בפרשת קומפרט. לאורך עשרים עמודים, דן וייס בעיקר בשאלה המרתקת של "האורתודוכסיה" ביהדות, ומתוכה הוא מפתח תפיסה משלו בנוגע לתורת המשיח. וייס עצמו מאמין באמונה שלמה בביאת מלך המשיח בן דוד, כך הוא כותב, כמו אבותינו ואבות אבותינו — והאמונה הזו לא מתערערת לנוכח העובדה שיש מי שמפרשים את הפסוקים המקראיים כאילו רעיון המשיח באותם פסוקים עוסק למעשה בעם היהודי בכללותו. חילוקי דעות פרשניים מעולם לא הובילו את היהדות למלחמת דת, והוא לא ראה מימיו חכמים יהודים מתנפלים זה על זה כפי שעושים האורתודוכסים הדוגמטיים שתוקפים כעת את מנהיימר והורוויץ, שיצאו להגנתו של צבי גרץ בווינה.185 "...וכל שכן שאין גרמה בנזק אמונתנו אם החכם דאקטאר גרעץ יפרש הפרשיות בישעיה על האומה הישראלית",186 כותב וייס. אפילו הוא עצמו, חרף האמונה המסורתית המלאה שלו במשיח, מסוגל להעלות בדעתו מושג רוחני של המשיחיות היהודית, שבו אין משמעות לדרך שבה מביא האל את הגאולה לעולם כולו, בין אם באמצעות אדם נבחר או באמצעות העם היהודי כשלעצמו. איש אינו יכול להאשים את מי שמחזיק בהשקפה כזו שהוא כופר בעיקר, או שהוא מכחיש באופן ישיר את המקורות הרבניים המסורתיים החשובים, מסכם וייס את מחשבותיו.187 

			צבי גרץ עצמו, ממקום מושבו הבטוח בברסלאו, לא נבהל והשיב מלחמה במאמר ארוך שפורסם כבר בגיליון הבא של השנתון הווינאי, בו הוא עוסק ביתר הרחבה ב"התפתחויות של האמונה במשיח" ביהדות. במאמר מתחקה גרץ אחר הנתיב ההיסטורי הארוך שבו הלכה המשיחיות מימי המקרא ועד ההווה, והוא מכנה שם את רעיון המשיח "סם חיים, שהעניק לשבט היהודי את דבקותו הנפלאה במטרה".188 בכל זאת, מפתיע לראות שגרץ דווקא תופס את ההתפתחות הזו בתור דבר שלילי: כפיחות מתמיד ומתמשך בערכו של הרעיון המשיחי, מישעיהו ועד לשבתי צבי. "בחדשנות" שהשיג ישעיהו ב"רעיון הכביר שלו, של אוניברסליזם בהשתייכות של כל האומות לאלוהים", כבר הגיעה המשיחיות היהודית לנקודת השיא שלה, וממנה והלאה מתרחשת, לדעתו, רק הנמכה של הציפיות, שהוכתבה בעיקר על ידי הנסיבות ההיסטוריות. אך ישעיהו של גלות בבל, מבאר גרץ תוך שהוא מחזק את דעותיו השנויות במחלוקת מן השנה הקודמת, בישר "שישראל הוא העם שנועד לבשר לאומות העולם את בשורת האמת והצדק".189 

			עצם העלאת "השאלה בדבר האנושיות של המשיח" היוותה את תחילתה של הכפירה ב"תוכן המקורי והתמים" של המשיחיות הנבואית, הידרדרות שגרץ מייחס למעבר בין התנ"ך והתלמוד, או כפי שהוא מנסח זאת: מ"יצרנות שוקקת חיים" של הרוח, לשחזור רפלקסיבי בלבד, השקוע בפרשנות של הכתבים.190 כבר 
התלמוד משתמש מדי פעם בסגולות על־טבעיות בתיאורי המשיח, והייתה קיימת ביהדות הפרדה בין תפיסת המשיח הפוליטית לתפיסה הרוחנית־תיאולוגית, ואפילו הפרדה בין משיח ראשון למשיח שני. עידן חדש ברעיון המשיחי החל לדעת גרץ במאה ה־13, עם עלייתה של תורת הקבלה, שיצאה למלחמת חורמה ברציונליזציה המוחלטת של ימות המשיח אצל הרמב"ם, ושילבה במשיחיות היהודית את הרעיון של גלגול נשמות. הפלג הפילוסופי יותר ביהדות הביע 
פעם אחר פעם את התנגדותו לתנועה הזו, ורק בהקשר האנטי־קבלי הזה ניתן להבין את תורתו של יוסף אלבו, שאינו כולל את האמונה במשיח בין עיקרי האמונה של היהדות.191 כך מוביל גרץ את הסקירה ההיסטורית עד ל"משיח השקר" שבתי צבי, ועד לחסידות המזרח אירופאית בת זמנו — כאשר ברקע הדברים נשזר כל העת אותו ניוון איטי אך עקבי שחל בתורת המשיח הטהורה של הנביאים.192 

			אך בתיאור העכשווי הזה חלה תפנית פתאומית וחדשה במאמרו של גרץ. חרף ההשחתה התיאולוגית ההולכת וגוברת, עדיין לא "נחרץ דינה" של תורת המשיח ביהדות, מפני שההיסטוריה העולמית עצמה "מצביעה ברמיזות ברורות על מלכות המשיח של השלום, של האחווה בין בני האדם, ושל התחזקות ההכרה באל". כמו שטיינהיים לפניו, מתגאה גם גרץ בכך שהיהדות הביאה לעולם את הכמיהה המשיחית לכיתותן של החרבות לאתים, שכיום, אחרי אלף שנים, בעידן המודרני, הפכה לשאיפה שגם "הנפשות הנאצלות ביותר בכל האומות חולקות עמנו". לאחר מכן הוא פונה לפיתוח שלו לרעיון של ישראל כעם המשיח המיוסר. לא זו בלבד ש"שבט בני ישראל" הניב לאורך אלפי שנים "אמיתות מוסריות למען גאולת האנושות", אלא שיש לו גם סגולה ייחודית של "כוחו של המוות על קידוש השם, היכולת להקרבה עצמית". רק השילוב של שני היסודות האלו מקנה לישראל את היכולת "להגשים את שליחותו המובטחת". אך בטרם תתגשמנה התקוות המשיחיות האוניברסליות שמתאר ישעיהו, תזדקק היהדות לעוד "זיכוך עצמי, שיפור עצמי, ותודעה עצמית". מבחינת גרץ, זו המסקנה העולה מן הרעיונות שלו — לא דתות־הבת, אלא חוסר השלמות של "עם המשיחי" בעצמו, הוא שמעכב את פרוץ העידן המשיחי.193 

			לודוויג פיליפסון ולאופולד שטיין 

			בשנת 1865, שנה לאחר פרסום מאמרו של גרץ על ההיסטוריה של המשיחיות היהודית, יצא לאור הכרך השלישי והאחרון בעבודתו התיאולוגית של לודוויג פיליפסון, תורת הדת של ישראל, שם עוסק גם הוא ברעיון המשיח היהודי בהרחבה.194 פיליפסון מייצג אולי יותר מכל הוגה יהודי אחר במאה ה־19 את קולה של יהדות גרמניה — שהרי הוא היה מייסדו של השבועון היהודי הנקרא ביותר, עיתונה הכללי של היהדות (AZJ), ובמשך למעלה מ־50 שנה גם ערך את העיתון וחיבר את מאמרי המערכת. העמדה הזו הפכה את פיליפסון לאחד הקולות המושמעים ביותר בקרב היהדות דוברת הגרמנית במאה ה־19, וההגות היהודית המודרנית הושפעה לאין שיעור מפעילותו הבלתי נלאית לאורך השנים. בנוסף לעריכת העיתון, אם לנקוב רק בשניים מן ההישגים החשובים שלו, הוא גם תרגם לגרמנית את המהדורה היהודית הנפוצה ביותר של התנ"ך במאה ה־19 (שיצאה לאור עד 1853), והיוזמה שלו לכינוס שלוש ועידות הרבנים בשנות ה־40, ביססה את מעמדו בזירת ההתנצחויות על הרפורמה ביהדות.195 

			אין אמנם חידוש תיאולוגי בעצם הצגת המשיחיות היהודית, אליה נדרש פיליפסון באותו כרך מ־1865, בפרק שכותרתו קדושת האדם בראי יחסו לזולת, אך התוצאה מהווה מעין סקירה מסכמת של תולדות ההגות המשיחיות של התיאולוגיה הליברלית במחצית הראשונה של המאה ה־19. כפי שהנביאים המקראיים ויתרו בהדרגה על התקווה לגואל בשר ודם, לטובת הרעיון של עידן משיחי, כותב פיליפסון, 

			"כך התרופפה גם אצל היהודים של ימינו, מיד כשהם יצאו מתוך הגטאות הצפופים אל המרחב התרבותי של עמי העולם, האמונה במשיח בשר ודם, והתרחבה לכדי האמונה השלמה בכך שהאנושות תגיע באמצעות ההתפתחות שלה להכרה הטהורה והשלמה של האל, כפי שהיא נישאת בחיקה של דת ישראל, ולפיכך תגשים את הפיכת שלטון הצדק והשלום לנחלת הכלל".196 

			גם פיליפסון, שניתן לשייך מבחינה תיאולוגית למחנה הקונסרבטיבי, משוכנע לגמרי כי גם "מי שמתארים לעצמם את העידן המשיחי גם בלי משיח בשר ודם, עומדים על קרקע יציבה של היהדות שבכתובים"197 — אף שהוא כמובן אינו מחשיב את עצמו ביניהם. גם הוא מפתח את הקו הרעיוני של התיאודיציה ההיסטורית ביחס לישעיהו נ"ג, שרק בעידן המשיחי יבינו העמים האחרים את ייסוריו של העם היהודי בתור ייסורים שהעם היהודי נאלץ לשאת עבורם, "בשם החטאים שלהם". הייסורים של ישראל היו אם כן גם מבחינת פיליפסון "הכלים המשמשים את האל להובלת העמים אל עבר ההכרה", ועם זאת, "הגורל שהרוויחו וקיבלו עליהם בני ישראל הוא גם תוצאה של ההידרדרות הדתית והמוסרית שלהם עצמם".198 

			מה שמעניין במיוחד בהצגת הדברים של פיליפסון הוא מגמה חדשה, שמתבטאת אצלו ביתר שאת, ותבוא לידי ביטוי גם ביצירה התיאולוגית שפרסם בשנת 1872 רב רפורמי עתיר השפעה אחר, לאופולד שטיין.199 שני הכותבים מן המחצית השנייה של המאה ה־19 כבר לא מקדישים ליצירה ולתכנים של המשיחיות היהודית את חלק הארי של מחקריהם בפילוסופיה של הדת, כפי שעשו התיאולוגים שנדונו כאן עד כה. פיליפסון ושטיין כאחד סבורים ככל הנראה שקודמיהם השלימו כבר את המשימה הזו, וכעת הם מרכזים את מאמציהם באתגר חדש: הבידול של רעיון המשיח הליברלי בצורתו החדשה, מהתיאולוגיה הכריסטולוגית המתחרה. הדגש בקו הטיעון אצל שטיין ופיליפסון עובר להדגמה של הפרות עקרוניות וסתירות אנטגוניסטיות ביחס לתפיסת המשיח הנוצרית. אלו זוכות למלוא תשומת הלב בארגומנטציה אצל של שטיין ושל פיליפסון — בכך נפתח פרק חדש בתולדות המשיחיות היהודית בעת החדשה.200 

			בניגוד לפיליפסון, לאופולד שטיין (1882-1810) התנגד נחרצות לרעיון המסורתי שמלך המשיח יבוא משושלת בית דוד. שלא כמו שמואל הירש, שדיבר כ־30 שנים קודם לכן בזכותו של שלטון של מונרכים נאורים באחרית הימים, מאמין שטיין שהוא יכול לסמוך את דחיית המשיח המלוכני שלו על הוכחות מתוך המקרא עצמו. שטיין מתייחס אל סיפור המשיחה של שאול בספר שמואל א', וכותב שהמלוכה הישראלית העתיקה הייתה "רק מתוך הסכמה, ולא מתוך רצון מקורי", מפני שאפילו אלוהים עצמו נכנע לדרישת העם למלך (שמואל א' ח', ז'). "מכאן שגם מלך־משיח בעתיד, אפילו אם היה מצליח להוכיח ששורשיו אמנם מובילים ישירות לבית דוד, אינו בגדר אפשרות", טוען שטיין, מפני שהסוף לא יכול לפגר מאחורי ההתחלה הכבירה של ההיסטוריה היהודית, שהצליחה להתקיים בגרסה הטהורה של תורת משה גם בלי מלך.201 

			במובן הזה, העובדה שבמשך אלפיים שנים עם ישראל, חרף "הרדיפות והעינויים, שמר בנאמנות על תורה האל בטהרתה" היא לשיטתו של שטיין מה שהופך את עם ישראל עצמו למייצג של המשיח הסובל.202 את הרעיון המוכר והידוע הזה הוא מבקש להוכיח באמצעות פרשנות דקדקנית על ישעיהו השני, שהוא מציג לאורך הפרקים הבאים. פרק נ"ג משקף לדעת שטיין את "תדהמתה של האנושות העתידית, משהתבהרה לה השליחות העצומה של ישראל". גם שטיין סבור שיתר העמים ייווכחו בימות המשיח כיצד עם ישראל שילם בהשפלה שהוא חווה עלי אדמות את המחיר של עוונותיהם, וכך הציל במשך ההיסטוריה את המונותאיזם הטהור בדרך "אל האיחוד המרגש של המין האנושי".203 בפרק הבא, והמפורט לא פחות, מונה שטיין את היתרונות הרבים שהוא רואה ביהדות על פני הדתות האחרות, מבחינה אתית־דתית. בסוף הפרק חוזר ושונה שטיין מימרה קלאסית נוספת של התיאולוגיה הליברלית במאה ה־19: "הנצרות והאסלאם הן שליחותיה של היהדות לאנושות".204 

			אפילו יותר מאשר עושה זאת עבודתו התיאולוגית של פיליפסון, מצליח הספר שמפרסם שטיין ב־1872 להוות סקירה מפורטת ומקיפה של עקרונות היסוד בתיאולוגיה הרפורמית הגרמנית. במרוצת האמנציפציה האזרחית, כותב שטיין, כאשר היהודים השיגו את המולדת שנשללה מהם במשך שנים ארוכות, "הקרבנו למענה בשמחה את הגעגועים לארץ העבר שלנו". לדעתו של שטיין, ההקרבה הזו היא צעד חיובי של התקדמות, שהוא מציג בתור ההפך הגמור של ה"שיבה" לציון, לא רק במובן המילולי. "מכאן ואילך איננו רוצים להיות עוד אומה ככל האומות", ממשיך שטיין, אלא דת ככל הדתות. אך שטיין מתעקש בכל מחיר להיאחז במאפיינים הדתיים של היהדות מהבחינה הדתית, ו"להמשיך לדבוק בהם במסירות לנצח".205 הוא רואה כמתת אל את ההתאזרחות המשפטית, ואת השוואת מעמדם של יהודי גרמניה בפני החוק, מתנה שמעוררת אושר גדול כל כך, עד שהוא "מכפר על סבלותיהם של אבותינו". אך את כל הווידויים הפטריוטיים האופטימיים הללו, מתעל שטיין שוב ושוב אל הקריאה לדבוק ללא תנאים ביהדות הדתית, דבקות שיש בה ממד של הכרת תודה כלפי האל: "בנאמנות העמוקה בתורת אבותינו, הערובה היחידה לאיחוד העולמי, בכך חובתנו!".206 

			התפיסה הכללית הזו תקפה אצל שטיין גם עבור התחום המצומצם יותר של המשיחיות. הוויתור המודע על חלקים מסוימים במסורת לא נתפס על ידי התיאולוגים הליברלים ככניעה לסביבה האזרחית, גם לא כצמצום לגיטימי של מנהגים דתיים — הם ראו בוויתור הזה התקדמות רוחנית, שיבה אל הדתיות האמתית, או לפחות הפיכה שלה לאפשרית. ההיבט האחרון הזה מודגש אצל שטיין יותר מאשר אצל מרבית הכותבים האחרים: אם היהדות מקישה מן המשיחיות המונותאיסטית הקמאית שלה שהיא נושאת בשורה המיועדת לכלל האנושות התרבותית, הרי ששוויון נפש או הזנחה של ההיבט הדתי של היהדות הוא בגדר "חטא — ואיני יודע מה מהשניים חמור יותר, כלפי עתיד האנושות, או כלפי העבר שלה עצמה", כפי ששטיין כותב.207 בדרך אל מלכות המשיח נצטרך לוותר בכל זאת על מצוות רבות, בפרט על אלו "המפרידות אותנו מן האנושות, המונעות מאתנו להתקדם" — ובכך הוא לא מתכוון לכולן, רחוק מכך. את המצוות ש"מגוננות על רוח הדת", שהופכות את החיים הדתיים למוחשיים, מבקש שטיין לשמר, בדיוק כפי שביקשו קודמיו, אלו הן רק הדתות שצריכות להישאר נפרדות, ולא האנשים בהתאם לדת שלהם.208 

			בכך מגיע שטיין לנקודה האחרונה בסקירה שלו, רעיון ההכרחיות של השמירה על היהדות עד להגעת העידן המשיחי, באמצעות ההקפדה על חוקים הלכתיים מסוימים — רעיון שהיה מקובל על כל התיאולוגים הרפורמים של המאה ה־19, למעט שמואל הולדהיים. אך הרוב הגדול של ההוגים שנדונו כאן הסכימו פה אחד שהדת היהודית תהייה מסוגלת להגשים את שליחותה לאנושות רק באמצעות שמירה על המשך הקיום העצמאי שלה, כנושאת הבלעדית של תורת האל הטהורה. 

			הרמן כהן 

			מה שנותר לבדוק הוא כמה מתוך משפטי המפתח האופייניים למשיחיות היהודית הליברלית, כפי שהתוודענו אליהם כאן, אמנם צצים שוב בעבודתו המאוחרת של התיאולוג היהודי שהיה אולי החשוב ביותר בעת החדשה, וכמה מתוך ההיבטים בתיאוריית המשיח שמציע הרמן כהן, היו אמנם חדשים ומקוריים להגות שלו עצמו. לא רק אינספור ההתאמות בתכנים מוכיחות שהרמן כהן משתייך למסורת ההגותית של הליברליזם היהודי של המאה ה־19, ושהוא אכן הכיר והעריך את כתביהם המרכזיים של התיאולוגים הרפורמיים. הוא הצהיר בגלוי על חיבתו לאברהם גייגר, וכאב את חסרונה של "נוצתו הלוחמנית". באותו מעמד, נאום פומבי בשנת 1898, התלונן כהן גם על כך שמאז ימיהם של פורמשטכר ושמואל הירש, לא נכתבה שום תיאולוגיה דוגמטית יהודית, וכל דת הרי זקוקה לתיאולוגיה דוגמטית מדעית כמקור חיים, ורק השכלה לוקה בחסר יכולה להוביל למחשבה שיש לראות בדוגמה תורה העומדת בסתירה לתבונה.209 בערך באותה תקופה נכתב המאמר הראשון של כהן בו נותח רעיון המשיח היהודי כתמה מרכזית.210 במאמר הזה, כמו גם בחיבור הבא שלו בנושא זה, מ־1913, "מלכות האלוהים", כבר חוזה כהן חלק גדול מהרעיונות שהוא עומד לפתח בעבודתו המאוחרת שהופיעה רק לאחר מותו, דת התבונה ממקורות היהדות, לכדי ההגות המשיחית של היהדות.211 ברוח קודמיו, גם הוא מדגיש שהמשיחיות היהודית מפנה באופן עקרוני את המבט מן העבר, "תור הזהב" האלילי, אל העתיד. חוקרי המקרא טעו בזיהוי של גן העדן שחרב עם העתיד המשיחי, טוען כהן, מפני שאלמנט התום, המאפיין הבולט של גן עדן, יתבטל בעידן המשיחי לאור התודעה. ימות המשיח כבר לא מסמלים את השלום של הטבע, אלא את העידן התרבותי. 

			באופן כללי, עיקר החידוש של כהן בהתפתחות הרעיון המשיחי במודרנה, נמצא פחות בפיתוח התכנים, ויותר באידיאליזציה פילוסופית עקבית של תורת המשיח שעוצבה מחדש על ידי התיאולוגים שקדמו לו, במאה ה־19. העתיד המשיחי אצל כהן הוא, פשוטו כמשמעו, "אידיאל, בניגוד למציאות". בכך גם מציין הניצחון על המשיח בתור ישות מיתולוגית, את האידיאליזציה שלו, את הופעתה של המשמעות שלו בתור אידאה.212 המשימה המיועדת למשיח אצל כהן היא "הפיכה של קדושת האדם מול אלוהים, לאידיאל האנושי". בהגדרת הקדושה הזו מקפיד גם כהן על הפרדה ברורה מדימוי המשיח הנוצרי: ההכללה הנוצרית של המשיח בתוך האחדות האלוהית "גרמה נזק" למונותאיזם, מפני שהמשיח "צריך להתקיים באופן נצחי בתוך האדם", ולא בתוך אלוהים.213 המשיח לא יכול למחול על עוונותיהם של בני האדם, כפי שקדושתו של האדם אין משמעה שהוא חף מכל עוון. קדושתו מסמלת את האנושות האידיאלית, המונעת מתוך מוסר אידיאלי. העיסוק באידיאל האנושי זקוק כהנחת בסיס לאנושות כאידאה, כך שמתקבלים שני תכנים מרכזיים במושג המשיח: המוסר האידיאלי ואחדות האנושות.214 

			כמו מרבית אלו שקדמו לו, סבור גם כהן שיש לשמור על "הייחוד התרבותי של ישראל" בדרך אל מלכות המשיח: "למען המשך הכשרתו של המונותאיזם, עלינו להישאר בגדר ישות לאומית אינדיבידואלית, מפני שהמונותאיזם טבע בנו ייחודיות היסטורית".215 בכל פעם מזכיר כהן מחדש את ה"בידוד" התרבותי ההכרחי של היהדות, והופך את היעדר המדינה ליתרון: זה מה שמגן עליה מפני ההתגשמות של הרעיונות הלאומניים על כל השלכותיהם ההיסטוריות. כאן טמון גם מבחינתו של כהן תנאי חשוב לשליחים הנושאים את רעיון המשיח: "ישראל הוא עם נטול פניות, שאין לו חלק ביצירה המדעית", הוא טוען, כמו שכבר עשה שמואל הירש כמעט 80 שנה לפניו.216 אך הטענה שכהן מפתח באופן השיטתי ביותר היא אותו רעיון של עם ישראל כעבד ה' המיוסר, שמחליף את יורש העצר הנאדר מבית דוד בתפקיד המשיח. התיאודיציה והתיאוריה התיאולוגית המורכבות האלו בולטות כל כך בפילוסופיה של כהן, עד שלעתים קרובות מייחסים לו את זכויות היוצרים עליהן217 — רעיונות היסוד במבנה הרעיוני הזה מקורם בתיאולוגיה הרפורמית היהודית של המאה ה־19, כפי שכבר התוודענו אליהם כאן בהרחבה. 

			כבר הרמב"ם מנע, לדעת כהן, באמצעות ההפרדה החמורה שלו בין העולם הבא לבין ימות המשיח, את הבלבול שעלול היה להיווצר עם האסכטולוגיה, ובאמצעות דגש חזק על ההיבט החברתי והתודעתי במשיחיות היהודית "ששילב בה את יסודות הסוציאליזם האתי".218 אבל מבחינת הרמב"ם המשיח היה עדיין מלך לוחם. את החצי השני של הצעד הזה עשו הפרשנים היהודים סביב רש"י בימי הביניים, ש"חדות הראייה" שלהם אפשרה להם לזהות בקריאה של ישעיהו את עבד ה' לא כאדם, אלא כעם ישראל.219 השילוב של שני הפיתוחים האלו מוביל לניסוח של כהן לתורת המשיח, שהוא שואב מתוך המאה ה־19. גם אם עבד ה' כבר לא חייב לבוא מהשושלת המלכותית, הרי שלא מוכרחים להדיר אותו מההיסטוריה הלאומית של ישראל, טוען כהן, והוא יכול לשמש כמשרתו של אלוהים אך ורק אם "כל אחד מבני ישראל יכול לעשות זאת" — והנה משתנה שוב דימוי המשיח מנצר לשושלת בית דוד למשיח כעם ישראל בכללותו. הייסורים שהיו מנת חלקו תחת ביזוי, דיכוי ורדיפות, מעניקים לו "כוח היסטורי עצום" בכך שהוא הופך למורה דרך בשליחות העולמית של היהדות, שגם כהן, כמו כל ההוגים שקדמו לו, מזהה בתור "ההובלה המשיחית של המונותאיזם". אם כך, גם עבור כהן, המשמעות היא שישראל, העם המשיחי, "סובל מתוקף תפקידו כסוכן הסבל האנושי".220 

			מה שבכל זאת חדש אצל כהן הוא העיסוק המדוקדק יותר במושג הנציגות המוסרית (Stellvertreter), שהקשה על התיאולוגיה היהודית בגלל הקונוטציות הנוצריות שלו, קושי שהרפורמטורים של המאה ה־19 נטו להתעלם ממנו.221 לפחות בהבנה הנוצרית שלו, נראה שמושג הנציגות המוסרית עומד בסתירה לאוטונומיה האתית של הפרט, לא רק אצל קאנט, אלא כבר מן התיאוריה התלמודית לעניין כפרת עוונות, אנחנו למדים שלאדם יש אחריות עצמית מלאה בכל הסוגיות המוסריות. נטילת העונש שמגיע לאדם אחר כדי לפטור אותו מאשמה, על כך מסכימים פה אחד גם כל התיאולוגים הליברלים היהודים, מנוגדת מיסודה לא רק לעקרון הצדק האלוהי, אלא גם לכלל האלוהי שלפיו כל אדם נושא בתוכו תכלית שלו כשלעצמו.222 התיאולוגים שקדמו לכהן מיעטו לדון באופן שבו ניתן בכל זאת ליישב את השלילה המחולטת הזו של הסוכנות, עם הרעיון הנפוץ של הייסורים שחווה עם ישראל בשם יתר העמים, שכבר היה קיים בתיאולוגיה היהודית לפחות מאז רש"י. בנקודה הזו מציע כהן הבחנה חשובה: אוטונומיה מוסרית "פוסלת רק את נשיאת הסוכן באשמה, אך לא בייסורים". צריך לחשוב על המשיח בתור הסוכן לעניין הייסורים, ולא לעניין האשמה, כפי שהנצרות מפרשת אותו. בראייה הזו, הייסורים אינם עונש, אלא היעדר צדק, "פגם מוסרי בהיסטוריה עד הלום". עצם העובדה שהמשיח נוטל על עצמו את הייסורים, היא שהופכת אותו אצל כהן לאידיאל של האדם ו"של האנושות, כאחדות של העמים" — במילים אחרות: למי שנושא עליו את נטל העולם המוסרי של העתיד.223 

			זהו הבסיס של כהן לתיאודיציה בראי ההיסטוריה העולמית שהוזכרה לעיל: מבחינה אודימוניסטית, הייסורים של היהודים הם חוסר אושר, ומבחינה משיחית הם שליחות: עם ישראל סובל "כסוכן של החסרים והפגמים שעדיין מעכבים את הנחלת המונותאיזם".224 באופן זה, מעביר כהן את הרעיון של תיאודיציה מן הפרט אל ההיסטוריה של העמים. המטרה שלו, כפי שהוא מדגיש, היא ליישב את הסתירה הטמונה בכך שעם ישראל סובל מרדיפות עובדי האלילים, מצד אחד, ומצד שני מוטלת עליו המשימה לא רק לשמור על המונותאיזם, אלא גם להפיץ אותו. מדובר בסתירה שבין העבר והעתיד בהיסטוריה, וכהן לא רואה לה אלא פתרון אחד: "בסבל שלו בשם העמים, קונה ישראל את הזכות לגייר אותם". הייסורים הם שבכלל מקנים לעם המשיח היהודי את "כבוד האדם ההיסטורי", והמשיחיות שלו טמונה ב"שליחות הטראגית" שבה עליו לקחת חלק בתכנית האלוהית לחינוך המין האנושי.225 

			הרמיזה הזו של כהן לחיבורו של לסינג, מהווה סגירת מעגל עם תחילת המאה ה־19 ולפיכך עם ראשיתו של דיון תיאולוגי חדש ברעיון המשיחיות היהודית וביישומו של הרעיון הזה. יסודות מהותיים בתורת המשיח של כהן — הדה־פרסונליזציה של המשיח, הזיהוי בינו לבין עם ישראל, החלפתו של המלך הגואל מבית דוד בעבד ה' האדוק, הסובל עקב כך, וכמובן השינוי של מושג מלכות המשיח מהמשמעות שלו כתיאוקרטיה רסטורטיבית של בדלנות יהודית בארץ ישראל, למסמל את מלכות השלום העולמית של כל העמים — אף אחד מן הסממנים האלו אינו רעיון מקורי של כהן, והוא מאמץ אותם כמעט כמות שהם מתוך התיאולוגיה היהודית הליברלית. ההישג המהותי של כהן טמון בהרחבת הרעיונות האלו לכדי מערכת סדורה של פילוסופיה אידיאליסטית של הדת, ובהמשך ההסבר התיאורטי וההרחבה של דימוי הייסורים המתווכים על ידי העם היהודי כסוכן, שהוא מניח כבסיס לתיאודיציה משיחית. בכך הופך כהן את המושג התיאולוגי במקורו, של המשיחיות היהודית, לתכנית מדינית וחברתית: הסוציאליזם האתי.226 

			 

			אצל הרמן כהן מגיע לסיומו תהליך הטרנספורמציה של המשיחיות היהודית המסורתית, תהליך שהחל ב־1840. החידוש המהפכני בהתפתחות הזו לאורך שמונה עשורים בערך, הוא בעיקר בכך שמדובר בניסיון הראשון בתולדות הפילוסופיה של הדת (למעט אצל הרמב"ם, אולי), לא לנסח סתם מחדש סוגיות תיאולוגיות פנים־יהודיות, אלא לבצע תהליך האחדה בין סוגיות תיאולוגיות יהודיות לבין ההיסטוריה של האנושות. הגילוי וההדגשה של יהדות גרמניה הליברלית את הנטייה ההיסטורית ברעיון המשיח ביהדות, משמעה לא רק הגנה על האופי האוניברסלי של הדת היהודית, כפי שכתב מקס וינר עוד ב־1928, אלא "יתרה מזאת, החתירה לכך שרעיון המשיח, במובן של עקרון הפועל מטבע ההיסטוריה של האנושות" יבוא לידי ביטוי, ובכך יהווה הצדקה יסודית להמשך קיומה של היהדות גם במודרנה.227 

			כל עוד מדובר באמונה במשיח, בציפייה לבואו, בהמשך הזיהוי שלו עם אדם יחיד — ובסופו של דבר עם האדם שהיה ישו, אין לתקוות המשיחיות ברירה אלא להיכשל. התקווה המשיחית ביהדות היא לא "סם לשיכוך כאבם של המיוסרים, ולא נבעה מתוך האתיקה של הנדכאים".228 — עם ישראל מגשים את שליחותו ההיסטורית בעצם העובדה שהוא מקבל על עצמו תכונות משיחיות, מה שמציג באור חדש את הטענה שהמשיחיות פורחת רק ככל שהרדיפות נמשכות. הרעיון של משיחיות עתיק עוד יותר מהמשיח עצמו, טוענים בסיכומו של דבר התיאולוגים הליברלים. הרעיון הזה הוא סגולה יסודית של הדת היהודית, שהתפתחה מאז שניתנה ההבטחה לאברהם, ועד לכתביהם המשיחיים החשובים של הנביאים המקראיים. הרעיון הוא התקווה לעתיד שכבר התגשמה, לממלכת השלום והצדק עלי אדמות, שמסתברת כתרחיש ההכרחי. מן הבחינה הזו, מדובר בתוצאה ישירה ומתחייבת מן הרעיון החשוב ביותר שתרמה היהדות להיסטוריה התרבותית של הציביליזציה העולמית: המונותאיזם האתי הטהור. 

			חלק שני: 

			מקורות 1867-1834 

		

	
		
			 

			 

			 

			 

		

	
		
			מתוך: אליאס גרינבאום, 
שיעור בר־מצווה לבני ישראל, נוישטאדט, 1838 

			לאחר שרכש את השכלתו התלמודית, המשיך אליאס גרינבאום (1893-1807) ולמד מזרחנות ופילוסופיה במינכן ובבון. בבון נעשה חבר קרוב של אברהם גייגר. הוא הוסמך לרבנות ב־1834, ושנתיים מאוחר יותר מונה לתפקיד הרב המחוזי בלנדאו, פפאלץ, בו כיהן עד מותו. גרינברג היה רב רפורמי רדיקלי ופעל בהצלחה לביטול "שבועת היהודים" בבוואריה. הוא אחראי לפרסומם של חיבורים רבים, היסטוריים בעיקר, בתחום מדעי היהדות. הקדמתו לשיעור בר־המצווה משנת 1838, היא דוגמה מוקדמת לסוגה הספרותית החדשה ביהדות הרפורמית, המקראות הדתיות.229 שאלות 37, 38 ו־39 בשיעורים שנועדו לתלמידי בר המצווה, עוסקות במלכות המשיח, והתשובות שמציע גרינבאום מפתיעות באוניברסליות האתית שלהן, ואינן מצריכות יותר לא בדלנות יהודית, ולא האנשה של המשיח. 

			III. ממלכת המשיח 

			ש' מס' 37: מהו עיקר האמונה השלישי? 

			ת': עיקר האמונה השלישי הוא: האנושות הולכת ומתקדמת באופן תמידי בידיעת האל, עד שתגיע לדרגה שבה עבודת האל האמתית תהיה נפוצה כל כך בעולם, שכל בני האדם יאהבו ויכבדו את האל כאביהם האחד והיחיד, ואיש את רעהו כילדיו, כמו אחים ואחיות, ויחיו באושר באהבה, ביראת שמיים, ובחסד. 

			ש' מס' 38: איך נקרא העידן המאושר הזה? 

			ת': מלכות המשיח, שבה שוררים האמת, הצדק והאהבה, והאנושות נגאלת בה מן הרוע הערכי, ודרך כך גם מן הסבל הרב שחווים בני האדם ומסבים זה לזה לעתים קרובות כל כך, כתוצאה מהיעדר הצדק והיעדר האהבה. 

			ש' מס' 39: מהו לפיכך המאפיין המזהה של ימות המשיח? 

			ת': המאפיין שעל פיו נזהה את ימות המשיח אינו הכנעה של העמים האחרים, אלא שימות המשיח יהיו שחרור, שחרור של הרוח, ושל ידיעת האמת הפשוטה והחיים בה. "וְהָיָה יְהוָה לְמֶלֶךְ עַל־כָּל־הָאָרֶץ בַּיּוֹם הַהוּא יִֽהְיֶה יְהוָה אֶחָד וּשְׁמוֹ אֶחָֽד". זכריה י"ד, ט'. 

				"וְכִתְּתוּ חַרְבֹתֵיהֶם לְאִתִּים, וַחֲנִיתֹתֵיהֶם לְמַזְמֵרוֹת לֹא־יִשְׂאוּ גּוֹי אֶל־גּוֹי חֶרֶב, וְלֹא־יִלְמְדוּן עוֹד מִלְחָמָה. וְיָשְׁבוּ, אִישׁ תַּחַת גַּפְנוֹ וְתַחַת תְּאֵנָתוֹ וְאֵין מַחֲרִיד: כִּי־פִי ה' צְבָאוֹת, דִּבֵּר". מיכה ד', ג'-ד'. 

				"כִּי־מָלְאָה הָאָרֶץ, דֵּעָה אֶת־ה', כַּמַּיִם, לַיָּם מְכַסִּים". ישעיהו י"א, ט'. 

				ולכן רוצים גם אנחנו לתרום את חלקנו בהמשך הקירוב של העידן הנהדר הזה: עוד ועוד אנחנו מתקדמים בהכרת האל, עוד ועוד אנחנו מבקשים לזקק ולעבד את מושג האל, את פולחנו ואת הסגידה לו, להכיל הכל באהבה, למסור הכל בחסד וביראת אל, את חיינו ואת שאיפותינו, את היותנו ואת פועלנו. עלינו להיות חדורים באמונתנו בעיקר הזה, בכל חטא שאנחנו מבצעים, בכל פעם שאנחנו נתקלים בקושי או בשנאה כנגד אחד מבני האדם שסביבנו; עלינו להיווכח תמיד שאנחנו חוטאים בכך חטא לא רק כלפי עצמנו, אלא גם כלפי האנושות כולה, בכך שאנחנו מחזירים אותה צעד אחד לאחור, ומרחיקים אותה מאותה מטרה נעלה משותפת, של איחוד כולל בשם האל. 

			 

			 

			 

			
				
					229	כבר בתקופת ההשכלה צצו מקראות עיקרים יהודיות, כמו המאספים של נפתלי וייזל והרץ הומברג. לדברי לאופולד צונץ, היו קיימות בשנת 1832 כ־50 מקראות עיקרים באירופה (על פי Gottesdienstliche Vorträge, 457), ובסוף המאה ה19 פורסמו יותר מ160 חוברות כאלה ברחבי העולם הגרמני. כמעט כל רב רפורמי בעל שם, פרסם במאה ה־19 מקראה מאספת משלו לעיקרי האמונה היהודיים — ספרות תיאולוגית עשירה, שכמעט ולא זכתה לתשומת לב במחקר עד כה. ראה, בכל זאת, אצל: Jakob J. Petuchowski, “Manuals and Catechisms of the Jewish Religion in the Early Period of Emancipation”, in: Studies in Nineteenth Century Jewish Intellectual History, Ed. by Alexander Altmann (Cambridge: Havard University Press, 1964), 47-64.

				

			

		

	
		
			מתוך: שלמה (סלומון) פורמשטכר, 
דת הרוח, פרנקפורט 1841 

			שלמה פורמשטכר (1889-1808) היה אחד משלושת ההוגים היהודים החשובים ביותר בתחום הפילוסופיה של הדת, במחצית הראשונה של המאה ה־19. פורמשטכר סיים בשנת 1831 את לימודיו באוניברסיטת גיסן, וב־1842 התמנה לרב הראשי של אופנבך, משרה בה החזיק עד סוף חייו. הוא השתתף והשפיע על כל שלוש ועידות הרבנים בשנות ה־40 של המאה ה־19, והיה פעיל בעיקר למען רפורמה באופן התפילה היהודית. עבודתו המרכזית דת הרוח הייתה אחד המאמצים הראשונים ליצור תיאולוגיה יהודית במודרנה, ולהגדיר אותה מחדש מבחינה פילוסופית והיסטורית. מה שמניע את פורמשטכר הוא בעיקר הרצון שלו לשלב את ההגות היהודית בתוך הפילוסופיה האידיאליסטית הגרמנית, וליצור בידול חד בינה לבין הנצרות והאסלאם. מושא שאיפתו הוא פיתוח המשמעות ההיסטורית האובייקטיבית של ההישגים התרבותיים שצברה היהדות. באינטרפרטציה שלו לסוגיית המשיח נוצרת, אם כן, תערובת משונה של שלטון אוטופי הדרגתי בר מימוש מחד גיסא, עם משטר רסטורטיבי מקראי מאידך גיסא — ועם זאת, אי אפשר שלא לראות בפרשנות הזו שלו פריצת דרך בהתפתחות התיאולוגיה היהודית־גרמנית. 

			דימוי האידיאל בר המימוש; שלמות האנושות; 
תור הזהב; מלכות המשיח. 

			מבורך ומלא אהבה הוא דימוי העתיד, שביצירתו מעסיקה היהדות אומנים רבים; הוא מציג לנו את המין האנושי כמשפחה אחת, שבה, כיוון שהיא מוקפת בסרט ורדרד של אחווה, לא יוכלו לעולם לעגון שנאה וריב; שמתביישת, כיוון שהיא מוארת בתודעת האמת, בכך שסגדה לטבע כאלוהים; שמכירה בתודעתה באלוהים ובקיומו האמתי עד קצה גבול היכולת האנושית, ושמעריצה את אבי האנושות באהבה של ילד. הכרה באחדותו של האל, התרחקות מדרך החטא, הזדון והשחיתות, ואחווה מלאת אהבה של האנושות כולה — הם נותנים את הטון המצלצל בכל ההרמוניות של הלחנים הנבואיים, הגם שהנביאים השונים ניגנו אותם בעיבודים שונים, על פי האומנים המבצעים ובהתאם לתקופה ולנסיבות. כל אחד מהנביאים מסיט את כל כובד המשקל אל העוולות הכבדים ביותר של ימיו, וצובע בגוונים הבוהקים מכל את התקווה ההיא, זו שמימושה הוא שממלא בגאווה הגדולה מכל את החזה שבו הולמים הכיסופים. כך גם בתיאור המשיח, המעוצב באופנים שונים כל כך בנסיבות שונות, ומשלב ברעיון האובייקטיבי, בעל האמיתות המוחלטת, כפי שנחזה בבירור בחושיהם החדים של הנביאים. גם רעיונות רבים כל כך שהם סובייקטיביים, בעלי אמיתות יחסית, על כן יש להקפיד כאשר דנים באופיו של חזון העתיד ביהדות, על הפרדה חדה בין רעיונות הזמן ורעיונות הנצח. — בין רעיונות הזמן, שיש להם משמעות בעלת אמיתות יחסית בלבד, נמצאים גם אותם רעיונות שהושגו בתפיסתה של היהדות בהתאם לשלב במהלך התפתחותה שאליו היא הגיעה באותה עת, וגם אותם רעיונות שנכפו עליה מכורח הנסיבות הפנימיות והנסיבות הפוליטיות החיצוניות. עם רעיונות הזמן מן הסוג הראשון, יש למנות את התקווה שביום מן הימים יפצה האל הגומל על הכל את הצדיקים על השקעתם בנדיבות רבה, שהמציאות הגשמית על פני האדמה תהיה מאושרת ומבורכת; התקווה שילכו מים,230 שגשמי ברכה יהיו,231 ולחם תבואת האדמה יהיה דשן ושמן,232 שהאדם יכרות ברית שלום עם חית השדה ועם עוף השמים ורמש האדמה,233 שיהא אור הלבנה כאור החמה, ואור החמה יהיה שבעתים, כאור שבעת הימים,234 וייבראו שמים חדשים וארץ חדשה.235 אפשר לפרש חלק מן התיאורים האלו כלשון מושאל או כגוזמאות, אך את רובם יש להבין כפשוטם. מפני שכל כוחות הטבע הם, על פי התורה היהודית, משרתיו של אלוהים.236 אלוהים מעניש את החוטאים במציאות הארצית, ובה הוא אף גומל ליראים אותו, במעשים טובים.237 מי שמגיע לרמה הנעלה ביותר של השלמות והמסירות, זוכה, על פי תורת השכר והעונש, לכך שאלוהים מקיף אותו בטבע שליו ורוגע,238 והשמיים והארץ נדמים בעיניו תמיד חדשים וברוכי אושר, בעוד שמי שנמצא בדרגת החטא, זוכה לכך שאלוהים מקיף אותו מכל עבר בטבע עוין, נותן את שמיו לברזל ואת ארצו לנחושת.239 עם רעיונות הזמן מן הסוג השני יש למנות את התקווה להקים ארץ, להנחיל נחלות שוממות בממלכת ישראל הקדומה,240 שבראשה מולך צמח צדיק לבית דוד,241 ושאין עוברים עליה עוד נוגשים,242 אלא היא מביסה את כל אויביה בחרב, על כל הר וכל גבעה,243 וחיל גוים מרעיף עליה שפע מתנות244 ושירותים.245 בין שני הסוגים האלו של רעיונות הזמן, יש לכלול את כל התיאורים שכוללים בחזון העתיד יותר מאשר אותם שלושה רכיבים יסודיים: הידיעה האמתית של אלוהים, המידה הטובה הטהורה, ואהבת הבריות האוניברסלית, ובכך אוגדים ביחד מושגים שלא ניתן ליצור מהם תערובת אחידה, כך שהם דורשים בכפיפה אחת את עבודת האל הרוחנית ואת הקורבנות, את האחווה האוניברסלית ואת משוא הפנים הבדלני. הנבואה מישירה את מבטה אל התמונה המרהיבה של העתיד הרחוק ביותר, אך כבולה תמיד בשלשלת רעיונות הזמן, ומתערבת תמיד בתקוות ובנחמות של ההווה. מפני שכאשר נביא היהדות חולק את סיפורו, הוא אינו מבקש לבסס גנוסטיקה תיאולוגית שתהיה בגדר מיסטיקה אזוטרית לשכבה צרה של כהונה מורמת מעם, גם לא להשתמש בהשלכות מהשערה בלתי מעשית לצורך הנחת היסודות למערכת פילוסופית סכולסטית, אלא הוא מבקש להגשים את ייעודו כמחנך העם במינויו של אלוהים, ללמד את בני האדם שסביבו, אפילו את אלו שנמצאים ברמה הנמוכה ביותר, להרגיע אותם, לנחם אותם ולעורר בהם השראה. לכן היה עליו לצלול מטה בהתבטאויותיו, לעטוף את התקוות הרוחניות שלו באדרת של תמונות מוחשיות, לצקת את הציפיות האוניברסליות שלו אל תוך התבניות הפרטיקולריסטיות של ההווה, וככל שהצטברו בכך סתירות רבות, כך גם עלה בידו לרומם את השפלים ביותר ולהרגיל לאט לאט את עיניהם הקהות אל האור הבהיר. בהערכה של חזון העתיד ביהדות, צריכה להישמר ההבחנה המדויקת בין מהות ומקרה, בין הגרעין והקליפה; אך ההבחנה הזו אינה תקפה עבור ההשוואה בין החזון העתידי הזה לבין זה של עובדי האלילים, שהרי גם בתיאורים שלהם ניתן לזהות בנקל את נוכחותם של ביטויים בלשון מושאל, וחותמם של רעיונות הזמן ניכר בהם. ואולם, גם ללא ברירה בין הקליפה והמהות, בחזון העתיד בכל אחת משתי הדתות, בדיוק באופן בו הוא ערוך וסדור בכתבים הנבואיים של שתי הדתות, מופיעים הסממנים האופייניים ביותר שניתן להעלות על הדעת במחשבה של דת הרוח והטבע. 

			בעוד שהפגאניות תופסת את השחרור מן הרוע הגשמי והמוסרי בתור גזירת גורל בביצוע האלים, כפעולה בלעדית של תהליך טבעי, שעליו לא יכולה להיות לחופש האנושי ולו ההשפעה המזערית ביותר; הרי שביהדות יש לראות בשחרור הזה יצירה בלעדית של האדם. השחרור הזה תלוי אך ורק במידה הטובה שלו, באהבת הצדק שלו, וביראת השם, האדם נזכר תמיד בחופש שלו, והוא עצמו מתגלה כמי שבורא את גורלו, והוא זה שצריך לגאול את עצמו.246 יצירת הגאולה ביהדות היא פעולה אנושית חופשית, פעולה מוסרית טהורה, בעוד שאצל עובדי האלילים מדובר בהכרח באבולוציה פטליסטית של הטבע. לפיכך גם המשיח ביהדות אינו אל, שמוכרח להילחם באלים אחרים כמו השטן, אלא אדם, חמוש בכל התכונות הנעלות ביותר הקיימות בשלמות האנושית.247 בנוסף, למשיח האנושי הזה יש תפקיד פוליטי בלבד, ליצור לישראל את האחדות והשחרור, אך לו עצמו אין יכולת מחילה אלוהית מיסטית־תיאולוגית, ההקרבה העצמית שלו אינה גורמת להאלהה של בן האנוש. אם הגאולה היא גאולה מוסרית טהורה, פעולה התלויה אך ורק בחופש האנושי, הרי שלא ניתן לחשב ולפרוט למספרים את מועד התרחשותה, כפי שנעשה אצל עובדי האלילים, אף שניתן כמובן לייחל לה בוודאות, מפני שהמועד הזה ידוע רק לאלוהים ולו בלבד.248 אמנם גם ביהדות מטרים יום הדין של כל הגויים את ימות המשיח,249 אך תחיית המתים מוזכרת בהקשרם רק בעקבות ההשפעה של בתי המדרש של עובדי הכוכבים בבבל.250 כך נותר תמיד התיאור של החזון העתידי ביהדות בתחומי הרוח; לטבע יש אמנם חלק חשוב בעיצוב המצב הגשמי המעודן הזה, אך רק כדי לגמול לאנשים שלצורך הענשתם קיים הרוע בטבע, ולא על מנת להגיע לשלמות של עצמו באמצעות ההשתנות הזו; מפני שהטבע בכל שלמותו נוצר ביד הבורא, גם החורף והלילה, וכל היצורים בעלי התכונות המזיקות שעובדי האלילים חושבים לבני שטן, גם הם ברואי האל, שקללתם יכולה לפגוע רק באדם שיש בו חטא. רק עבור האדם מלמדת היהדות את הרחקת הרוע, מפני שרק עבורו קיים רוע כזה, והוא נובע מן הירידה מן הספירה הרוחנית אל זו של הטבע; אך לא עבור היצורים תתי־האנוש שצוו לחיות בתחום הטבע, שהרי הם אינם זקוקים לגאולה.251 בזאת נצבע חזון העתיד של היהדות בגוון הומני טהור, רוחני ומוסרי, ואפילו הטבע, בהשתתפות שלו בחזון הזה, מופיע בו רק כאמצעי של גמול ועונש ביד אלוהים; בעוד שאצל עובדי האלילים, מכיוון שהם אינם מכירים בהופכיות שבין הטבע והרוח, מופיע הראשון באופן עצמאי, מוצא בתוך עצמו את הרוע ממנו הוא מבקש להיגאל, ולפיכך מצריך שינוי פנימי שלו כשלעצמו, ומדרדר בכך את הגאולה העולמית לרמה של פעולה פיזית גרידא.  

			[...] 

			ההשקפה שטופחה ביהדות כתוצאה ממצבה בהווה, מן האידיאל שהיא הציבה לעתיד ומן היחסים שלה עם סביבתה, דהיינו עצם המודעות העצמית של העם, משתקפת מן התפילות האדוקות ומן התקוות המשיחיות שלה; בהן ניכר הדבר באופן ברור: כיצד הבדלנות הדתית הייתה תולדה של הרוח העממית האובייקטיבית, בעוד שהסובייקטיבית המשיכה לראות בבדלנות הפוליטית ערך שראוי לשאוף אליו, כמעט ללא יוצא מן הכלל. — הציפיות המשיחיות של פרק הזמן הזה עיצבו את ההמשכיות הנאמנה של תקופות קודמות, ויש בהן בלילה צבעונית של רעיונות בעלי אמת אבסולוטית עם רעיונות בעלי אמת יחסית, יסודות מהעת העתיקה עם יסודות מודרניים, יסודות יהודיים עם יסודות אליליים, זה לצד זה. כיוון ברור לגבי האידיאל של האנושות שהוא בגדר אמת אבסולוטית, ניתן למצוא בתקווה הזו: שיבוא הרגע בימות המשיח שבו תגיע האנושות לדרגה הנעלה ביותר של שלמות בהכרה, ברצון ובמעשה. "תורה שאדם למד בעולם הזה, הבל היא לפני תורתו של משיח",252 בימיו בטלין כל הקרבנות למעט קרבן תודה, ובטלות כל התפילות למעט ההודאה,253 ומכיוון שרק תשובה ומעשים טובים הופכים את ביאת המשיח לאפשרית,254 ייעלמו אז מן העולם הנטייה הרעה ויצר הרע.255 מכיוון שביאת המשיח היא תוצאה של ההשתפרות האנושית, הרי לנו חישוב אחד: לא זו בלבד שהידיעה אימתי יבוא המשיח מוסתרת מעיני האנשים,256 אלא שהם גם אסורים להסתכל בה.257 בשלב הזה בהתפתחות נותרה רק התפיסה הבהירה של הערכים של האנושות שיש להם אמיתות אבסולוטית, מעבר להשגתה של ההכרה היהודית, מכאן נובעים גם כל הבלבול והסתירות בין ההשקפות על אותו הדבר, עד כדי כך שלדעת רבי הילל אין משיח לישראל מפני שהוא הופיע כבר בימי חזקיה,258 בעוד ששמואל טוען שרק מערכת היחסים בין הנתין והנסיך מבדילה בין העולם הזה לימות המשיח העתידיים.259 נוראה בהרבה היא פעולת המדרש ביצירת רעיונות הזמן ובקישוטם בחזיונות דמיוניים מיתיים. מן הסברה על פיה כל הנביאים כולן לא נתנבאו אלא לימות המשיח, יש להקיש, לשיטתם, לא רק שניתן למצוא נבואות משיחיות גם באפלים שבדברי הנביאים, אלא גם שיש להמשיך ולהרחיב את רעיונות הזמן שלהם, לצבוע אותם בשלון מושאל ובדימויים, ולטעת אותם בקרקע המציאות. אם באופן הצגת הדברים אצל הנביאים נתקלנו כבר בקושי לשרטט את הגבול בין תיאורים דמיוניים ומציאותיים, הרי שההבחנה הזו קשה שבעתיים כאשר מדובר בייצוג של הדברים במדרש, כמעט בלתי אפשרית אפילו, מכיוון שכמעט ואין לנו ידע על יחסי הכוחות הפנימיים והחיצוניים, ידע שהיה מסייע בידנו לפענח כיצד המצב הפוליטי הצריך הסוואה של הדעה החופשית בתוך תיאור אניגמטי סבוך. אלגוריות ובדיות, אגדות, משלים, לשון מושאל וגוזמאות מעורבים זה בזה, והביקורת המדעית מוכרחה להיזהר מאוד בבחינתה אותם. השימוש של כתבי הקודש בלשון מושאל איפשר לדמיון להשתולל בקביעות בתיאורים של ימות המשיח המאושרים.260 בנוסף לפוריות האגדית בפלשתינה, הוא מאפשר גם את העושר העצום עד שהשערים בהיכל המשיח יהיו עשויים אבנים טובות ומרגליות,261 וקורותיו ארזים שצמחו בגן עדן.262 בני המין האנושי החיים בדור שהמשיח בא בו, שקועים בשפל המדרגה מבחינת השחיתות המוסרית והיעדר האמת שלהם,263 ונאלצים לחוות את חבלי המשיח ומצוקה שאין כדוגמתה.264 שלושה ימים לפני ביאת המשיח יכריז אליהו על בואו, כל העמים יצטרכו לשתות ארבע כוסות תרעלה גדושות בחרון אפו של אלוהים,265 והמשיח יהיה למלך האנושות עלי אדמות.266 בתוך היצירה המדרשית פזורים קטעי שירה על הופעתו, על אישיותו, על מעשיו של המשיח, על השיפוט שלו ועל ההנהגה שלו, עד שהתיאורים המפליגים ביותר משולבים בהם בתיאורים הפוכים לגמרי; מסופר בהם: ראשית, על הופעתו של המשיח בן יוסף, שנהרג במלחמת גוג ומגוג, וכל הארץ ספדה לו, עד שהקב"ה נעתר לבקשותיו של המשיח בן דוד להחיות אותו;267 כיצד האחרון, רכוב על חמור,268 יכניע את כל עובדי האלילים ויתפוס את מקומו על כסא הכבוד כשליט כל הארץ;269 ועל הקשר ההדוק בין העידן העתידי הזה ליום הדין ולתחיית המתים. מתוך כל קווי העלילה השונים והסותרים האלו, עולה ומאירה ההכרה העממית הפנימית והסובייקטיבית, שייחלה לנקמה בעריצים שדיכאו אותה, לבדלנות פוליטית ולאותו עידן שבו גם למי שנהרגו בסבל ובייסורים, יהיה חלק באושר שעתיד לבוא עלי אדמות. אל תוך הדימויים היהודיים האלו של העתיד לבוא, ניסו לחלחל מיתוסים אליליים ולהתערב בהם ליצירת סגסוגת של ציפיות אליליות־יהודיות. בין אלו ניתן למנות את סיפור המעשה הבא: אורו של משיח קדם לבריאת העולם, אך נגנז על ידי הקב"ה תחת כסא הכבוד שלו, שם בא וראה אותו השטן, זיהה בו את האחראי למפלתו העתידית, נזדעזע ונפל על פניו;270 שגם שמו של משיח קדם לבריאת העולם,271 וכשיופיע, יבוא בענן.272 הוא יבוא לעולם רק אחרי שיכלו נשמות שבגוף,273 ולכן עליו גם בהכרח להופיע בזמן יעוד וקבוע מראש,274 שאף ניתן לחשבו.275 אחרי שיופיע יזכו לחיי נצח עלי אדמות כל ישראל,276 או שמא ירבו ימיהם של כל בני האלוהים,277 וכל הטומאה תיבלע בשאול תחתיה.278 ניתן לגלות יסודות אליליים בכל אותם תיאורים של הנביאים, שיש בהם מן ההאלהה של אישיותו של המשיח, כאשר מעשיו מעידים לא רק על הצלחה מדינית ומוסרית, אלא גם על הצלחה פיזית, כשהטבע עצמו וכשלעצמו משתחרר באמצעות המשיח מן הרוע ונעשה שלם ומעודן יותר בתועלת שהוא מביא, כאשר הוא לא עושה זאת רק בתור גמול על השלמות המוסרית האנושית. — על פי הציפיות המשיחיות הללו קבעה גם היהדות את יחסה לאנושות; את שהייתם של היהודים הפזורים בארצות שחוצה לפלשתינה, היא כינתה מאסר, שנגרם כתוצאה מחטאים, אך אלוהים אינו מחרים אותם, אלא אוהב אותם עדיין כעם שבו בחר, העם שהוא עתיד להעלות ביום מן הימים לגדולה העצומה ביותר. 

			[...] 

			חזון העתיד של האנושות, אשר מציב לנגד עיני הרוח הומות הכיסופים את ההרהור הדומם לא כיציר דמיון פואטי, אלא כמציאות שעתידה להתחולל ביום מן הימים, זהו האידיאל אליו שואפים חיי הפרט הרוחניים, כפי שנגזר מן המוסר, וכפי שהתגלה חלקית באופן מוחשי לבני אדם בודדים, בעבר ובהווה. על ידי הבנה של האידיאל הזה בטהרתו, כמושא ההכרה עצמו, ועל ידי היישום שלו בפועל, הופך חזון העתיד של האנושות למציאות, והאנושות מגיעה לשלמותה בהכרה ובפעולה ומגשימה בכך את ייעודה. כך גם ידוע לאדם בדיוק ובבירור עד היכן נמתח תחום יכולת הידיעה שלו, אילו מושאי הכרה נמצאים בגבולות התחום הזה, ואילו נותרים מעבר לגבולו. מעברו השני של הגבול נמצאים כל אותם מושאים שאינם חלק מן החיים הארציים, שהאדם אמנם יודע את עצם היותם, אך מהותם תישאר עבורו תמיד תעלומה בלתי פתורה. לשם כך משמשות אותו התיאוגניה והתיאוסופיה, האסטרולוגיה והאסטרוגנוסיס, הדמונולוגיה ותורת המלאכים כמו גם כל ההשערות הנוגעות לגורלה הסופי של הנפש לאחר החיים עלי אדמות. בין התעלומות הנצחיות של הידע האנושי, נותרות מעבר להישג ידו גם כל אותן ההמצאות שעוד תתאפשרנה הודות למחקר המתמשך של כוחות הטבע, ואופן הפעולה המתועש של העתיד הרחוק ביותר. עם זאת, מושא הידע האנושי הוא אלוהים על פי תכונותיו המוסריות, כפי שהן באות לידי ביטוי בבריאה, והזיקה שבין האדם לאלוהים.279 זוהי ההכרה באלוהים כמי שנושא עליו לבדו את כל נטל היקום, אך לצד הביטוי הפנתיאיסטי הזה שלו בעולם, לא יתכן שהוא יהיה נחות מן האדם, לכן עליו להיות אישיות היודעת את עצמה ולפיכך גם כל אטום בהוויה. התיאולוגיה היא, אם כן, התיאיזם הטהור והמעודן ביותר שהרגש הדתי מסוגל לייחל לו, והוא מספק לא רק את מה שדורש השכל, אלא גם את מה שדורשת האדיקות. האדם מגשים את ייעודו בהפגנת הומאניות, אשר דורשת ממנו להיות לא פחות ולא יותר מאשר אדם, מאשר שותף בטבע ונושא הרוח, וככזה לא להקריב לא את הטבע בשם הרוח, וגם לא אותה בשמו, אלא לשמר את שניהם יחד, כך שהוא ימוסס בקיום האינדיבידואלי שלו, את הניגוד המופגן עלי אדמות בין הרוח והטבע, מתוך עליונות הרוח, לכדי זהות. — ההכרה הזו באידיאל בעל האמת האבסולוטית מוצאת את ביטויה בכל הרגישויות וההתנהגויות של האדם. אותם עודפים מכוערים של אדיקות כוזבת, שרידים של עבודת אלילים שעדיין נאכפים וידועים בשמותיהם: אמונה טפלה, מיסטיציזם, פנטיות, או מעשים ריקים מאמונה, כל אלו יתאדו לחלוטין, ובמקומם יהיו הרגשות והמעשים ההוכחה הניצחת ליראת האל התמימה והאוהבת, ולטוב לב פנימי ומעשי כלפי כל בני האדם. הרגש הוא שמבשר תמיד את הלך הרוח הדתי, והמסירות נושמת מכל התבטאות שלו. אדיקות אינה הסגפנות הממיתה את החושים, שהרי הדרישות ההכרחיות של הגוף דווקא באות ביתר קלות על סיפוקן כאשר ההוויה הגופנית מתגלה ככלי בלבד, אמצעי שתכליתו שימור והפצת ההוויה הרוחנית, ולפיכך אינה מופיעה לעולם כבעלת עצמאות סמכותית. כך לא יצליח האגואיזם לעולם להתבטא בצורתו הגולמית, ויחד עמו תיעלמנה לגמרי גם התולדות שלו, דהיינו: הנהנתנות, החמדנות והיוהרה. במקום האגואיזם הזה של היצר הטהור, תעלה האהבה מלאת ההקרבה, שמוצאת את אושרה העילאי בהתייחסות אל יתר הבריות כברואי האל, בשמירה עליהן ובתמיכה בהן. אהבת האל והבריות היא המקור לכל הנסיבות והמעשים, היא נובעת ממקור טהור ונקייה מכל צורה של שעטנז אנוכי, השטף שלה אינו יודע שום גבולות, ופעולתה מיטיבה ומשמחת. האנושות כולה היא משפחה אחת ויחידה, מוקפת בסרט של שלום, של הסכמה ושל אהבה נדיבה ולבבית. אם הטבע אינו יכול להופיע בעצמאותו העריצה, הרי שהאנושות הביסה בכישרונה את השטן ואת כל פמלייתו השטנית. התאווה וכל אותן רעות חולות, שחיתות וזימה אשר צומחות ממנה כקרקע פורייה; החמדנות על כל הזוועות שהיא מביאה עמה: הקנאה, הקמצנות, האפליה והאלימות; היוהרה ותולדותיה: לשון הרע, הגאווה, ההתנשאות, האכזריות והנקמנות; כל תופעות הטבע הגולמיות האלו, שעדיין לא נוצחו על ידי הרוח, נפסקו ונשמטו אל תהומות הנשייה. האדם מכיר בטוב האמתי, וביכולתו להגשים את הטוב שבו הוא מכיר באמצעות הכישורים המוסריים שצבר. החוקות שניסחו המדינות השונות אינן אלא תיאוקרטיה רוחנית אוניברסלית; רק רצון האל הוא המוציא לפועל של ראש המדינה, ורק ברצונו מכירות כל הערכאות. יחסו אל בני המדינה הוא יחס אבהי שאין בו רבב; אלו הם הילדים שאביהם, מחנכם, משיא להם עצות ומעודד אותם, והם, בהכירם בעליונותה של התבונה האובייקטיבית האוניברסלית על תבונתו הסובייקטיבית של הפרט, מבינים שכל רצונו של ראש המדינה אינו אלא ביטוי של תבונתם הם, ומקבלים את הנחיותיו באהבה ובהכנעה. אז תחזור האנושות למערכת היחסים המקורית שלה, כתיאוקרטיה פטריארכלית, ותודעת התבונה הסובייקטיבית שלה תגיע בדיוק לאותה נקודה אשר ממנה נובעים חיי הרגש האובייקטיביים שלה. אז יקבל תור הזהב של האנושות, כפי ששיערו נבואות עובדי האלילים, וכפי שחזתה נבואת היהדות בבירור, אחיזה בקרקע המציאות, אז יתגשם האידיאל הרוחני של חיי הפרט, ואז תושלם בריאת העולם. 

			והרי שאלה נוספת בה נתקל ההוגה החוקר כאשר הוא מביט אל העתיד: האם תבורך האנושות כולה בתור הזהב העתיד לבוא? או האם אופיו של המעבר בין הטבע והרוח יהיה כזה שיחייב מן הארץ לטפס בהדרגה מנציגוּת הטבע לנציגוּת הרוח? — בחינה פיזיולוגית מוכיחה: האנושות, חרף כל הגרסאות השונות בהן היא מתגלה באופן גשמי, מהווה כולה מין אחד ויחיד, וערוכה כולה לשם תכלית אחת ויחידה, שהיא הפגנת ההומניות. המאפיינים הגזעיים של הקהילות העממיות השונות, אינם אלא תוצר של האקלים ושל אורחות החיים שהוכתבו על ידו, של המנהגים, ושל המסורת הדתית. ככל שהאדם בוסרי יותר, וככל שניתן למצוא בו פחות ראיות לקיומה של הרוח, כך הוא נאחז ביתר דבקות בקרקע בה הכה שורשים, ובהיותו הרכוש הבלעדי של הטבע, נתון לחלוטין להשפעתה הארצית. ככל שרוח האדם מתפתחת, הוא מתנתק אט אט משליטתה הבדלנית של הקרקע וחדל להיות עבד של האקלים, עד שלבסוף הוא רואה את עצמו כאזרח העולם ואת העולם כולו כמקום מושבו. לאחר שהוא מביס את השפעת האקלים, הוא אינו כפוף יותר לתכתיבים שלהם; הוא אמנם ממשיך לשאת בתוכו עקבות של מקום מגוריו, מפני שהוא ממשיך להיות שותף בטבע, אך לעולם לא יוכל להתרגל שוב כבעבר לאקלים השורר בו. מכאן שאפשר יהיה לזהות תמיד את חברי הקהילות שנדדו בין ילידי המקום המקוריים, והם יהיו ראיה ניצחת ומתמדת לכך שהם כבר לא נמצאים בסביבה הבלתי מתווכת של חיי הטבע שלהם, ויוכיחו בשינוי מקום המגורים הזה את העובדה שהם הניחו מאחור את המצב הפראי הנחות ביותר. גם האדם ערוך להחזיק מעמד בעוז לאורך זמן, ולפיכך גם להתפזר על פני האדמה. התוצר הפיזי הזה, אשר מוכיח את קיומו של אבטיפוס אנושי אחד ויחיד המשותף לכל הגזעים האנושיים חרף כל הבדלי האקלים, בשילוב עם הניסיון המראה שהשפה, ביטויה של הרוח, אמנם נעדרת אצל כל בעלי החיים, אך נוכחת אפילו אצל האדם הבוסרי ביותר, וביחד עם ההכרה בכך שכל בני האדם ניחנו לא רק ביכולת לקבל את ההשפעה הרוחנית, אלא גם ביכולת להרבות אותה, כל אלו מובילים למסקנה שבאחרית כל הימים עתידה התגשמות האידיאל של חיי הפרט הרוחניים להפוך לנחלתה המשותפת של האנושות כולה, כך שכל אחד ואחד מן החברים בה, אפילו באזורים המרוחקים ביותר, ישקף את מופת ההומניות המושלמת; אך עוד לא די בראיות הללו להוכחת המסקנה בוודאות גמורה. מפני שהאדם, הגם שהוא נושא את הרוח, נותר שותף בטבע, ונתון תמיד להשפעתו...  

			 

			 

			 

			 

			
				
					230	[כָל־אֲפִיקֵי יְהוּדָה, יֵלְכוּ מָיִם; וּמַעְיָן, מִבֵּית ה' יֵצֵא, וְהִשְׁקָה, אֶת־נַחַל הַשִּׁטִּים] יואל ד', י"ח. (כאשר פורמשטכר מציע במקור הגרמני מספר פסוקים כתימוכין לדבריו, מובא כאן רק הראשון ביניהם.)

				

				
					231	[וְנָתַתִּי אוֹתָם וּסְבִיבוֹת גִּבְעָתִי, בְּרָכָה; וְהוֹרַדְתִּי הַגֶּשֶׁם בְּעִתּוֹ, גִּשְׁמֵי בְרָכָה יִהְיוּ] יחזקאל ל"ד, כ"ו.

				

				
					232	[וְנָתַן מְטַר זַרְעֲךָ אֲשֶׁר תִּזְרַע אֶת הָאֲדָמָה, וְלֶחֶם תְּבוּאַת הָאֲדָמָה וְהָיָה דָשֵׁן וְשָׁמֵן, יִרְעֶה מִקְנֶיךָ בַּיּוֹם הַהוּא כַּר נִרְחָב] ישעיהו ל', כ"ג.

				

				
					233	[וְכָרַתִּי לָהֶם בְּרִית, בַּיּוֹם הַהוּא, עִם־חַיַּת הַשָּׂדֶה וְעִם־עוֹף הַשָּׁמַיִם, וְרֶמֶשׂ הָאֲדָמָה; וְקֶשֶׁת וְחֶרֶב וּמִלְחָמָה אֶשְׁבּוֹר מִן־הָאָרֶץ, וְהִשְׁכַּבְתִּים לָבֶטַח] הושע ב', כ'.

				

				
					234	[וְהָיָה אוֹר הַלְּבָנָה כְּאוֹר הַחַמָּה, וְאוֹר הַחַמָּה יִהְיֶה שִׁבְעָתַיִם, כְּאוֹר שִׁבְעַת הַיָּמִים, בְּיוֹם חֲבֹשׁ ה' אֶת שֶׁבֶר עַמּוֹ, וּמַחַץ מַכָּתוֹ יִרְפָּא] ישעיהו ל', כ"ו.

				

				
					235	[כִּי הִנְנִי בוֹרֵא שָׁמַיִם חֲדָשִׁים וָאָרֶץ חֲדָשָׁה וְלֹא תִזָּכַרְנָה הָרִאשֹׁנוֹת וְלֹא תַעֲלֶינָה עַל לֵב] ישעיהו ס"ה, י"ז.

				

				
					236	[הַמְקָרֶה בַמַּיִם, עֲלִיּוֹתָיו: הַשָּׂם־עָבִים רְכוּבוֹ; הַמְהַלֵּךְ, עַל־כַּנְפֵי־רוּחַ. [ד] עֹשֶׂה מַלְאָכָיו רוּחוֹת; מְשָׁרְתָיו, אֵשׁ לֹהֵט.] תהלים ק"ד ג'-ד'.

				

				
					237	[וְהִשִּׂיג לָכֶם דַּיִשׁ אֶת־בָּצִיר, וּבָצִיר יַשִּׂיג אֶת־זָרַע; וַאֲכַלְתֶּם לַחְמְכֶם לָשֹׂבַע, וִישַׁבְתֶּם לָבֶטַח בְּאַרְצְכֶם] ויקרא כ"ו, ה'.

				

				
					238	[[כ] בְּרָעָב, פָּדְךָ מִמָּוֶת; וּבְמִלְחָמָה, מִידֵי חָרֶב. [כא] בְּשׁוֹט לָשׁוֹן, תֵּחָבֵא; וְלֹא־תִירָא מִשֹּׁד, כִּי יָבוֹא. [כב] לְשֹׁד וּלְכָפָן תִּשְׂחָק; וּמֵחַיַּת הָאָרֶץ, אַל־תִּירָא. [כג] כִּי עִם־אַבְנֵי הַשָּׂדֶה בְרִיתֶךָ; וְחַיַּת הַשָּׂדֶה, הָשְׁלְמָה־לָּךְ. [כד] וְיָדַעְתָּ, כִּי־שָׁלוֹם אָהֳלֶךָ; וּפָקַדְתָּ נָוְךָ, וְלֹא תֶחֱטָא. [כה] וְיָדַעְתָּ, כִּי־רַב זַרְעֶךָ; וְצֶאֱצָאֶיךָ, כְּעֵשֶׂב הָאָרֶץ. [כו] תָּבוֹא בְכֶלַח אֱלֵי־קָבֶר; כַּעֲלוֹת גָּדִישׁ בְּעִתּוֹ.] איוב ה', כ'-כ"ו.

				

				
					239	ויקרא כ"ו, י"ט [וְשָׁבַרְתִּי, אֶת־גְּאוֹן עֻזְּכֶם; וְנָתַתִּי אֶת־שְׁמֵיכֶם כַּבַּרְזֶל, וְאֶת־אַרְצְכֶם כַּנְּחֻשָׁה.]

				

				
					240	ישעיהו מ"ט, ח'-י"ב [[ח] כֹּה אָמַר ה', בְּעֵת רָצוֹן עֲנִיתִיךָ, וּבְיוֹם יְשׁוּעָה, עֲזַרְתִּיךָ; וְאֶצָּרְךָ, וְאֶתֶּנְךָ לִבְרִית עָם, לְהָקִים אֶרֶץ, לְהַנְחִיל נְחָלוֹת שֹׁמֵמוֹת. [ט] לֵאמֹר לַאֲסוּרִים צֵאוּ, לַאֲשֶׁר בַּחֹשֶׁךְ הִגָּלוּ; עַל־דְּרָכִים יִרְעוּ, וּבְכָל־שְׁפָיִים מַרְעִיתָם. [י] לֹא יִרְעָבוּ וְלֹא יִצְמָאוּ, וְלֹא־יַכֵּם שָׁרָב וָשָׁמֶשׁ: כִּי־מְרַחֲמָם יְנַהֲגֵם, וְעַל־מַבּוּעֵי מַיִם יְנַהֲלֵם. [יא] וְשַׂמְתִּי כָל־הָרַי, לַדָּרֶךְ; וּמְסִלֹּתַי, יְרֻמוּן. [יב] הִנֵּה־אֵלֶּה, מֵרָחוֹק יָבֹאוּ; וְהִנֵּה־אֵלֶּה מִצָּפוֹן וּמִיָּם, וְאֵלֶּה מֵאֶרֶץ סִינִים.]

				

				
					241	ירמיהו כ"ג, ה' [הִנֵּה יָמִים בָּאִים נְאֻם־ה', וַהֲקִמֹתִי לְדָוִד צֶמַח צַדִּיק; וּמָלַךְ מֶלֶךְ וְהִשְׂכִּיל, וְעָשָׂה מִשְׁפָּט וּצְדָקָה בָּאָרֶץ.]; ל"ג, ט"ו [בַּיָּמִים הָהֵם וּבָעֵת הַהִיא, אַצְמִיחַ לְדָוִד צֶמַח צְדָקָה; וְעָשָׂה מִשְׁפָּט וּצְדָקָה, בָּאָרֶץ.]

				

				
					242	זכריה ט', ח' [וְחָנִיתִי לְבֵיתִי מִצָּבָה מֵעֹבֵר וּמִשָּׁב, וְלֹא־יַעֲבֹר עֲלֵיהֶם עוֹד נֹגֵשׂ: כִּי עַתָּה, רָאִיתִי בְעֵינָי.]

				

				
					243	ישעיהו מ"א, ט"ו [הִנֵּה שַׂמְתִּיךְ, לְמוֹרַג חָרוּץ חָדָשׁ--בַּעַל, פִּיפִיּוֹת; תָּדוּשׁ הָרִים וְתָדֹק, וּגְבָעוֹת כַּמֹּץ תָּשִׂים.]

				

				
					244	ישעיהו, ס', ה'-ז' [[ה] אָז תִּרְאִי וְנָהַרְתְּ, וּפָחַד וְרָחַב לְבָבֵךְ: כִּי־יֵהָפֵךְ עָלַיִךְ הֲמוֹן יָם, חֵיל גּוֹיִם יָבֹאוּ לָךְ. [ו] שִׁפְעַת גְּמַלִּים תְּכַסֵּךְ, בִּכְרֵי מִדְיָן וְעֵיפָה כֻּלָּם, מִשְּׁבָא יָבֹאוּ; זָהָב וּלְבוֹנָה יִשָּׂאוּ, וּתְהִלֹּת ה' יְבַשֵּׂרוּ. [ז] כָּל־צֹאן קֵדָר יִקָּבְצוּ לָךְ, אֵילֵי נְבָיוֹת יְשָׁרְתוּנֶךְ; יַעֲלוּ עַל־רָצוֹן מִזְבְּחִי, וּבֵית תִּפְאַרְתִּי אֲפָאֵר.]

				

				
					245	ישעיהו ס', י' [וּבָנוּ בְנֵי־נֵכָר חֹמֹתַיִךְ, וּמַלְכֵיהֶם יְשָׁרְתוּנֶךְ: כִּי בְקִצְפִּי הִכִּיתִיךְ, וּבִרְצוֹנִי רִחַמְתִּיךְ.]

				

				
					246	זוהי התיאלוגיה התלמודית הקלאסית שהרבנים הרפורמים אימצו ברובם בשמחה.

				

				
					247	יחזקאל ל"ד, כ"ג. [וַהֲקִמֹתִי עֲלֵיהֶם רֹעֶה אֶחָד, וְרָעָה אֶתְהֶן אֵת, עַבְדִּי דָוִיד; הוּא יִרְעֶה אֹתָם, וְהוּא־יִהְיֶה לָהֶן לְרֹעֶה.] פורמשטכר מעיר כאן: “הראיות הראשונות למעין האלהה של המשיח נמצאת בספר דניאל שנכתב לאחר הגלות, ואינו שייך יותר לכתביהם של הנביאים", ומצטט כהוכחה את הפירוש של וילהלם גזניוס (1842-1786) לישעיהו (1812).

				

				
					248	פורמשטכר: גם כאן מדובר בדניאל י"ב, ו'-י"ג [ו] וַיֹּאמֶר, לָאִישׁ לְבוּשׁ הַבַּדִּים, אֲשֶׁר מִמַּעַל, לְמֵימֵי הַיְאֹר: עַד־מָתַי, קֵץ הַפְּלָאוֹת. [ז] וָאֶשְׁמַע אֶת־הָאִישׁ לְבוּשׁ הַבַּדִּים, אֲשֶׁר מִמַּעַל לְמֵימֵי הַיְאֹר, וַיָּרֶם יְמִינוֹ וּשְׂמֹאלוֹ אֶל־הַשָּׁמַיִם, וַיִּשָּׁבַע בְּחֵי הָעוֹלָם: כִּי לְמוֹעֵד מוֹעֲדִים וָחֵצִי, וּכְכַלּוֹת נַפֵּץ יַד־עַם־קֹדֶשׁ תִּכְלֶינָה כָל־אֵלֶּה. [ח] וַאֲנִי שָׁמַעְתִּי, וְלֹא אָבִין; וָאֹמְרָה אֲדֹנִי, מָה אַחֲרִית אֵלֶּה. [ט] וַיֹּאמֶר, לֵךְ דָּנִיֵּאל: כִּי־סְתֻמִים וַחֲתֻמִים הַדְּבָרִים, עַד־עֵת קֵץ. [י] יִתְבָּרְרוּ וְיִתְלַבְּנוּ וְיִצָּרְפוּ, רַבִּים, וְהִרְשִׁיעוּ רְשָׁעִים, וְלֹא יָבִינוּ כָּל־רְשָׁעִים; וְהַמַּשְׂכִּלִים, יָבִינוּ. [יא] וּמֵעֵת הוּסַר הַתָּמִיד, וְלָתֵת שִׁקּוּץ שֹׁמֵם יָמִים, אֶלֶף מָאתַיִם וְתִשְׁעִים. [יב] אַשְׁרֵי הַמְחַכֶּה, וְיַגִּיעַ: לְיָמִים אֶלֶף, שְׁלֹשׁ מֵאוֹת שְׁלֹשִׁים וַחֲמִשָּׁה. [יג] וְאַתָּה, לֵךְ לַקֵּץ; וְתָנוּחַ וְתַעֲמֹד לְגֹרָלְךָ, לְקֵץ הַיָּמִין.], שמציע את האפשרות לנקוב בזמן הזה. והשווה, לעומת זאת: זכריה י"ד, ז' [וְהָיָה יוֹם־אֶחָד, הוּא יִוָּדַע לַה' לֹא־יוֹם וְלֹא־לָיְלָה; וְהָיָה לְעֵת־עֶרֶב, יִהְיֶה־אוֹר.]

				

				
					249	[וְקִבַּצְתִּי, אֶת־כָּל־הַגּוֹיִם, וְהוֹרַדְתִּים, אֶל־עֵמֶק יְהוֹשָׁפָט; וְנִשְׁפַּטְתִּי עִמָּם שָׁם, עַל־עַמִּי וְנַחֲלָתִי יִשְׂרָאֵל אֲשֶׁר פִּזְּרוּ בַגּוֹיִם, וְאֶת־אַרְצִי, חִלֵּקוּ.] יואל ד', ב'.

				

				
					250	[[ב] וְרַבִּים, מִיְּשֵׁנֵי אַדְמַת־עָפָר יָקִיצוּ; אֵלֶּה לְחַיֵּי עוֹלָם, וְאֵלֶּה לַחֲרָפוֹת לְדִרְאוֹן עוֹלָם. [ג] וְהַמַּשְׂכִּלִים יַזְהִרוּ, כְּזֹהַר הָרָקִיעַ; וּמַצְדִּיקֵי, הָרַבִּים, כַּכּוֹכָבִים, לְעוֹלָם וָעֶד.] דניאל י"ב, ב'-ג'.

				

				
					251	לעניין ההשגחה האלוהית ביהדות, כפי שפורמשטכר מתכוון אליו, ראה: רמב"ם, מורה נבוכים, חלק שלישי, פרקים י"ז-י"ח.

				

				
					252	מדרש קהלת רבה, י"א, ח'.

				

				
					253	מדרש ויקרא רבה, ט', ז' [רבי פנחס ורבי לוי ורבי יוחנן בשם ר' מנחם דגליא לעתיד לבא כל הקרבנות בטלין וקרבן תודה אינו בטל כל התפלות בטלות ההודאה אינה בטלה הה"ד: קול ששון וקול שמחה קול חתן וקול כלה קול אומרים הודו את ה' צבאות וגו' זו הודאה ומביאין תודה בית ה' זה קרבן תודה וכן דוד אומר: עלי אלהים נדריך אשלם תּוֹדֹת לך תודה אין כתיב כאן אלא תודות ההודאה וקרבן תודה].

				

				
					254	בבלי סנהדרין צ"ז ע"ב.

				

				
					255	פורמשטכר מפנה כאן למדרש פסיקתא רבתי, אסופת כתבים דרשניים מהמאה ה־9 לספירה. לפרשנויות המשיח יוצאות הדופן של המדרש הזה, ראה: Peter Schäfer, Die Geburt des Judentums aus dem Geist des Christentums, 133-140.

				

				
					256	בבלי סנהדרין צ"ט ע"א.

				

				
					257	בבלי סנהדרין צ"ז ע"ב.

				

				
					258	בבלי סנהדרין צ"ט ע"א.

				

				
					259	בבלי סנהדרין צ"ט ע"א — לדעת החכם התלמודי מר שמואל, טמון ההבדל בין ימינו לבין ימות המשיח, לא בשינוי פלאי של הטבע, אלא רק בהסרת השעבוד הזר מעל ישראל.

			מתוך: שמואל הירש, תורת המשיח 
של היהודים בדרשות, לייפציג 1843 

			שמואל הירש (1889-1815) היה אחד משלושת היהודים החשובים ביותר בתחום הפילוסופיה של הדת במחצית הראשונה של המאה ה־19. מבחינות רבות, ניתן לראות בו דמות מייצגת של המעבר. ב־1843 פרסם הירש, שהיה באותם ימים הרב הראשי של לוקסמבורג, קובץ בן עשרים דרשות לעניין המשיחיות היהודית, שניתנו בין השנים 1839 ו־1842, ומהוות גם מעין הקדמה לכלל ההגות התיאולוגית שלו. בחלקים המובאים כאן מתוך הדרשה הראשונה, ובדרשה האחרונה, הוא מתעקש כמונרכיסט מושבע על מינוי של מלך משושלת בית דוד לתפקיד המשיח, אך כבר אצל הירש ניתן למצוא רמזים מטרימים רבים לפרשנות מודרנית למשיחיות: השחרור מן הרוע צריך להתפרש כאקט אנושי — לכן לא יתכן שהמשיח יופיע לפתע באופן בלתי צפוי כשלוח אל, ועל מנת להגיע לימות המשיח נדרשת עלייה מתמדת ברמת ההכרה של האנושות, שתוביל בסופו של דבר למלכות שלום אוניברסלית ומוסרית. 

			דרשה ראשונה: השמחות והייסורים בימות המשיח 

			(ניתנה בדסאו, 1839) 

			[...] 

			בתקופה בה אנו חיים, שומה עלינו לדבר על המשיח ועל הציפיות המשיחיות שלנו. אילו סטיות מן התורה הזו ישנן בישראל, ואיזה בלבול שורר בעינה? וכיצד יוכל ישראל להחזיק מעמד ללא התורה הזו? וכיצד נוכל לגנות את התנהגותם של אחינו שהפנו עורף לישראל, אשר אינם מעוניינים להזדהות כחלק מישראל, אשר אינם נלחמים לצדנו, אינם חולקים עמנו את שאיפותינו, שמכאובינו אינם נוגעים להם, ושמחותינו ילדותיות לטעמם — כיצד ניתן יהיה לגנות את ההתנהגות הזו שאנו עדים לה בקרבנו מדי יום, אם אנחנו מוותרים על התורה הזו? לדרוש על המשיח ולבטא בבהירות את מה שיש לנו לומר על התורה הזו, הזמנים דוחקים בנו לעשות זאת ביתר שאת, בימים בהם הן בני ישראל והן אלו שאינם בני ישראל מחפשים בתורה הזו טעמים למצוא בנו אשמה; בימים בהם בני ישראל נוטים לשגות באשליה שההיאחזות בתקוות המשיחיות של ישראל מונעת מהם את הבחירה בייעוד האזרחי והמוסרי, שעבורו חנן אותם האל בכל הכישורים והכלים, וכאשר אלו שאינם בני ישראל חוזרים וטוענים שהתורה הזו מונעת מאתנו לאהוב את ארץ אבותינו הנוכחית ולדבוק בה בכל לבנו. 

			[...] 

			באותם ימים יפים, אחי, שאנו מכנים ימות המשיח, יחיו בני האדם באופן אנושי, ולפיכך באופן אלוהי, "וְהָאֱלִילִים כָּלִיל יַחֲלֹף",280 לא רק האלילים החיצוניים לנו, אלא גם הגורמים להם, לא רק האלילים שאת צלמם ראינו, אלא גם אלו שבתוך לבנו, גם היראה מפני הריקנות, וגם האהבה של הריקנות. כל הריקנות תחלוף, ורק דבר אלוהינו יוותר לנצח, ודרך דבר אלוהינו יתעלה הכל מתוך האפסות של הכל, ומכיוון שאלוהים ישכון אז בלבבנו ומכיוון שרק אלוהים הוא המושל בלבבנו, ומכיוון שלבבנו הוא מקדש קדוש לאלוהים, הרי שתהיינה כל משאלות לבנו אלוהיות, וגם מאמצינו יהיו כולם במרדף אחר מטרות נעלות, וחננו לא יסור גם הוא לעולם. אלוהים נוכח הרי גם עלי אדמות מטה, וכל הדברים הארציים משרתים את תהילתו, לכן יכולה עבודתו להימצא גם במנהגים הארציים וברדיפה אחר הטובין הארציים, וגם בגילוים של אלו יכולה להימצא תהילתו. לכן אל תאמרי, צִיּוֹן, עֲזָבַנִי ה' וַאדֹנָי שְׁכֵחָנִי [ישעיהו מ"ט, י"ד], אלא שמחי באדני ורוני באלוהייך, "כִּי הִלְבִּישַׁנִי בִּגְדֵי־יֶשַׁע מְעִיל צְדָקָה יְעָטָנִי".281 

			[...] 

			דרשה מספר עשרים: המשיח בשר ודם 

			(ניתנה בשביעי של פסח תר"ב — 1842) 

			[...] 

			יום יבוא ונזעק: הוֹדוּ לַה', קִרְאוּ בִשְׁמוֹ, הוֹדִיעוּ בָעַמִּים, עֲלִילֹתָיו, שִׂיחוּ, בְּכָל־נִפְלְאֹתָיו, הִתְהַלְלוּ ושִׁירוּ יושבי ציון, כִּי גָדוֹל ה' וּמְהֻלָּל בך, ישראל! [על פי דבה"א ט"ז, ח'-ט', כ"ה] כן, היום הזה יבוא, חברי, שהרי אלמלא כן היה כל קיומנו עלי אדמות בגדר חידה, סתירה סתומה, שי הרה שחיתות וממיט אסון. לשם מה נחוצים לנו התוכחה המתמדת וצו המצפון שלנו, אם בסופם יכול לבוא רק צער, ולא נזכה אף פעם ליהנות מן החיים על פיהם? לשם מה הקריאה לחופש, שמהדהדת בקול רם בכל הלבבות, שכל כוחות הנפש הנשגבים ביותר שלנו עולצים בה, אם כאן, עלי אדמות, אנחנו יכולים רק להלך כבולים בשלשלאות, אך אוזנינו נשארות רצועות לנצח באות הקלון של העבדות? לשם מה לנו יציאת מצרים, הנדודים שלנו במדבר, ההיסטוריה הקדושה שלנו, הזכרונות היחידים שלנו שעדיין עומדים על תלם, אם הארץ המובטחת היא זבת חלב ודבש בלבד, אם היא מחיה את הגוף, אך לא מעוררת את הנפש? לשם מה מאמציהם של העמים, מלחמותיהם ובריתותיהם, עבודתם השקדנית בתחומי המדע והאמנות, אם המטרה נשארת לנצח רחוקה מהם; אם לעולם הם לא יזכו לנוח; אם את הסכסוך המר יחליף סכסוך מר ממנו, במקום להיות מסוגלים למצוא סוף סוף את החדווה באלוהים, את יצר השאפתנות ואת שיתוף הפעולה ההרמוני? לא, חברי, דבריו האוהבים של האל מתגשמים במציאות, ולכן יבוא כל מה שהבטיח. הוא, שהוציאנו ממצרים, לא ינוח לאחר שסיים חצי מהעבודה, אלא יסיים את היצירה שלו. הוא יהיה הגאולה שבקרבנו, והוא שיהפוך את הגאולה למציאות עבור יתר העמים. אנחנו והעמים כולם נהיה מלאים בידיעת האל, כַּמַּיִם לַיָּם מְכַסִּֽים.282. 

			אך לשם מה נחוץ עוד חוטר מגזע ישי? אם ידיעת האל תמלא הכל, מה יהיה התפקיד שנותר לו למלא? אם כל השנאה תיעלם מלבבותיהם של העמים ורגשות האחווה העמוקים יקיפו הכל, והאומות תשאנה אותנו לציון, ושם תתקיים עבודת האל בצורתה הנכונה, ושם יתרחש לעין כל חי ובנשמת כל חי מה שעשה אלוהים לנו, אך למען העמים כולם: איזה מין נס יוכל לשאת אז אותו חטר מגזע ישי, נכון לקבץ את כל העמים לפני האל? בזאת נותר לנו להרהר, חברי, גם היום, ובהרהור הזה, כמו ימי החג, נחתמת גם המשימה שעליה מרבים לדבר, ושלמען פתרונה עבדנו כל השנים לעיני האל. כן, רק דבר אחד נותר לנו לעשות, לחקור ולגלות מהי המשמעות של המשיח בשר ודם עבורנו, ובעזרת השם נמצאת בהישג ידנו תורת הדת שלנו על המשיח וימיו, ועל הזיקה בין התקוות האלו שלנו לכל תחומי הדת שלנו, אבן פינה ואבן יסוד שלה, שאסור לזעזע, קל וחומר לוותר עליה, אם איננו רוצים למצוא את עצמנו מסלפים את הדת כולה ומותירים אותה חסרת פשר, ולאחר מכן תיפתר המשימה הזו, בעזרת השם, ובמידה שבה הוא חנן אותנו בכוח וביכולת התובנה. 

			תן לנו, אם כן, אלוהים, אבינו ואבי כל בני האדם, מורנו וקדוש העמים, תן לנו גם היום את הכוח לגלות את האמת ולבטא אותה לנגד עיניך, טהורה וחפה מפגם, שלא סולפה ברעיונות שמקורם בכזב, בשגגה ובערפל. אמן. 

			I. 

			אותו חטר מגזע ישי, חברי, לא צריך לסמל את תחילתה של הגאולה, אלא את סופה. לא על מנת לטעת רוח חדשה בנו עליו לבוא, אלא כשתהיה בנו כבר רוח חדשה, רוח חדשה וטהורה, נקייה וחפה מפגם, הרוח האוהבת את אלוהים בכל לבה, בכל נשמתה ובכל כוחה, רק אז נוכל לצפות לאותו נצר קדוש שיפרה מן השורשים המקודשים. החוטר הזה לא יהיה התגלות מופלאה ונשגבת מבינתנו, לא אל היורד מן הרקיע, שלא ייחלנו לו ולא יכולנו לייחל לו, אלא אדם, שווה לנו, תוצאה הכרחית של תנאי המציאות שהתהוו, עובדה שחייבת להיות, עובדה שהבאנו אנו. על החטר ההוא נאמר: "הֵן עַבְדִּי אֶתְמָךְ־בּוֹ, בְּחִירִי רָצְתָה נַפְשִׁי; נָתַתִּי רוּחִי עָלָיו, מִשְׁפָּט לַגּוֹיִם יוֹצִיא. לֹא יִצְעַק, וְלֹא יִשָּׂא; וְלֹא־יַשְׁמִיעַ בַּחוּץ, קוֹלוֹ. קָנֶה רָצוּץ לֹא יִשְׁבּוֹר, וּפִשְׁתָּה כֵהָה לֹא יְכַבֶּנָּה; לֶאֱמֶת, יוֹצִיא מִשְׁפָּט. לֹא יִכְהֶה וְלֹא יָרוּץ, עַד־יָשִׂים בָּאָרֶץ מִשְׁפָּט; וּלְתוֹרָתוֹ, אִיִּים יְיַחֵלוּ".283 אך המקום שבו אפשר ליישם את משפט הצדק מבלי להסב למישהו נזק, או לפגוע ברצונותיו של מישהו, צריך להיות מקום שבו כולם כבר רודפי צדק, ואת הצדק בלבד הם רודפים. שם חשים כולם רעב וצמא "לִשְׁמֹעַ אֵת דִּבְרֵי ה'",284 שם בוערת אהבת האל בכל לב, ואצל המשיח המושל בציון. ההדרכה היחידה שנצטרך תהיה כדי שהאהבה לא תאבד, אלא תתמיד לעד בדרך הישר בעיני ה'. מה ייתן לנו משיח אחר? איזו תועלת תצמח לנו מאותו חטר מגזע ישי, אם הוא יהיה צדיק יחיד, וכל היתר יהיו מנוכרים לאל? האם ביכולתו לטהר אותנו? לא! אין רפואה חיצונית עבור מחלתה של הרוח; הזולת אינו יכול למחות את החטא מעל לבי, אלא עלי להגיע בעצמי אל אלוהים ולבקש להתנקות, אז לא נדרשת גם עזרה חיצונית אנושית, מפני שהסיוע מגיע ישירות מאלוהים. "הבא לטהר מסייעין לו מן השמים",285 נכתב בתלמוד. מי שמבקש להיטהר, שמכיר בכך שהוא יכול לחיות בטהרה עלי אדמות, שמודה בכל לבו שאלוהים הביא אותו לעולם כדי לנהל חיים קדושים וטהורים, ושאלוהים נמצא מעל לכל, לכן הוא ברא הכל כך שדבר לא יאלץ אותנו לסתור את אלוהים, ומי שהגיע לתובנה הזו, שהרוע אינו אלא אפסות תמידית מכל עבר, ומבקש לפנות מעתה אל מעיין הישועה האמתית, מקבל את עזרתו של אלוהים בהיטהרות; אלוהים מוחל לו על העבר ומוחק אותו כלא־היה; אפילו את עוונותיו הופך האל למעשים טובים, כפי שמספר התלמוד.286 או שמא תגיע בפי המשיח בשורה חדשה על פני הדברים השמימיים, בשורה חדשה שלא היינו מסוגלים אפילו להעלות בדעתנו, שלא היינו מגיעים אליה לעולם, שעוצמת המכה שלה חזקה כל כך, עד שרוחנו אינה עומדת בה? על כך לא נאמר דבר בדבריו הקדושים של אלוהינו. נאמר שם אמנם שאלוהים יסיר מגופנו את לב האבן וייתן לנו במקומו לב בשר;287 אך אלוהים הוא שיעשה זאת, אין מדובר בעסקים שיכולים להיות מנוהלים על ידי משיחו, אדם כמותנו, וזה לא תפקידו. דבר האל הוא האמת, והמשיח הוא סוכנו לעניין הפצת הבשורה של הצדק בעקבות האמת, אבל האמת אינה חדשה ואף לא ישנה, אלא נצחית. האמת ניתנה למין האנושי מבראשית; היא נלמדה כבר בגן עדן, שהרי עץ החיים הוא עץ האמת. וככל שהמין האנושי הפנה עורף לאמת ופנה אל השקר, כך הוא הפך במו ידיו את לבו, שהיה מסוגל עד אז לקבל את כל הטוב שבעולם, ללב אבן, שדבר אינו יכול לצמוח בו, לקרקע עקרה שאינה נושאת פרי, מפני שהיא כולה אבן. אך אלוהים החל להפוך מן הראשית את לב האבן הזה בחזרה ללב בשר, ובקרבנו התרחשה ההתחלה הזו. הוא בישר לנו עוד בראשית תולדותינו את דברו הנצחי, והנצחי אינו מתבטל מפני דבר אחר. בנו הוא נתן את מכותיו ועונשיו, והוא יוסיף לתת בנו את מכותיו ועונשיו עד שנדע ונראה, שלב האבן מסב לנו צער, "תְּיַסְּרֵךְ רָעָתֵךְ, וּמְשֻׁבוֹתַיִךְ תּוֹכִחֻךְ, וּדְעִי וּרְאִי כִּי־רַע וָמָר, עָזְבֵךְ אֶת־ה' אֱלֹהָיִךְ; וְלֹא פַחְדָּתִי אֵלַיִךְ",288 ובאמצעות הידע הזה והראייה הזו, נוכל לשוב אליו ולבקש ממנו לב בשר, ולזקוף הכל לזכותו. רק אז, אחרי שייעלם לב האבן מן האנושות כולה, כאשר האדמה כולה תמלא בידיעת האל, כמו המים המכסים את קרקעית הים, כאשר יגור זאב עם כבש בשלום, ולא ירדוף אותו בשרירות לב, רק אז יוכל נס העמים משרש ישי לעמוד מול אלוהים בשם כל האנשים, ואליו ידרשו כל הגוים, אך הוא לבדו לא יוכל לשנות את לב האבן, ולבבות אבן לא יושפעו ממנו. או שמא החיים של אותו חטר אמורים להוות עבורנו מופת? והרי ככל שאנחנו עדיין חוטאים, איננו מסוגלים בכלל להעריך חיי קדושה, ואף פחות מכך, לחקות אותם. והאם אין לנו די דמויות מופת בהיסטוריה הקדושה שלנו, שדרוש לנו מופת חדש? האם אין לנו אברהם, המכונה אוהב אלוהים?289 האם איננו רואים את התגלמות האהבה שלו במעשה המוכיח כי אהבת אלוהים עולה על הכל? האם איננו רואים כיצד הוא לוקח מרצונו החופשי, מבלי לצפות לשכר או לחשוש מעונש, בראייה צלולה ושקולה, ללא טינה וללא חפזון, כאשר ציווה אותו אלוהיו, את בנו, את יחידו, אשר אהב, שלבואו ייחל זמן רב כל כך, להעלות אותו ברצון כשה לעולה, וכיצד הוא אינו פוסק ממלאכתו העקובה מדם אך הטובה בעיני האל, עד שבת קול מן השמים, חיצונית לו, מורה לו שאלוהים מעוניין רק באהבה הגמורה והפעילה, אך לא במעשה עצמו? ואם בחיים שכאלו לא היה די על מנת לרומם אותנו למצב נפשי כזה, הרי שזוהי הוכחה שלעולם לא יהיה די באדם בודד כדי לשים סוף לעקשנות ולחטאים של שאר בני האדם, לכן לא יתכן גם שהמשיח אשר לבואו אנחנו מצפים יהיה דוגמא ומופת לחוטאים. בְּשֵׁבֶט פִּיו יָמִית רָשָׁע,290 אנחנו קוראים בהפטרה שלנו, משמע שהרשע לא יעז לגלות את עצמו יותר, לא יתרחשו עוד מעשי רשעות, איש לא יפגע כבר במאומה; אך מלאכתו של המשיח אינה מיועדת לרשעים, אלא לאנושות שנעשתה יראת ה'. מלאכתו היא לשפוט בצדק, וימיו הם הימים בהם כוונות אדוקות גם תישמרנה באדיקות. מלאכתו מתבצעת אף שהוא אינו צועק ולא קורא, ולא משמיע את קולו ברחובות. אף שהוא אינו מסב לאיש נזק ואינו פוגע באיש, הוא מפיץ בעמים את הצדק, מפני שהעמים בימיו רודפים הרי רק את האמת והצדק. 

			כן, המשיח שלבואו אנחנו מצפים מסמל את סוף הגאולה, את הימים בהם תושלם מלאכת השחרור שלנו ממצרים, בהם נהיה אנחנו, ובהם יהיו כל העמים אחד באלוהינו, נצעד באחדות מול האל, נרצה בצדק לעשות כל שיצווה אותנו האל, לכן גם יערב לאוזנינו דבר האל, נאזין לו, ונחיה לפיו. אלא שהמשיח לא יכול להיכנס לתפקידו עד שאותם ימים יהפכו למציאות, עד שהרשע יעלם, ומלכות הטוב תתחיל, המלכות שהאל יעד לאנושות מבראשית, אך היא השליכה בשרירות לב, ושהאהבה האלוהית השגיחה עליה למרות זאת, המלכות שבשבילה הוא התגלה בקרבנו, שבשבילה הוא גידל אותנו, ואשר אליה הוא מוביל את כולם. עד כמה קרובה או רחוקה המלכות הזו, זה כבר לא תלוי באלוהים, אלא רק בנו. "יחכה ה' בקוצר רוח להביא את הימים ההם",291 בנו תלוי הדבר, בכך שנפנה אל אלוהים, מפני שהמשיח לא יוכל לבוא לפני שנהיה טובים לגמרי. 

			II. 

			כן, בנו הדבר תלוי, לא רק לחכות לימים האלו, אלא גם להביא אותם; מפני שהמשיח לא צריך להיות הראשון לצאת לקרב נגד הרשע, אלא כל הרשעות צריכה כבר להישמד; כתרו יהיה מְסָעֵף פֻּארָה בְּמַעֲרָצָה, וְרָמֵי הַקּוֹמָה גְּדוּעִים, וְהַגְּבֹהִים יִשְׁפָּלוּ; בגרזנו נִקַּף סִבְכֵי הַיַּעַר, וְהַלְּבָנוֹן, בְּאַדִּיר יִפּוֹל — רק אז יוכל לפרוץ החוצה החטר שהתפארת היא מנוחתו.292 ישנה רק דרך אחת לנהל את הקרב נגד הרשע ולנצח בו; רק התובנה וההכרה התמידית בכך שכל מצג השווא של הפיתוי, כזב הוא, שהטובין שהוא מבטיח אינם ולא כלום, והם מתאדים כעשן; רק זה לבדו מעניק עוצמה כנגד הרשע, רק זה לבדו מעניק את הכוח להתנגד לפיתוי פעם אחר פעם, להשפיל אותו ולהכריח אותו לשרת אותנו ולהיות לנו לברכה, במקום לשלוט בנו ולהמיט עלינו קללה. הללו את ה'! ההכרה באפסותו של הרשע אינה נתונה לשיקול דעתנו, מן ההכרח שנכיר בה, בין אם מרצון או בכפייה. גם פרעה גבה וקשה הלב, שבשחצנותו היהירה לא אבה להניח לאמת לצאת לאור, שהעז לומר: מִי ה' אֲשֶׁר אֶשְׁמַע בְּקֹלוֹ? לֹא יָדַעְתִּי אֶת־ה'! גם הוא נאלץ למסור את ההודאה שהשפילה את גאוותו: "הצדק עם האל, חָטָאתִי לַה' אֱלֹהֵיכֶם, אני ועמי!".293 אך אם הקרב נגד הרשע אמור להסתיים בגאולתנו ולא במפלתנו, טוב נעשה אם נכיר מרצוננו באל, נודה מתוך רצון חופשי שהדרך המובילה אל הרשע מובילה רק לבורות שיבשו, שהיא יכולה להעניק רק יומרת שווא שאין בה תועלת, ושרק הדרך המובילה אל הטוב מובילה אל מעיני הישועה. לכן לא יתכן שהקרב נגד הרשע נכון לאותו חטר מגזע ישי לו אנו מצפים, הוא לא יוכל למגר עבורנו את הרשע, אלא הרשע צריך להיות ממוגר טרם הגעתו; תפקידו הוא לשמור עלינו בשבילי החיים, אך לשם כך עלינו להיות כבר משוכנעים בתפארתה של הדרך הזו ולהיות שקועים בה בכל נימי נפשנו. בשם מי אמור הוא, היחיד, לצאת לקרב הזה? האם הקרב הזה צריך להיפתח גם הוא בשם היחיד, כלומר בשמך ובשמי? אבל אתה ואני, אחי, כל יחיד יכול הרי להינצל רק אם הוא יעמוד בקרב הזה בעצמו, רק אם יוכיח את עצמו בנסיון של אלוהים, אם לנגד עיניו תעמוד תמיד אפסותו של הרשע והוא ישים את מבטחו באל וירצה להיטהר, מפני שרק אז יזכה לסיועו אלוהים. או שמא המשיח אמור לבער את הרוע בכלליותו? האם זה צריך להיות היעוד שלו, להיות מותקף על ידי כל הרשע, שיתנפץ לרסיסים מול רוחו הכנועה, השמה באל מבטחה; לקבץ נגדו את כל העמים, מבלי שהם יוכלו לאונות לו רע; לכך שעשרה קבין חכמה שירדו לעולם ייחלו למפלתו, אך לשווא? באופן זה תבוא אמנם כליה על הרשע, ואם הוא לא ייכנע מרצונו, הוא ייאלץ לפסול במומו כפי שראינו: אך לא די בחייו של אף אדם יחיד בכדי שזה יצלח; לשם כך דרושה קהילה, שהכל יצאו נגדה, אך כל מבקשי מפלתה יתנפצו מולה לרסיסים. הרשע של כל הזמנים בכל כנפות תבל לא יכול לקום נגד היחיד, אך ביכולתו לקום נגד הקהילה, ובפרט נגד הקהילה שאליה כוונתנו. גאל את עצמך, בית יעקב! התפקיד לו יועדת ולו אתה עוד מיועד הוא לקומם עליך את הרשע בכל עת ובכל מקום, להניח לו להכות בך בכל כוחו; נגדך תשתמש השחיתות בכל החכמה, הערמה והתכסיסים שירדו לעולם, והיא תיחרב תחת הנאמנות שלך לאלוהיך ולדבר אלוהים הנצחי, תחת סבלנותך וכוח הסבל שלך, תחת כושר עמידתך ותחת הייסורים בהם עמדת בגבורה! כן, לכן לא יתכן שתפקידו של המשיח הוא להילחם ברשע, מפני שהוא נצר משורש ישי, אך השורשים של ישי עצמו נטועים בישראל, והיום יצא ישראל ממצרים ונדד במדבר כדי לסלול את הדרך אל אלוהים, כדי למגר את הרשע בכל מקום ובכל עת לקראת בואו של המשיח, כדי לכפות על כל מי שלא ניאות להכיר באלוהים, לצאת בהודאה, לא כלפי חוץ, אלא מתוך שכנוע עמוק, שהשלטון נמצא בידי אלוהים, ושבממלכתו לא יוכל הרשע לשכון. 

			אילו היה זה אדם יחיד המיועד להילחם בקרב הזה לא רק למען עצמו, אלא למען העולם, כמה אנשים כבר נצחו בקרב הזה, ובכל זאת הרשע עומד בעינו? הביטו ביעקב אבינו! האם לא העניק לו אלוהים בעצמו את האות על התנהלותו הנכונה בקרב ועל הנצחון בו? האם תוכלו לתת דוגמה למישהו בכל תולדות היקום, שנגדו התאסף כל הרשע שבעולם בנסיון לנפץ ולנתץ אותו, אך הוא הצליח להביס את הרשע באמצעות סבל כנוע: כיצד יתכן שאינכם יכולים להצביע על אף אחד העונה לתיאור הזה? מדוע אלוהים אינו ממנה את משיחו לפקוח את עיניהם של העיוורים, גם נגד רצונם, לשחרר את האסורים מן החבלים בהם כובלים אותם מעשיהם הרעים, להאיר את המקומות בהם שוררת עלטה כבדה? ואילו מינה אותו אלוהים לעשות זאת, מנין העיוורון והעלטה, וכל אותם מעשי רשעים, שאותם הרי אין ביכולתנו להכחיש עוד? 

			לא, זה לא התפקיד שנועד למשיח, כי אם לכל בית הלוחמים בחזית נגד הרשע, לכל בית יעקב, לצאת לקרב בשם כל יושבי העולם, וחטר ישי לא יוכל לפרוץ מקרבו עד שהייעוד הזה יבוא על סיפוקו, עד שהמשימה תושלם; מפני שמשכנו של המשיח צריך להיות מוקם בתוך עדת בני ישראל, ולא ייגזרו עליו שוב נדודים, אלא מנוחה, ושוב הוא לא יהיה מחולל ומקולל, אלא משמעו יהיה תפארת, והוא ייקרא תפארת בפי כל העמים, ואליו יעלו לרגל כל העמים ברצון ובשמחה ובמסירות, וזה לא יתכן אם לפני בואו היה עדיין ליבם של העמים לב אבן, אם רק הוא היה מאלץ אותם להניח לדרך הרע ולסור אל הטוב, אם רק הוא היה מביא אותם לזעוק: הצדק עם אלוהים, ומה שעוללנו עד כה היה רשעות וחידלון! לשם מה הוציאנו אלוהים ממצרים? לשם מה עשה למעננו עד היום כל כך הרבה גדולות ונפלאות, אם אין זה הייעוד החשוב ביותר שלנו, ייעודו של כל אחד מבני יעקב בנחלתו, וייעודה של קהילת ישראל כולה? האם אלוהים היה מוציא אותנו ממצרים רק כדי שנהיה עם ככל העמים? והרי כדי ליצור עם שכמותו קיימים עמים רבים כל כך, לשם כך לא זקוק אלוהים לשום נסים, לשם כך די בכוחות ובכישורים שניתנו לכל עם ברגע היוולדו. או שמא תאמרו שאלוהים עשה לנו נס והמשיך להוכיח לנו בחסדיו, כדי שנהיה בניו, אך לא נעשה בעולם דבר כדי לפאר את שמו? היעלה דבר כזה על הדעת? כל עם משיג את שעליו להשיג, לא רק עבור עצמו, אלא גם ובעיקר עבור האנושות; ולנו לא יהיה הכבוד לתרום את חלקנו לאנושות שאנחנו הרי חלק ממנה? ואם ניתן להעלות אמירות כאלו על הדעת, האם אין בהן משום חילול השם? כל אחד מהעמים נברא על ידי אלוהים, ונועד לאור ולחיים, ואת חיי האמת של העמים, את החיים ברוח האל, אותם מונע אלוהים מכל העמים ומעניק רק לנו בלבד, במשוא פנים מובהק? מדוע לא לטפח את כולם כפי שטיפח אותנו? לשם מה לו להוציא דווקא אותנו ממצרים, ללוות אותנו במדבר, להשגיח עלינו בארץ, לשלוח אותנו לגלות ולשמור עלינו בה, ולברך אותנו בידיעתו? לא, ישראל קיים בשביל העולם! כל העמים צריכים להיבנות באמצעות ישראל, במקדשו של אלוהים! בבנייננו ייבנו כולם למשכן שבו יכולה תפארתו של האל לנוח ולהיראות, ולכן זהו תפקידנו, ולא תפקידו של ניצן שיפרוץ מקרבנו מגזע ישי, לכפות על הרשע בכל מקום את ההכרה באפסותו ובחוסר האונים שלו, בחדלון שלו, ובהתקפותיו המטורפות — והכושלות — על האמת, האור והצדק. 

			III. 

			מפני שרק לאחר שכל הרשע ימוגר, כשכתרו יהיה מְסָעֵף פֻּארָה, כשתיגדע גאוותו, ויושפל רום לבו, רק אז יוכל לפרוץ החטר מגזע ישי, שעליו נחה רוח אלוהים; מפני שתפקידו אינו להילחם ברשע — שהרי בְּשֵׁבֶט פִּיו יָמִית רָשָׁע — אלא תפקידו לשפוט בְּצֶדֶק דַּלִּים, ולהוכיח בְּמִישׁוֹר לְעַנְוֵי־אָרֶץ, תפקידו הוא לעמוד לְנֵס עַמִּים, אצלו יבקשו וימצאו כל הגוים את האמת ואת הצדק; תפקידו לבשר את הצדק על פי האמת, להשליט משפט צדק בעולם כולו, אפילו איי הים הרחוקים ביותר יקבלו עליהם בשקיקה את תורתו. הרוע, ידידי, יהיה מוכר רק כאפסות וחוסר ערך: וּבִלַּע פְּנֵי־הַלּוֹט הַלּוֹט עַל־כָּל־הָעַמִּים, וְהַמַּסֵּכָה הַנְּסוּכָה, עַל־כָּל־הַגּוֹיִם והמחשיכה את עולמם תוסר סוף סוף, הַמָּוֶת הרוחני שהוא נחלתו של כל רשע, יבלע לָנֶצַח; וּמָחָה אֲדֹנָי ה' דִּמְעָה מֵעַל כָּל־פָּנִים; וְחֶרְפַּת עַמּוֹ, יָסִיר מֵעַל כָּל־הָאָרֶץ, וְבמקומה ישכין כבוד.294 אך כדי שהרשע יישאר לנצח ממוגר; כדי שהאנושות לא תהיה חשופה שוב לסכנה שכבר מוכרת לה היטב של הכיבושים והתענוגות; כדי שהיא תמשיך לדבוק באור, "ולֹא־יִהְיֶה־לה עוֹד הַשֶּׁמֶשׁ, לְאוֹר יוֹמָם, וּלְנֹגַהּ, הַיָּרֵחַ לֹא־יָאִיר לה; וְהָיָה־לה ה' לְאוֹר עוֹלָם, וֵאלֹהַיִךְ לתפארתה; כדי שלֹא־יָבוֹא עוֹד שמשה, וירחה לֹא יֵאָסֵף, כִּי ה', יִהְיֶה־לה לְאוֹר עוֹלָם, וְשָׁלְמוּ, יְמֵי אבלה",295 וכל שנשמע יהיה קריאות של הכרת תודה: "הִנֵּה אֱלֹהֵינוּ זֶה קִוִּינוּ לוֹ וְיוֹשִׁיעֵנוּ; זֶה ה' קִוִּינוּ לוֹ, נָגִילָה וְנִשְׂמְחָה בִּישׁוּעָתוֹ"!296 — לכן ידרשו כל הגוים וכל אחד מהם אל הנס שהעמיד אלוהים לרשות כולם; לכן הם יבחרו להם מתוך רצון חופשי מלך ארצי, שופט עליון; אחריו ילכו באהבה, לתורתו יצייתו בשקיקה, מפני שהוא מריח בחושיו ביראת אלוהים, ואין הוא מלמד אותם אלא את יראת השם ואת אהבתו; הוא משיא להם תמיד רק עצות אמת, ולכן לא יצטרך לצעוק את בשורתו, שכולה אמת, אל העמים המבקשים רק את האמת, ולא יצטרך להרים את קולו, מפני שכולם יהיו להוטים לקבל את האמת. 

			הרשע, ידידי, נשאר תמיד בגדר האפשר, וכך יהיה גם בימות המשיח, מפני שכוונתו של האלוהים היא לאפשר לאדם, כל עוד הוא חי על פני האדמה, להתרחק ממנו ובכל זאת להישאר עמו. גם באותם ימים אין האנושות בטוחה מפני האפשרות שהיא תשכח את כל הנפלאות שהיא ראתה וחוותה, כפי שכבר קרה לא פעם. "וַיָּקָם דּוֹר אַחֵר אַחֲרֵיהֶם, אֲשֶׁר לא רצו לדעת אֶת־ה', וְגַם אֶת־הַמַּעֲשֶׂה, אֲשֶׁר עָשָׂה לְיִשְׂרָאֵל, וְגַם אֶת־הַמַּעֲשֶׂה, אֲשֶׁר עָשָׂה לעולם בישראל".297 גם אז עלול בית המקדש המורחב שייבנה על ידי כל הגוים להיות מחולל שוב, המועדים וראשי החודשים שייחגגו בו עלולים עדיין להפוך לנטל לאלוהים,298 וגם שם עלולה עדיין התפילה להיות שוב מס שפתיים שהלב רחוק ממנו, וכיבוד השם רק מנהג שנמסר, מִצְוַת אֲנָשִׁים מְלֻמָּדָה על פה.299 וכדי שהאפשרות הזו לא תהפוך לעולם למציאות, לשם כך יבחרו להם העמים חטר מגזע עתיק יומין, חטר אשר בְּשֵׁבֶט פִּיו יָמִית רָשָׁע מראשיתו, חטר שיבשר להם תמיד את דבר אלוהים, יגן תמיד על האמת בעבורם, ויוביל אותם תמיד אל הצדק. ועם זאת, הימים האלו, ידידי, יסמנו את תחילתה של היסטוריה חדשה, התפתחות של העמים שטרם הייתה קיימת קודם לכן, התקדמות של העמים באופן שלא ניתן היה לשערו; אך החידוש הזה הוא בעצם העתיק ביותר; הוא החיים שהיו מיועדים לאנושות מלכתחילה, שמהם לא הייתה צריכה לסטות, מפני שלא היה לה צורך לעשות זאת, ושאליהם הוביל אותה אלוהים בדרכיו הנפלאות. וכדי שלא תתעה עוד פעמים בדרכים כפי שעשתה בראשונה, כדי שהעבר יישאר עבורה תמיד הווה, הוויה תמידית של התורה, ההתרעה והגערה, לשם כך תבחר לה האנושות את החטר מגזע ישי. 

			כן, העבר מלמד אותנו שרק חטר כזה, שיוכתר מתוך בחירה חופשית, שיהיה שופט עליון על כל הארץ, מבשר האמת והצדק, רק הוא יגן על האנושות מפני הסכנה הטמונה בסטיות חדשות מן הדרך. הביטו בעבר; הביטו בהיסטוריה של כל הזמנים וכל הארצות, מה רואות עיניכם? ההיסטוריה כולה ראשיתה בשלטונו של היחיד, ולכן תהיה גם אחריתה בשלטונו של היחיד. מה שהעמים היו מוכנים לקבל על עצמם מכורח הצמצום, הוא הדבר שהם ישובו ויבחרו בו באחרית הימים, מתוך שיקול הדעת החופשי; מפני שלא יכולה להיות כל הטעיה ברגש המקורי שהעניק אלוהים לעמים בימי קדם, כדי שישמש להם מורה דרך, הרגש המקורי היה מתת־אל שמילאה את מקומה של התודעה שטרם הושגה, ולכן תשובנה התודעה והתובנה אל מקורותיהן הרגשיים, ותשחזרנה, הפעם באופן חופשי, את הבריאה של הרגש העממי הזה. מובן שצריך יהיה להביס את כל מה שברא הרגש, מובן שכלום לא יהיה עוד כפי שהיה בקדמותו; מובן שתהיה זו איוולת מצדנו למסור היום את השלטון לידי הרגש העמום, במקום להניח להכרה ולתבונה לעשות את שלהן, ואל לאנושות להסתפק ברגש. הרגש הוא רק ההתחלה, אך סוף דרכו בתודעה ובשיקול הדעת החופשי, ולעברם עליו להתקדם. לאחר שהאנושות התקדמה אל עבר התודעה, נעלם הרגש הזה, ואף כוח לא הצליח לשחזר אותו, מפני שהיעלמו היה רצון האל. ואמנם נכון הדבר, שיכולים היו להיחסך מן האנושות כל אותם קרבות עקובים מדם, כל אותם מעשי זוועה ושחיתות, שליוו אותה כציוני דרך במסע ההתפתחות שלה, אילולא השליכה את עצמה לזרועותיו של הרשע, אילולא התכחשה לאלוהים ובחרה באלילים על פניו: היא לא יכולה הייתה להישאר באותו מקום בו ניצבה בראשית, מפני שהיא באה לעולם כדי להתפתח, כדי לצמוח מול אלוהים ולצבור תודעה ואהבה חופשית של האל. אך מה שנתפס בתחילה כטוב ביותר רק בתור השערה ועל פי הרגש, יזכה לבסוף להכרה ולכבוד כטוב ביותר, ולכן אנו אומרים: כפי שההיסטוריה כולה התחילה בשלטונו של היחיד, כך היא גם תסתיים בשלטונו של היחיד. 

			האנושות באה לעולם כדי לעבוד, כדי לעשות שימוש ברוח שנתן לה אלוהים, כדי להתקדם ברוח. כל אדם יחיד קיבל מהאל אוצר שבו עליו למשול, ושעתיד להניב לו רווחים בשפע. הדברים לא ישתנו גם בימים שבהם ייעלם כל הרשע, מפני שכל עוד האדם נמצא עלי אדמות, משימתו היא השמירה והעיבוד של גן עדן, למען יישא פרי שיישא חן בעיני האל וישמח את לבבו של כל אדם. אך במקום שבו שוררת הקדמה, שוררות גם התחרות והמחלוקת; במקום שבו יש שאיפה, לא ניתן למנוע מצב שבו שניים אוחזים בתכלית אחת כאשר רק אחד מהם מסוגל להשיגה. וכך היו הדברים, בין היחידים ובין העמים; אך לא מַה־שֶּׁהָיָה הוּא שֶׁיִּהְיֶה. מכיוון שהאנושות סטתה מדרך הישר, הפכה המחלוקת לקרב, הקרב הפך לשנאה, השנאה לרשע, והרשע לדיכוי ולאכזריות כולה: לא כך ישובו הדברים להיות. שאו עיניכם וראו את חיינו היום. כל הדברים פועלים למען החיים החופשיים של העמים, למען ההתפתחות החופשית של הכוחות והכישורים שהעניק לנו האל, של חופש המחשבה וחופש הדיבור, ועדיין כולנו אוהבים ומפארים את בית המלוכה של ארצנו מעומק הלב, ומתוך השכנוע העמוק והפנימי, ידוע לנו כי רק תחת יורש עצר שקיבל את שלטונו ותפארתו מאלוהים, יוכל החופש האמתי ללבלב לאורך זמן, ולנצח להמשיך ולהתפתח בבטחה באין מפריע. כל צורות השלטון האחרות, גם אם הן מתהללות כל כך בחופש, מעניקות ומבטיחות רק את האשליה שלו; מפני שהחסד האלוהי יכול להתעצם רק תחת משיחו של האל. שאו עיניכם אל המדינה המתהללת בחופש שלה, אל צפון אמריקה, שם אין כבוד אפילו לזכויות האדם המקודשות ביותר; ככל שמתאמצים בעלי הכוונות הטובות, להשיב לעבדים האומללים את הכבוד האנושי הטבוע בהם, עדיין לא עולה בידם לעשות זאת; מפני שמי שמפיקים תועלת מן המצב המושחת והרע בעיני אלוהים, חובשים את ספסלי הכוחנות, ומובן מאליו שהם אינם מעוניינים להניח לשליטה לאזול מבין ידיהם.300 לא, החופש יוכל ללבלב ולהתעצם רק תחת מלך, החופש האמתי, החופש שיש לו תוקף לפני אלוהים, מפני שרק מלך יהיה שופט בלתי משוחד ודיין חסר פניות בכל הנוגע לשאיפה הזו. רק מלך יוכל להגן בתוקף על הצדק, מפני שאין לו חלק בהמשך שגשוגו של חוסר הצדק. רק מלך יוכל להביא את האמת לשלטון, וכי איזה טעם יש לו לקדם את השקר? מה יש לו להפיק מכך? איזו תועלת תצמח לו מהכזב, מהעמימות וממצג השווא? רק מלך יוכל להאזין לכל הצדדים ולהטות את מאזני הצדק והאמת הנצחית, לטובת הצדק והאמת והשאיפות הישרות ויראות האלוהים. 

			וכפי שהדבר קורה בעם אחד, כך יקרה באותם ימים גם בעמים כולם, לכן יבחרו להם כל העמים מלך אחד, וַהֲרִיחוֹ בְּיִרְאַת ה'; וְלֹא־לְמַרְאֵה עֵינָיו יִשְׁפּוֹט, וְלֹא־לְמִשְׁמַע אָזְנָיו יוֹכִיחַ301 — אלא על פי הצדק ישפוט כל אחד — ויעשה צדק גם עם הדלים שבאנשים עד לאחרון שבהם — כי הָיָה צֶדֶק אֵזוֹר מָתְנָיו, וְהָאֱמוּנָה, אֵזוֹר חֲלָצָיו.302 ודאי שהמלכים בימינו נוהגים בצדק בעמים שלהם ונאמנים להם, אך העמים עצמם עדיין ערוכים למלחמה זה נגד זה. טרם הגיעה השעה, הגם שנצפתה כבר בעזרת השם, שבה גם העמים יגיעו לתובנה שגם ביניהם יכולה לשרור רק פלוגתא אך לא ריב, יכולה לשרור רק מחלוקת אך לא מלחמה ולא רוע. בימים ההם תהיה התובנה הזו זמינה לכל ותהפוך להכרה החיה והמפעמת בכל לב; בימים ההם "יכתתו עַמִּים רַבִּים חַרְבוֹתָם לְאִתִּים וַחֲנִיתוֹתֵיהֶם לְמַזְמֵרוֹת, לֹא־יִשָּׂא גוֹי אֶל־גּוֹי חֶרֶב, וְלֹא־יִלְמְדוּ עוֹד מִלְחָמָה",303 לכן יבחרו להם כל העמים יחד שופט שיפסוק בצדק בסכסוכים שלהם; שיהיה מסוגל לפסוק בצדק, ובצדק הוא נועד לפסוק. לא לנו יהיה המלך הזה, אלא לכל בני האדם; תפקידו הוא זה בלבד, למנוע כל מריבה, להכניע את הרוע בראשיתו בכל מקום, ולשאת את בשורת הצדק לכל העמים, לא לפי הנטייה והטובה הצומחת לכל עם, אלא על פי האמת. 

			ומתוך איזה עם, ידידי, יוכלו העמים לבחור להם את השופט ההוא, אם לא מבית יעקב, שהרי הוא שבורך מכל העמים, "בּוֹ הִתְבָּרְכוּ גּוֹיִם, וּבוֹ יִתְהַלָּלוּ"?304 לכל יתר העמים יש מניעים ארציים שאלוהים הנחיל להם; הם נועדו לעלות לגדולתם במדעים ובאמנויות; הם נועדו להקיף את העולם באניותיהם ולהפיץ בעולם כולו את אוצרותיהם; הם נועדו להקים להם אנדרטאות, אנדרטאות לגדולתם ולתהילתם. רק לישראל לבדו אין מניע ארצי שהנחיל לו אלוהים; יש לו רק את תורת האמת, ואותה עליו לשאת ולהציג לראווה בכל מקום; יש לו רק את השלום להשכין בין האל לבין מי שהתנכרו לו, ולעשות זאת בעולם שהניכור הפך חצוי ומפולג. רק בישראל ניתן יהיה לזהות את היכולת להעניק לעולם את החטר הזה, שתחת שרביטו יוכל הכול להתפתח בשלום, לצמוח ולפרוח לפני השם. ואם ייבחר המלך הזה מקרב ישראל, מי עוד יכול להיות מיועד לכך אם לא החטר לשושלת המלוכה העתיקה, שאלוהים קרא לו אליו מן הצאן לשמש רועה לישראל, "שביתו נֶאְמַן, וממלכתו עַד־עוֹלָם, וכסאו יִהְיֶה נָכוֹן עַד־עוֹלָם?305 בשושלת הזו מתאחדת ומתגשמת כל התורה שאלוהים מבקש לחקוק ביום מן הימים על לוח לבה של האנושות; זוהי האנדרטה המהווה עדות לכך שרק האמת עומדת בעינה, הרשע נידון לנחול מפלה בכל מקום, לכן ממית שבט הפה את כל הרשע; לכן עוטה ישראל אדרת של תפארת וצדק לכל; לכן כל אחד, אפילו האדם הדל והעניו ביותר, יכול לבוא אליו ולהתבטא בפתיחות, ולתבוע בחופשיות את הצדק המגיע לו, מפני שהוא שופט כל העמים, שופט שלֹא יִכְהֶה וְלֹא יָרוּץ [ישעיהו מ"ב, ד'] עד שהצדק והאמת יתפשטו לכל עבר. 

			כן, זה בן דוד שאנו מקווים לבואו, ושלבואו יכולים לקוות כל העמים; הוא יבוא לבטח, ביתו יהיה אז נֶאְמַן לפני האל, וכסאו נָכוֹן עַד־עוֹלָם. אמן. 

			מתוך: לוי הרצפלד, 
שתי דרשות על תורת המשיח, בראונשווייג 1844 

			הרב לוי הרצפלד (1884-1810) הרב הראשי (Landesrabbiner) של בראונשווייג למד בישיבה בווירצבורג ואחר כך באוניברסיטה הברלינאית, שם עבד בשיתוף פעולה צמוד עם יום־טוב ליפמן (לאופולד) צונץ. ב־1844 יזם ביחד עם לודוויג פיליפסון את ועידת הרבנים הראשונה בבראונשווייג, אך השתתף באופן פעיל גם בשני הכינוסים שאחריה. הרצפלד היה גם היסטוריון נלהב, ופרסם ב־1847 את מפעלו המרכזי, שלושה כרכים של ההיסטוריה של עם ישראל בתקופת המקרא. בסוף שנת 1844 הביאו לדפוס חבריו של הרב שתיים מדרשות החג שלו, שניתנו ביום הראשון והאחרון של חג הסוכות באותה שנה — שתיהן עסקו בשיקום תורת המשיח היהודית בעת החדשה, משימה שהרצפלד ראה כצו השעה. הדרשות הבהירות והמקוריות האלו נמנות עם הכתבים הקלאסיים של המשיחיות בצורתה החדשה. 

			 

			אסיפה נכבדה! 

			על חשיבות חג הסוכות עבורנו דיברתי כבר פעמים רבות, כך שאני סמוך ובטוח שתחגגו באותה מידה של כבוד גם אם אבחר להקדיש הפעם את השעה הזו לסוגיה דתית אחרת. אלוהים, אתה, שיריעת אוהליך הגנה על אבותינו במדבר, שפרשת את סוכת שלומך, גם עלינו, צאצאיהם המאוחרים, כעת אנחנו מבקשים להביט אל העתיד, אל הימים בהם עושי דברך הבטיחו לנו את הקמת סוכת דוד הנופלת: ברך את שעתנו זו, אמן.  

			הסוגיה שבה אדון היום היא תורת המשיח, בחרתי בה בהשראת פרק י"ד בספר זכריה, שהוא חלק מן ההפטרה שאנו קוראים היום: שם נאמר: 

			"הִנֵּה יוֹם־בָּא, לַה'; וְחֻלַּק שְׁלָלֵךְ, בְּקִרְבֵּךְ. וְאָסַפְתִּי אֶת־כָּל־הַגּוֹיִם אֶל־יְרוּשָׁלִַם, לַמִּלְחָמָה, וְנִלְכְּדָה הָעִיר [...] וְיָצָא חֲצִי הָעִיר, בַּגּוֹלָה, וְיֶתֶר הָעָם, לֹא יִכָּרֵת מִן־הָעִיר. וְיָצָא ה', וְנִלְחַם בַּגּוֹיִם הָהֵם, כְּיוֹם הִלָּחֲמוֹ, בְּיוֹם קְרָב [...] וּבָא ה' אֱלֹהַי, כָּל־קְדֹשִׁים עִמָּךְ. וְהָיָה, בַּיּוֹם הַהוּא; לֹא־יִהְיֶה אוֹר, יְקָרוֹת יקפאון. וְהָיָה יוֹם־אֶחָד, הוּא יִוָּדַע לַה'--לֹא־יוֹם וְלֹא־לָיְלָה; וְהָיָה לְעֵת־עֶרֶב, יִהְיֶה־אוֹר [...] וְהָיָה ה' לְמֶלֶךְ, עַל־כָּל־הָאָרֶץ; בַּיּוֹם הַהוּא, יִהְיֶה ה' אֶחָד וּשְׁמוֹ אֶחָד."306 

			ועוד מוסיף ומפליג הנביא בתיאורי המלכות המשיחית, אך עלינו לעצור כאן, מפני שמצפה לנו עוד דרך ארוכה. 

			כמבוא לסוגיה שלנו, הבה נעיין בשני רעיונות, והם, ראשית — בניגוד לדעה הרווחת, שהיהדות נמצאת במגמת דעיכה — אני מציע לשקול את האפשרות שהדברים הם הפוכים ומסמנים פריחה מחודשת שלה, שתורת המשיח תשוב לזכות בכבוד. זה לא היה המצב ששרר עד לאחרונה. כאשר נפערה בדור הקודם תהום בין הנאורות והתפיסה הדתית הישנה, היה העצב מנת חלקה של התורה הזו שלנו. אלו שסגדו להשכלה החדשה, פסלו את האמונה במשיח מבלי לבחון אותה, או חששו לדבר על המשיח מתוך החשש שיסב נזק לתביעותיהם האזרחיות. מה אוכל לומר על התנועה הזו, שמוחקת במחי יד מחצית מספרי הנבואה שלנו, רק כדי לא להשאיר אפילו מילה עבור מי שמסלפים את האמונה הזו לרעתנו? דינה של התנועה הזו נגזר כבר, ומי שגזר את דינה היה זכריה עצמו, במילותיו החותמות: וְלֹא־יִהְיֶה כְנַעֲנִי עוֹד בְּבֵית־ה' צְבָאוֹת בַּיּוֹם הַהוּא,307 "כנעני", כסוחר הנושא ונותן עם עיקרי הדת שלו. עצוב כמעט באותה מידה הוא שקורותיה של תורת המשיח בנאורות הן גם מה שהיא עברה אצל המאמינים המסורתיים; הם לא העזו לבשר בקול את התורה שגורלה כה מר. הימים האלו של נאורות מושחתת מחד גיסא, ומאידך גיסא בושה והסתרה, שלא לומר הכחשה פחדנית של יסודות באמונה היהודית, הימים האלו, תודה לאל, הולכים ונעלמים, רבים הסימנים המעידים על כך, וביניהם העובדה שתורת המשיח יכולה להידרש שוב על הדוכן, בבתי ספר, בכתב, והמהות האמתית שלה חוזרת למקום שמגיע לה, כאחד מעיקרי האמונה שלנו. — הרעיון השני שאני מציע לדון בו נוגע להבנה של המקורות התנכיים אשר מתוכם נבראה התורה הזו. פסוקים כאלו, כמו אלו שנקראו זה עתה, קיימים בשפע בספרי הקודש, ובעיקרם הם מדברים על מלכות המשיח בביטויים נלהבים שמפורשים לא אחת באופן מילולי, מה שהוביל להאשמה של מלכות המשיח בהגזמות. התיאורים הנלהבים האלו מכילים כמובן רק דימויים, ולעולם אין לפרש דימויים באופן מילולי. חלק מן הדימויים האלו אני עומד לפרש בדברי היום, וחלק נוסף מהם אפרש בדברים הבאים שאשא, ואני מבהיר מראש כי לא אמצה את כל עושר הסוגיה הזו בנאום בודד. 

			לפני הכול עלינו להבין כעת במה דברים אמורים, כלומר, למה כוונתנו כאשר אנחנו מדברים על מלכות המשיח. זכריה שלנו אומר: וְהָיָה ה' לְמֶלֶךְ, עַל־כָּל־הָאָרֶץ; בַּיּוֹם הַהוּא, יִהְיֶה ה' אֶחָד וּשְׁמוֹ אֶחָד. עוד לפניו נתן ישעיהו את ההבטחה לימות המשיח, כִּי־מָלְאָה הָאָרֶץ, דֵּעָה אֶת־ה', כַּמַּיִם, לַיָּם מְכַסִּים.308 ולפניו אמר יואל: וְהָיָה אַחֲרֵי־כֵן, אֶשְׁפּוֹךְ אֶת־רוּחִי עַל־כָּל־בָּשָׂר, [...] וְגַם עַל־הָעֲבָדִים, וְעַל־הַשְּׁפָחוֹת, בַּיָּמִים הָהֵמָּה, אֶשְׁפּוֹךְ אֶת־רוּחִי.309 וצפניה אמר: כִּי־אָז אֶהְפֹּךְ אֶל־עַמִּים, שָׂפָה בְרוּרָה, לִקְרֹא כֻלָּם בְּשֵׁם ה', לְעָבְדוֹ שְׁכֶם אֶחָד.310 וכל יתר הנביאים אמרו דברים דומים, כולם תמימי דעים לגבי כך שמלכות המשיח תתבסס בראש ובראשונה על ההכרה של כל העמים בקיומו של אלוהים אחד ויחיד, בשמיים ובארץ, ואין עוד, ואין בלתו. מובן מאליו שכאשר הנביאים מתארים בהתלהבות ובמלוא התנופה הפיוטית את אותה ממלכה אלוהית, הם לא משננים כמו תלמידים את עיקרי האמונה שיהפכו להלכה המחייבת, אלא שמה שהם מתארים בתור ההכרה המתפשטת ברחבי האנושות כולה באל האחד, הוא מבחינתם הבנה נכונה ורחבה של האדם את אלוהים ואת יחסו אליו. וְהָאֱלִילִים, כָּלִיל יַחֲלֹף, אומר ישעיהו, וְנִשְׂגַּב ה' לְבַדּוֹ, בַּיּוֹם הַהוּא.311 אך הדין הזה לא תקף רק לאלילים העשויים עץ ואבן, גם מי שאין מקום במקדשם לצלמם של אלו, נתלים לרוב באלילים, בכל עבודת האלילים, כל הדברים שלבנו אוהב יותר מאת בוראו, או ירא מפניהם יותר מאשר מפני בוראו; אך ביום ה', בַּיּוֹם הַהוּא, יַשְׁלִיךְ הָאָדָם, אֵת אֱלִילֵי כַסְפּוֹ, וְאֵת אֱלִילֵי זְהָבוֹ מעל מזבח האלילים,312 שהקמנו להם בלבבנו, נשליך מעל מזבח האלילים גם את האנשים שאנחנו סוגדים להם כמו לאלילים, לא תהיה יותר יראה מפני בני אדם, סגידה לבני אדם, חנופה, התפלשות בעפר מול אלו שבאו מעפר, כל אלו לא יהיו עוד. לכך מתכוון ישעיהו כאשר הוא ממשיך ואומר: חִדְלוּ לָכֶם מִן־הָאָדָם, אֲשֶׁר נְשָׁמָה בְּאַפּוֹ,313 והרי הנשמה יכולה לנשוב את האדם חוצה מן החיים. ההכרה הנכונה באל לא תגרור עמה רק עבודת אלוהים אמתית על ידי האנושות כולה, אלא אף תרומם את הצדיקות, הטהרה והקדושה השוכנות בכל רחבי העולם. אך כאשר אלוהים יזכה להכרה הנכונה בו, כאב הגדול של כל ילדיו, הרי שמלכות השלום תתרחב אז מאליה ותקיף את כדור הארץ, ומלכות האהבה תגיע מקצה תבל ועד קצה השני, כמו שחוזר ואומר ישעיהו, שלוח האל הנעלה מכל לעניין שיפור האנושות: וְגָר זְאֵב עִם־כֶּבֶשׂ, וְנָמֵר עִם־גְּדִי יִרְבָּץ [...] וְנַעַר קָטֹן נֹהֵג בָּם, וְשִׁעֲשַׁע יוֹנֵק, עַל־חֻר פָּתֶן; וְעַל מְאוּרַת צִפְעוֹנִי, גָּמוּל יָדוֹ הָדָה.314 הדימויים האלו מנסים לומר שבמלכות המשיח כל האלימות בצורתה הגולמית, כל הסכסוכים, כל הרוע, כל אלו יאבדו את כוחם, האנשים יכירו בכך שההפרדה ששררה ביניהם זמן רב מדי הייתה בעוכריהם, הם יכירו בכך שהם אחים, והם מוקפים כולם בסרט האחווה.  

			זהו הניסוח התמציתי של תוכן מלכות המשיח, קהל נכבד שלי; מדובר הרי באותה מטרה הכרחית של האנושות כולה, באותה מלכות שכל אדם מוסרי שואף אליה, גם אם רק בעתיד הרחוק ביותר של העולם. מפני שתורת המשיח היא לא רק עיקר אמונה השמור ליהדות בלבד, אלא עקרון אמוני של האנושות כולה, היא טבועה עמוק בכל נפש נאצלת, ולא משנה מה מקורה, באיזה עם, באיזו ארץ, או באילו ימים. ניתן למצוא תיאורים דומים אפילו אצל עובדי האלילים, וזוהי רק עדות לכך שהרעיון הזה פיעם כבר בכמה מן הלבבות הפגאניים, אותה כמיהה לעולם אנושי מזוכך, ומתוכה פרצה אותה אמונה בעתיד כזה, שהרי לא יתכן שהאנושות נידונה בבריאתה לשבש ולהשחית לעד. וכמה תיאורים משיחיים נהדרים, שכמעט יכולים היו לצאת מפי ישעיהו, או זכריה, השמיעו כמה אנשי אלוהים עדכניים יותר, ואני מכנה אותם אנשי אלוהים למרות שהם עובדים את האל בדרכם שלהם. מי שמסוגל להישאר אדיש לתורה הזו, ולא משנה מפיו של מי היא יוצאת, דינו נחרץ, או שמא עלי לנסח זאת ביתר עדינות, מי שעדיין מעדיף להשאיר את העולם לנצח נצחים במצבו הנוכחי, שלמותר לציין מלא באנשים סומים, חוטאים ואנוכיים, מי שצופה לאנושות את המצב המצער הזה, כאשר בני אדם מוסריים מבשרים את שלטונן של המידה הטובה, השלום והאהבה, איננו יכולים להאשים אותו, אלא רק לרחם עליו מקרקעית מצולות לבנו, מפני שהוא ללא ספק אחד מהשניים: קרבן של קהות החושים, או — אם הוא מסוגל לרגש אנושי — טרף של הייאוש. לא כך הדבר אצלנו, יקירי, אנחנו, כלומר לא רק היהודים בלבד, מפני שכפי שכבר אמרנו, תורת המשיח אינה נחלתה הבלעדית של דת אחת ויחידה, אלא היא מדלגת מעל המשוכות שבין הדתות השונות ויוצרת אחווה אנושית — אנחנו, כלומר כל תושבי כדור הארץ, שחשים את לבנו פועם אל עבר המרומים, אנחנו מאמינים גם בנצחון המרומים, אנחנו מאמינים במלכות משיח שעתידה לבוא. 

			אני עובר כעת לחלק השני של דברי, ובו נראה באיזה אופן ובאילו אמצעים מתכוון אלוהים להשליט על האנושות את מלכות המשיח. רבים מבקשים לקרוא בתנ"ך שמדובר במעשה של אדם יחיד, שהאל חנן בכישרון מופלא, אשר ימלוך וימשול במידה עצומה של יראת אלוהים וחכמה, שתחת שרביטו תיכנסנה לתקפן כל הנפלאות, שתיאוריו גודשים את ספרי הנביאים. התפיסה הזו נובעת ממקורותיה של המילה העברית משיח, כלומר מי שנמשח בשמן, כאשר המשמעות הייתה שהוא נמשח למלך. נכון הוא שמדובר בכתבי הקודש במלך חכם וירא אלוהים, אשר ימשול במלכות המשיחית, אך ישנה שגיאה אחת גדולה שעלי לחשוף בתפיסה הזו. ככל שהתאמצתי וחיפשתי בתשומת לב, לא מצאתי בתנ"ך אף פסוק המצביע על כך שאת המלכות המשיחית אמור להנחיל אדם יחיד, שהאל חנן בכישרון, וכל זאת בדרך מופלאה ביותר, כי בבת אחת אמורות אז לפרוש דתות כוזבות רבות כל כך מן המרוץ, ולפנות את הדרך לדת האמתית, או שבבת אחת יתחלף שלטון החטאים העולמי בשלטון העולמי של החסד, ושלטון האיבה וההסתה יוחלף בן רגע על ידי שלטונם הכולל של השלום והברכה. התפיסה הזו הרי שגויה גם מן הטעם הפשוט שתשובה כזו, בדיוק מפני שהיא צריכה להיות פלאית, לא יכולה להיות תשובה אמתית. האם אדם הוא באמת אדם מוסרי יותר, אם אלוהים נזקק לנס כדי לשתול בו באופן פתאומי נטיות טובות במקום רעות? ודאי שלא, אלא רק אחרי שהוא נוכח בדעה צלולה עד כמה מתועב הוא הרשע, ועד כמה נפלא ונהדר הוא הטוב, בן האדם יעזוב את דרך העבירה מתוך כוונה ורצון חופשי, כדי לצעוד בשביל המוביל אל האור ואל הצדק. ישנם אולי אנשים יחידים שמסוגלים לבצע את השינוי הזה בפרק זמן קצר, אך לעמים דרושות מאות שנים, וכמובן שכלל האנושות זקוקה לעוד יותר זמן כך שאדם יחיד, גם אם מדובר באיש האלוהים, לא יצליח להשיג זאת בעצמו, בלי להזדקק לנס. ואם נאמר, על אף שכפי שכבר ציינתי, איני מוצא לכך שום תימוכין בכתבי הקודש, נאמר שאיש אלוהים יחיד הוא שיצליח להשיג זאת, הרי מופיע בכתובים רק שהמושל בראש מלכות המשיח שכבר תקום, יהיה מלך אהוב על אלוהים. עולה וחוזרת אם כן השאלה, כיצד אלוהים מתכוון להשליט את מלכות המשיח. והנה תשובתי: באמצעות שליח אלוהי נוסף, באמצעות היהדות. וכאן, קהל נכבד, אזדקק למלוא תשומת לבכם, מפני שידוע לי שהתפיסה שאני עומד להציג לכם, ברורה בינתיים רק למתי מעט, אך בטוחני שזו תהיה ביום מן הימים התפיסה השלטת.315 כשאני מדבר על יהדות, מה שאני מתכוון אליו לעת עתה אינה מצווה אחת ויחידה, על המצוות שלנו עוד אשוב לדבר בפעם הבאה, כשאני אומר שמלכות המשיח תגיע דרך היהדות, כוונתי היא לכל התורות והמצוות המוסריות שהיהדות הביאה לעולם ושהיא עוד נועדה להנהיג בעתיד. 

			כִּי־הִנֵּה הַחֹשֶׁךְ יְכַסֶּה־אֶרֶץ, וַעֲרָפֶל לְאֻמִּים,316 וְאֶתֶּנְךָ — ישראל — לִבְרִית עָם, לְאוֹר גּוֹיִם.317 איזה מין אור הוא זה, שבו זרח ישראל על פני העולם האלילי וגירש בו את הצללים? ברצוני להפנות אתכם לכמה קרניים מן האור הזה: הפנימו זאת בלבכם, כִּי ה' הוּא הָאֱלֹהִים, בַּשָּׁמַיִם מִמַּעַל וְעַל־הָאָרֶץ מִתָּחַת, אֵין עוֹד.318 רבים הם כל אותם אלילים מתועבים שיתפוגגו אז. עבודת הצלם והמסכה היא תעתוע לגוים: אתה, ישראל, לא תעשה לך צלם ומסכה, מפני שלא ראית את צלמו, כאשר דיבר אליך בהר חרב ביום האסיפה! הדברים האלו הצליחו למוטט מעשי הבל רבים. כנגד הזוועות והפחד מחשיכים את הרוח, נשמע קול ההכרזה על ברית השלום: בָּנִים אַתֶּם לַה' אֱלֹהֵיכֶם,319 ומי ששמע אותה, יודע מה המקום ששמור עבורו בלב אביו. כנגד המוות שהיה רוח רפאים שהחיים רעדו מפניה, נאמר, אֱהִי קָטָבְךָ שְׁאוֹל?320 היכן פחדיך? על האיש הצדיק הראשון שהתורה מדווחת עליו, וַיִּתְהַלֵּךְ חֲנוֹךְ אֶת־הָאֱלֹהִים,321 עליו היא מספרת גם כִּי־לָקַח אֹתוֹ אֱלֹהִים למקום שבו שֹׂבַע שְׂמָחוֹת אֶת־פָּנֶיךָ.322 כאשר רשעים עלזו, והמעונים חשו נטושים לבדם בעולם, נאמר: אֶת־כָּל־מַעֲשֶׂה, הָאֱלֹהִים יָבִא בְמִשְׁפָּט, עַל כָּל־נֶעְלָם, עד כדי כך הוא נסתר מעינינו.323 על הרשע שכבר חשב עצמו לאבוד, והכיר בצדקת דרכו של אלוהים, נאמר: הֶחָפֹץ אֶחְפֹּץ מוֹת רָשָׁע? מובן שלא, אלוהים רק רוצה הֲלוֹא בְּשׁוּבוֹ מִדְּרָכָיו, וְחָיָה.324 כאשר כל אחד חי מבלי להתחשב כלל בשמחותיהם וסבלותיהם של שכניו, נאמר: וְאָהַבְתָּ לְרֵעֲךָ כָּמוֹךָ,325 ועל כך הוסיף הלל שלנו: זו היא התורה כולה!326 כאשר כל עם, כל מלך, כל רשות, כל יחיד, אהבו את בני עמם בלבד, נאמר: וַאֲהַבְתֶּם, אֶת־הַגֵּר,327 גם אותו. מַדּוּעַ נִבְגַּד אִישׁ בְּאָחִיו, לְחַלֵּל בְּרִית אֲבֹתֵינוּ?328 האם לשם כך ברא אותנו אלוהים? הרדיפות הדתיות שיסעו את העמים, והם עדיין נמלטים מהן עד היום, אך היהדות מלמדת: חסידי אומות העולם יש להם חלק לעולם הבא, הם שיזכו לחיי נצח.329 אצטרך להמשיך עוד זמן רב כדי להקיף את כל העיקרים האלו בתורה שלנו. כל התורות האלו, אלו שמניתי ואלו שנבצר ממני להזכיר, נועדו כולן לחלחל לעולם דרך היהדות, ובמידה רבה זה כבר קרה כשמצוות האל ירדו אל האדמה: כַּאֲשֶׁר מִשְׁפָּטֶיךָ, לָאָרֶץ צֶדֶק לָמְדוּ, יֹשְׁבֵי תֵבֵל.330 רבות מן התורות והמצוות האלו הוצגו לעמים במופת הדומם של ישראל, ורבות אחרות הונהגו בעזרת שתי הדתות הנפוצות שנולדו ממנה.331  

			אל תטעו לחשוב, קהל יקר, שכדי לבחון ביום מן הימים את דתות העולם ממבט על, כפי שאנחנו עושים היום, נצטרך להמעיט בכבוד המגיע למי מן הדתות האחרות. הדת שבקרב מאמיניה אנחנו חיים, כבר חינכה ותרבתה שליש מאוכלוסיית העולם, ועוד ידה נטויה, ואנו מקווים שהיא תמשיך עוד ועוד לשאת את תורת הגאולה ולהפיץ אותה בכל חוף. דת אחרת הפיצה באזורים אחרים, המתפרשים על פני יותר משליש מכדור הארץ, את תורת אחדותו של האל, את הצדק, את המידתיות, ואת האמונה בחיים שלאחר המוות, תהי הדת הזו ברוכה בהצלחתה. רק אם נדע לפתוח את לבנו ולהעניק לאחרים את הכבוד שהם ראויים לו, נוכל לצפות לקבל את מה שאנו ראויים לו. מי היה המייסד של הראשונה מבין הדתות האלו? יהודי. ומאין הוא שאב את כל תורותיו? מן היהדות. לכו אל הכנסיות — איזה ספר תמצאו פתוח על השולחנות? את התנ"ך שלנו; ומי חיבר את הכתבים האלו, שכל אחד מחזיק בהם? יהודים חיברו אותם, הרוח היהודית נושבת דרכם מתחילתם ועד סופם, וסיסמתם היא ישראל. ומה לגבי הדת העולמית השנייה, האם היא אינה מהללת את משה שלנו כנביא הראשון? ומי תרם אותה לעולם? תלמידו של יהודי. ומיטב תורותיה — שכתובים של כתבי הקודש שלנו. חלב יהודי הוא שינקו שני החוטרים האלו שיצאו מישראל, הטובין היהודיים הם שהעלו את שני יורשי העצר האלו לגדולתם, מפני שהתורות היהודיות עדיין על שפתותיהם של מוריהם, והמנהג היהודי הוא שמגדיר את מוסריותן. מה אכפת לדת שלנו אם הן שכחו בינתיים מאין הן באות? לא פעם שוכח הילד את אמו, ויוצא לבד לדרכו! אך גם את הדתות האלו אפשר להוסיף בקלות לרשימת ההישגים שלנו, כאשר מגיעה השעה להעריך את הכוח הדתי ואת ההשפעה הדתית שהייתה לישראל על העולם. שני שלישים מאוכלוסיית כדור הארץ הם תלמידיו של ישראל, זו האמת לאמיתה! ועוד הוא חי ומלמד בעצמו; בעזרתן, ובאותם כוחות שעוד שוכנים בתוכו, הוא מקווה להביא לכך שעבודתו של האל היחיד עוד תתפשט ביום מן הימים על פני העולם כולו, ובמקומות שבהם זה כבר קרה, לגרום לכך שאותן תורות שנשמרות כיום רק בצורתן הכתובה, אך אינן קמות לחיים, תתקבלנה ותיושמנה בעתיד. היעד הזה עוד רחוק, אך דבר אלוהים אינו יורד אל הארץ לחינם: חַכֵּה־לוֹ, כִּי־בֹא יָבֹא,332 יום ה', וכל בן בשר יהלל שמך, לךָ תִּכְרַע כָּל־בֶּרֶךְ, תִּשָּׁבַע כָּל לָשׁוֹן.333 

			מאזינים אדוקים שלי! הדברים שאמרתי היום הם רק חלק מן הסוגיה שלנו, ואמשיך לדבר עליהם בשמחת תורה.334 ואליך, אלוהים, אני קורא במילותיו של דוד: וַתִּקְטַן עוֹד זֹאת בְּעֵינֶיךָ — בחירתו של ישראל להיות עמך — וַתְּדַבֵּר גַּם אֶל־בֵּית־עַבְדְּךָ לְמֵרָחוֹק, וְזֹאת תּוֹרַת הָאָדָם.335 מי ייתן לנו את הכנפיים לרומם כך את רוחנו! הו, מי ייתן ורוחך תיפח בכולנו, כדי שנכיר באוצר שבידינו. 

			 

			אסיפה נכבדה! 

			שוב אנחנו מסיימים לקרוא את התורה עד סופה, והנה מיד התחלנו מחדש בקריאה. על פי המנהג האדוק הזה אנחנו מנועים היום מלדון בסוגיות דתיות פרטניות, כך שאנחנו נאלצים להתבונן בתורה בכללותה; לכן לא יזיק אם ארשה לעצמי היום את המשך הדיון בסוגיה שהצגתי זה לא מכבר, מלכות המשיח, דיון שחלק ניכר בו הוא מבט העל הזה על התורה. אך ברצוננו להמשיך ולבחון כאן בינתיים את המשיחיות, ולשם כך דרושות לנו הנקודות שבהן התעמקנו בדרשה הקודמת שלי. דיברתי בה על כך שמלכות המשיח תתאפיין בהתפשטות של ההכרה באל האחד על פני כל הארץ, הכרוכה גם בצדק ובמוסר, ובשלטון השלום והאהבה בין הבריות. בדרך אגב, הזכרתי שהאמונה הזו במשיח אינה נמצאת בבעלותנו, היהודים, אלא שייכת לכל בני האדם, בכך שהאמונה הזו עושה לה נפשות בין כל אצילי הנפש. לאחר מכן נדרשתי בשאלה בדבר זהותו של מי שישליט את מלכות המשיח המתוארת, ומצאתי כי לא אדם, אלא תורות היהדות הן שנועדו להוביל למטרה הנעלה הזו ברגע שהאנושות כולה תקבל אותן. היעד הזה כבר הושג ברובו, חלקו באמצעות הדת שלנו, וחלקו באמצעות שתי דתות העולם שיצאו בשליחותה.  

			כעת אני ממשיך ושואל: כיצד יקבלו עליהם העמים את מלכות המשיח שנועדה להם? אל תחששו, מאזיני, שאפשר לדחות את הדיון בשאלה שאני מעלה כאן עד שתיכנס מלכות המשיח לתקפה. דיוני סרק כאלו אני חוסך מכם, אך השאלה הזו חודרת אל הלב ואל ההיסטוריה העולמית, ואינה נוגעת לעבר ולהווה בלבד, אלא באותה מידה גם לעתיד. הרשו לי להבהיר את עצמי. כפי שהצגתי לכם את מלכות המשיח בהתבסס על התנ"ך, מלכות האלוהים הזו לא תעמוד על תלה פתאום, ביום בהיר אחד, כבמטה קסם, אלא תתרומם במלוא תפארתה רק בַּיּוֹם הַהוּא, יִוָּדַע לַה',336 ולו בלבד, ורק באמצעות התרוממות הדרגתית ניתן יהיה לעמוד בקצב התפוצה של תורת האל שלנו. התפיסה הזו, של הקמה הדרגתית של מלכות המשיח, היא בעלת חשיבות עצומה עבורנו, כפי שעוד תיווכחו במהלך דברי. והרי יהיה זה גם משונה מאוד להעלות על הדעת שמלכות המשיח תקום בדרך אחרת! על הנסים שיידרשו לשם כך, ועל היותם בלתי קבילים כאשר אנו דנים בתשובה אמתית, על כך דיברתי בפעם שעברה, והיום אציג את השאלה מזווית אחרת: כעת, כאשר שני שלישים מן העולם מאמינים באל אחד, האם לא היינו אמורים לראות כבר שמץ כלשהו מן הברכות שבורכה בהן מלכות המשיח? והרי משמעות הדבר הייתה שלאמונה שלנו אין כל השפעה על גאולתם של העמים: וכי איך נוכל לצפות להגעתן של הברכות ההן, כאשר יקבלו גם העמים הנותרים את האמונה הזו? או שמא מכיוון שרבות מתורותינו הפכו כבר לנחלת הכלל של העמים, לא צריכים להיות עדים לתחילתה של מלכות המשיח? שוב, משמעות הדבר הייתה שהתורות האלו אינן מועילות לתכנון האלוהי של החברה האנושית: וכי איך נצפה שמלכות המשיח תהיה שם כאשר כל תורותינו תהיינה חרותות בלבבותיהם של האנשים? לא, לא, גם השוואה של התרבות שלנו בהווה עם זו של ימי העבר הייתה סותרת את טענתינו (ועל כך ארחיב בהמשך), אלא ההתפשטות ההדרגתית של תורות הגאולה שלנו היא השמש, האור והחום שזורחים מן החיים עצמם: כמובן שהצהרים חמים יותר משעות היום המוקדמות, אך גם קרני הבוקר מניסות את הכפור ומפיחות בבריאה חיים, וככל שעולה המאור הגדול אשר על ממשלת היום, כך הוא צובר עוד ועוד כוח, ופרי העץ הולך ומבהיק ברעננותו. וכמו באותו אור יום, כך גם באור הגויים, שהוא תורת האל; כאשר ביום מן הימים היא תעמוד במרכז הרקיע ואורה יזרח על כל האומות, אז תעמוד מלכות המשיח כפי שתיארו אותה הנביאים שלנו, אך כבר עם הקרניים הראשונות יתחילו להגיח מתוך האפלה רמזים של מלכות המשיח, העולם ילך ויואר ארץ אחר ארץ, והארצות שכבר נהנות מן האור תלכנה ותתחממנה — ולא נוסיף ונכביר בדימויים המסורבלים האלו. מלכות המשיח תבוא בהדרגה, וזה מה שביקשתי להדגים לכם. מלכות המשיח החלה בסיני ומאז צמחה בכל מאה בהיקפה ובתכנים שלה, ועוד היא ממשיכה להתרחב כל העת, עד שהיא תהייה שם במלוא הדרה. יקירי, כעת אתם מבינים שלא אל העתיד, אלא אל ההווה, וגם אל העבר, כיוונתי כאשר שאלתי: כיצד יקבלו העמים את מלכות המשיח? — ואם אנחנו כבר עונים על השאלה הזו, עלינו לשקול בתשובתנו גם האם מדובר בזוטא, או שמא היא פותחת עבורנו צוהר לחוש בפעימות הלב של ההיסטוריה ולמנות אותן. אנחנו הלא מאמינים שאלוהים פוסע בשבילי ההיסטוריה כדי להוביל אותנו ליעד כלשהו, שכעת אנחנו כבר יודעים מה הוא. מי שלומד את המאורעות בעולם לא רק מתוך סקרנות גרידא, מי שמנסה למצוא את הקשר ביניהם ולחקור את ההכרח שבהם, אינו יכול לייחס חשיבות רבה למשך שלטונו של מלך זה או אחר, לנתח הארץ ששייך למלך זה או אחר, או לכל עניין מסוג זה; או לקרבות הניטשים שדמיהם דישנו את האדמה, ולאותן שאיפות ילדותיות של קהילות עממיות שלמות, לאורך מאות שלמות, אשר דפי ההיסטוריה מלאים בהן, לכל אלו אין משקל גדול אצל מי שלא מניח לעצמו להיסחף אחרי אנשים שההיסטוריה מכנה "גדולים", אף שלעתים קרובות היו קטנים כל כך, מי שאינו נוהה אחר השוטים המתירים תמיד את הרוצח הגדול ביותר כ"גדול מכולם". אותו אדם יתחקה אחר קצה חוט במבוך הסבוך של ההיסטוריה, וישאל: מכיוון שאני מאמין שאלוהים אמנם פוסע בשבילי ההיסטוריה, היכן עמד האלוהים בפסיעתו בכל דור? כיצד קיבלו את פניו כאשר הוא התגלה? האם הכירו אותו, האם הכירו בו, או האם התכחשו לו? ברור לכם כבר באיזה כיוון אני חותר בשאלות האלו, אני רואה את הסוגיה הזו כאחת החובות הנעלות ביותר של האדם, בדיוק בכך שהוא מעמיק וחוקר את כברת הדרך שעברה בכל רגע נתון ההתפתחות של מלכות המשיח, ומה היה בכל פעם יחסה של האנושות אליה, האם היה זה יחס ידידותי, או שמא עוין. למרבה הצער, לא נספיק לרדת כאן לשורשי התחום האלוהי הזה, מפני שהיקפו עולה אלפי מונים על רוחב היריעה שמתיר לי הדוכן, לכן אוכל רק לרמוז בזריזות. הרשו לי לחזור לשם כך על כמה מן הדברים שקראתי בפניכם לפני שמונה ימים, ובהם נאמר: וְאָסַפְתִּי אֶת־כָּל־הַגּוֹיִם אֶל־יְרוּשָׁלִַם, לַמִּלְחָמָה ... וְיָצָא ה', וְנִלְחַם בַּגּוֹיִם הָהֵם, כְּיוֹם הִלָּחֲמוֹ, בְּיוֹם קְרָב.337 

			בין הנביאים שררה תמימות דעים לגבי כך שמלכות המשיח תושג בקרבות נוראים, והקרבות האלו מכוונים תמיד כלפי ירושלים. מה ביקשו לומר בכך הנביאים בתמימות דעים שכזו? מה שהם ביקשו לומר הוא לא אחר, יקירי, אלא מה שרמזתי אליו במילים של אלוהים, אִישׁ מִלְחָמָה;338 כפי שאמרתי אז, כאשר אלוהים הוריד אל האנושות את תורתו, הוא ידע מראש שדגל הקרבות עוד יצטרך להתנוסס לאורך זמן. אם נתבונן לרגע בתורה הזו, לשם מה אלוהים הוריד את התורה? כדי לבער את השקר והכזב מן העולם, כדי להסיר את האלילים מעל מזבחותיהם, כדי לגרש את החטא מתוך הלבבות, כדי לקבוע במקומו את הצדק כנס בעמים, כדי להפוך את בני האדם — לבריות טובות ומאושרות. המטרה הזו אינה מושגת בדרכי שלום. אם תנסה לצאת למתקפה על השקר והכזב, תעורר עליך את זעמם של אויבים עצומים! הם יגיחו מולך מתוך מחילות המסתור שלהם, עובדי השקר והכזב, וייאבקו בך, עובד האמת; מכל פינה הם יעלו, חבריה של האפלה, ויילחמו נגדך, מפיץ האור, כמו ינשופים הנבהלים כאשר לפיד זורה אור על המחבוא שלהם, ומקיפים אותו בנפנופי כנפיים ונשיפות צרודות בניסיון לכבות את האש הבוערת בו. ואם תנסה להילחם בחטא, תחריד משלוותו אויב מר אחר, נסה להוכיח אותם על חטאיהם, את מי שיושבים גבוה או את השפלים, ותזכה באויב שלעולם אינו סולח. ומה מבקשת תורת ישראל לעשות כעת, ומה ביקשה מאז ומעולם? להילחם במה שהאנושות טעתה להעריץ ולהעריך, במה שתשוקותיה היו מוכנות תמיד להיכנע לו ברצון רב. "לֹא־יִהְיֶה לְךָ אֱלֹהִים אֲחֵרִים, עַל־פָּנָי"339 — אצל מי פרצה התורה הזו? בכל מקום שבו היא נשמעה, נפגעו ממנה אנושות כל עובדי האלילים, ובאותם ימים היו עובדי האלילים כלל האנושות, בהשוואה למתי מעט ספורים. האם נראה לכם סביר שרק היום יש לכוהני הדת כוח להשפיע על הנפש, ופעם זה היה שונה? במקומות שבהם התורה הזו רק נחשפה על ידי ישראל, הסיתו כוהני האלילים את כל הנפשות כדי להכשיל את ישראל ולהביא למפלתו. "קְדֹשִׁים תִּהְיוּ, כִּי קָדוֹשׁ אֲנִי ה' אֱלֹהֵיכֶם!340 קְדֹשִׁים תִּהְיוּ, צדיקים תהיו: מה הפלא, אם כן, שכל היצרים האנושיים בערו בשנאה יוקדת לתורה הזו? התורות של הדת שלנו הן האור, והיצרים האנושיים, השקר והכזב, הם החושך, אלא שאור וחושך אינם יכולים להתקיים זה לצד זה, האור והחושך מנהלים מלחמה נצחית זה נגד זה — והרי לכם המפתח למלחמות הרבות שנאלץ ישראל לשאת! תורתו הייתה מלכתחילה במצב מלחמה מול החולשות והשגיאות של בני האדם, והמלחמה הזו עדיין לא הסתיימה. אך אנחנו חייבים להיות הוגנים, לא לבד ניהל ישראל את המלחמה הזו, הצטרפו אליו כל העמים שקיבלו ממנו את תורותיו ולחמו גם הם למען האור ונגד החושך, למען הצדק ונגד העוול. ואפילו בתוך קהל ישראל לא הוכרע הקרב מיד. נדרשו לתורת האל האחד אלף שנים, כפי שציינתי לא מזמן, כדי להביס את אי־האמונה; וכל יתר תורות הגאולה נאלצו גם הן לנהל מאבק ממושך מול לבו הקשה של ישראל, ובחלקן עדיין לא ניצחו במאבק הזה. ההתנגדות הזאת לתורת אלוהים, היא המלחמה על ירושלים, שתקדם למלכות המשיח, ירושלים היא הרי משל לתורת אלוהים שנאלצת להיאבק, והמלחמה הזו תדע עליות ומורדות, כפי שאומר זכריה: ביום הקרב לא יהיה לא חושך ולא אור, לֹא־יוֹם וְלֹא־לָיְלָה,341 חבלי משיח שהחכמים שלנו דנים בהם לא פעם, הייסורים שיקדמו למלכות המשיח,342 התחילו גם הם בסיני, וליוו אותנו בכל הארצות, וכל מי שקיבל לתוך עצמו את דבר האל, נשא גם הוא בנטל שלהם. אך אל תירא ואל תחת, וְהָיָה לְעֵת־עֶרֶב, יִהְיֶה־אוֹר!343 כולכם, הלוחמים למען האור, למען הצדק, למען שלטונו של הטוב בישראל, מחוץ לישראל, ובכל מקום אפשרי: יודעים אתם, מהי המלחמה שאתם מנהלים? זוהי המלחמה המשיחית השזורה כחוט השני בהיסטוריה.  

			שאלה שנייה שעלינו להשיב עליה היא זו: מה יעלה בגורלה של היהדות במלכות המשיח? מיד תראו האם יש תועלת להווה בשאלה הזו. מה יעלה בגורלה של היהדות במלכות המשיח? כשאני אומר יהדות, כוונתי רק לכל התורות והמצוות המוסריות, משתמע מאליו שהיהדות מוכרחה להיות במלכות המשיח דתה של האנושות כולה, מפני שמלכות המשיח אמורה הרי לקום כתוצאה של ההטמעה הגורפת של התורות והמצוות האלו. אך היהדות כוללת עוד מצוות רבות אחרות: מה יעלה בגורלן במלכות המשיח? אשיב על כך בשתי מימרות תלמודיות, הראשונה, "מצוות בטלות לעתיד לבוא",344 והשנייה, "שכל המועדים עתידים בטלים".345 ואני מבקש לגבות את המימרות האלו במספר מילים. החוק העליון בדת היהודית הוא אחדותו של האל, אך הדרגה הרוחנית שהייתה ליהודים בתחילה הקשתה עליהם להבין את אחדות האל הזו, והדוגמה המחטיאה שהציגו סביבם העמים האליליים דיכאה גם היא את האמונה. כל מיני מצוות נחקקו כסעד עבור הרוח הבלתי מפותחת, שנועדו להדגיש את אחדותו של האל; וכדי לעקור את הדוגמה שהוצגה על ידי העמים האליליים, הוגבלו היחסים איתם באמצעות שורה של חוקים. בימות המשיח לא תהייה כל השפעה לשתי קבוצות המצוות האלו: לשם מה להטמיע את אחדות האל באמצעות חוקים, אם עיקר האמונה הזה יהיה מונחל כבר באנושות כולה? לשם מה להגביל באמצעות המצוות את היחסים עם העמים האחרים, אם לעמים האלו יהיה חלק במלכות המשיח בדיוק כמו לנו? יתרה מזאת, רבים מן החגים שלנו מיועדים לשמר את זכרם של מאורעות ראויים לציון בעברנו. אך ההווה, הזמן שלנו, יאבד עניין במאורעות שהתרחשו בימי קדם אפרוריים, מאורעות גדולים ועדכניים מהם יתרחשו בין זמננו לבין העבר הזה, שיאפילו עליהם, כבר ירמיהו ניבא: הִנֵּה־יָמִים בָּאִים, נְאֻם־ה'; וְלֹא־יֵאָמֵר עוֹד חַי־ה', אֲשֶׁר הֶעֱלָה אֶת־בְּנֵי יִשְׂרָאֵל מֵאֶרֶץ מִצְרָיִם346 מפני שגאולות חדשות תמחינה את זכר הישנות: קל וחומר במלכות המשיח! ועוד מחלקות שלמות בהלכה היהודית תיפסקנה במלכות המשיח מטעמים דומים, ויוותרו רק החוקים שניתן להחיל על כלל האנושות. הצדק עם התלמוד.347 

			וכאן, מאזינים קשובים שלי, הבה נעצור לרגע, מפני שאנו אוחזים בנקודה העיקרית שהיהדות החדשה צריכה לשקוד על פתרונה. מוקדם יותר אמרתי שמלכות המשיח לא תקום בבת אחת, אלא בהדרגה. מתי אמורה להיכנס לתקפה התקנה התלמודית המבטלת את המצוות היהודיים לעתיד לבוא? האם זה אמור לקרות כאשר אחרון תושבי כדור הארץ יכיר באל האחד, ועד אז ימשיכו לחול כל החוקים שלנו, או שמא הם אמורים להיעלם בהדרגה בהתאם לקצב צמיחתה של מלכות המשיח? מאזיני היקרים, אתם יכולים לחוש בכובד משקלה המאיים של השאלה הזו, במיוחד כאשר היא עולה בקול גדול מאחורי הדוכן, כמו ברגע זה, אך היא קלה מכפי שהיא נראית, ההיסטוריה שלנו כבר השיבה עליה. האם אתם זוכרים מה שאמרתי לא מזמן על הנביאים ועל אנשי כנסת הגדולה.348 אלו דחו את עבודת הקורבנות,349 ואלו כמעט בראו מחדש את השבת ואת יתר החגים: ומדוע? מפני שישראל המשיך כל העת להתקדם אל עבר מלכות המשיח, ואם אקצר כאן, הרי זה מפני שאתם כבר מבינים למה כוונתי. אנשי כנסת הגדולה לא סגרו את שערי המקדש הישן, ולא היו מסוגלים להעז לעשות זאת, אך הם הקימו לצדו בתי כנסת, וידעו מי מבין המוסדות האלו ייצא בסוף כשידו על העליונה. כמה מאות שנים מאוחר יותר, לאחר שהיהודים איבדו את ארצם, ביטלו חכמי התלמוד לא רק את המצוות התלויות בארץ, שנועדו לארץ ישראל בלבד, אלא גם חלק נכבד מן המצוות הנותרות.350 מי שמכיר את התלמוד, ואיני מתכוון למי שמתפתל לנצח כחפרפרת עיוורת בנבכי מחילותיו, אלא למי שהתוודע למעמקי רוחו הפנימית, מי שמכיר את התלמוד יודע שיצירת המופת הענקית הזו לא רק מכילה את חופש הדעה במובנו העמוק ביותר — אפילו הצגתי בפניכם שני כללים מתוכו שיעידו על כך — אלא גם מהווה ראיה לגישה החופשית ביותר, הפתוחה ביותר, אם תרצו, שהתלמוד נוקט בעיסוקו בכתובים. מחד גיסא התלמוד הציב סייג מחמיר להלכה, כדי שהיא תוכל להחזיק מעמד בימי הזוועות שהתלמוד ראה בעיניו, ובזוועות שהוא חזה לעתיד, אך מאידך גיסא ביטל הלכות רבות, מפני שעם ישראל התקדם הלאה. גם חכמי התלמוד לא העזו לעסוק בביטול מצוות בפתיחות, ותחת זאת המשיכו בפלפול — הכניסו הרבה והוציאו הרבה. במשך שתים עשרה מאות השנים הבאות, העיקה עלינו התרדמת של ימי הביניים שהיו מרים לנו כל כך; הבה נדלג מעליהם ונעבור להתמקד בעת החדשה. מלכות המשיח התקדמה בינתיים בצעדי ענק: האם מותר לנו להדביק את ההתקדמות הזו ולוותר על הלכות מסוימות? כן! עונה לנו המופת של הנביאים, כן! עונה לנו המופת של אנשי כנסת הגדולה ושל התלמוד, אך נדמה לי שצלליהם של אנשי כנסת הגדולה ושל חכמי התלמוד זועקים אלינו וקוראים: השתחררו ועשו ביתר שאת את מה שאנחנו לא יכולנו, ידינו היו כבולות, על התקופה הנאורה שלכם לדחות בשאט נפש את הדרכים העקיפות.  

			מנדלסון אמר פעם שאלוהים העניק את חוקותיו באמצעות התגלות, ושתוקפן של החוקות האלו הוא נצחי, עד שאלוהים בעצמו יסיר אותן בהתגלות נוספת.351 מדובר בניסוח מעורפל של האיש הדגול! השכנוע הגורף שאנחנו עדים לו בכל מאה ומאה, גם בגדר התגלות, הסכמה בין חכמים גם היא התגלות. "ניטלה נבואה מן הנביאים וניתנה לחכמים":352 העובדה שחכמי העם שלנו לא ניצלו את זכותם זו מזה שתים עשרה מאות שנים, אינה מנשלת ממנה את החכמים של ימינו, או שמא יש לומר שהיא אינה פוטרת אותם מן החובה הזו, לנצל את הכוח הזה בתוך הדת שלנו, הכוח שהעניק להם התנ"ך עצמו: לֹא תָסוּר, מִן־הַדָּבָר אֲשֶׁר־יַגִּידוּ לְךָ יָמִין וּשְׂמֹאל353 — חז"ל ניכסו לעצמם את הפסוק הזה והשתמשו בו להלכותיהם, ואל לפסוק הזה לעמוד ולו כחוט השערה גם בדרכם של חכמי הדת החדשים, שמעדיפים להשתמש באותו לֹא תָסוּר לצרכיהם, וזו זכותם המלאה. כשאמרתי לאחרונה קבל עם ועדה שאין להפר את מצוות התורה, היה זה רק מפני שאני סבור שהתנועה הזו עדיין צעירה מדי, לא נפוצה דיה, אך הזכות עומדת לרשותם של חכמי הדת הצעירים כפי שעמדה לרשות הזקנים. לאילו מצוות אני מתכוון כאשר אני טוען שאפשר לוותר עליהן בשלב זה, זאת לא אצליח למצות בדרשה בודדת, אך אני מבטיח לכם שעוד נידרש לכך. בינתיים עלינו להאט ולזכור שימות המשיח עדיין לא כאן, אפילו לא בארצות הנאורות. אין זה המקום לגנות את הדתות האחרות, ולי אין בכך כל חפץ; אך היעדר משוא הפנים שאנו נוהגים בעצמנו, צריך לחול גם עליהם: מזל, כפי שאני נוהג לומר, שהדת שלנו צריכה עדיין לעבור תהליך של הזדככות, ומזל גדול באותה מידה, אם יורשה לי לומר, שגם לדתות הבת יש עוד כברת דרך לעבור עד שהן תהיינה בעמדה שבה נוכל להרשות לעצמנו לשאוף להתמזגות מלאה בהן; עדיין צריך ישראל לעמוד על שלו, וכדי שיוכל לעמוד על שלו, צריכות עדיין הרבה מצוות מבדלות להישאר בשימוש, וכל שברצוני לומר הוא שחלק מן המצוות המבלות לא נחוצות לנו יותר.354 ונסיים במשל: כאשר נזרק ישראל עם הדת שלו אל בין אומות העולם, הוא היה כתיבת נח, מיטלטל ונסחף בין מבול למבול, והמים כיסו את כל הארץ עד מעל ראשי ההרים הגבוהים ביותר. אבל אז הלכו המים וחסרו אט אט, ראשי ההרים נראו בזה אחר זה: בכל פעם שנגלית לנו פסגה דומה מתוך מבול החטאים, אנחנו מברכים אותה כמו את הארץ המובטחת; כעת הגיעה השעה לשלוח את היונה לראות הקלו המים, ואם המציאות אינה משקרת, הרי שהיא תשוב כשבפיה עלה זית מבשר שלום, ואל לנו להניח ליוצא מן הכלל להוליך אותנו שולל. ואחר כך נוכל להתכונן להניח למגננות שלנו, ממש כפי שהסיר נֹחַ, אֶת־מִכְסֵה הַתֵּבָה.355 

			מאזינים אדוקים שלי! שוב תם הזמן שהוקצב לנו, וטרם הגעתי לסופה של הסוגיה הזו. אמנם אין בכוונתי למלא בה נאום נוסף, אך אני בטוח שאמצא כבר את ההזדמנות להמשיך בדיונים. רק אחזור עוד ואדגיש בשתי מילים, כדי שאיש לא ישאל מתי יגיעו כבר הימים האלו, שעליהם היו לי דברים רבים כל כך לומר. התשובה על כך הרי ניתנה כבר במילותיו של הכתוב: וְהָיָה יוֹם־אֶחָד, הוּא יִוָּדַע לַה' — ולו בלבד!356 כל שידוע לנו הוא שהאנושות נמצאת בדרך הישר המובילה ליעד הזה, ההכרה באלוהים הולכת ומתפשטת, החטאים — לכל הפחות הם כבר משפילים את מבטם בבושה, האלימות אינה חוגגת עוד באותה גסות כמו במאות של האכזריות הפראית, שחלפו ועברו, המלחמות הולכות ופוחתות, העמים מתחילים ללמוד לראות זה את זה כבני משפחה אחת, בביתו רחב הידיים של אלוהים. ישר כח! אנחנו חוזרים וקוראים אל האנושות. ישר כח, המשך כך! אנחנו קוראים גם אליך, ישראל הקטן, סבלת כבר יותר מכולם למען מלכות האלוהים. אל תטעה לחשוב שהקרב היה לחינם, ההודאה בצדקת דרכך נמצאת כבר על דל שפתותיהם של החכמים והטובים ביותר, וכשיבוא היום, וידם של החכמים והטובים ביותר תהיה על העליונה, תהדהד לעברך בקול גדול, מבין שפתי האנושות בכל משובת הנעורים שלה, ההודאה הזו והכרת התודה על מלכות המשיח שהענקת לה. 

			 

			 

			 

			
				
					306	זכריה י"ד א', ב', ה', ו', ט'.

				

				
					307	זכריה י"ד, כ"א [וְהָיָה כָּל־סִיר בִּירוּשָׁלִַם וּבִיהוּדָה, קֹדֶשׁ לַה' צְבָאוֹת, וּבָאוּ כָּל־הַזֹּבְחִים, וְלָקְחוּ מֵהֶם וּבִשְּׁלוּ בָהֶם; וְלֹא־יִהְיֶה כְנַעֲנִי עוֹד בְּבֵית־ה' צְבָאוֹת, בַּיּוֹם הַהוּא].

				

				
					308	ישעיהו י"א, ט' [לֹא־יָרֵעוּ וְלֹא־יַשְׁחִיתוּ, בְּכָל־הַר קָדְשִׁי: כִּי־מָלְאָה הָאָרֶץ, דֵּעָה אֶת־ה', כַּמַּיִם, לַיָּם מְכַסִּים].

				

				
					309	יואל ג', א'-ב' [ְהָיָה אַחֲרֵי־כֵן, אֶשְׁפּוֹךְ אֶת־רוּחִי עַל־כָּל־בָּשָׂר, וְנִבְּאוּ, בְּנֵיכֶם וּבְנוֹתֵיכֶם; זִקְנֵיכֶם, חֲלֹמוֹת יַחֲלֹמוּן בַּחוּרֵיכֶם, חֶזְיֹנוֹת יִרְאוּ [ב] וְגַם עַל־הָעֲבָדִים, וְעַל־הַשְּׁפָחוֹת, בַּיָּמִים הָהֵמָּה, אֶשְׁפּוֹךְ אֶת־רוּחִי].

				

				
					310	צפניה ג', ט' [י־אָז אֶהְפֹּךְ אֶל־עַמִּים, שָׂפָה בְרוּרָה, לִקְרֹא כֻלָּם בְּשֵׁם ה', לְעָבְדוֹ שְׁכֶם אֶחָד].

				

				
					311	ישעיהו ב', י"ז-י"ח [וְשַׁח גַּבְהוּת הָאָדָם, וְשָׁפֵל רוּם אֲנָשִׁים; וְנִשְׂגַּב ה' לְבַדּוֹ, בַּיּוֹם הַהוּא [יח] וְהָאֱלִילִים, כָּלִיל יַחֲלֹף].

				

				
					312	ישעיהו ב', כ' [בַּיּוֹם הַהוּא, יַשְׁלִיךְ הָאָדָם, אֵת אֱלִילֵי כַסְפּוֹ, וְאֵת אֱלִילֵי זְהָבוֹ אֲשֶׁר עָשׂוּ־לוֹ לְהִשְׁתַּחֲוֹת, לַחְפֹּר פֵּרוֹת וְלָעֲטַלֵּפִים].

				

				
					313	ישעיהו ב', כ"ב [חִדְלוּ לָכֶם מִן־הָאָדָם, אֲשֶׁר נְשָׁמָה בְּאַפּוֹ: כִּי־בַמֶּה נֶחְשָׁב, הוּא].

				

				
					314	ישעיהו י"א, ו' [וְגָר זְאֵב עִם־כֶּבֶשׂ, וְנָמֵר עִם־גְּדִי יִרְבָּץ; וְעֵגֶל וּכְפִיר וּמְרִיא יַחְדָּו, וְנַעַר קָטֹן נֹהֵג בָּם].

				

				
					315	בעניין הזה יסתבר בדיעבד שהרצפלד צדק — לפחות לגבי יהדות גרמניה. עשרים שנה מאוחר יותר הצהיר היינריך צבי גרץ: “ישראל הוא עם־משיח", גרץ, “דרכי ההיסטוריה היהודית", מוסד ביאליק, 1969, עמ' 47.

				

				
					316	ישעיהו ס', ב' [כִּי־הִנֵּה הַחֹשֶׁךְ יְכַסֶּה־אֶרֶץ, וַעֲרָפֶל לְאֻמִּים; וְעָלַיִךְ יִזְרַח ה', וּכְבוֹדוֹ עָלַיִךְ יֵרָאֶה].

				

				
					317	ישעיהו מ"ב, ו' [אֲנִי ה' קְרָאתִיךָ בְצֶדֶק, וְאַחְזֵק בְּיָדֶךָ; וְאֶצָּרְךָ, וְאֶתֶּנְךָ לִבְרִית עָם לְאוֹר גּוֹיִם].

				

				
					318	דברים ד', ל"ט [וְיָדַעְתָּ הַיּוֹם, וַהֲשֵׁבֹתָ אֶל־לְבָבֶךָ, כִּי ה' הוּא הָאֱלֹהִים, בַּשָּׁמַיִם מִמַּעַל וְעַל־הָאָרֶץ מִתָּחַת: אֵין, עוֹד].

				

				
					319	דברים י"ד, א' [בָּנִים אַתֶּם, לַה' אֱלֹהֵיכֶם: לֹא תִתְגֹּדְדוּ, וְלֹא־תָשִׂימוּ קָרְחָה בֵּין עֵינֵיכֶם לָמֵת].

				

				
					320	הושע י"ג, י"ד [מִיַּד שְׁאוֹל אֶפְדֵּם, מִמָּוֶת אֶגְאָלֵם; אֱהִי דְבָרֶיךָ מָוֶת, אֱהִי קָטָבְךָ שְׁאוֹל נֹחַם, יִסָּתֵר מֵעֵינָי].

				

				
					321	בראשית ה', כ"ב [וַיִּתְהַלֵּךְ חֲנוֹךְ אֶת־הָאֱלֹהִים, אַחֲרֵי הוֹלִידוֹ אֶת־מְתוּשֶׁלַח, שְׁלֹשׁ מֵאוֹת, שָׁנָה; וַיּוֹלֶד בָּנִים, וּבָנוֹת].

				

				
					322	תהלים ט"ז, י"א [תּוֹדִיעֵנִי, אֹרַח חַיִּים: שֹׂבַע שְׂמָחוֹת, אֶת־פָּנֶיךָ; נְעִמוֹת בִּימִינְךָ נֶצַח].

				

				
					323	קהלת י"ב, י"ד [כִּי, אֶת־כָּל־מַעֲשֶׂה, הָאֱלֹהִים יָבִא בְמִשְׁפָּט, עַל כָּל־נֶעְלָם: אִם־טוֹב, וְאִם־רָע].

				

				
					324	יחזקאל י"ח, כ"ג [הֶחָפֹץ אֶחְפֹּץ מוֹת רָשָׁע, נְאֻם אֲדֹנָי ה': הֲלוֹא בְּשׁוּבוֹ מִדְּרָכָיו, וְחָיָה].

				

				
					325	ויקרא י"ט, י"ח [לֹא־תִקֹּם וְלֹא־תִטֹּר אֶת־בְּנֵי עַמֶּךָ, וְאָהַבְתָּ לְרֵעֲךָ כָּמוֹךָ: אֲנִי, ה'].

				

				
					326	בבלי שבת ל"א ע"א.

				

				
					327	דברים י', י"ט [וַאֲהַבְתֶּם, אֶת־הַגֵּר: כִּי־גֵרִים הֱיִיתֶם, בְּאֶרֶץ מִצְרָיִם].

				

				
					328	מלאכי ב', י' [הֲלוֹא אָב אֶחָד לְכֻלָּנוּ, הֲלוֹא אֵל אֶחָד בְּרָאָנוּ; מַדּוּעַ, נִבְגַּד אִישׁ בְּאָחִיו לְחַלֵּל, בְּרִית אֲבֹתֵינוּ].

				

				
					329	רמב"ם הלכות תשובה פ"ג ה"ה.

				

				
					330	ישעיהו כ"ו, ט' [נַפְשִׁי אִוִּיתִךָ בַּלַּיְלָה, אַף־רוּחִי בְקִרְבִּי אֲשַׁחֲרֶךָּ: כִּי כַּאֲשֶׁר מִשְׁפָּטֶיךָ, לָאָרֶץ צֶדֶק לָמְדוּ, יֹשְׁבֵי תֵבֵל].

				

				
					331	המחשבה שלאסלאם ולנצרות יש משימה היסטורית של העברת תורת היהדות לעמים, הייתה אמונה רווחת ביותר בין התיאולוגים היהודים בגרמניה במאה ה־19.

				

				
					332	חבקוק ב', ג' [כִּי עוֹד חָזוֹן לַמּוֹעֵד, וְיָפֵחַ לַקֵּץ וְלֹא יְכַזֵּב; אִם־יִתְמַהְמָהּ, חַכֵּה־לוֹ כִּי־בֹא יָבֹא, לֹא יְאַחֵר].

				

				
					333	ישעיהו נ"ה, כ"ג. חלק מתפילת עלינו (לךָ תִּכְרַע כָּל־בֶּרֶךְ, תִּשָּׁבַע כָּל לָשׁוֹן). ראה גם: ירושלמי ברכות י' ע"ב.

				

				
					334	ראה בדרשה הבאה פה בהמשך.

				

				
					335	שמואל ב', ז', י"ט [וַתִּקְטַן עוֹד זֹאת בְּעֵינֶיךָ אֲדֹנָי ה', וַתְּדַבֵּר גַּם אֶל־בֵּית־עַבְדְּךָ לְמֵרָחוֹק; וְזֹאת תּוֹרַת הָאָדָם, אֲדֹנָי ה'].

				

				
					336	זכריה י"ד, ז' [וְהָיָה יוֹם־אֶחָד, הוּא יִוָּדַע לַה' לֹא־יוֹם וְלֹא־לָיְלָה; וְהָיָה לְעֵת־עֶרֶב, יִהְיֶה־אוֹר].

				

				
					337	זכריה י"ד, ב' ו־ג' [וְאָסַפְתִּי אֶת־כָּל־הַגּוֹיִם אֶל־יְרוּשָׁלִַם, לַמִּלְחָמָה, וְנִלְכְּדָה הָעִיר וְנָשַׁסּוּ הַבָּתִּים, וְהַנָּשִׁים תשגלנה (תִּשָּׁכַבְנָה); וְיָצָא חֲצִי הָעִיר, בַּגּוֹלָה, וְיֶתֶר הָעָם, לֹא יִכָּרֵת מִן־הָעִיר [ג] וְיָצָא ה', וְנִלְחַם בַּגּוֹיִם הָהֵם, כְּיוֹם הִלָּחֲמוֹ, בְּיוֹם קְרָב].

				

				
					338	שמות ט"ו, ג' [ה', אִישׁ מִלְחָמָה; ה', שְׁמוֹ].

				

				
					339	שמות כ', ב' [אָנֹכִי ה' אֱלֹהֶיךָ, אֲשֶׁר הוֹצֵאתִיךָ מֵאֶרֶץ מִצְרַיִם מִבֵּית עֲבָדִים: לֹא־יִהְיֶה לְךָ אֱלֹהִים אֲחֵרִים, עַל־פָּנָי].

				

				
					340	ויקרא י"ט, ב' [דַּבֵּר אֶל־כָּל־עֲדַת בְּנֵי־יִשְׂרָאֵל, וְאָמַרְתָּ אֲלֵהֶם קְדֹשִׁים תִּהְיוּ: כִּי קָדוֹשׁ, אֲנִי ה' אֱלֹהֵיכֶם].

				

				
					341	זכריה י"ד, ז' [וְהָיָה יוֹם־אֶחָד, הוּא יִוָּדַע לַה' לֹא־יוֹם וְלֹא־לָיְלָה; וְהָיָה לְעֵת־עֶרֶב, יִהְיֶה־אוֹר].

				

				
					342	ראה בבלי סנהדרין צ"ח ע"ב (חבלו של משיח), כמו גם סוטה מ"ט, ע"ב, סנהדרין צ"ז ע"א.

				

				
					343	זכריה י"ד, ז' [וְהָיָה יוֹם־אֶחָד, הוּא יִוָּדַע לַה' לֹא־יוֹם וְלֹא־לָיְלָה; וְהָיָה לְעֵת־עֶרֶב, יִהְיֶה־אוֹר].

				

				
					344	בבלי נידה ס"א, ע"ב.

				

				
					345	הניסוח המדויק הזה לא מופיע בתלמוד, אך במדרש משלי ט, א “שכל המועדים עתידים בטלים", ולכך כנראה כוונתו של הרצפלד.

				

				
					346	ירמיהו ט"ז, י"ד [לָכֵן הִנֵּה־יָמִים בָּאִים, נְאֻם־ה'; וְלֹא־יֵאָמֵר עוֹד חַי־ה', אֲשֶׁר הֶעֱלָה אֶת־בְּנֵי יִשְׂרָאֵל מֵאֶרֶץ מִצְרָיִם].

				

				
					347	במיוחד סביב המשפט הזה תתעורר הביקורת שמתח שמואל הולדהיים על הדרשות של הרצפלד.

				

				
					348	אכה"ג, 120 חברי כנסת הגדולה, על פי המשנה (אבות א', א'), האסיפה שהחזיקה בסמכויות המדינה ביהדות בין ימות הנביאים לתחילת התקופה הרבנית לאחר חורבן הבית בירושלים. האסיפה היא ככל הנראה האחראית להשלמת הקאנון התנכ"י, להנהגת חג הפורים, ולתפילת שמונה עשרה.

				

				
					349	הביקורת של הנביאים על מצוות הקורבנות (ראה למשל עמוס ה', כ"ה, או ירמיהו ז', כ"ב) היא אחד הטיעונים המרכזיים של התיאולוגים הרפורמים בזכות ההתפתחות הדינמית של תורת משה.

				

				
					350	הדוגמה המפורסמת ביותר היא תקנת הפרוזבול של הלל הזקן (במאה הראשונה לפני הספירה), המתלה את שנת השמיטה המקראית מטעמים סוציאליים. ההתערבות הקיצונית הזו הפכה לאחר חורבן המדינה היהודית לבסיס לחידושים רבים מדרבנן, אף שהם אינם מבטלים את מצוות תורת משה, כפי שמציין הרצפלד, אלא רק מתלים אותן.

				

				
					351	משה מנדלסון, ירושלים (1783): “...עד שאין בידינו הוכחה נאמנה כי פוטרנו מן החוק, אין בהתחכמותנו כדי פטור אותנו מן המשמעת החמורה המוטלת עלינו..." (תרגום ש. הרברג, מוסד ביאליק, 1977, עמ' 137.

				

				
					352	בבלי ב"ב י"ב ע"א ["ניטלה נבואה מן הנביאים וניתנה לחכמים"].

				

				
					353	דברים י"ז, י"א [עַל־פִּי הַתּוֹרָה אֲשֶׁר יוֹרוּךָ, וְעַל־הַמִּשְׁפָּט אֲשֶׁר־יֹאמְרוּ לְךָ תַּעֲשֶׂה] [לֹא תָסוּר, מִן־הַדָּבָר אֲשֶׁר־יַגִּידוּ לְךָ יָמִין וּשְׂמֹאל]. למרבה האירוניה, הרצפלד משתמש כאן בפרשנות התלמודית של הפסוק, שמותיר את כוח קבלת ההחלטות ההלכתיות בידיהם של הרבנים, והוראותיהם הן המחייבות.

				

				
					354	מן הבחינה הזו מצוי הרצפלד על קו התפר בין ההגות של מנדלסון לזו של הרמן כהן. שני ההוגים דרשו התלייה של חוקים מסוימים ביהדות, עד שהדתות האחרונות תגענה לדרגת המונותאיזם של היהדות. (ראה במכתבו המפורסם של מנדלסון להרץ הומברג בשנת 1783 בתוך: משה מנדלסון, כתבים על היהדות, רמת גן 1977, עמ' 226-229, וכהן, דת התבונה, עמ' 391-395.

				

				
					355	בראשית ח', י"ג [וַיְהִי בְּאַחַת וְשֵׁשׁ־מֵאוֹת שָׁנָה, בָּרִאשׁוֹן בְּאֶחָד לַחֹדֶשׁ, חָרְבוּ הַמַּיִם, מֵעַל הָאָרֶץ; וַיָּסַר נֹחַ, אֶת־מִכְסֵה הַתֵּבָה, וַיַּרְא, וְהִנֵּה חָרְבוּ פְּנֵי הָאֲדָמָה].

				

				
					356	זכריה י"ד, ז' [וְהָיָה יוֹם־אֶחָד, הוּא יִוָּדַע לַה' לֹא־יוֹם וְלֹא־לָיְלָה; וְהָיָה לְעֵת־עֶרֶב, יִהְיֶה־אוֹר].

				

			

		

	
		
			מתוך: שמואל הולדהיים, 
המצוות בימות המשיח, שוורין 1845 

			שמואל הולדהיים (1860-1806) היה אחד הרבנים הרפורמים הרדיקליים ביותר במאה ה־19, ויחד עם זאת בין המלומדים ביותר בתלמידי החכמים של תקופתו. הולדהיים, שנולד בפולין, החל את דרכו כרב בפרנקפורט (אודר), וב־1840 קיבל את משרת רב הדוכסות של מקלנבורג־שוורין. ב־1847 מונה לתפקיד הדרשן של האגודה הרפורמית השיתופית של ברלין, שהוקמה ב־1845, ועד יום מותו המשיך לעצב אותה בהשפעתו התיאולוגית המכרעת. המונוגרפיה שפרסם בנושא מלכות המשיח יכולה להיחשב לניסיון הרדיקלי ביותר במאה ה־19 למצוא ניסוח מחודש של מושג המשיח ביהדות, ובכך לאמץ את המשיחיות היהודית המסורתית לחיק המודרנה. הדיונים המורכבים שלו בחוק הדתי מובאים בספר זה כדי לשקף את הפרשנות שלו למשיחיות היהודית בהקשר של הצדקת רפורמות קיצוניות, בגישה שכמעט איש מלבדו לא החזיק בה במאה ה־19. 

			 

			[...] אין ברירה — וכאן אנחנו מגיעים אל הדרשה שנשא הד"ר הרצפלד — אלא לראות בכך חולשה סגולית מצד המלומד עז הלב הזה, שאינה מאפשרת לו לנקוט עמדה ברורה והחלטית, ומיד אחרי שהוא מבטא השקפה ליברלית משמעותית שזכתה באהדתו של כל אדם בעל הגיון ותבונה, דוחק בו צורך דחוף להחריב את בניינו ופועלו ולהסב צער עמוק למוקיריו, אשר נאלצים לחזות בו מכשיל את עצמו בתוספת של משפט בודד. כך הוא עשה גם בפרסום הדרשה הזו, שהייתה מושלמת אלמלא קלקל אותה. הוא מרחיק לכת הרבה מעבר למנדלסון, מאשים אותו בניסוח מעורפל, מבשר את פרוץ מלכות המשיח, וכהכנה לקראת המלכות הזו קורא אל בני האדם: כפרו על עוונותיכם, מלכות המשיח מתחילה, מלכות האלוהים ממשמשת ובאה, לכן, השליכו מעליכם את החוק הדתי המבדל והמפלג, היוצר חומה החוצצת בינכם ובין אביכם שבשמיים, כך הוא קורא, ומיד אנחנו עדים לחזרה הפתאומית שלו לעמדה הישנה של מנדלסון, והוא נשמע מכריז בפני הקהל שכבר נאסף בחצר מלכות המשיח, לשוב אל מחוץ לשערי הממלכה, וקורא אליהם: "עדיין צריך ישראל לעמוד על שלו, וכדי שיוכל לעמוד על שלו, צריכים עדיין כמה טקסים מבדלים להישאר בשימוש, וכל שברצוני לומר הוא שחלק מן הטקסים המבדלים לא נחוצים לנו יותר". האם אי פעם נשמעו קריאות הפכפכות יותר מפיו של מנהיג נאור המדבר אל הקהילה שלו?! לשם מה אנחנו אמורים להמשיך להחזיק היום במצוות מבדלות? ואם אמנם יש בכלל צורך במצוות כאלה, מדוע צריכות אלו להישמר, ועל אחרות יש לוותר? על השאלה הראשונה משיב הד"ר הרצפלד: "מפני שדתות הבת צריכות לעבור תהליך של הזדככות, מפני שיש להן עוד כברת דרך לעבור עד שהן תהיינה בעמדה שבה נוכל להרשות לעצמנו לשאוף להתמזגות מלאה בהן". אך הטענה הראשונה שגויה בדיוק כמו השנייה. אם דתות הבת צריכות עוד לעבור תהליך של הזדככות כדי שיוכלו להכיר במונותאיזם באותה מידה של טוהר ובאותו אופן נאצל שבו אנו מאמינים בו, וכדי ליישם בחיים את האחווה הכוללת, הרי שזו בדיוק הסיבה שבגללה עלינו לעזור להן להשיג את ההכרה הנכונה, בכך שנשמש דוגמה חיה למושג הדתי הטהור של האחדות באהבה ובאחווה, או לכל הפחות, עלינו לא לעכב בעדן בכך שנשמש דוגמה הפוכה לבדלנות קטנונית. אם יש להן עוד כברת דרך לעבור כדי להגיע לעמדה שבה הן צריכות להיות, הרי שאנחנו צריכים לשאוף עוד יותר להתמזגות מלאה בהן, כדי שנוכל לסייע להן להגיע לשם, באמצעות רוח אהבת האדם חסרת הגבולות ובסובלנות האותנטית שלנו. ההיסטוריה מלמדת אותנו כיצד החוקים המבדלים העמיקו עוד ועוד את הפער בין אדם וחברו; העובדה שדתות הבת אינן מסוגלות להתרומם מעל המשוכות האלו של האמונה, היא בדיוק הסיבה שבגללה אנחנו, שעשינו כבר צעדים גדולים יותר אל עבר מלכות המשיח, צריכים לשמש דוגמה חיה בשאיפה לרומם אותן. כל עוד ההתמזגות איתן הייתה בלתי אפשרית, כלומר, כל עוד הפוליתאיזם פעל בכוחו המשחית על האדם ואיים להכחיד אותנו, נאלצנו להצטופף קרוב יותר זה לזה כדי להיות חזקים יותר בהתנגדותנו, ולהסתגר בתוכנו, כדי לשמור על עצמנו כמונותאיסטים אמתיים ולהמתין לעתיד טוב יותר. כל עוד רגלינו נדחקו בעוינות במהלך ההמרה של הפוליתאיזם לכדי העמדה הנוצרית הנבדלת והבדלנית, נאלצנו להימנע מתוך מודעות לכבודנו העצמי מכל מראית עין של פולשנות, ולסגת לאחור עם אהבת האדם האוניברסלית שלנו, שנדחתה. אך מדוע כעת, כאשר מחד גיסא חלפה הסכנה, וההתחשבות בשיקולים מסוג זה כבר אינה מתחייבת מתוך הצורך ההישרדותי, ומאידך גיסא, ההתקרבות שלנו לא מעוררת דחייה עוינת וגורפת כבעבר, ואפילו אצל אחינו הנוצרים מתחילה ההשקפה הבדלנית הקטנונית הרואה את הערך ואת זכות הקיום כבלעדיים לאמונה הדתית הנוצרית, לפנות בכיוון הרעיון של אהבת אדם כוללנית וזכויות אדם כוללניות, מדוע שלא נבוא עכשיו לקראתם, נושאים את רעיון האהבה האוניברסלית והאחדות של העולם האנושי באחווה? מדוע עלינו לחכות עכשיו עד שהרעיון הזה יחול וייושם במלואו גם מחוץ לחוגים שלנו? מי שהיה הראשון למצוא את האמת, עליו להיות גם הראשון להניח אותה על מזבח האנושות, ולא להמתין עד שהאמת הזו תתגלה בלעדיו בדרכים עקלקלות; אם במקום להפיץ אותה הוא נועל אותה עמוק בתוך לבו, הוא מאבד את הזכות שלו על מציאתה. ואם מדובר באחת מאמיתות החיים, שאמורה להיות מעשית, הרי שעליו למהר עוד יותר וליישם אותה בחייו, ולהפגין את כוחה על ידי דוגמה חיה. מדוע עלינו להמתין עם השאיפות שלנו להתמזגות מלאה, עד שגם האחרים ימצאו את הערך באמת הזו, אם בהגות הדתית וברגש הדתי שלנו אין כבר עכבות? כמובן שתחושת הכבוד העצמי של כל צד מונעת אפשרות של כפייה במיזוג הזה; אך אסור לנו גם למנוע מאיש את הבהרת התועלת הדתית מכך שאין כל עכבות מצד הדת המנוגדות לשאיפה כזו, אם עבורנו מדובר באמת יציבה. אף נעלה מזו היא החובה שיש לנו כיהודים, להקדים את יתר הדתות ברעיון האוניברסליזם, במושגים שיקבלו במלכות המשיח תוקף כולל, מפני שאנחנו מאמינים כי בהיותנו נבחרים נועדנו מקדמת דנא לאפשר בעתיד לבוא את מלכות המשיח, ולבנות אותה באמצעות ההיסטוריה שלנו. לפיכך עכשיו, משום שעברנו מן הבדלנות החוקית אל האוניברסליזם המשיחי, עוד פחות אנחנו יכולים להרשות לעצמנו להתעכב במסירת הבשורה הזו לכל האחרים, ובפרט לאלו שאצלם רק החליפה הבדלנות הדתית אדרת זו באחרת, ואסור שנעצור בהצהרות בלבד, אלא עלינו להוכיח זאת במעשים. והרי, הרעיון המשיחי שלנו אינו שכל בני האדם יהפכו ליהודים, אלא שהיהודים יהפכו לבני אדם, אחרי שכל היתר עשו זאת. הבדלנות הנוצרית, בכך שהיא כורכת את רעיון הבחירה שלה לא בעם מסוים, אלא באמונה מסוימת, נמצאת בעמדה גבוהה יותר — בזאת אנחנו מבקשים להודות — ביחס לרעיון הבחירה החוקי, אך רעיון הבחירה המשיחי הכורך אותו באדם, מתעלה על התפיסה הנוצרית. החובה שלנו להוביל תקפה בפרט כלפי המאמינים בנצרות, הדת שירשה את עיקר בדלנותה מן היהדות. הגם שהבדלנות הנוצרית לא נהגה בנו ביד קשה פחות מזו שבה נהגנו אנו בתושבי כנען, גם לנצרות אין ברירה, מפני שהיא מסוגלת לראות ביהדות רק דת חוקית, ומבחינה זו היהדות מפגרת אחריה, אך לא דת משיחית. מבחינה זו היהדות משיגה אותה, לכן אין לנצרות ברירה אלא להקצות מתוכה מחמת מיאוס את הדת הזו, אך אנו מבקשים לגמול לה באהבה, ולהוכיח לה במופת האהבה הזו שרעיון האוניברסליזם עצום יותר מכל שיפור שאפשר להכניס בבדלנות, אפילו אם נטען שהיא עדיפה על בדלנות חוקית. אסור שנשכח שגם אם העמים הנוצריים והמדינות הנוצריות מונעים מאתנו לקחת חלק בחיי המדינה ולהיות חלק מן העם, מפני שהם רואים בנו זרים, בכל זאת אין אנו מהווים עם מיוחד, ודאי שלא אותו עם יהודי של פעם, ולכן יש לוותר על כל הדימויים האלו של עם נבחר, ועל כל החוקים הבדלניים שהם גוררים אחריהם, לא רק בשם הטהרה של דת משה שלנו, אלא גם אם אנחנו רוצים לראות במפלתה של העממיות הישנה שלנו את ראשית המלכות המשיחית, ואם ברצוננו לראות בחורבן הבדלנות החוקית שלנו את אבן הפינה של האוניברסליזם המושתת על יסודות האנושיות הטהורה. הניחו לדתות הבת, שתעבורנה את תהליך ההזדככות שנותר להן לעבור, או שתתבצרנה כמה שרק תחפוצנה בעמדה של הבדלנות המחודשת שלהם ותתעקשנה להמשיך להדיר אותנו מחיי המדינה והעם שלהם, מפני שאנחנו חסרים היבט נוצרי בדלני כלשהו — לנו, בעמדה שלנו, אם אנחנו מבינים אותה כהווייתה, אסור לדבר יותר על מצוות מבדלות, כמבשריו וחלוציו של העידן המשיחי, אסור שנחריב את היצירה שלנו. כל אדם צריך לראות אותנו כאחיו; אנחנו יכולים לבטוח בכוחה של האמת, בכך שהיא תביס כבר בעצמה את הדעה הקדומה, אך אסור שנקשה על האמת והאהבה לנצח במתן דוגמה קטנונית של שארית הבדלנות החוקית שאלוהים השמיד לנצח, ואל לנו לעמוד בדרכה של הקמת המלכות המשיחית. 

			 

			 

			 

		

	
		
			מתוך: זיגיסמונד שטרן, 
הדת היהודית בשמונה שיעורים, ברלין 1846 

			זיגיסמונד שטרן (1867-1812) היה תלמידם של הגל ושליירמאכר באוניברסיטה הברלינאית, ולאחר סיום לימודיו מונה למנהל של בית הספר היהודי לנערים בברלין, ואחר כך של הפילנתרופין בפרנקפורט. ב־1845 היה שטרן אחד האבות המייסדים של האגודה הרפורמית השיתופית של ברלין, והייתה לו השפעה עמוקה על הכיוון התיאולוגי שלה. האגודה, שצמחה מתוך קבוצה של אינטלקטואלים יהודים, שהתכנסו בקביעות לשמוע את הרצאותיו הפומביות של שטרן על היהדות, הפכה לאחת הקהילות הרפורמיות הקיצוניות ביותר בגרמניה. ההרצאה המובאת כאן (בחלקה) בנושא המשיחיות, מכילה לא רק עדויות למחשבה על המוסריות בתור המהות המשיחיות ביהדות, אלא גם לכך שמושג המשיח אצל שטרן הוא ההכרה בשליחות של האדם, הנובעת מתוך התודעה הדתית. 

			הרצאה חמישית 

			רעיון המשיח של היהדות 

			רעיון המשיח הוא נכס של היהדות שאין עליו עוררין, והוא נובע מסגולתה הפנימית והעמוקה ביותר; מפני שלא זו בלבד שהיהדות כלל לא שאלה את הרעיון הזה מעובדי האלילים, אלא שהוא גם מנוגד מעיקרו לרעיון של עבודה זרה, שקובעת את תור הזהב בתחילת תולדותיה של האנושות, ולפיכך מתארת אותו כמצב הטבעי שאלוהים ייעד לאדם, ושממנו הלך והתרחק האדם ככל שגברה השחיתות, בעוד שביהדות מובטח תור הזהב הזה באחרית הימים, בתור המוסריות המושלמת והברכה, וכתוצר של השלמות הנשגבת ביותר של האדם, כך שהאדם פועל בעצמו כדי להתקדם לעברה.357 בואו ננסה להתוודע אל מהות הרעיון הזה מתוך הכתובים עצמם. בספרי החומש שנמסרו למשה, איננו מוצאים כל רמז משמעותי לעתיד משיחי. הגם שכבר נחזתה מראש השחיתות שתרדוף את ישראל ואת המדינה היהודית ברגע שהיהודים ישכחו את התורה האלוהית ויסטו מחוקותיה, הגם שאחרי שנכרתה עצמאותו של ישראל נמצאת באופק חזרתם של בני הדת היהודית מתפוצות הגולה אל הארץ המובטחת, ברגע שהם ישובו לעבוד את האל האמתי ולשמור את מצוותיו, הרי שכל התפיסה הזו כלל לא מרחיקה לכת מעבר לרעיון של תאוקרטיה, מפני שכוחה ושימורה של התיאוקרטיה טמונים בהגנה על תורת האל ובשמירה על החוק האלוהי כתנאי לקיומם. פירוקה ומפלתה של התיאוקרטיה מתגלות כתוצר ההכרחי של ההכחשה והכפירה, הקמתה מחדש מתבשרת כתוצאה של הכפרה והשיבה אל דבר האל, והמשימה הסופית והנעלה ביותר הנגזרת מחוקי תורת משה נחשפת בשימורה ובחיזוקה של היהדות הלאומית.  

			אך ככל שהסתבר שהתאוקרטיה מתקרבת לסוף קיומה בהיסטוריה; כשהתגלה בבירור שיהיה בלתי אפשרי להשלים את המשימה של היהדות בתיאוקרטיה, מפני שאפילו בקרב אלו שנמנים עמה אי אפשר היה להטמיע את התורה והחוקים האלו; כך התעוררה בנביאי התקופה האמונה העמוקה בכך שזו לא יכולה להיות המשימה הסופית של היהדות. אמונה שנבעה מצד אחד מתוך הביטחון שלהם בכך שמפלתה של המדינה היהודית היא קורבן, ומן הצד השני מתוך האמון הבלתי מעורער בכך שהאמיתות הנצחיות של הדת היהודית לא תוכלנה לעולם ליפול קורבן להשמדה. מצד אחד ניצבה, אם כן, העובדה ההכרתית, שידיעת האל וחוקי המוסר של היהדות הם סגולה שלא ניתן לוותר עליה וששייכת לכל הזמנים, ומן הצד השני, העובדה ההיסטורית, שהקיום העצמאי והמבודד של היהדות מתקרב לקצו באופן בלתי נמנע; מצד אחד האמונה הנאמנה בכך שלא יתכן שהיהדות, בתורותיה הנאצלות, נועדה להיכנע לעבודת האלילים, ומן הצד השני הידיעה ההולכת ומתבהרת שהעם היהודי לא יצליח לעמוד בפני כוחם של העמים האחרים. 

			ומתוך שתי העובדות הללו, שבאחת מהן מתגלה האמת בהכרה הפנימית, ובשנייה היא מתגלה במציאות החיצונית, מוכרח היה לנבוע השכנוע הבסיסי בכך שהקיום של היהדות מחוץ למדינה התיאוקרטית גם הוא אפשרי, ואפילו הכרחי, וכך הצליחה ונאלצה היהדות להתרומם מעבר למגבלות שהסתבר שכבלו אותה עד אז לאיחוד לאומי פוליטי מיוחד של מאמיניה. המשך קיומה של היהדות מחוץ לגבולות המדינה היהודית בישרו את השחרור ממחסומיה, זו הייתה ההוכחה הניצחת לעצמאות, שאין לה צורך בבידול לאומי. 

			[...] 

			עם המודעות למשימה החדשה של היהדות ושל היהודים, ביחסם אל העמים האחרים; עם הוויתור מרצון על הזכות הבלעדית על ידיעת האל, שהייתה נחלתו; עם הוויתור המודע על הבידוד שנגזר על עם ישראל לשמור על פי תורת משה, על פי אמונתו; עם השחרור העצמי הזה מן המחסומים שהגבילו את השאיפה המוסרית של היהודי להקשר הלאומי המדיני שאליו הוא שייך, מגיעה התקווה המשיחית של היהדות לתחומי הרעיון המשיחי הממשי, דהיינו, לתחומיה של המוסריות המוחלטת והנאצלת ביותר, שמימושה חסר העכבות נמצא בתרומה של כל אחד מן הפרטים לרווחת האנושות כולה. 

			ולכן, כנושאי הרעיון המשיחי, עלינו לציין באופן מיוחד שלושה מאפיינים, שגם הנביאים מתארים כך, והם עליית ההכרה שיצאה מציון באל האמתי ובעבודתו, לכדי נחלת כלל האנושות; שלטון המידה הטובה והמוסריות המוחלטת בין כל המאמינים באל האחד והנצחי, כלומר הכחדת העוולות והחטאים מעל פני כדור הארץ; ולבסוף האושר העילאי הגדול ביותר לאנושות, שיבוא כתוצר של המוסריות המוחלטת.  

			ידיעת האל של היהדות תהיה נחלתה של האנושות כולה: בְּאַֽחֲרִית הַיָּמִים, אומר הנביא ישעיהו, ומצטרף אליו הנביא מיכה, נָכוֹן יִֽהְיֶה הַר בֵּית־ה' בְּרֹאשׁ הֶֽהָרִים וְנִשָּׂא מִגְּבָעוֹת וְנָֽהֲרוּ אֵלָיו כָּל־הַגּוֹיִֽם, וְֽהָלְכוּ עַמִּים רַבִּים וְאָֽמְרוּ: לְכוּ וְנַֽעֲלֶה אֶל־הַר־יְהוָה אֶל־בֵּית אֱלֹהֵי יַֽעֲקֹב וְיֹרֵנוּ מִדְּרָכָיו וְנֵֽלְכָה בְּאֹֽרְחֹתָיו; כִּי מִצִּיּוֹן תֵּצֵא תוֹרָה וּדְבַר־יְהוָה מִירֽוּשָׁלִָֽם, וְהָֽאֱלִילִים כָּלִיל יַֽחֲלֹֽף. — וּבְנֵי הַנֵּכָר, אותם אביא אֶל־הַר קָדְשִׁי וְשִׂמַּחְתִּים בְּבֵית תְּפִלָּתִי עוֹלֹֽתֵיהֶם וְזִבְחֵיהֶם לְרָצוֹן עַֽל־מִזְבְּחִי כִּי בֵיתִי בֵּית־תְּפִלָּה יִקָּרֵא לְכָל־הָֽעַמִּֽים.358 ובאופן דומה מבשר ירמיהו, שהגויים ייקוו מכל קצווי תבל לְשֵׁם יְהוָה, וְלֹֽא־יֵלְכוּ עוֹד אַֽחֲרֵי שְׁרִרוּת לִבָּם הָרָֽע;359 וזכריה הנביא חוזה שכל העמים שדכאו את ישראל יבואו לְבַקֵּשׁ אֶת־יְהוָה צְבָאוֹת בִּירֽוּשָׁלִָם וּלְחַלּוֹת אֶת־פְּנֵי ה'.360 "מִמִּזְרַח־שֶׁמֶשׁ וְעַד־מְבוֹאוֹ", מבשר מלאכי, יהיה "גָּדוֹל שְׁמִי בַּגּוֹיִם",361 ויחזקאל חותם את חזון ימות המשיח שלו במילים: "וְאַתֵּן צֹאנִי צֹאן מַרְעִיתִי אָדָם אַתֶּם אֲנִי אֱלֹהֵיכֶם נְאֻם אֲדֹנָי ה'".362  

			ההכרה האמתית באלוהים, לא זו שנאחזת במילים שמישהו לימד אותנו, אלא זו ששורשיה נטועים במודעות הפנימית ביותר והיא מוטמעת בה לחלוטין, ההכרה באלוהים שנובעת מן ההכרח של הטבע האנושי עצמו, היא, על פי הביטויים הרבים בתורת היהדות, מקור המוסריות. הכרה גמורה באלוהים, זה מה שהיה עלינו להוכיח בהרצאה שעברה, היא מוסריות גמורה, ולכן בעידן המשיחי המידה הטובה תנחל ניצחון מלא ונצחי על החטא, והשחיתות והעבירה, האיבה והמדון, לא יתגלו שוב לעולם בין בני האדם. 

			[...] 

			במידה הטובה ובמוסריות כרוך, על פי תורת היהדות, גם האושר של כל אחד מן הפרטים, ולפיכך יעורר פי כמה וכמה שלטונו הכולל של האושר באנושות את השמחה המתמשכת ואת החדווה הגדולה ביותר לכל. מפני שבמקום שבו שוררים רק צדק ושלום, במקום שבו אהבה ורצון טוב מולכים בלב כולם, במקום שבו מוטל חרם נצחי על איבה ומדון, שם זורם לבטח מעיין השמחה האמתית והטהורה ביותר ללא עכבות וללא לאות. 

			החזון הזה של השלום הפנימי והחיצוני שישררו ויהיה מנת חלקה של האנושות באותם ימים, הוצג על ידי הנביאים תחת הדימוי של תור הזהב, וקושט בדמיונם העשיר בדרך ההפלגה וההגזמה, זהו חזון שעלינו להכיר אמנם בקיומו באופן כללי, מפני שהוא מוצדק מתוך מהות המוסריות, אך אסור לחזון החריג הזה להפוך באופן חריג זה למושא האמונה שלנו, ובוודאי שלא למושא שאיפותינו המוסריות. מפני שהבשורה אומרת שהפריון לא ייעלם יותר מעל כדור הארץ, הרעב והמצוקה לא יבקרו עוד את יושביו; שהסערה והברד לא ימיטו עוד חורבן, והסופה לא תכה שוב במשכנן של הבריות; שהמוות לא ייקח איש טרם זמנו, והחולי והמכאוב יאבדו את עצמתם; ששפע ועושר ישררו בכל, והכסף יתחלף בזהב, הארד בכסף, ואדמת מדבר תהיה לכר פורה; שחיית היער והנחש הארסי יכחדו, או יחדלו מן הטרף, כי אַרְיֵה כַּבָּקָר יֹֽאכַל־תֶּֽבֶן, וְגָר זְאֵב עִם־כֶּבֶשׂ, וְנָמֵר וְעֵגֶל וּכְפִיר וּמְרִיא יירעו יַחְדָּו, וְנַעַר קָטֹן נֹהֵג בָּֽם, והנחש לא יכיש עוד, וְשִֽׁעֲשַׁע יוֹנֵק עַל־חֻר פָּתֶן וְעַל מְאוּרַת צִפְעוֹנִי גָּמוּל יָדוֹ הָדָֽה.363  

			ולבסוף, נכרכת בהרבה מן הבשורות המשיחיות, אך בשום פנים ואופן לא ברובן. ראשיתם של ימות המשיח עם הופעתו של נצר לשושלת בית דוד, שיהיה מלך רב עצמה על יהודה, מושל מכובד על כל העמים עלי אדמות. חֹטֶר מִגֵּזַע יִשָׁי, מכנה אותו ישעיהו, שעליו נחה רוּחַ יְהוָה, רוּחַ חָכְמָה וּבִינָה רוּחַ עֵצָה וּגְבוּרָה, רוּחַ דַּעַת וְיִרְאַת ה'. "וְשָׁפַט בְּצֶדֶק דַּלִּים וְהוֹכִיחַ בְּמִישׁוֹר לְעַנְוֵי־אָרֶץ וְהִֽכָּה־אֶרֶץ בְּשֵׁבֶט פִּיו וּבְרוּחַ שְׂפָתָיו יָמִית רָשָֽׁע".364 "וַהֲקִֽמֹתִי לְדָוִד צֶמַח צַדִּיק", מבשר ירמיהו; "וּמָלַךְ מֶלֶךְ וְהִשְׂכִּיל וְעָשָׂה מִשְׁפָּט וּצְדָקָה בָּאָֽרֶץ".365 

			אין דבר מתבקש יותר לרוח החושבת מחיבור של הרעיון של התרחשות עצומה והיסטורית שאנו מצפים לה, לרעיון של אישיות רמה ונעלה שאמורה לחולל אותה. לכן לא היינו מייחסים כל חשיבות לבשורה בדבר משיח בשר ודם, וגם לא לתיאורים שלו כנצר לשושלת המלוכה המהוללת, אלמלא הפך מאז הרעיון הזה בדיוק לנקודת ההכרעה בשאלה כבדת המשקל, האם המשיח כבר התגלה, או שמא יש להמשיך לצפות לבואו, שאלה שבקרוב תהיה לנו הזדמנות להרחיב עליה את הדיבור. בחפץ לב אני מודה שהאדם שבמשיח נראה לי כמו נקודה שולית ברעיון ובהתממשותן של התקוות המשיחיות, וכי ניתן להמציא רק את הראיה החלשה ביותר לכך שהחזון הזה כבר התגשם בהצלחה, מתוך ההתאמה בין החזון הנבואי על המשיח לבין החוויות של אישיות היסטורית כלשהי.  

			ככלל, הלכה ואבדה עם הזמן המשמעות המוסרית הדתית האמתית של החזונות המשיחיים, ונאחזה בשמרנות הולכת וגוברת במאפיינים החיצוניים שלהם. כך קרה שהנצרות ביקשה להוכיח את הזהות בין ישו לבין האדם שבמשיח באמצעות אילנות יוחסין מסועפים ופירוט של המאורעות הפעוטים ביותר בחייו, בעוד שהיהדות התאמצה להקיף את האדם שבמשיח לו היא מצפה, בכל התפארת ובכל הנסים, כפי שרק המיתולוגיה של העת העתיקה הייתה מסוגלת להמציא. ובאותה עיקשות נאחזה היהדות בשיבה המובטחת לארץ ישראל, להקמתו מחדש של בית המקדש, על כל הפולחן והקרבנות שבו, ואז התעצב גם הדימוי של הדין האחרון, שאמור להקדים את תחילת מלכות המשיח, ואליו הצטרפה האמונה בתחיית המתים, כפי שהיא עולה מתוך החזון של יחזקאל, שבו אין כל ספק שתחייתו העתידית של ישראל מתוך הקבר שאליו נפל, מתוארת מבלי לרמוז ולו לרגע לתחייה הגופנית של הפרט מן המתים.366 

			אך עיקשת לא פחות מן ההיאחזות של העבר באותם מאפיינים חיצוניים של קישוטיות, הייתה ההתרחקות של ההכרה בעת החדשה מן המאפיינים האלו, וההתקרבות שלה אל גרעין הרעיון המשיחי, כפי שהוא משתקף בכתבי הנביאים, וממנו מתרוממת השליחות המוסרית של היהדות לדרגת השלמות הגבוהה ביותר שלה. 

			כאשר אני קובע כי אידיאל המוסריות הזה הוא מהות התקוות המשיחיות, וסבור שאני מבטא בכך את ההכרה של היהדות בימינו, אפשר להאשים אותי בקלות בכך שאני גוזר את השכנוע הזה רק מתוך הכתבים והדברים של אלו, שכמותי אינם מקדשים כל מסירה מימי קדם באשר היא, ושאיני מתחשב בעמדתם של כל מי שעבורם כל המאפיינים של ההבטחות האלו הם מושא האמונה שלהם ומושא תקוותיהם. אני מודה, שכאשר אני מדבר על ההכרה הדתית של היהדות בימינו בנוגע לשאלה הזו, אני מתייחס אך ורק לכתביהם ולאמונות שביטאו אותם מלומדים יהודים ורבנים המכונים ליברלים. אלא שלמרבה הצער, נראה שאלו שאמונתם שונה, לא מצאו עד כה לנכון לבטא בגלוי את עמדתם בשאלות החיים האלו של היהדות, כך שגם לו רצינו, איננו יכולים להניח את עמדתם על כף המאזנים בבואנו לשקול את דינן בהווה. וכך גם לדורות הבאים לא תהיה אמת מידה אחרת לשפוט על פיה את ההכרה הדתית של היהדות של זמננו אנו, מלבד עמדותיהם של אלו שעליהם מרבים לטעון כי תורותיהם ואמונותיהם אינן שייכות עוד ליהדות.367 

			בצדק, אם כן, אני קובע כי מהות התקוות המשיחיות, כפי שזו התעצבה בהבנתה העכשווית של היהדות, מתמצה בהתעלות של ידיעת האל האמתית, כפי שהיא נמצאת בחזקתה של היהדות, לנכס הפנימי ביותר של כל מאמיניה, ובדרך זו, לנחלת הכלל של האנושות כולה; בהסרת המחסומים שהגבילו את השליחות המוסרית של היהדות לתחומי התיאוקרטיה, ועם אלו, בהתעלות של רווחת האדם במובנה הנעלה והכללי ביותר, לתכלית השאיפות המוסריות, ולבסוף באושר האמתי והפנימי, כמו גם השלום עלי אדמות, שמוכרחים להיות התוצר הבלתי נמנע של המוסריות המוחלטת והגורפת. 

			רעיון המשיח, אותה פריחה נעלה של תורת המוסר שצמחה על אדמת היהדות, מייצג את ההסכמה המלאה ביותר בין המשימה המוסרית לבין ידיעת האל כפי שהופיעה בדת היהודית. מפני שאם תורת אחדותו האינסופית של האל היא אמנם הגרעין והעיקר של היהדות, הרי שגם רעיון ימות המשיח מבטל כל עכבה והגבלה של השאיפה המוסרית שהאדם צריך להתמסר לה במילוי משימתו. וכפי שהעכבות של הבידוד האישי שהדחפים האנוכיים מנסים להיאחז בו, הוסרו מפני המצווה האומרת: ואהבת לרעך כמוך — כך תיעלמנה גם העכבות של הבידול הלאומי, של ההסתגרות הדתית, מפני קבלתם של כל העמים אל תוך קהל החולקים את ידיעת האל, שתהפוך בהכרח לסרט אהבת האנושות כולה, שאותו אי אפשר יהיה לקרוע. 

			ההכרה האמתית באינסופיות של המהות האלוהית תהפוך למקור לאינסופיות של השאיפה המוסרית שלנו, שאינה מכירה בשום מחסום שעלול היה לשלוט בנו: עד כאן ולא עוד מגיע תחום ההשפעה שלך, עד כאן ולא עוד מגיעות החובות שבמילוין תושלם משימתך. מפני שהאנושות כולה היא הקרקע של ההשפעה שלנו, ואפילו היא, אסור שתהווה עבורנו מחסום שיכבול את משימתנו המוסרית. גם לטבע שסביבנו, כן, לכל היקום כולו, לכל מה שאנחנו רק מסוגלים לתפוס ולשער, יש זכות עלינו, חלק בנו, כפי שאנו תובעים אז זכותנו עליו ואת חלקנו בו; וזוהי המשמעות הנעלה של בשורות הנביאים על השינוי שיתרחש בטבע בעידן המשיחי: שהשלמות האמתית והמוחלטת של המוסריות תוביל לא רק להרמוניה של שלום ואהבה בין אדם לאדם, אלא גם בין האנושות והטבע. מפני ששתי היצירות הגדולות ביותר שברא האל ביכולתו האינסופית ובאהבתו, האדם והטבע, לא יתכן שנועדו להילחם זה בזה ולהרוס זה את זה, אלא לשתף פעולה זה עם זה למען המטרה האחת הכמוסה של הבריאה האלוהית. 

			אך אם אנחנו אמנם מזהים באופן זה את רעיון המשיח בתור השלמות הנעלה ביותר של משימתנו המוסרית שניתנה לאדם, ומברכים בשמחה את התגשמותה של ההבטחה המשיחית כמו את התממשותו של רעיון המוסריות הנעלה ביותר, הרי שהשאלה החשובה הזו דורשת שנסב אליה כעת את תשומת לבנו: כיצד יכולה הבטחה, כיצד יכולה בשורה בדבר התרחשות, שיתכן ששייכת לעתיד הרחוק, להפוך למאפיין בהתפתחות המוסריות בהווה, לצו מוסרי עבור אלו שמאמינים בהבטחה הזו ומקווים למימושה? באיזה אופן יכול היה הרעיון המשיחי של היהדות לנסוך על מאמיניה השפעה חיובית ומכרעת עד כה? לא יקשה עלינו לתת מענה מספק לשאלה הזו, ולכשנמצא אותו, הוא יוביל אותנו בהכרח אל ההערכה האמינה של ההבטחות המשיחיות. רעיון המשיח של היהדות הוא בשום אופן לא האמונה של בני הדת בבשורה של מוסריות מוחלטת בלבד, שאמורה להיגרם כתוצאה מהתרחשויות מופלאות של העתיד הרחוק. הוא אינו רק התקווה לימים יפים ומאושרים יותר, שאמורים להיפתח בהחלטה אלוהית עבור האנושות והיקום, אלא, הוא הידיעה שנבעה מן ההכרה הדתית ומן השאיפה המוסרית של היהדות, במשימה המוטלת על האדם, לשאוף לאותה תכלית נעלה ביותר של המוסריות, ומן ההכרח, להגיע אליה עם הזמן. הבשורה לעתיד שמגולמת בהבטחה המשיחית; אינה אלא ביטוי של הציפייה לעתיד הזה; והציפייה הזו, בתורה, אינה אלא תוצר של ההכרה שמזהה את השאיפה להתגשמות התקוות האלו בתור החובה המוסרית של האדם. אם תשאל אדם למה הוא מקווה, תדע גם לאן הוא שואף. התקווה המשיחית של היהדות היא תחילת התממשותה של ההבטחה המשיחית באמצעות היהדות. מתוך האמונה באיחוד האנושות כולה בימות המשיח, משתמע השכנוע בכך שהאיחוד הזה הוא הקרקע למוסריות המוחלטת, ומתוך השכנוע הזה מוכרחה לנבוע השאיפה לכבוש בהדרגה את הקרקע הזו. אך המעשה ההולם את השאיפה הזו הוא כשלעצמו מעשה של המוסריות, שבימים ההם תהיה המוסריות הכללית. 

			אני שב ואומר, הבשורה של רעיון המשיח היא, תחילתם של ימות המשיח כפי שעמוד השחר מבשר ואף מביא עמו את האור המבקש לעלות עם השמש על כדור הארץ כולו; התקווה לעתיד משיחי היא הגילוי הראשון שלו בהווה; כפי שהניצן כבר נושא בתוכו את הפרי שהוא מבטיח לנו. מפני שימות המשיח לא יופיעו בפתאומיות, מתוך רצון האל ביכולתו האינסופית ובאמצעות הנפלאות שיחולל משיחו בקרב האנושות המשתאה, אלא אלו ימים שמתהווים, מתעצבים כל העת, והולכים ומתממשים עוד ועוד על ידי המעשים והשאיפות של האדם ושל האנושות.368 הם לא יהיו אלא מעשה של האנושות, ולא יתכן אחרת. ההתעלות העצמית המתמשכת שלה אל עבר המוסריות האמתית, המתאפשרת באמצעות ידיעת האל המכה שורש עמוק ויציב יותר ויותר בתודעתה. ומי שמסוגל לתפוס בהכרתו המוסרית את רעיון המשיח בשלמותו, ולהגשים אותו במעשיו המוסריים במעגלי ההשפעה שלו, מבחינתו ימות המשיח כבר כאן. 

			[...] 

			הגלות ובית המקדש השני ביססו את הביטחון בידיעת האל ואת טהרתו בהכרתם של המאמינים עצמם, כך שהיהדות העזה לשאת את הידיעה הזו אל מחוץ לתחומה ולהיות, כפי שבישרה ההבטחה הנבואית, לְאוֹר גּוֹיִם. היא הייתה יכולה לכוון את שתי השליחויות החשובות שלה לאותו היעד, כדי לרומם אותו לדרגת ההכרה הדתית שלה. הופעתן של הנצרות והאסלאם מתוך הקרקע של היהדות היו אבני דרך מהותיות בהתגשמות ההולכת ומתקדמת של ההבטחות המשיחיות; מפני שככל שהדתות האלו תמלאנה את משימתן בהעלאה של ידיעת האל בקרב העמים עובדי האלילים במערב ובמזרח, לדרגה של היהדות, או לפחות בהכנה שלהם לקראת קבלתה, כן תלך ותתקדם הבשורה אל עבר התגשמותה: שהתורה היוצאת מציון, תמלא את הארץ כַּמַּיִם לַיָּם מְכַסִּֽים.369 

			מנקודת מבט זו, יימצא הפתרון למחלוקת העתיקה והנצחית בין היהדות והנצרות, בשאלה האם המשיח כבר התגלה בדמותו של ישו, או שמא אנחנו מצפים עדיין לבואו. "הוא התגלה" קוראים אחינו הנוצרים, ואנחנו יכולים להודות בכך שישו אכן הופיע כדי לבשר את התהוותם של ימות המשיח ולהניח את אבן הפינה לימים האלו בהעלאה של עובדי האלילים במערב לדרגה של הנצרות. אנחנו רוצים ומוכרחים להכיר בראיות ההיסטוריות המוכיחות שעלייתה של הנצרות בקרב עובדי האלילים היווניים והגרמניים, ושהפצתה בקרב העמים הרחוקים באסיה, באמריקה ובאפריקה, הפכו לגורמים משמעותיים בהתגשמות ההבטחות המשיחיות, שהחלה והתקדמה ללא הפסק, בכך שהדבר תרם להתקרבותם של מיליונים מבני העמים עובדי האלילים אל ידיעת האל של היהדות, כדי שלבסוף הם יתמסרו לה לגמרי. אנחנו מכירים בנצרות, בתחום השפעתה ובהתפתחות שלה, בתור גורם של המשיחיות ההולכת ומתהווה, כפי שתיארנו אותו גם תכופות בתור גורם מהותי בהתפתחות הכוללת של היהדות; אך איננו מכירים בשום פנים ואופן בהופעתה של הנצרות בתור התגשמותה הסופית של ההבטחה המשיחית. 

			ולכן קוראים אנו ביחד עם כל מאמיני הדת היהודית: הבה נקווה בשמחה ובביטחון שימות המשיח יופיעו, ושכל הבטחותיהם תתגשמנה במלואן. מפני שידיעת האל של דתנו הקדושה לא הפכה עדיין לנחלה תמימת דעים ומשותפת של האנושות כולה; עדיין איננו יכולים לזהות בתורה שהמאמינים בנצרות ובאסלאם קוראים לה שלהם, את רעיון האל בטהרתו, כפי שהיהדות מלמדת אותנו; עדיין איננו רואים בשום מקום את המשימה המוסרית הנעלה במימושה המלא, כפי שהיא אמורה להיות מופגנת בימות המשיח. לפיכך אנחנו רוצים ואף חייבים לקוות שיגיעו ימים יפים יותר, בהם שלום בר קיימא ימלא את הארץ כולה, וידיעת האל הטהורה והמשותפת לכולם, תהיה נחלתה של האנושות כולה. 

			אם כן, אל לה לנצרות להתכחש למשימתה ולשכוח את התפתחותה, במרוצת השיגיון שבהופעתו באו כבר הימים, שהיא הרי אמורה לסייע בהבאתם בעצם צמיחתה ופעולתה לצד אחרים. אך הבה נקרא גם אל בני דתנו שלנו, לבל ימתינו לאותם ימים בתקווה נרפית, אלא יתקדמו לעברם על ידי שאיפה בלתי פוסקת להכשרה אמתית של היהדות; לבל יצפו למופתים ולנסים, לבל ייכנעו לשחרור חיצוני, אלא ישאפו בעצמם להתפתחות פנימית ומוסרית ברוח היהדות שבה יוכלו להתרומם אל החירות האמתית, ואף יפגינו זאת במעשיהם; לבל יחפשו את החירות הזו רק בהקמתה של מדינה עצמאית, ויתרה מזו, לבל יתלו אותה אפילו בהענקה של חירויות שתינתנה להם ממקור חיצוני, לא משנה עד כמה הם חושבים שהם זכאים להן, אלא יבססו את החירות הזו קודם כל בתוך עצמם, ויוכלו לצפות בביטחון שתהיינה להם אותן זכויות וחירויות שהם ביקשו לקבל בדרך זאת.  

			יוצא מכך שהיהדות והנצרות פועלות על המשיחיות המתהווה ויוצרות אותה בו זמנית וזו לצד זו, הגם שלא במשותף. היהדות מגשימה את שליחותה להנחלתה בעיקר באמצעות כוח בלתי מנוצח של סיבולת והתמדה בידיעת האל הטהורה, שבה זכתה היהדות, והיא בלבד, ושאותה היא נועדה לשמור ולשמר בטהרתה עבור האנושות כולה.370 היא עמדה במשימתה לעתיד המשיחי באמצעות האמון הבלתי מעורער שלה בייעודה, בעזרתו צלחה את האיבה והרדיפות בתקופות החשוכות, בעזרתו התנגדה לפיתויים של העת החדשה, ובעזרתו גם תמשיך לדבוק בידיעתה ובאמונתה, לא משנה מה יביא העתיד. אך אז היא תגשים גם את משימתה בכך שהיא תכיר גם בתפקיד שנועד לנצרות ולאסלאם במסגרת השליחות הכללית הזו של היהדות למען האנושות; בכך שהיא תכיר במוסריות של השפעתן בקרב האנושות, ומכך תשתמע גם תרומתה ההולכת וגדלה להנחלת המוסריות המושלמת של ימות המשיח, ובכך שהיא תצווה על מאמיניה לשאוף אל המטרות המוסריות האלו ביחד עם בני הדתות האחרות, לשאוף ואף לפעול לכך. 

			הנצרות מגשימה את משימתה ברעיון המשיח באמצעות המיסיון אל העמים עובדי האלילים, בשאיפתה הבלתי נלאית להתפתחות עצמית אל עבר ידיעת האל הטהורה והצרופה, ולבסוף אף בהכרה שלה ביהדות כגורם שווה ערך במילוי משימת העבר והעתיד בכללותה. בקבלה שלה את המאמינים ביהדות אל שיתוף הפעולה למען הגשמת המשימה המשותפת. אך מי שסבורים כי היהדות אינה מסוגלת לקחת חלק בעשייה המוסרית בחיים ובמדינה של ימינו, מי שמאמינים שנשקפת סכנה לנצרות אם היא תעניק ליהדות את החלק הזה, דומה בעיני שהם מחטיאים בכך לא רק את מהות הנצרות, אלא גם את מהות היהדות. 

			רק אם היהדות תניח לבידוד שלה מן הנצרות, רק אם הנצרות תוותר על דחיית היהדות, תוכלנה שתיהן למלא כל אחת את משימתה, תוכלנה לתפוס את רעיון המשיח באמת, ולרומם את פעולתן אל עבר התממשותו. רק אז תתגשם ההבטחה בדבר איחודה של האנושות כולה בידיעת האל המהימנה, אשר יושלם באמצעות היהדות ובאמצעות שתי בנותיה, ובדבר אותה מוסריות נעלה, אשר תנבע מתוך ידיעת האל הזו, והיא תוביל בהכרח לאושרו של האדם ולאושרה של האנושות כולה. — מפני שזוהי תקוותה היחידה של היהדות, זהו רעיון המשיח שעליו נתבשרנו, ומתגלה בהכרה ובשאיפות של ימינו.  

			 

			 

			 

			
				
					357	והשווה: כהן, דת התבונה, עמ' 283-284, לעניין ההבחנה בין העבר לעתיד בהקשר של “תור הזהב".

				

				
					358	ישעיהו ב', ב'-ג' [וְהָיָה ׀ בְּאַֽחֲרִית הַיָּמִים נָכוֹן יִֽהְיֶה הַר בֵּית־ה' בְּרֹאשׁ הֶֽהָרִים וְנִשָּׂא מִגְּבָעוֹת וְנָֽהֲרוּ אֵלָיו כָּל־הַגּוֹיִֽם׃ ג וְֽהָלְכוּ עַמִּים רַבִּים וְאָֽמְרוּ לְכוּ ׀ וְנַֽעֲלֶה אֶל־הַר־יְהוָה אֶל־בֵּית אֱלֹהֵי יַֽעֲקֹב וְיֹרֵנוּ מִדְּרָכָיו וְנֵֽלְכָה בְּאֹֽרְחֹתָיו כִּי מִצִּיּוֹן תֵּצֵא תוֹרָה וּדְבַר־יְהוָה מִירֽוּשָׁלִָֽם], נ"ו, ז', [וַהֲבִֽיאוֹתִים אֶל־הַר קָדְשִׁי וְשִׂמַּחְתִּים בְּבֵית תְּפִלָּתִי עוֹלֹֽתֵיהֶם וְזִבְחֵיהֶם לְרָצוֹן עַֽל־מִזְבְּחִי כִּי בֵיתִי בֵּית־תְּפִלָּה יִקָּרֵא לְכָל־הָֽעַמִּֽים] מיכה ד', א'-ג' [וְהָיָה בְּאַחֲרִית הַיָּמִים, יִהְיֶה הַר בֵּית־ה' נָכוֹן בְּרֹאשׁ הֶהָרִים, וְנִשָּׂא הוּא, מִגְּבָעוֹת; וְנָהֲרוּ עָלָיו, עַמִּים. ב וְהָלְכוּ גּוֹיִם רַבִּים, וְאָמְרוּ לְכוּ וְנַעֲלֶה אֶל־הַר־ה' וְאֶל־בֵּית אֱלֹהֵי יַעֲקֹב, וְיוֹרֵנוּ מִדְּרָכָיו, וְנֵלְכָה בְּאֹרְחֹתָיו: כִּי מִצִּיּוֹן תֵּצֵא תוֹרָה, וּדְבַר־ה' מִירוּשָׁלִָם. ג וְשָׁפַט, בֵּין עַמִּים רַבִּים, וְהוֹכִיחַ לְגוֹיִם עֲצֻמִים, עַד־רָחוֹק; וְכִתְּתוּ חַרְבֹתֵיהֶם לְאִתִּים, וַחֲנִיתֹתֵיהֶם לְמַזְמֵרוֹת לֹא־יִשְׂאוּ גּוֹי אֶל־גּוֹי חֶרֶב, וְלֹא־יִלְמְדוּן עוֹד מִלְחָמָה.] [ישעיהו ב', י"ח — וְהָֽאֱלִילִים כָּלִיל יַֽחֲלֹֽף].

				

				
					359	ירמיהו ג', י"ז [בָּעֵת הַהִיא יִקְרְאוּ לִירֽוּשָׁלִַם כִּסֵּא יְהוָה וְנִקְווּ אֵלֶיהָ כָֽל־הַגּוֹיִם לְשֵׁם יְהוָה לִירֽוּשָׁלִָם וְלֹֽא־יֵלְכוּ עוֹד אַֽחֲרֵי שְׁרִרוּת לִבָּם הָרָֽע].

				

				
					360	זכריה ח', כ"ב [וּבָאוּ עַמִּים רַבִּים וְגוֹיִם עֲצוּמִים לְבַקֵּשׁ אֶת־יְהוָה צְבָאוֹת בִּירֽוּשָׁלִָם וּלְחַלּוֹת אֶת־פְּנֵי ה'].

				

				
					361	מלאכי א', י"א [כִּי מִמִּזְרַח־שֶׁמֶשׁ וְעַד־מְבוֹאוֹ גָּדוֹל שְׁמִי בַּגּוֹיִם וּבְכָל־מָקוֹם מֻקְטָר מֻגָּשׁ לִשְׁמִי וּמִנְחָה טְהוֹרָה כִּֽי־גָדוֹל שְׁמִי בַּגּוֹיִם אָמַר יְהוָה צְבָאֽוֹת].

				

				
					362	יחזקאל ל"ד, ל"א [וְאַתֵּן צֹאנִי צֹאן מַרְעִיתִי אָדָם אַתֶּם אֲנִי אֱלֹהֵיכֶם נְאֻם אֲדֹנָי ה'].

				

				
					363	לשאילה מן האוידמוניזם של הנביאים, ראה: כהן “Das Gottesreich” בתוך: Werke, כרך 16, עמ' 48 [בגרמנית].

				

				
					364	ישעיהו י"א, א'-ד' [א וְיָצָא חֹטֶר מִגֵּזַע יִשָׁי וְנֵצֶר מִשָּֽׁרָשָׁיו יִפְרֶֽה׃ ב וְנָחָה עָלָיו רוּחַ יְהוָה רוּחַ חָכְמָה וּבִינָה רוּחַ עֵצָה וּגְבוּרָה רוּחַ דַּעַת וְיִרְאַת ה'׃ ג וַֽהֲרִיחוֹ בְּיִרְאַת יְהוָה וְלֹֽא־לְמַרְאֵה עֵינָיו יִשְׁפּוֹט וְלֹֽא־לְמִשְׁמַע אָזְנָיו יוֹכִֽיחַ׃ ד וְשָׁפַט בְּצֶדֶק דַּלִּים וְהוֹכִיחַ בְּמִישׁוֹר לְעַנְוֵי־אָרֶץ וְהִֽכָּה־אֶרֶץ בְּשֵׁבֶט פִּיו וּבְרוּחַ שְׂפָתָיו יָמִית רָשָֽׁע].

				

				
					365	ירמיהו כ"ג, ה' [הִנֵּה יָמִים בָּאִים נְאֻם־יְהוָה וַהֲקִֽמֹתִי לְדָוִד צֶמַח צַדִּיק וּמָלַךְ מֶלֶךְ וְהִשְׂכִּיל וְעָשָׂה מִשְׁפָּט וּצְדָקָה בָּאָֽרֶץ].

				

				
					366	ראה יחזקאל ל"ז, א'-י"ד [(חזון העצמות היבשות)].

				

				
					367	עמדה נאו־אורתודוכסית מפורטת למשיחיות התפתחה רק עשרים שנים מאוחר יותר, כתוצאה מפרשת קומפרט (ראה בחלק הראשון של כרך זה, עמ' 87-95), בסדרת מאמרים שהתפרסמה ב"דער איזראעליט". והשווה: [מרקוס להמן, “תורת המשיח של היהדות" בתוך: דער איזראעליט מס' 6 (1864): עמ' 69-71 ומס' 7 (1864) עמ' 83-86 ו־98-100].

				

				
					368	גם כאן ניכר דמיון גדול לתורת המשיח אצל שמואל הירש, שיוצר הקבלה בין ההתקדמות הדתית של האנושות מאז מתן תורה בסיני לבין התקדמותה של מלכות המשיח. ראה עמ' 135 בכרך זה.

				

				
					369	ישעיהו י"א, ט' [לֹֽא־יָרֵעוּ וְלֹֽא־יַשְׁחִיתוּ בְּכָל־הַר קָדְשִׁי כִּֽי־מָלְאָה הָאָרֶץ דֵּעָה אֶת־יְהוָה כַּמַּיִם לַיָּם מְכַסִּֽים]. גם כאן טמון הרעיון של הרמב"ם בדבר השליחות של שתי דתות הבת של היהדות לקראת ביאת המשיח.

				

				
					370	והשווה לרעיון המקביל של שימור של המונותאיזם הטהור באמצעות היהדות, אצל כהן, דת התבונה, עמ' 384-385. 

				

			

		

	
		
			שלמה לוי שטיינהיים, 
רעיון המשיח כפי שנקבע בתורת ההתגלות, 
בתוך: כתב עת לענייני הדת היהודית, 1845.371 

			שלמה לוי (לודוויג) שטיינהיים (1866-1789) עבד כרופא עד 1845 באלטונה, ואחר כך היגר לרומא. הוא פרסם גם ספרות רפואית ושירה, אך מוקד העניין שלו היה הפילוסופיה של הדת. יצירתו התיאולוגית ההתגלות לפי תורת היהדות התפרסמה בארבעה כרכים בין השנים 1835 ו־1865. שטיינהיים היה מחויב פחות למחשבה התלמודית ביהדות, ויותר לפילוסופיה של עמנואל קאנט, אך ביקש להביא ראיה לכך שבמושג ההתגלות מתרוממת הדת היהודית מדרגה של דוגמה דתית לדרגה של אמת פילוסופית. משום כך זר לתורת המשיח הגשמית שלו הרעיון של שושלת אצולה מבית דוד, והיא דווקא רואה בעצמה מעין תהליך אורגני טבעי של התפתחות האדם מן החושי ואל המוסרי. המאמר הקצר המובא כאן (בחלקו) הופך בכך למעין משנה סדורה בדבר תפיסת המשיח החדשה, שמציגה את השוויון המוחלט בין האנשים בעולם של צדק חברתי ברוח עקרונות הידיעה והנאורות. 

			 

			הרבה לפני כל המחקר המודרני במדעי הטבע, כאשר עוד משלו במין האנושי שלנו עלטה כבדה ועולם בדיה עגום, ועוד במהלך אותה השקפה שאין לה נחמה, של הידרדרות מתמדת, התפתחה השקפת עולם מנוגדת, ונלמדה תורה העולה, למרבה התמיהה, בקנה אחד הן עם משאת נפשנו והן עם התולדות האחרונות של מדע שקול ביחס לעתיד כדור הארץ ותושביו התבוניים, וכוונתי לתורת המשיח של התנ''ך כפי שהיא מופיעה בתיאורי הנביאים. 

			[...] 

			תורת העתיד של ההתגלות מופיעה לפנינו כרעיון המשיח הצרוף, ללא כל תוספת לגיטימציה פוליטית של יוחסין מבית דוד, שדומים בהשתוקקות בעלת הטעם הזר ל"מֶלֶךְ, כְּכָל־הַגּוֹיִם",372 לטעם שיש בסדרי הקורבנות של העם המוזר והגשמי הזה של עובדי האלילים. ההתגלות מלמדת אותנו על עתיד שהולך ומתרומם, והופך בהיר יותר; על הכרה הולכת וצומחת, על הזדככות של החיים האנושיים, ששיאה במלכות האלוהים או בימות המשיח. מהותו של העידן הזה היא ניצחון החירות על חוק הטבע; שלטון המוסריות על הגשמיות; האמונה הגורפת בכוח וביושר של מלכות הרוח ובניצחונה על מלכות החומר, על התיאוריה הפיזית־אורגנית או האלילית לעניין אלוהים, האדם והעולם. כל התפיסות האליליות העתיקות שיש בהן הצגה של שושלות של אנשים ומשפחות של ישויות אלוהיות, ובכלל זה כל היומרות וזכויות היתר המשתמעות מכך, וכל היתרונות המומצאים מתוקף הלידה ואצולת הייחוס, כולם צריכים להיעלם מפני ההצהרה החגיגית של תורת ההתגלות, מפני ניצחון מלכות האלוהים, מלכות הרוח וחירותה, על הלגיטימציה האורגנית ובהתאם לכך על עבדותם של חסרי הייחוס. לפני אלוהים ולפני הצדק כולם שווים; תעודת יוחסין אחת שלא ניתן להשחיתה נותרת בין אלפי הזיופים המעופשים, והיא: בְּצֶלֶם אֱלֹהִים בָּרָא אֹתוֹ! 

			באותה שלווה בוטחת שחוקר הטבע הנאצל תופס בה את המלאכה הבלתי פוסקת בנופים המרהיבים של הפלנטה שלנו, הבוראת מתוך הפרא כרים פורים, גבעות ועמקים, ובתוך כל השינויים המתונים או העזים, הוא אינו מזהה אלא את ההכנה לקראת שלטון של חיי תבונה ולקראת הגעה למצב רוחני מתוך המצב החומרי: באותה מידה של בטחון וודאות מתבוננים המאמינים בהתגלות בכל המלחמות של מאבקי הכוחות אצל האנושות, בכל הסערות שהשתוללו בטבע הרוחני, בכל מהלכי החורבן, ובפרט במהלך תולדותיה הארוך, הכאוב ורצוף הייסורים של השבט שלהם, כנושאי תורת האל ותורת המשיח בטהרתן, ואינם מזהים בכל אלו אלא את הרוח העולמית הגדולה והקדושה, למען התממשותו של רעיון המשיח וכדי להציג לעולם את מלכות האלוהים עלי אדמות. הטבע בחוקיות של עבודתו, בהופכו סלעים לאדמה פורייה, ממשיך בשלו, ומקבל גם הוא ממד רוחני ונעלה, במלחמות ובמאבקים של האנושות, וזו אמנם התכלית הבהירה שאמונתנו הציבה לעיני רוחנו במשך אלפי שנים, שהיא, והיא לבדה, בבדידות רוחנית שקטה ונאצלת, היא שפקחה את העין הצופייה הפנימית שלנו לראות. 

			איזהו עם מאושר, שההשגחה הועידה להיות מגן לאוצר הזה וכהן לקדושה הזו; ואפשר לברך על אושרו גם אם הוא נועד לגלות את אצילות הנפש הפנימית בלבד, בדמות עבד אומללה ובדרך ייסורים של מוות על קידוש השם; הכהן יצטרך להיות מבורך בשמחה גם כשהוא הבא בתור לעלות כקרבן ולדמם על מזבח האנושות — מתוך הייסורים שלו, מתוך הדם שלו תצמח הישועה, ומי שחווה על בשרו את הסבל, יהפוך לגיבור המנצח, שיהיה ראוי להיות נושא הנס לגויים של הממלכה האלוהית של כל העמים על פני האדמה. 

			אם אמנם נכון מה שאמר אחד החכמים בעלי ההשכלה הרחבה והמעמיקה ביותר על האנושות, שהדבר היחיד שלא ניתן לגזול ממנה הוא יכולת ההתפתחות שלה; מפני שבכך תושמד עצם מהותו של האדם: הרי ששוב מוכח כאן עומקו של רעיון המשיח בטהרתו המקורית. הוא מתגלה בהקבלותיו והקדמותיו באותה התפתחות מתמשכת של כדור הארץ, וההצדקה לו ניכרת בייעודו של ישראל, בסבלותיו ובכל תולדותיו עלי אדמות, כפי שהן מתגלות בתורותיהם ובבשורותיהם של הנביאים. צאן מרעיתו המצומצם של אלוהים יכול בהחלט להתגאות בהיותו עבד ה', מפני שמתוכו יצאו השומרים — מגניה של ממלכת ההגות הנשגבת, הגם שהמוני העם שמתוכם מזדקרות אותן דמויות עדיין מסרבים בעיוורונם ובחירשותם להכיר בכתר הקורן המרחף מעל ראשם, במינוי הכבוד שנאצל עליהם. עדיין מהדהד קול בכיו של ישעיהו: הַחֵרְשִׁים, שְׁמָעוּ; וְהַעִוְרִים, הַבִּיטוּ לִרְאוֹת! מִי עִוֵּר כִּי אִם־עַבְדִּי, וְחֵרֵשׁ כְּמַלְאָכִי אֶשְׁלָח?373 עדיין לא חלחל רעיון המשיח אל ההכרה המלאה; עדיין אוחזים בה סיגים ובדילים של עבודת אלילים. 

			 

			 

			 

			
				
					371	המוציא לאור של כתב עת לענייני הדת היהודית (במקור: Zeitschrift für die religiösen Interessen des Judentums), הרב זכריה פרנקל (אז עדיין הרב הראשי של סקסוניה), הוסיף בתחתית העמוד את ההערה הבאה על הכותרת של שטיינהיים: הגם שרעיון המשיח המוצג כאן מצדיק רק בקושי את כותרת המשנה “כפי שנקבע בתורת ההתגלות", הוא מכיל שפע שכזה של מצוינות, כך שבטוחני כי הקוראים יהיו ברובם אסירי תודה למחבר.

			דוד איינהורן, יום הולדת למשיח — 
דרשה מיום חורבן ירושלים, ט' באב תרי"ט (1859) 
בבית הכנסת של קהילת הר סיני, בולטימור 

			הרב דוד איינהורן (1879-1809) קיבל את הדוקטורט שלו מן האוניברסיטה של ארלנגן, על עבודה בנושא המטפיזיקה של הרמב"ם. הוא היה בין המשתתפים הפעילים בוועידות הרבנים של שנות ה־40 של המאה ה־19, ובשנת 1847 החליף את שמואל הולדהיים בתפקיד הרב המחוזי של מקלנבורג. ב־1851 היגר לבודפשט, וב־1855 לארצות הברית, שם נבחר לתפקיד רב בקהילה הרפורמית הוותיקה ביותר בארה"ב בבולטימור. ב־1861 נאלץ לברוח, ועד 1866 שימש כרב בפילדלפיה, ואחר כך בניו יורק. בעבודתו התיאולוגית המרכזית, עקרון דת משה, שמתוכה התפרסם רק הכרך הראשון, הוא עוסק במשיחיות רק בדרך אגב. גישתו לסוגיה זו באה לידי ביטוי בעיקר בנאומיו בוועידת הרבנים של 1845 בפרנקפורט, אך גם בדרשה הבאה, שניתנה בבולטימור ב־1859. 

			 

			"לשם מה אתם מציינים אותו" — שואלים אותי רבים — "לשם מה אתם מציינים את יום חרבן ירושלים, את חרבן בהמ"ק374 — אתם, שכלל אינכם רוצים לשוב לירושלים, לא מבקשים להקים מחדש את המדינה היהודית העתיקה ואת פולחן הקרבנות? עבורכם היום הזה הרי אינו אלא התפוגגות של הצללים! לשם מה אתם מעירים את הצללים האלו מקברם?". ואיני מאשים אותם על שהם שואלים זאת, מפני שהשאלה מתעוררת מתוך חוסר הבנה מוחלט של רצוננו ושאיפתנו; הם מבלבלים אותנו עם אותם חסרי אופי הנוהים אחרי החדשנות, ויודעים בעצם רק לצאת נגד הגישה המקובלת, מבלי שהתגברו עליה ברוחם, שאינם רואים את היהדות הרפורמית אלא בתור יהדות מעוצבת בהתאם לאפנה ולנוחות, ולכן, אם הם בכלל מציינים עדיין את היום הזה, הם פוקדים היום את בית הכנסת לבושי שחורים מבלי לשמור את הצום המקובל, שרים קינות מבלי להניח לדמעות הצדיקים העתיקות לזלוג. אליהם קוראים בצדק: "לשם מה לכם טקסי האבלות? האם באמת אכפת לכם כל כך מגורלה של עיר האלוהים שנזנחה? האם אתם אמנם כמהים לתיאוקרטיה ההיא, שהייתה גומלת לכם על מעשיכם והנחותיכם בעונש מוות?" אך עבורנו, לעומת זאת, יקירי, המאורע שאנחנו מציינים היום הוא, לצד ההתגלות בסיני, החשוב ביותר בכל תולדותינו מלאות התהפוכות. עבורנו, בתפיסה של המועד הזה בהווה, היהדות העתיקה אינה נזנחת ומושלכת בפזיזות, אלא מעוטרת ביפי הנעורים, משוחררת מכבליה וחזקה כארי. הדברים שאמרו חז''ל על ההווה במבטם הנבואי: "ביום שנחרב ביהמ"ק נולד משיח"375 — עתה הבשילו עבורנו הדברים הללו בשיאם ובמלוא בהירותם. המועד שאנו מציינים היום אינו אלא חגיגת יום ההולדת של המשיח, דהיינו, של ישראל, עם ראשיתה של מלאכתו המשיחית בגאולת העולם! את הדברים האלו כבר שמעתם במועד אחר, חג הפסח, על המקום הקדוש הזה במילותיו של הכתוב: "כִּי־יֶלֶד יֻלַּד־לָנוּ, בֵּן נִתַּן־לָנוּ, וַתְּהִי הַמִּשְׂרָה, עַל־שִׁכְמוֹ; וַיִּקְרָא שְׁמוֹ פֶּלֶא יוֹעֵץ, אֵל גִּבּוֹר, אֲבִי־עַד, שַׂר־שָׁלוֹם"!376 אז דובר על לידתו של ישראל כעמו של אלוהים, שהתרחשה בגאולה ממצרים וההתגלות בסיני; אז חגגנו את הבחירה בשבט שלנו להיות בנו בכורו של אלוהים. והיום התגלה הבן הבכור ועלה עטור פאר משיחי מתוך להבות בית המקדש הבוער; היום נולד מחדש עמו של אלוהים כגואלה של האנושות; מפני שמכאן ואילך מתחיל מסע הנדודים הארוך בקצות תבל, להפיץ את שם אלוהים בכל מקום, ולשאת את הלפיד שלו בעולם כולו. עוד בימי בית המקדש השני נותרה הכמיהה למשיח חלק מן התפיסה הישנה; מפני שאפילו תחת שלטון המכבים הייתה עצמאותה של המדינה היהודית רק מראית עין, ונעדרו ממנה לגמרי רבים מן הסמלים הדתיים שמהם נהנה בית המקדש הראשון. משעלה בית המקדש השמימה בעשן, היו אבותינו עדים להיעלמה של השארית האחרונה של הסדר המשיחי, ובשם חטאיהם, הושלכו לגלות, אל אדמת הנכר המנוכרת. אופן המחשבה הזה והתחושות האלו הלכו והשתרגו לאורך אלפי השנים. רק פה ושם הבליחה האמת במשאלות הלב ובתקוות השווא, במספר נפשות של נבחרים בודדים, אך לא היה זה אלא גישוש באפלה, שטרם הצליח לזרוח כאור היום. רק להווה הייתה שמורה הזכות לבטא בבהירות את הרעיון הנעלה: שדווקא אז, כשהמדינה היהודית ומוסדותיה התנפצו לרסיסים, הונחה אבן הפינה ואבן היסוד למבנה העצום של מלכות המשיח, ואנחנו, החותרים לתפוס את הרעיון הזה במלוא עומקו ובמלוא רוממותו, שהיינו הראשונים לאמץ סידור תפילה המאפשר את ביטויו המלא,377 אנחנו משיבים על הדמעות הישנות של אבותינו הצדיקים רק אדישות ואיוולת — לא! אנחנו מציינים את היום הזה בתחושת שותפות עמוקה ביותר בגורלו של ישראל המשיחי, בצהלות הודיה על שליחותו הגואלת, ובלהט קורן על מימושה של בשורתו. 

			אין בן ישראל ראוי לשמו, אשר מסוגל להתחקות אחר דרך הייסורים של המשיח מבלי לחוש תוגה עמוקה, ועוד היום, ביום ההולדת שלו. איננו יכולים שלא להרהר בדרך החתחתים שבה נאלץ לצעוד במשך אלפי שנים. הוי, היסטוריה של ייסורים היא זו, הממלאת בושה וייראה את כל מי שמסוגל לחוש לאורך ההתנוונות של המין האנושי, המציגה ראיה זועקת השמימה, לכוח המתעתע של האשליה הדתית, ללהט הקניבלי שבו נמשך האדם על ידי אלילים מעשה ידיו. באירופה, באסיה, באפריקה — בכל מקום אנחנו רואים אותם, לאורך מאות רבות של שנים, אותה שנאה יוקדת, החודרת את לשד עצמותיו של השבט שנועד להביא גאולה לעולם, בכל מקום — אותם בוז ולעג, אותם סבל וייסורים, אותם מעשי טבח ופרעות! ויש התוהים בפליאה: מאין נובע התיאום הזה בפראות הגוברת, מאין נובעת חמת הזעם על הנווד התמים, מאין נובע חוסר הרגישות לדמעותיו של האדם שאינו דורש אלא זאת, את הרשות לעבוד בפינה כלשהי של העולם את האחד והיחיד, מאין השקידה והדגירה של כל העמים כולם, להשחית את משיחו של האל? מדוע ביקשו כולם למצוא את הרפואה במחלתו, מדוע חשבו את נגעיו למכת אלוהים, בעוד שהם אלו שהפליאו בו את פשעיהם ועוונותיהם? ויש התוהים בפליאה: כיצד יכולים דווקא מי שהעלו נצר לשבטנו לדרגת משיח, לדרגת אל ממש, להסתער בזעם על משפחתו, מי שקהילות יהודיות רבות כבר הוצאו להורג תחת חניתותיהם, ואשר לא חסכו שבטם גם לא מן הישיש ולא מן התינוק, היונק על שד אמו? לא! אנחנו, הבנים המאושרים מהם, לא שכחנו את המחיר הכבד שגבתה מאבותינו השמירה על האוצר הנדיר הזה למעננו; אנחנו זוכרים בצער רב את זעקת הכאב שלהם: "לוֹא אֲלֵיכֶם, כָּל־עֹבְרֵי דֶרֶךְ הַבִּיטוּ וּרְאוּ, אִם־יֵשׁ מַכְאוֹב כְּמַכְאֹבִי"!378 חלף עבר האבל על האפר שנותר מבית המקדש העשוי עץ ואבן, אך לא האבל על האפר שנותר ממקדש האלוהים העשוי בשר ודם, שבו קורן אור מזבחו החי והנושם של האחד והיחיד שאין עוד מלבדו! באהבה ובהערצה שורה הרוח שלנו עליכם, צדיקים מקדשי שם, שדמם החף מפשע נשפך והפך לזרע האמת האלוהית; באהבה ובהערצה מושפל לבנו בנתיב גורלו של המשיח, שנולד מתוך האש המאכלת, ונאלץ לצעוד דרך ים הלהבות ללא לאות! 

			אך גם השותפות הזו באבל לא תוכל לעצור את צהלות ההודיה שלנו על השליחות המקודשת שיש לעמו של אלוהים אל העמים. הכאב שלא יתואר אשר ליווה את לידתו ואת התבגרותו של הילד המשיחי, אסור שנניח לו להפוך אותנו עיוורים לשפע שאין לו שיעור, של הברכות שהיו מנת חלקו שלו ושל העולם במשך מהלך חייו הגורלי. מי שנועד להיות שר שלום, לחתימת ברית האלוהים המשותפת לכל האומות, הוריד את ישראל מפסגת הר ציון, כפי שגירש את אדם מגן עדן: אחוז רעד ורטט מפני המרחבים האינסופיים של המדבר, עדיין לא אמון על הכבוד שיש לו כגואל, אך נאחז בכל תעצומות הנפש באפר שנותר מן המולדת, במקדש שירד מגדולתו. טרם נודע לישראל שהוא עתיד להשמיד במקל הנדודים שלו בני ענקים, או שאלוהיו עתיד לכבוש את העולם; כמו אב האומר לבנו "סור ממני"! נדמה היה לו שהכתר נופל מראשו — אך דווקא אז החל הכתר לזהור במלוא תפארתו! ובפרט בחיי הדת היהודיים — איזו שינוי מרהיב! המשיח — תנו רבנן — "נראה ונכסה וחוזר ונראה".379 נוכחנו בממדי התופעה הזו בישראל. כבר אז, כאשר התגלה ישראל בתכונתו של עם האלוהים, נחשפה השליחות הנעלה שלו לעתיד במספר התגלויות שאין לטעות בהן; אך אותו דחף חובק עולם דוכא שוב על ידי הצורך בחיים לאומיים עצמאיים, על ידי ההכרח לאזור כוחות ולהיאטם להשפעות החיצוניות העוינות, כדי שיוכל להבשיל לקראת המשימה הנעלה. כמו שהניצן זקוק למעטפת עלי הגביע, והיא נפרצת רק על ידי פריחתו המלאה, כך גם רוחו של העם שלנו, אשר נאלצה בצעירותה לטוות סביבה רשת טקסית ולאומית סבוכה, כדי שתוכל בשלב ראשון להגיע לשלמות המוכלת בתוך עצמה, ורק אחר כך הייתה מסוגלת להתיר את הקורים ולהיגאל אלי מחוזות שאין להם שיעור. אותו חוק אלוהי נשגב, שכלי הברזל המקצר חיים, צריך להישאר רחוק מן המזבח האלוהי, ביכולתו להפוך למציאות אמתית ומלאה רק לאחר שייכחדו טקסי הקרבנות.380 מכאן ואילך לא יתקצרו עוד שום חיים, אפילו לא של חיות, כדי לזכות בכפרה; מכאן ואילך תעיד המציאות על מה שבישרו הנביאים כולם: אלוהים אינו דורש מאתנו שנקריב לו עולות וזבחים, אלא שנרחש לו יראת כבוד, שנאהב אותו, ושנצעד בנתיבותיו,381 ובקיצור, שהוא ישמש לנו מופת רם ונישא לקדושה מוסרית, האב הקדום של כל מה שקדוש. מכאן ואילך לא יהיה צורך בשוט ובלהב הממית כמניע לציות לחוקי האל, אלא רק באותה אהבה חופשיה, שחרף כל המלקות והמוות, אינה מרפה לעולם מדבר האל. גם אותה בשורה אלוהית שקדמה להתגלות בהר סיני — "וְאַתֶּם תִּהְיוּ־לִי מַמְלֶכֶת כֹּהֲנִים, וְגוֹי קָדוֹשׁ"382 — גם היא יכולה רק עכשיו להתגשם במלוא מובנה. מכאן ואילך נעלמה שושלת הכהונה מבית אהרן כדי לפנות מקום לכהונתה של הקהילה כולה, אשר בהיותה מנותקת ממולדתה הישנה, משרתת בכל מקום בכהונתה הנעלה של אורח החיים הטהור לפני האל, ומביאה כפרה וברכה לעצמה ולעולם, כפי שעשה קודם לכן אהרן לעצמו, לביתו, ולשבטו. ומי יוכל להמשיך להתכחש להצלחתה המופלאה שנחלה הכהונה הזו כלפי חוץ? מי יכחיש את העובדה שהבטחתו של אלוהים לאברהם על הר המוריה: "וְהִתְבָּרְכוּ בְזַרְעֲךָ, כֹּל גּוֹיֵי הָאָרֶץ"383 — הלכה והחלה להתגשם יותר ויותר עם נדודינו? מכאן ואילך אנחנו רואים את הרגש הדתי היהודי ואת ההגות הדתית היהודית מחלחלים, לפחות באופן חלקי, אל תוך עמים עצומים, הכתבים היהודיים הופכים לנחלת הכלל של מיליוני אנשים חוצה לבית יעקב. התנ"ך חוצה כעת את גבולות החוג המצומצם של שבט ישראל, הולך ומתעלה אט אט לדרגת הספר העולמי. לאחר שתורגם עוד בימי בית המקדש השני על ידי יהודים ממצרים, לשפת הנועם והתרבות של יפת, השפה היוונית, הוא הופיע, כזרם איתן בכל דור ודור, כבר מאות שנים ספורות לאחר שהתפזרנו בתפוצות, במספר תרגומים חדשים, חלקם ביד יהודים, חלקם בידי נוצרים, ועוד, התרגומים היו בחלקם ללשון היוונים, בחלקם ללשון הרומאים, שפתו של העם אשר הפך את בית המקדש שלנו לאפר ואבק, במחשבה שיוכל להחריב את ישראל ואת קדושתו. האין זה סימן נפלא של ההשגחה האלוהית, ששני העמים המהוללים ביותר בעולם העתיק, יוון ורומא, שהתמודדו מול ישראל כמעצמה היריבה, האחד בכוח הרוח, והשני בכוח הזרוע, האחד מילא את העולם בחכמתו, והשני כבש את העולם בחרבו, לטענתי, לכך ששפותיהם של העמים הללו נוצרו מלכתחילה כדי לשאת את האוצרות הרוחניים של ישראל ולהפיץ אותם גם בחוגים זרים? והיכן ניתן עוד למצוא היום שפה מעודנת שלא שירתה את דבר האל, עם מעודן שלא אבה להכיר בתורתנו כסלע שממנו יצאה האתיקה? לא כבימי קדם תיוותר הבאר האלוהית בצורה ומוקפת חומה, בְּאֵר חֲפָרוּהָ שָׂרִים384 לאחר יציאת מצרים, בִּמְחֹקֵק כָּרוּהָ — לא! שר אלוהים, שר השלום הנודד כרה במקל עולי הרגל, לאחר היציאה מארץ כנען, ערוצים מן הבאר, כדי לאפשר למים החיים לזרום לכל עבר. אמנם התערבבו גם אבק ומשקעים במים החיים, בשעה ששטפו ונקבו את ההרים האליליים, אך כל מה שהעמים הוסיפו בסילופים משלהם — לא נכביר מלים — הם זיהו את המקור האלוהי של תורת משה; הם ראו בהתגלות האלוהים אצל היהודים את אבן היסוד לכל ההתגלויות הבאות אחריה, ולפיכך את פתיחת הנתיב המוביל אל המטרה הנעלה, של חיי נצח לכל בני האדם בקהילה אלוהית אחת. מה רב כאבנו וכאבם של הקרבנות היקרים שעלתה השליחות הנעלה שלנו — הכאב הזה, אסור ולא יתכן שיעצור את צהלות ההודיה, במאורע שאנו מציינים היום נולד המשיח, וכל ייסוריו רק שירתו את גדילתו ואת האדרתו. אלוהים התגלה לישראל מתוך הלהבות בסיני באמצעות משה, ומתוך להבות בית המקדש באמצעות ישראל — לאנושות כולה! שם הדהדה הקריאה האלוהית: "וִהְיִיתֶם לִי סְגֻלָּה מִכָּל־הָעַמִּים"!385 וכאן הדהדה הקריאה האלוהית: "הַרְחִיבִי מְקוֹם אָהֳלֵךְ, וִירִיעוֹת מִשְׁכְּנוֹתַיִךְ יַטּוּ אַל־תַּחְשֹׂכִי; הַאֲרִיכִי, מֵיתָרַיִךְ, וִיתֵדֹתַיִךְ, חַזֵּקִי; כִּי־יָמִין וּשְׂמֹאול, תִּפְרֹצִי; וְזַרְעֵךְ גּוֹיִם יִירָשׁ"!386 

			אנחנו, לעומת זאת, חסידי היקרים, היינו יכולים לחגוג את יום הולדתו של ישראל המשיחי באופן חלקי ביותר, אילו הגבלנו את עצמנו רק לרגשות ולתחושות; היום הזה מוכרח לעורר אותנו גם למעשים חסודים, ללהט פעיל וקורן על מימוש שליחותו הנעלה. הבן שנולד לנו ביום הזה, גדל במשך אלפי שנים והיה לנפיל; אך לא נכחיש את העובדה שהנפיל הזה כבול עדיין בשלשלות המונעות ממנו לחבוק בזרועותיו האוהבות את העולם, ואמנם, הן האזיקים שדיכאו אותו, והן השחרור הפרוע שלו מהם, הטילו בו מום ועיוותו רבים מאבריו. הבה נתבונן במצבנו הדתי, בחיינו הדתיים ובתחושותיהם של אלפים מבני דתנו! יש מי שהיו ונותרו חירשים לזעקת הרעם המהדהדת של ההיסטוריה, עדיין מקוננים ומייבבים בתחינה לקיבוץ גלויות בפלשתינה, עדיין מקווים שביום בהיר אחד יופיע פתאום בסערה אליהו הנביא ויבשר את ביאת המשיח,387 ומדמיינים לעצמם שתהיה זו אישיות מלכותית, שתבורך בניצוץ על טבעי, שתקבור באבק את כל הגויים, אישיות שבגוונים נוצריים־קבליים,388 יושבת מקדמת דנא לימינו של אלוהים, נסתרת מעין האדם, אך עתידה לצנוח ביום מן הימים מן המרומים אל הארץ, ולמלא את העולם בתפארתה; הם לא רוצים ולא מסוגלים להתעלות ולהיווכח שהמשיח לא יורד מטה מן השמים אל הארץ, אלא, שהילד שנולד לנו ביום הזה, צומח וגדל אט אט מעלה, מן הארץ אל השמיים, שאליהו האמתי שעלה בסערה ובישר את ביאת המשיח — היה עשן הלהבות שאחזו בבית המקדש; אך בדיוק בכך הם מעכבים את תחילתה של ממלכת המשיח; הם לא רוצים לסייע בגידולו של הילד שנולד לנו, אלא לעמוד בדרכו ולחסום אותו בנתיב ההתפתחות המפואר שלו, הם רוצים בבדידותנו הנצחית ולפיכך גם בקרע שהיא פוערת בלב האנושות. ישנם אחרים, שהפסידו את המשיח הישן מבלי שזכו במשיחנו שלנו; להם אין כלל תקוות וברכות לעתיד היהדות, ואם לא נדמה להם שהם חכמים מכדי להיות יהודים, הקרבנות שהם מעלים הם קרבנות למוות, לכל היותר טקסים נטולי כוונה וגיבוב דברים ריק מתוכן. וכך חלה במצבנו הדתי השחתה חסרת תקדים של המידות. שורשי הטקסים הישנים איבדו כל אחיזה בנפשנו, אך עוד הם מטילים את איבריהם המתים על כתפיו של המשיח, מכבידים עליו, גוזלים ממנו את הצמיחה, את העוצמה ואת הפריחה! כל זה רק מחזק את חובתנו הקדושה והרמה, להיות נווה מדבר, להציג מופת נאצל לקנאות שלעולם אינה קופאת על שמריה למען קידום תפארתה של תורת האל, לזיכוך של הטקסים שלנו, להתמסר לשינוי שחל בחיי הדת שלנו, וחשוב מכל, להיערך באמצעות תמורה מוסרית קפדנית ביחסינו עם אלוהים ועם הזולת, ושם טמון הגרעין הפנימי ביותר של עבודת האל ביהדות, כפי שנביאינו העתיקים הדגישו תמיד ובכל מקום; להמשיך ולהתחמש באותה נחרצות רפורמית חדשנית הבוערת בלהט האדיקות, המסלקת את גוויית הסדר הישן לא רק מעל כתפינו אנו, אלא עמלה בכל כוחה גם, ובעיקר, להסרת העול הזה מעל כתפיו של המשיח, מעל כתפיו של ישראל אשר נועד לגאול את העולם, ולבסוף להתאזר גם בהקרבה הבלתי מעורערת, שמגייסת את כל המשאבים למען השמירה על מוסדותינו מלאי החיים, ומוכנה להזין ולהשקות בדם לבה את המשיח המשוחרר מכבליו, כדי שהבן שנולד לנו ביום הזה יעלה וראשו בשמים, כדי שיפרוש את זרועותיו על כל בני האלוהים בברכה, בהגנה ובאהבה, כדי שזה הקטן יהיה לאלפים, הזעיר יהיה לגוי גדול, שר השלום הנושא על כתפיו את ממשלת הרוח! אמן. 

					375	איכה רבה א', נ"א וירושלמי ברכות י"ז ע"ב (ב', ד'/י"ב-י"ד). שמואל הולדהיים מתייחס לאותה מסורת רבנית בספרו על המצוות במלכות המשיח.

					377	איינהורן פרסם שנה קודם לכן את מחזור התפילה רב ההשפעה שלו, עולת תמיד (בולטימור 1858, מהדורה שנייה 1862). לאזכורי המשיח בסידור הגרמני החשוב הזה, ראה בחלק הראשון של ספר זה, עמ' 85.

				

				
					378	איכה א', י"ב (נקרא כחלק מתפילת שחרית לט' באב, יום מתן הדרשה).

					381	רמז לירמיהו ז', כ"ב-כ"ג: כִּי לא־דִבַּרְתִּי אֶת־אֲבוֹתֵיכֶם, וְלא צִוִּיתִים, בְּיוֹם הוציא אוֹתָם, מֵאֶרֶץ מִצְרָיִם עַל־דִּבְרֵי עוֹלָה, וָזָבַח — כִּי אִם־אֶת־הַדָּבָר הַזֶּה צִוִּיתִי אוֹתָם לֵאמֹר שִׁמְעוּ בְקוֹלִי וְהָיִיתִי לָכֶם לֵאלֹהִים וְאַתֶּם תִּהְיוּ־לִי לְעָם וַהֲלַכְתֶּם בְּכָל־הַדֶּרֶךְ אֲשֶׁר אֲצַוֶּה אֶתְכֶם לְמַעַן יִיטַב לָכֶם. בעניין הפסוק הידוע הזה, ששירת לא פעם את התיאולוגיה הנוצרית במתקפתה על שמירת ההלכה אצל היהודים, נחלקו ביניהם עוד ב־1840 סלומון לודוויג שטיינהיים וחוקר המקרא וילהלם ואטקה (Vatke 1806-1882). שטיינהיים משתמש בפסוק על מנת להוכיח שמקורן של הלכות הקרבת הקרבנות אינו התגלות אלוהית. (ראה: S. L. Steinheim, Die Offenbarung vom Standpunkte der höheren Kritik, Kiel 1840, 98f.)..

					387	והשווה: מלאכי ג', כ"ג — “הִנֵּה אָנֹכִי שֹׁלֵחַ לָכֶם, אֵת אֵלִיָּה הַנָּבִיא לִפְנֵי, בּוֹא יוֹם ה', הַגָּדוֹל, וְהַנּוֹרָא".

				

				
					388	הוגים יהודים במאה ה־19 דנו רבות בטענה [של הקבלה שהיא היהדות האמתית, וטענו] שהמיסטיקה היהודית בכלל הושפעה ממחשבה תאולוגית נוצרית (מבוססת על הגנוסיס) הוכיחו זאת על סמך רמזים נוצריים בספר הזוהר. לעניין זה ראה: George Y. Kohler, Kabbalah Research in the Wissenschaft des Judentums (1820-1880) – The Foundation of an Academic Discipline, Berlin/New York 2019.

